༄༅། །གཏིནཱཐསྭཱམིནདྷརམཨནནྟྶདྷུཿབིམོཀྵསཱརགརྦྷརྴཡིཏཨནརྠབིཧརཏེསྨ། །

༄༅། །འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོའི་སྙིང་པོ་མཐོང་བ་དོན་ལྡན་ཞེས་བྱ་བཞུགས་སོ། །

༄༅། །ན་མོ་གུ་རུ་བྷྱཿ ཞིང་བཅུའི་སྲོག་དབུགས་ལེན་ཕྱིར་མདའ་གཞུ་འཛིན། །གཉིས་སྣང་བག་ཆགས་གསོད་ཕྱིར་ཤ་ཁྱི་འཁྲིད། །བྱམས་དང་སྙིང་རྗེ་བཟོད་པའི་ཕུབ་ཆེན་འཁུར། །ཀུན་དགའ་ལེགས་པའི་ཞབས་ལ་ཕྱག་བགྱིའོ། །འདི་ལ་ཆོས་རྗེ་རང་གི་གསུངས་ལས་ཀྱང༌། །ཟབ་མོ་བསྒྲགས་པར་བྱུང་ན་མཐོལ་ཞིང་བཤགས། །འཆལ་གཏམ་སྣ་ཚོགས་འདུག་ན་ཉམས་དགར་མཛོད། །ཅེས་གསུངས་ཇི་བཞིན་འདི་ལ་བཤད་པར་སྤྲོ། །

 འོ་ལགས་སོ་འདིར་གང་ཞིག་གླེང་བར་བྱ་བ་ནི། རྒྱ་གར་འཕགས་པའི་ཡུལ་གྱི་གྲུབ་པའི་མདའ་བསྣུན་ཆེན་པོ་དང་རི་ཁྲོད་དབང་ཕྱུག་པ་ཟུང་དུ་འཇུག་པའི་རྣམ་འཕྲུལ། རྣལ་འབྱོར་གྱི་དབང་ཕྱུག་ཆེན་པོ་ཀུན་དགའ་ལེགས་པའི་དཔལ་བཟང་པོའི་མཚན་ཅན་དེ་ཉིད་ཁྱབ་གདལ་ཆོས་སྐུའི་ཀློང་དུ། བྲལ་སྨིན་ཡོན་ཏན་རྒྱ་མཚོའི་བདག་ཉིད་དུ་མངོན་སངས་རྒྱས་ཀྱང༌། གང་འདུལ་ཐབས་མཁས་ཀྱི་རོལ་པས་སེམས་ཅན་གྱི་དོན་དུ་འཁོར་འདས་ཀྱི་ཆོས་ཐམས་ཅད་མཉམ་པ་ཉིད་དུ་རྟོགས་པའི་ཚུལ་མཛད་ནས། གྲུབ་རྟགས་སྐྱེ་འགྲོ་བྱིངས་ཀྱི་མིག་ཡུལ་དུ་སྦ་གསང་མེད་པར་སྟོན་པ། འཁྲུལ་སྣང་བདེན་མེད་དུ་མཁྱེན་པས་ཚུལ་འཆོས་དང་བྲལ་བ། སྤྱོད་པ་གང་ཤར་ལྷུག་པར་སྤྱོད་པས་གུ་ཡངས་པ། ཐུགས་རྗེའི་རིས་སུ་མ་ཆད་པས་གནས་ངེས་མེད་དུ་གཤེགས་པ། མཇལ་བ་ཙམ་གྱིས་ཚེ་འདིའི་སྣང་ཞེས་ཧྲུལ་པོར་བཏང་བ། ཕྱི་འཇིག་རྟེན་པའི་ཆོས་དང་མཐུན་པའི་སྐྱ་གཏམ། ནང་མདོ་སྔགས་ལུང་དང་མཐུན་པའི་དོན་དམ། ཐོས་པ་ཙམ་གྱིས་ཐར་པའི་ས་བོན་རྒྱུད་ལ་འཇོག་ནུས་པའི་གསུང་རབ་རྣམ་ཐར་རྒྱ་མཚོ་ལྟ་བུ་ལས། དད་པའི་ཀུ་ཤའི་རྩེ་མོས་བླངས་པའི་ཆུ་ཐིགས་ལྟ་བུའི་གྲུབ་པའི་རྟོགས་བརྗོད་དེ་ཡང༌། ཆོས་རྗེ་རང་གི་མཛད་ཚུལ་ལྷུག་པར་བཀྲལ་བའི་གསུང་འབུམ་ཞལ་གདམས་ཁ་འཐོར་རྣམས་དང༌། སྦྱིན་བདག་དད་ཅན་རྣམས་ཀྱིས་ཡི་གེར་བཀོད་པའི་རྒན་པོའི་གཏམ་དཔེ་རྣམས་ཕྱོགས་གཅིག་ཏུ་བསྡེབས་པ་ཧ་ལེ་ཧོ་ལེ་མཐོང་བ་འཛུམ་ཤོར་མ་ཞེས་བྱ་བ་འདི་ཉིད་ལེ་ཚན་བརྒྱད་ཀྱི་ནང་དུ་བསྡུས་ཏེ་བཤད་པར་བྱ་བ་ལ། དང་པོ་མི་གཤོང་བ་སོགས་ཀྱི་ལོ་རྒྱུས་ལས་ཟུར་ཙམ་ཞུ་ན། མར་ཁུའི་ནང་དུ་ཆུ་མི་གཤོང༌། འོ་མའི་ནང་དུ་ཁྲག་མི་གཤོང༌། མིག་གི་ནང་དུ་རྡུལ་མི་གཤོང༌། རྐང་པའི་ནང་དུ་རྩང་མི་གཤོང༌། བུ་མོ་ཆུང་བ་ལ་མཇེ་ཆེ་བ་མི་གཤོང༌། དམ་པའི་ཆོས་ལ་བརྫུན་མི་གཤོང་ཟེར་བ་ལྟར། དམ་ཆོས་ལམ་ཁའི་ས་རྡོ་བཞིན་དུ་གནང་མེད་བརྩི་མེད་དུ་མ་བྱས་པར་དད་པ་དང་མོས་གུས་ཀྱིས་ཚུལ་དང་མཐུན་པར་ཉན་དགོས་ལ། དེ་ནས་ཉན་ཚུལ་ཙག་ཙག་སོགས་ཀྱི་ལོ་རྒྱུས་ལས་ཟུར་ཙམ་ཞུ་ན། ངོ་ཚ་ཅན་གྱིས་ཉན་ན་གདོང་ལས་རྔུལ་ནག་ཙག་ཙག །དད་པ་ཅན་གྱིས་ཉན་ན་མིག་ལས་མཆིལ་མ་ཙག་ཙག །གཏི་མུག་ཅན་གྱིས་ཉན་ན་ཁ་ལས་ཁ་ཆུ་ཙག་ཙག །འདོད་ཆགས་ཅན་གྱིས་ཉན་ན་སྟུ་ལས་སྟུ་ཆུ་ཙག་ཙག །ལོག་ལྟ་ཅན་གྱིས་ཉན་ན་ངན་སོང་གསུམ་དུ་ཙག་ཙག་ལོ་ཞེས་གསུངས་པ་བཞིན། གནང་བཀག་མི་ཤེས་པའི་དབང་གིས་གསང་སྔགས་ཀྱི་ལམ་ལ་མ་མོས་པ་དང༌། འདུལ་བ་ཁྱད་དུ་གསོད་པའི་གང་ཟག་རྣམས་ཀྱིས་མ་ཉོན་ཅིག །ཉན་ན་ཁོང་ཚོས་ཆོས་ཉིད་ཀྱི་དོན་ཐབས་ཤེས་ཟབ་མོའི་གནད་ཀྱི་གོ་རྒྱུ་བཟང་པོ་ཡོད་པ་དེ་ཧ་མི་གོ་བར་མཇེ་དང་སྟུའི་བཙོག་གཏམ་ལ་ཁ་འདྲེད་ནས་ཆོས་ལ་དད་པ་ལོག་ཉེན་ཡོད་ཅེས་གསུངས་སོ། །

 དེ་ལྟར་ཁྱེད་རང་ཉན་པ་པོ་རྣམས་ནས་ཀྱང་ལུས་ཀྱི་རྐང་ལག་བརྐྱང་བ་སོགས་མ་གུས་པའི་ཚུལ་དང༌། ངག་གིས་བཙོག་གཏམ་སྨྲ་བ་ལ་སོགས་པའི་ཅ་ཅོ་དང༌། ཡིད་ཀྱི་ལོག་ལྟ་དང་གཉིད་རྨུག་སོགས་མི་བྱ་བར་དྭངས་ཤིང་སྤྲོ་བའི་སྒོ་ནས་ཉན་པ་ནི་ཤིན་ཏུ་གལ་ཆེའོ། །

 དེ་ནས་གདུང་གིས་ཆེ་ཞིང་ཆོས་ཀྱིས་བཙུན་པའི་ལོ་རྒྱུས་ལས་ཟུར་ཙམ་ཞུ་ན། སྔོན་རྒྱ་གར་འཕགས་པའི་ཡུལ་དུ་བྱོན་པའི་གྲུབ་པའི་དབང་ཕྱུག་སྤྱི་དང༌། ཁྱད་པར་དཔལ་ལྡན་ནཱ་རོ་ཏ་པ་བསམ་བཞིན་དུ་ཁ་བ་རི་བའི་བསྟན་པ་དང་སེམས་ཅན་གྱི་དོན་དུ་སྐྱེ་སྲིད་བཟུང་ནས་སྐུ་འཁྲུངས་པའི་ཡུལ་ནི། འཕགས་མཆོག་ཕྱག་ན་པདྨོའི་ཞིང་ཁམས། གཡས་རུ་གཙང་གི་ཡ་གྱལ། གནོད་སྦྱིན་གང་བ་བཟང་པོའི་རི་མགུལ། མྱང་སྟོད་ས་རལ་ཞེས་བྱ་བའི་ས་ཆར། འབྲོག་སྡེ་ཆེན་པོ་ཞིག་གི་ཁྲོད་དུ། ཡབ་རྒྱའི་རུས་ཅན་ཟུར་པོ་ཚ་པེ་དང༌། ཡུམ་མ་བཟའ་དར་སྐྱིད་གཉིས་ལ་རྒྱལ་སྲིད་ཀྱི་ནོར་མཆོག་ལྟ་བུའི་སྲས་བདུན་འཁྲུངས་པའི་ཐ་ཆུང་སྲིད་ན་འགྲན་ཟླ་དང་བྲལ་བ་གངས་ཅན་གྱི་ཉི་མ་ལྟ་བུ་ཆོས་རྗེ་འགྲོ་བའི་མགོན་པོ་གདུང་དང་ན་བཟའི་མཚན་ཅན་དཔལ་ལྡན་འབྲུག་པ་རིན་པོ་ཆེ་འདི་ཉིད་རབ་བྱུང་གསུམ་པའི་ནང་མཚན་ཁྱུ་མཆོག་ཅེས་པ་ལྕགས་མོ་སྦྲུལ་གྱི་ལོ་ལ་སྐུ་བལྟམས་པ་དང༌། དེའི་གཅེན་པོ་ལྷ་འབུམ་གྱི་སྲས་ལས་སློབ་དཔོན་དབོན་སྟག་འཁྲུངས་ཤིང༌། དེ་ལས་རྡོ་རྗེ་གླིང་པ་སེངྒེ་ཤེས་རབ་དང་སྤོས་སྐྱ་པ་ཆེན་པོ་སེངྒེ་རིན་ཆེན་གཉིས་འཁྲུངས། ཕྱི་མ་སྤོས་སྐྱ་པ་ཆེན་པོ་ལས་བཅུ་གསུམ་པ་ཆེན་པོ་སེངྒེ་རྒྱལ་པོ་འཁྲུངས། དེ་ལས་འཇམ་དབྱངས་ཀུན་དགའ་སེངྒེ་འཁྲུངས་ཤིང༌། དེའི་སྲས་བློ་གྲོས་སེངྒེ་ལས་གཅེན་ཆོས་རྗེ་ཤེས་རབ་སེངྒེ་དང༌། གཅུང་འཇམ་དབྱངས་སྤྲུལ་པ་ཡེ་ཤེས་རིན་ཆེན་གཉིས་འཁྲུངས། ཕྱི་མ་ཡེ་ཤེས་རིན་ཆེན་ལས་གསང་བདག་སྤྲུལ་པ་ནམ་མཁའ་དཔལ་བཟང་དང་སྤྱན་རས་གཟིགས་སྤྲུལ་ཤེས་རབ་བཟང་པོ། ཐ་ཆུང་དྲུང་པ་རྡོ་རྗེ་རྒྱལ་པོ་བཅས་གསུམ་འཁྲུངས། ཕྱི་མ་རྡོ་རྗེ་རྒྱལ་པོ་ལས་ནང་སོ་རིན་ཆེན་བཟང་པོ་འཁྲུངས། དེ་ལྟ་བུའི་གདུང་རབས་དྲི་མ་མེད་པས་ལས་བྱོན་པའི་ཡབ་ནང་སོ་རིན་ཆེན་བཟང་པོ་དང་ཡུམ་མགོན་མོ་སྐྱིད་གཉིས་པས་རབ་བྱུང་བརྒྱད་པའི་ནང་ཚན་ཤིང་ཕག་གི་ལོར་ཆོས་རྗེ་ཀུན་དགའ་ལེགས་པ་འདི་ཉིད་སྐུ་འཁྲུངས་པའོ། །

 དེ་ཡང་སྐུ་ཆུང་ངུའི་དུས་ནས་བྱིས་པའི་ངང་ཚུལ་མི་སྣང་བར་སྔོན་གྱི་རིགས་སད་དེ་བྱ་བྲལ་གྱི་ལད་མོ་བྱེད་པ་དང༌། སྤྱན་གྱིས་ལྟ་སྟངས་གཟིགས་པ་དང༌། བརྟུལ་ཞུགས་ཀྱི་སྤྱོད་པ་ཁོ་ནར་མཛད་པས་ཀུན་ཡིད་ཆེས་པ་དང༌། དགུང་ལོ་གསུམ་ནས་འབྲི་ཀློག་ཚེགས་མེད་མཁྱེན། དགུང་ལོ་བདུན་ནས་ཡབ་ཆོས་གཞིས་ནང་ཟིང་གི་འཁྲུགས་རྐྱེན་ལས་གནམ་དུ་གཤེགས། དེའི་རྐྱེན་གྱིས་འཁོར་བ་ལས་ཡིད་བྱུང་སྟེ་ད་ཆོས་ཤིག་མ་བྱས་ན་གང་ལའང་སྙིང་པོ་མེད་པར་དགོངས་ནས་ཕ་ཡུལ་ཆོས་གཞིས་ཐམས་ཅད་ཕྱི་མའི་ཐལ་བ་བཞིན་དོར་ནས། བླ་མ་གནས་རྙིང་ཆོས་རྗེ་ནས་དགེ་བསྙེན་དགེ་ཚུལ་གྱི་སྡོམ་པ་བླངས། ཞྭ་ལུ་རྗེ་མཁྱེན་རབ་པ་ལས་དགེ་སློང་གི་སྡོམ་པ་བཞེས་ནས་ཐེག་ཆེན་འདུལ་བའི་བསྟན་པ་ལ་གསན་བསམ་མཛད། དགེ་སློང་བསོད་ནམས་མཆོག་པ་ལས་གསང་སྔགས་ཀྱི་རྒྱུད་སྡེ་ཕལ་ཆེར་གསན། རྒྱལ་དབང་རྗེའི་ཞབས་ནས་རང་རེ་དཔལ་ལྡན་འབྲུག་པའི་གདམས་ངག་སྡོམ་པོ་གསུམ་གྱིས་གཙོས་པའི་འབྲུག་པའི་ཆོས་སྐོར་ཚང་མ་གསན། རྟོགས་ལྡན་ལྷ་བཙུན་ཆེན་པོ་ལ་སོགས་པའི་རིས་མེད་ཀྱི་མཁས་གྲུབ་ཚད་མར་གྱུར་པ་བཞུགས་སོ་འཚལ་གྱི་ཞབས་ནས་བསྟན་པ་ཡོངས་རྫོགས་ཀྱི་ཆོས་ལ་ཐོས་བསམ་མཐིལ་ཕྱིན་དང༌། ནང་རྟོགས་པ་དོན་གྱི་དབང་བཞི་སེམས་ལ་ཐོབ་སྟེ་དབང་འཁྲིད་མན་ངག་གདམས་པའི་གསང་མཛོད་མ་ལུས་པ་ཐུགས་སུ་བྱོན་པའི་ཚུལ་མཛད། དེ་ཡང་ཚིག་ཏུ་མ་ལུས་པར་དོན་ཐོག་ཏུ་སྒྲིལ་ནས་རྟོགས་པའི་གདིང་བརྙེས། སེམས་འདི་གཅིག་པུ་བསྲུང་ན་སྡོམ་པ་ཐམས་ཅད་དེར་བསྡུ་བར་དགོངས་ནས་ཆོས་གོས་གསུམ་དཀོན་མཆོག་ལ་ཕུལ། གང་ཤར་ལམ་དུ་ཁྱེར་ནས་མ་ངེས་བརྟུལ་ཞུགས་ཀྱི་སྤྱོད་པ་མཛད་པར་དགོངས་ཏེ་མགུར་མའང་འདི་སྐད་གསུངས་ཏེ། བདེ་གཤེགས་གསུང་རབ་དོན་དང་མི་མཐུན་ན། །གདམས་ཆུང་སྡུག་བཙིར་ཆེ་བས་ཅི་ཡོང་བ། །ཡང་དག་དགེ་བའི་བཤེས་ཀྱིས་མ་ཟིན་ན། །རང་བཟོ་ཤེས་རབ་ཆེ་བས་གང་ཡོང་བ། །འགྲོ་ཀུན་བུ་བཞིན་བརྩེ་བར་མི་བལྟ་ན། །སྨོན་འཇུག་ཆོ་ག་མཁས་པས་ཅི་བྱེད་པ། །སྡོམ་གསུམ་གནད་ཚང་གཅིག་པར་མ་ཤེས་ན། །གཅིག་སྲུང་གཅིག་ཤོར་དེ་ཀས་ཅི་བཏུབ་པ། །སངས་རྒྱས་རང་ལ་ཡོད་པ་མ་ཤེས་ན། །གྱད་ཀྱིས་ནོར་འཚོལ་འདི་འདྲས་གང་བྱེད་པ། །སོས་དལ་རྒྱུན་གྱི་སྒོམ་ལུགས་མ་ཤེས་ན། །རྣམ་རྟོག་བཀག་སྒོམ་འདི་འདྲས་གང་ཡོང་བ། །སྤྱོད་པ་དུས་ཚོད་བཞི་དང་མ་འབྲེལ་ན། །སྨྱོན་སྤྱོད་འུར་ལངས་འདི་ཚོས་སུ་ཡིན་པ། །ལྟ་བ་ངོས་བཟུང་མེད་པར་མ་ཤེས་ན། །ཕྱོགས་ལྷུང་དམིགས་གཏད་མཁན་འདིས་གང་བྱེད་པ། །ལྡན་གྲོལ་མི་ལྡན་ཟས་ལ་སྲེད་པ་འདི། །ཕྱི་མར་བུ་ལོན་བསགས་ནས་སུས་འཇལ་བ། །བདེ་དྲོད་མེད་པར་རས་རྐྱང་གྱོན་པ་འདི། །གྲང་དམྱལ་ད་ལྟ་སྦྱངས་ནས་ཅི་འབྱུང་བ། །མན་ངག་མེད་པར་བརྩོན་འགྲུས་རྩོམ་པ་འདི། །གྲོག་མ་བྱེ་རིར་འཛེགས་པས་ཅི་འགྲུབ་པ། །ཐོས་པ་བསགས་ནས་གནས་ལུགས་མི་སྒོམ་པ། །ནོར་རྫས་ཡོད་ནས་ལྟོགས་གྲིར་སྡོད་པ་འདྲ། །དགེ་བཤེས་མཁས་པ་འཆད་རྩོམ་མི་བྱེད་པ། །དུག་སྦྲུལ་མགོ་ལ་ནོར་བུ་ཡོད་ཅི་ཕན། །བླུན་པོ་མི་ཤེས་བཞིན་དུ་བཤད་པ་འདི། །རང་སྐྱོན་རང་གིས་སྒྲོག་པ་ཁོ་ནར་འདུག །ཆོས་ཀུན་གཅིག་ཏུ་སྒྲིལ་ལ་ཉམས་ལེན་མཛོད། །ཅེས་གསུངས་སོ། །

 དེ་ནས་གྲུབ་པའི་རྟོགས་བརྗོད་དངོས་ནི། ཆོས་རྗེ་འགྲོ་བའི་མགོན་པོ་ཀུན་དགའ་ལེགས་པའི་དཔལ་བཟང་པོ་དེ་ཉིད་དགུང་ལོ་ཉི་ཤུ་རྩ་ལྔ་ནས་ཕྱི་ནང་གི་ཡོན་ཏན་གང་ཡང་མཁས་གྲུབ་ཀྱི་དཔེར་འོས་པ་དང༌། མངོན་ཤེས་རྫུ་འཕྲུལ་ལ་སོགས་པ་གྲུབ་པའི་རྟགས་མཚན་ཁྱད་པར་ཅན་མངའ་ནས་སླར་ཕ་ཡུལ་དུ་བྱོན་ནས་ཡུམ་གྱི་གམ་དུ་བཞུགས་ཙ་ན། ཡུམ་གྱིས་ནང་གི་ཡོན་ཏན་མ་གཟིགས་པར་ཕྱིའི་ཀུན་སྤྱོད་ལ་དཔག་ནས། འབྲུག་པ་ཀུན་ལེགས་ཁྱོད་ཆོས་ཡིན་ཟེར་ན་འགྲོ་དོན་མེད། འཇིག་རྟེན་ཡིན་ཟེར་ན་མ་རྒས་ཁར་མནའ་མ་མེད། དེ་འདྲ་ཆོས་འཇིག་རྟེན་གང་ཡང་མེད་པར་བསྡད་རྒྱུ་ཡིན་ནམ་གསུངས་པས། ད་ནི་སྨྱོན་པའི་སྤྱོད་པས་མཐོང་ཐོས་དྲན་རེག་ཐམས་ཅད་བྱང་ཆུབ་ཀྱི་ལམ་ལ་འགོད་པའི་འགྲོ་དོན་དུས་ལ་བབས་པར་དགོངས་ནས་དེའི་མོད་ལ། མ་རྒན་མནའ་མའི་འདོད་པ་ཡིན་ན་ངས་ད་ལྟ་རང་ལེན་ཆོག་ཅེས་གསུངས་ནས་དེ་མ་ཐག་ཁྲོམ་གསེབ་ནས་རྒན་མོ་ལོ་བརྒྱ་ལོན་པ། སྐྲ་དཀར་བ། མིག་སྔོ་བ། སྐེད་པ་གུག་པ། ཁ་ན་སོ་མུ་ཏིག་ཙམ་མེད་པ་ཞིག་འདུག་པ་ལ། བླ་མས་འོ་རྒན་པོ་དེ་རིང་མ་ཡི་མནའ་མ་བྱེད་དགོས་འདུས་པས་ཤོག་གསུངས་ཀྱང་ཡར་ལང་རྒྱུ་མི་འདུག །བླ་མས་སྐུ་རྒྱབ་ཏུ་བསྣམས་བྱོན་ཁྱིམ་དུ་སླེབས་པ་དང༌། འོ་ཨ་མ་མནའ་མ་དགོས་ན་བཀའ་མ་བཅག་པར་འཁུར་ཡོད་དོ་གསུངས། ཨ་མ་ན་རེ། མནའ་མ་དེ་ཙམ་ལས་མེད་ན་མནའ་མ་བས་ཨ་མ་རང་དགའ་བར་འདུག་མནའ་མའི་ལས་ཚབ་ཨ་མ་རང་གིས་གྲུབ་འགྲོ། དེ་བས་མནའ་མ་ད་ལྟ་རང་སྐྱེལ་སོང་དེ་མིན་བྲེལ་བ་འོང་ཟེར་རོ། །བླ་མས་ཨ་མས་མནའ་མའི་ཚབ་གྲུབ་པ་ཐག་ཆོད་དམ་ངས་མནའ་མ་རང་གནས་སུ་སྐྱེལ་སོང་ངོ་གསུངས། དེའི་དུས་དཔལ་ངག་དབང་ཆོས་ཀྱི་རྒྱལ་པོ་དེ་ཉིད་འཕགས་མཆོག་སྤྱན་རས་གཟིགས་དབང་ངུར་སྨྲིག་གར་གྱི་རྣམ་པར་རོལ་པ་ལགས་ཚེ་ཁྲལ་དང་ངོ་ཚ་སྲུང་ཞིང་རིམ་གཉིས་ཀྱི་རྣལ་འབྱོར་ལ་བཞུགས་ཡོད་པས། དེ་ཉིན་ཐུགས་དམ་གྱི་སྐབས་གསེང་ལས་ཐུགས་ལ་རང་ཅག་མ་བུའི་ཁང་པ་དེ་ཅུང་ཞིག་བཅོས་དགོས་འདུག །ཆོས་པའི་གནས་ཁང་ལ་མཆོད་ཁང་ཞིག་ཀྱང་ངེས་པར་དགོས་ཁར། ནང་དུ་བཅད་རྒྱ་དམ་པོར་གནས་དུས་ཆབ་གསང་ཞིག་ངེས་པར་དགོས་པས་ཤར་ངོས་སུ་ཚ་ཁག་མ་ཚུད། ལྷོར་གནས་མ་འགྲིགས། ནུབ་ཏུ་བློར་མ་བབ། བྱང་དུ་ཁྲོ་ལོ་ལོ་བྱས་ཕྱོགས་གང་ནས་བཏགས་ཀྱང་མ་བདེ་བར་བཞུགས་དུས་ཆོས་རྗེ་རྒན་མོ་བསྐྱལ་ནས་སླར་བྱོན་པ་དང༌། མ་ན་རེ། བུ་ཟེར་བ་ངག་དབང་ཆོས་རྒྱལ་ལྟ་བུ་དགོས་པ་ཡིན། བླ་མའི་ཞབས་ཏོག །ཕ་མའི་དྲིན་ལན། སེམས་ཅན་གྱི་འགྲོ་དོན། རང་གི་སྒྲིབ་སྦྱོང་སོགས་རང་གཞན་གྱི་དོན་རྒྱ་ཆེན་པོ་བྱེད་པ་མཐོང་ངམ་ཟེར། ཆོས་རྗེའི་ཞལ་ནས། ཁྱོད་ཀྱི་ངག་དབང་ཆོས་རྒྱལ་ཐུགས་ཀྱིས་ཁྱིམ་རྒྱབ་ནས་ཆབ་གསང་བཏགས་སའི་བཀོད་པ་མ་མཐོང་ནས་འོ་བརྒྱལ་བ་མ་ཤེས་སམ་གསུངས། དེའི་མཚན་མོ་ཆོས་རྗེ་ཉིད་ཨ་མའི་སྔས་མགོར་བྱོན་ནས་མལ་ཁྱེར་དང་གསུངས་ཨ་མས་ཅི་བྱེད་ཞུས་པས། ད་ནང་མནའ་མའི་ཚབ་ཨ་མས་བྱས་ཆོག་མ་གསུང་ངམ་གསུངས། ངོ་ཚ་མེད་པ་མནའ་མའི་ཚབ་ཕྱི་ནང་གི་ལས་འགུལ་གྲུབ་ཟེར་བ་མ་གཏོགས་ཁྱོད་འགྲོ་ལག་བུབ་མ་ཟེར་ཕར་སོང་ཟེར་རོ། །དེ་ནས་ཀུན་ལེགས་ཀྱིས་དེ་འདྲ་ཡིན་ན་ད་ནང་ནས་ཟེར་དགོས། ད་ཅི་ལ་བབ་ཀྱང་ཉལ་དགོས་ཟེར་གསུངས། མ་ན་རེ་སྲོག་རྡེལ་བསོད་ནམས་སྐམ་པའི་ལབ་ལབ་མ་མང་བར་ཕར་སོང་ཟེར་རོ། །ཡང་ཀུན་ལེགས་ཀྱིས། ང་སྒྱིད་པ་ངན་ནས་ཡར་ལང་མི་ཐུབ་དེ་བས་ཐག་བཅད་པ་དྲག་གསུངས། མ་ན་རེ་ཁྱོད་ངོ་ཚ་ཡང་ཡན་པས་འཕྱ་བ་འོང་ཟེར་རོ། །ཡང་ཀུན་ལེགས་ཀྱིས། ཡན་པས་ཟེར་འོང་བསམ་ན་ངེད་རང་མ་བུ་ཁ་ལབ་བཅད་ཆོག་གསུངས་ཨུ་ཚུགས་ཀྱིས་མ་ཉན་ཚེ། ཨ་མའང་གང་ཡང་ཟེར་བའི་སྐབས་མ་རྙེད་པར་ཁྱོད་ཅིས་ཀྱང་མ་ཉན་ན་ནང་པ་ནས་མི་སུ་གང་གིས་ཐོས་སར་མ་ཟེར་ཅིག །ཟེར་ན་འཇིག་རྟེན་པའི་གཏམ་དཔེར། རང་གཟུགས་བཙོང་བ་ཚོང་དཔོན་མི་དགོས། ཞལ་ཐང་དཔྱང་བར་འཛེར་ཅུང་མི་དགོས། བསོད་ནམས་སྐམ་པར་རེ་ལྡེ་མི་དགོས་ཟེར་བ་ལྟར་རང་ཅག་མ་བུ་གཉིས་འགྲོ་རྒྱུ་ཡིན་པས་ད་འོང་ན་ཤོག་ཅིག་ཟེར་རོ། །ཀུན་ལེགས་ཀྱི་སྙན་ལ་མར་ཁུའི་ནང་ཆུ་རེག་པ་བཞིན་སོང་ནས་བཞེངས་བྱོན་སོང༌། དེའི་སང་སྔོ་དྲོ་ནས་ཁྲོམ་དུ་བྱོན་ནས་གསུང་ཆེན་པོའི་འདི་སྐད་དོ། །འོ་ཁྱོད་རང་ཚོ་ལབ་ལབ་མང་ན་ཨ་མ་ཡང་ཉན་རྒྱུ་འདུག་གོ་གསུངས། ཁྲོམ་ཐམས་ཅད་ཧ་ལས་ནས་ལུས་སོང༌། དེའི་དབང་གིས་མ་མགོན་མོ་སྐྱིད་ཀྱི་ལས་སྒྲིབ་དང་ཚེ་འཕྲང་བར་ཆད་ཞི་ནས་དགུང་ལོ་བརྒྱ་དང་སུམ་ཅུའི་བར་ཞབས་པད་བརྟན་ཅིང་བཞུགས་པར་གྲགས་སོ། །

 དེ་ནས་ཀུན་ལེགས་ཀྱིས། འོ་མ་རྒན་ང་དེ་རིང་ནས་རྣལ་འབྱོར་པའི་སྤྱོད་པ་ལ་བརྟེན་ནས་ལྷ་སའི་ཁྲོམ་སྐོར་ལ་སོང་ཡོད་དོ་གསུངས་ནས་བྱོན་སོང་ངོ༌། །དེ་ནས་ཆོས་རྗེ་འགྲོ་བའི་མགོན་པོ་ཀུན་དགའ་ལེགས་པ་དེ་ཉིད་ངེས་མེད་ཀྱི་སྤྱོད་པ་ལ་བརྟེན་ནས་ལྷ་སའི་ཁྲོམ་དུ་ཕྱག་ཕེབས་པས་ལྷ་སའི་ཁྲོམ་ནམ་མཁའི་སྐར་ཚོགས་ལྟ་བུ་འདུག་པ་དེར་ཚོགས་པའི་མི་ཡང༌། རྒྱ་གར་རྒྱ་ནག །ཁ་ཆེ་བལ་པོ། ལ་དྭགས་སྟོད་པ། ཁམས་པ་བྱང་པ། དབུས་པ་གཙང་པ། དྭགས་པོ་ཀོང་པོ། འབྲོག་པ་ཞིང་པ། རོང་པ་ལྷོ་པ་ལ་སོགས་པ་སོ་སོའི་ཡུལ་ནས་བླ་མ་དཔོན་པོ། གྲྭ་པ་ཆོས་པ། ཨ་ཎི་སྒོམ་ཆེན། ཚོང་པ་གནས་སྐོར་པ་ལ་སོགས་པ་རྣམས་ལ་གསུང་ཆེན་པོས་འདི་སྐད་དོ། །འོ་དེ་རིང་ཁྲོམ་འདིར་ཚོགས་པ་རྣམས་ཉོན་དང༌། ང་ར་ལུང་གི་འབྲུག་པ་ཀུན་ལེགས་བྱ་བ་རིས་མེད་འགྲོ་བ་སེམས་ཅན་གྱི་དོན་དུ་འོང་བ་ལགས་ཀྱིས། ཁྱེད་རྣམས་རང་རང་སོ་སོའི་ཡུལ་དུ་ཆང་གང་དུ་ཞིམ། བུ་མོ་གང་དུ་ལེགས་སོ་སོ་ནས་ང་ལ་ལན་སྐྱོལ་དང་གསུངས་པས། ཁྲོམ་ཐམས་ཅད་ཧ་ལས་ཤིང་འོ་སྨྱོན་པ་དེས་ཅི་ཟེར་སེམས་ཅན་དོན་ལ་འོངས་པ་ཟེར་ཆང་དང་བུ་མོ་དྲིས་པའི་ཆོས་པ་གང་ན་ཡོད། ཆོས་པ་ཡིན་ན་བླ་མ་སུ་བཟང༌། དགོན་པ་གང་དུ་སྐྱིད། ཆོས་གང་དུ་དར་སོགས་དྲིས་རྒྱུ་ནི་མི་འདུག །ཆོས་པ་འདི་བུ་མོ་དམ་ལ་བཏགས་པའི་ཆོས་པ་ཡིན་ཡིན་འདྲ་ཟེར་བས། དེའི་དཀྱིལ་ནས་མི་ཤ་དཀར་བའི་མདོག་གནག་པ། མགོ་ཐོ་བ་འདྲ་བ། མིག་ཕོར་པ་ཙམ་བགྲད་པ། ཁ་གྲོད་པའི་གོང་འདྲ་བ། དཔྲལ་བ་ལི་ཕོར་ཁ་བུབ་པ་ལྟ་བུ། སྐེ་རྟ་རྔ་ཙམ་ལ་ལྦ་བ་རོང་རྩེ་ཙམ་བཏགས་པ་ཞིག་ན་རེ། སྨྱོན་པ་ཁོ་རེ། མི་ཡིན་ཟེར་ན་ཡུལ་མེད། བྱ་ཡིན་ཟེར་ན་གདངས་མེད། རི་དྭགས་ཡིན་ན་གནས་མེད། བྱོལ་སོང་ཡིན་ན་ཚང་མེད། ཆོས་པ་ཡིན་ན་དགོན་སྡེ་མེད། དགེ་སློང་ཡིན་ན་གྲྭ་ཚང་མེད། བླ་མ་ཡིན་ན་གདན་ས་མེད་པའི་ཧམ་ཅན་ཁོ་རེ་ཉིན་མོ་ཤི་ཟས་དད་ཟས་དཀོར་ཟོས། མཚན་མོ་ཆང་བཏུང་བུད་མེད་རྐུ་རོ་བཞིན་ཉལ་བ་ཆོས་པ་མིན། ཆོས་པ་ཡིན་ན་བརྒྱུད་པ་དགོས། བརྒྱུད་པ་སུ་ནས་མར་ཡིན་ཅེས་ཞུས་པས། བླ་མས་འོ་མི་ངན་ཁོ་རེ་གདོང་ལབ་མདོའི་གླུད་བཞིན་བྱས་ནས་ཁ་རོག་སྡོད། ངའི་འདི་བཙུགས་པ་དང་སྐྱེ་བ་གང་ཡིན་ཁྱོད་ཀྱིས་ཤེས་སམ། ངའི་བརྒྱུད་པ་དྲིས་ནས་ཅི་བྱེད། ཅིས་ཀྱང་དགོས་ན་ཉོན་ཅིག་གསུངས་ནས། བརྒྱུད་པ་གང་ཡིན་ཟེར་ཙ་ན། །བརྒྱུད་པ་མི་ངན་བརྒྱུད་པ་བཟང༌། །བརྒྱུད་པ་རྡོ་རྗེ་འཆང་ནས་ཡིན། །བླ་མ་མི་ངན་བླ་མ་བཟང༌། །བླ་མ་དཔལ་ལྡན་འབྲུག་པ་ཡིན། །ཡི་དམ་མི་ངན་ཡི་དམ་བཟང༌། །ཡི་དམ་བདེ་མཆོག་འཁོར་ལོ་ཡིན། །མཁའ་འགྲོ་མི་ངན་མཁའ་འགྲོ་བཟང༌། །མཁའ་འགྲོ་རྡོ་རྗེ་ཕག་མོ་ཡིན། །ཆོས་སྐྱོང་མི་ངན་ཆོས་སྐྱོང་བཟང༌། །ཆོས་སྐྱོང་མགོན་པོ་ཕྱག་བཞི་ཡིན། །ཞེས་པ་ལ་སོགས་པའི་མགུར་དབྱངས་འདི་གསུངས་པས། ཁོ་ཡང་ལན་ཞུ་རྒྱུ་མ་བྱུང་བར་ཧར་གྱིས་ལུས་སོང་ངོ༌། །

 དེ་ནས་ཁྲོམ་དཀྱིལ་ནས་ཐོག་མར་ལྷ་ས་ནས་ཡིན་ཟེར་བའི་རྒན་པོ་ལས་ཅན་ཞིག་འདུག་པ་ལངས་ནས་ཕྱག་འཚལ་ཞིང་གླུ་དབྱངས་འདི་ཕུལ་ལོ། །དཔལ་ལྡན་འབྲུག་པ་ཀུན་ལེགས་ལ། །ང་ནི་ལྷ་སའི་ཡུལ་ནས་ཡིན། །ང་ཚོའི་ལྷ་སའི་ཡུལ་འདི་ལ། །བུ་མོ་ལེགས་པའི་མིང་ཅན་ཡོད། །ལེགས་པའི་མིང་ཅན་བགྲང་མི་དགོས། །ལེགས་པའི་མིང་ཅན་བགྲང་དགོས་ན། །ལྷ་སའི་དཔལ་བཟང་བུ་ཁྲིད་ཡོད། །དབང་ཕྱུག་ཚེ་དབང་བཟང་མོ་ཁྱོད། །ལྷ་སའི་སྐལ་བཟང་པདྨོ་ཡོད། །འཛུམ་སྟོན་པ་སངས་རྒྱལ་མོ་ཡོད། །ལྷ་སའི་བསོད་ནམས་སྒྲོན་མ་ཡོད། །གར་མ་ཆོས་ཀྱི་དབང་མོ་ཡོད། །ལྷ་སའི་སྒྲོན་སྒྲོན་ཨ་སྐྱིད་ཡོད། །མིང་ཅན་བགྲངས་ན་འདི་ཙམ་ཡོད། །མིང་མེད་ཡོད་ཚད་བསམ་ལས་འདས། །གསུམ་ཆང་ཁག་མ་ལྷ་སར་ཡོད། །ཐུགས་ལ་འདུག་གམ་རྣལ་འབྱོར་པ། །ཞེས་ཞུས་པས། ཀུན་ལེགས་ཀྱི་ཞལ་ནས། འོ་ལྷ་སའི་ཡུལ་འདི་ན་ཆང་ཁག་མ་བུ་མོ་ལེགས་པ་མང་པོ་འདུག་པས་ལན་ཅིག་བལྟ་དགོས་གསུངས།

 ཡང་ས་སྐྱ་ནས་ཡིན་པའི་རྒན་པོ་གཅིག་གིས་འདི་སྐད་ཞུས་ཏེ། དཔལ་ལྡན་ཀུན་དགའ་ལེགས་པ་ལ། །ང་ནི་ས་སྐྱའི་ཡུལ་ནས་ཡིན། །ང་ཚོའི་ས་སྐྱའི་ཡུལ་དེར་ཡང༌། །བུ་མོ་ལེགས་པའི་མིང་ཅན་ཡོད། །ལེགས་པའི་མིང་ཅན་བགྲང་དགོས་ན། །བུ་མོ་ཨ་གསལ་པདྨོ་ཡོད། །ས་སྐྱའི་བུ་མོ་དགའ་སྐྱིད་ཡོད། །བུ་མོ་ཨ་འབྲུག་ཟེར་བ་ཡོད། །ས་སྐྱའི་ལྷ་ཆོས་དབང་མོ་ཡོད། །ཨ་ས་ཚེ་རིང་སྒྲོལ་མ་ཡོད། །བུ་མོ་ཟླ་གསལ་གཡང་སྐྱིད་ཡོད། །བདེ་སྐྱིད་གསལ་སྒྲོན་ཟེར་བ་ཡོད། །མིང་ཅན་བགྲངས་ན་དེ་ཙམ་ཡོད། །མིང་མེད་ཡོད་ཚད་བསམ་ལས་འདས། །གསུམ་ཆང་ཁག་མ་ས་སྐྱར་ཡོད། །ཐུགས་ལ་འདུག་གམ་རྣལ་འབྱོར་པ། །ཞེས་ཞུས་པས། ཡགས་ཡགས་ངས་ལན་ཅིག་སླེབ་ཡོང་གསུངས།

 ཡང་ལ་དྭགས་ནས་ཡིན་པའི་རྒན་པོ་ཞིག་གིས་འདི་སྐད་ཞུས་ཏེ། དཔལ་ལྡན་ཀུན་དགའ་ལེགས་པ་ལ། །ང་ནི་ལ་དྭགས་ཡུལ་ནས་ཡིན། །ང་ཚོའི་ལ་དྭགས་ཡུལ་དེར་ཡང༌། །བུ་མོ་ལེགས་པའི་མིང་ཅན་ཡོད། །ལེགས་པའི་མིང་ཅན་བགྲང་དགོས་ན། །ལ་དྭགས་ཚེ་དབང་ལྷ་སྒྲོན་ཡོད། །བུ་མོ་ཆོས་སྐྱིད་ཟེར་བ་ཡོད། །ལ་སྟོད་ཨ་ཚོང་བུ་མོ་ཡོད། །བུ་མོ་ལྷ་ཅིག་བུ་ཁྲིད་ཡོད། །ཨ་མ་ཨ་སྐྱིད་ཟེར་བ་ཡོད། །ཀརྨ་བདེ་ཆེན་པདྨོ་ཡོད། །བསོད་ནམས་རྒྱལ་མོ་ཟེར་བ་ཡོད། །མིང་ཅན་བགྲངས་ན་དེ་ཙམ་ཡོད། །མིང་མེད་ཡོད་ཚད་བསམ་ལས་འདས། །གསུམ་ཆང་ཁག་མ་ལ་དྭགས་ཡོད། །ཐུགས་ལ་འདུག་གམ་རྣལ་འབྱོར་པ། །ཞེས་ཞུས་པས། ཡགས་ཡགས་ངས་ལན་ཅིག་སླེབ་ཡོང་གསུངས།

 ཡང་ལྷོ་ནས་ཡིན་ཟེར་བའི་རྒན་མོ་ཞིག་ན་རེ། ཁྱེད་བོད་མི་ཚོ་ཁ་མ་དལ་ཁོ་རེ་བླ་མའི་མཚན་འབྲུག་པ་ཀུན་ལེགས་ཟེར་བ་མ་གཏོགས་བོད་པ་ཀུན་ལེགས་ཟེར་བ་མེད་ཟེར་ནས་བླ་མའི་ཞབས་ལ་གླུ་འདི་སྐད་ཅེས་ཞུས་ཏེ། དཔལ་ལྡན་ཀུན་དགའ་ལེགས་པ་ལ། །ང་ནི་ལྷོ་ཡི་ཡུལ་ནས་ཡིན། །ང་ཚོའི་ལྷོ་ཡི་ཡུལ་དེར་ཡང༌། །བུ་མོ་ལེགས་པའི་མིང་ཅན་ཡོད། །ལེགས་པའི་མིང་ཅན་བགྲང་དགོས་ན། །ང་ཚོའི་འོ་ཆེ་ལུང་པ་ལུ། །དགོས་སྐྱིད་དཔལ་མོ་ཟེར་བ་ཡོད། །དགོན་ཡུལ་གསར་མཆོད་རྟེན་རྩ་བ་ལུ། །དགོན་སྟོད་གསང་མོ་ཨ་འཛོམས་ཡོད། །གཞུང་ཡུལ་ལོད་པའི་རྩ་བ་ལུ། །པ་ཅང་ནམ་མཁའ་སྒྲོན་མ་ཡོད། །གཞུང་ཡུལ་སྟོད་པའི་རྩ་བ་ལུ། །སྟོད་པའི་དཔལ་བཟང་བུ་ཁྲིད་ཡོད། །ཝང་ཡུལ་བར་པའི་རྩ་བ་ལུ། །བར་པའི་ཆོས་འཛོམས་ཟེར་བ་ཡོད། །སྤ་གྲོ་བསམ་གཏན་རྩེ་མོ་ལུ། །བླ་མ་ཉི་ཟླ་གྲགས་པའི་སྲས་མོ་ཡོད། །ཤར་ཁྱུང་སེའི་ཙནྡན་རྩ་བ་ལུ། །ཁྱུང་སེ་ཨ་ཞེ་རྒྱལ་འཛོམས་ཡོད། །མིང་ཅན་བགྲངས་ན་དེ་ཙམ་ཡོད། །མིང་མེད་ཡོད་ཚད་བསམ་ལས་འདས། །གསུམ་ཆང་ཁག་མ་ལྷོ་ལ་ཡོད། །ཐུགས་ལ་འདུག་གམ་རྣལ་འབྱོར་པ། །ཞེས་ཞུས་པས། ཡགས་ཡགས་ངས་ལན་ཅིག་ལྷོ་ཆང་བཏུང་ལྷོ་རྒྱོ་རྒྱབ་འཐོན་འོང་གསུངས།

 ཡང་ཀོང་ཡུལ་ནས་ཡིན་པའི་རྒན་མོ་ཞིག་གིས་འདི་སྐད་ཞུས་ཏེ། དཔལ་ལྡན་ཀུན་དགའ་ལེགས་པ་ལ། །ང་ནི་ཀོང་པོའི་ཡུལ་ནས་ཡིན། །ང་ཚོའི་ཀོང་པོའི་ཡུལ་དེར་ཡང༌། །བུ་མོ་ལེགས་པའི་མིང་ཅན་ཡོད། །ལེགས་པའི་མིང་ཅན་བགྲང་དགོས་ན། །ཀོང་པོའི་ལྷ་ཆོས་པདྨོ་ཡོད། །བུ་མོ་དཔལ་བཟང་ཟེར་བ་ཡོད། །ཀོང་པོའི་རིན་ཆེན་རྒྱལ་མོ་ཡོད། །བུ་མོ་ཚེ་དབང་རྒྱལ་མོ་ཡོད། །ཀོང་པོའི་བསྟན་འཛིན་བཟང་མོ་ཡོད། །ཚེ་བརྟན་ལྷ་མོ་ཟེར་བ་ཡོད། །ཀོང་པོའི་བུ་མོ་སུམ་ཆོག་ཡོད། །མིང་ཅན་བགྲངས་ན་དེ་ཙམ་ཡོད། །མིང་མེད་ཡོད་ཚད་བསམ་ལས་འདས། །སུམ་ཆང་ཁག་མ་ཀོང་ཡུལ་ཡོད། །ཐུགས་ལ་འདུག་གམ་རྣལ་འབྱོར་པ། །ཞེས་ཞུས་པས། ཡགས་ཡགས་ཁྱེད་ཀོང་ཡུལ་དུའང་བུ་མོ་ལེགས་པ་མང་པོ་ཡོད་པ་འདུག །ཡོད་པས་མི་ཆོག་བལྟ་དགོས། དེ་ལས་ལྷག་པར་བུ་མོ་སུམ་ཆོག་ཟེར་བ་དེ་ན་ཚོད་ག་འདྲ་སོང་ཡོད་གསུངས།

 རྒན་པོ་ན་རེ་སུམ་མཆོག་ལོ་བཅོ་ལྔ་ལོན་ཞུས་པས། བླ་མས་མགྱོགས་པར་འགྲོ་དགོས་འདུག་ལྷོད་ན་སུམ་ཆོག་ཐལ་འགྲོ་རྒྱུ་ཡིན་འདུག །ད་ཁྱེད་རང་རྣམས་ཁམས་བཟང་བར་སྡོད་ཅིག་ངས་སུམ་ཆོག་ཕྲད་པར་འགྲོ་གིན་ཡོད་ཅེས་གསུངས་ནས། ཉེ་རོང་ལ་རྒྱབ་ནས་ཕར་ཕེབས་དུས། བུ་མོ་ལྔ་ཙམ་དང་ཐུག་པས། བུ་མོ་རྣམས་ན་རེ། ཁྱོད་གང་ནས་འོང་གང་དུ་འགྲོ་ཞུས་པས། རྒྱབ་བརྟེན་ས་ནས་འོང༌། གདོང་བརྟེན་སར་འགྲོ་གསུངས་པས། བུ་མོ་རྣམས་ན་རེ། དྲིས་པའི་གཏམ་ལ་ལན་ཤོད་དང་ཅིའི་དོན་དུ་འགྲོ་ཞུས་པས། བླ་མས་ང་འགྲོ་བའི་དོན་དགོས་བཤད་ན། ན་ཆུང་བུ་མོ་ལོ་དྲུག་གསུམ་བཅོ་བརྒྱད་ཙམ་ལོན་པའི་ནང་ནས་ཤ་དཀར་འཇམ་པ། ཤ་ནག་དྲོད་ཆེ་བ། ལྦ་ཅན་སྟུག་དམ་པ། བཞད་འགོར་སྟུ་བདེ་བ། བལྟ་ན་མཛེས་པ། སྣུམ་ན་ཞིམ་པ། ཤེས་རབ་བཀྲ་བ། མཁའ་འགྲོ་མའི་མཚན་རྟགས་དང་ལྡན་པའི་བུ་མོ་འཚོལ་དུ་འགྲོ་གསུངས། བུ་མོ་རྣམས་ན་རེ། ངེད་ཅག་རྣམས་ཀྱང་མཁའ་འགྲོ་མ་མ་ཡིན་ནམ་ཟེར་རོ། །བླ་མས་མིན་འདུག་ཡིན་ཀྱང་མཁའ་འགྲོའི་རིགས་མང་པོ་ཡོད་གསུངས། ཇི་ལྟར་ཡོད་ཞུས་པས། ཡེ་ཤེས་མཁའ་འགྲོ་མ། རྡོ་རྗེ་མཁའ་འགྲོ་མ། རིན་ཆེན་མཁའ་འགྲོ་མ། པདྨ་མཁའ་འགྲོ་མ། ཀརྨ་མཁའ་འགྲོ་མ། བུདྡྷ་མཁའ་འགྲོ་མ། ཤ་ཟ་མཁའ་འགྲོ་མ། འཇིག་རྟེན་མཁའ་འགྲོ་མ། གོ་ཐལ་མཁའ་འགྲོ་མ་སོགས་ཡོད་པ་ཡིན་གསུངས། མཁའ་འགྲོ་མ་དེ་འདྲ་ངོས་ཇི་ལྟར་འཛིན་ཞུས་པས།

 བླ་མས་ཡེ་ཤེས་མཁའ་འགྲོ་ནི། ཤ་མདོག་དཀར་ལ་དམར་བའི་མདངས་ཆགས་པ། ལུས་ཆེ་ཆུང་ཚད་དང་ལྡན་པ། སྐྲ་མཚམས་སྲོག་ཞུའི་ཚུལ་དུ་འཛེར་དཀར་ལྔ་ཡོད་པ། སེམས་སྙིང་རྗེ་ཆེ་བ། གཙང་སྦྲ་ལྡན་པ། ཆོས་ལ་དཀར་བ་ཞིག་ཡོད་པ་ཡིན། དེ་དང་ལུས་འབྲེལ་བྱས་ན་ཚེ་འདིར་བདེ་སྐྱིད་ལྡན་པ། ཕྱི་མ་ངན་སོང་དུ་མི་འགྲོ་བ་ཐག་ཆོད་དོ། །བུདྡྷ་མཁའ་འགྲོ་མ་ནི། ཤ་སྔོ་འཛུམས་མདངས་ཆུང་ཞིང་འདོད་ཆགས་ཆུང་བ། ཚེ་རིང་བ་བུ་འཁོར་འཕེལ་བ་སོགས་ཡོད་དེ་དང་ལུས་འབྲེལ་བྱས་ན་ཚེ་རིང་ཞིང་ཤི་ཚེ་ཨོ་རྒྱན་ཞིང་དུ་སྐྱེའོ། །རྡོ་རྗེ་མཁའ་འགྲོ་ནི། ཤ་མདངས་དཀར་ཞིང་ཟླུམ་ལ་ཤ་ཉམས་རྒྱས་པ་ལུས་མཉེན་པ། མིག་དཀྱུས་རིང་བ་སྐད་སྙན་ཞིང་གླུ་གར་ལ་དགའ་བ་སོགས་ཡོད་དེ་དང་ལུས་འབྲེལ་བྱས་ན་ཚེ་འདིར་བསམ་དོན་འགྲུབ་ཕྱི་མ་ལྷར་སྐྱེའོ། །རིན་ཆེན་མཁའ་འགྲོ་ནི། བཞིན་རས་དཀར་བའི་ནང་ནས་ཉམས་སེར་བ། ལུས་ཕྲ་ལ་རིང་བ། སྐྲ་སེར་བ། ང་རྒྱལ་ཆུང་བ། སྐེད་པ་ཤིན་ཏུ་ཕྲ་བ་ཡོད་དེ་དང་ལུས་འབྲེལ་ན་ཚེ་འདིར་ལོངས་སྤྱོད་ལྡན་ཞིང་ཕྱི་མ་དམྱལ་བར་མི་འགྲོའོ། །པདྨ་མཁའ་འགྲོ་ནི། ཤ་མདངས་དམར་བ། སྣུམ་ཞིང་འཚེར་བ། ལུས་དང་ཡན་ལག་ཐུང་ཞིང་རྐུབ་ཚོད་ཆེ་ལ་འདོད་ཆགས་ཆེ་བ། ཁ་འཆལ་བ་ཞིག་ཡོད་དེ་དང་འབྲེལ་ན་བུ་ཚ་དར་ལྷ་འདྲེ་མི་གསུམ་དབང་དུ་བསྡུས་ཕྱི་མ་ངན་སོང་མི་འགྲོའོ། །ཀརྨ་མཁའ་འགྲོ་ནི། ཤ་མདོག་སྔོ་ཞིང་སྨུག་པ་དཔྲལ་བ་སྦོམ་པ་བརྡུངས་བསད་ལ་དགའ་བ་ཞིག་ཡོད་དེ་དང་འབྲེལ་ན་སྡང་དགྲས་མི་གནོད་ཕྱི་མ་ངན་སོང་མི་འགྲོའོ། །འཇིག་རྟེན་མཁའ་འགྲོ་ནི། བཞིན་རས་དཀར་ལ་འཛུམ་མདངས་ཆེ་བ་གྲོགས་དང་ཕ་མ་ལ་གུས་པ་དམ་ཚིག་གཙང་བ་གཏོང་ཕོད་ཆེ་བ་ཞིག་ཡོད་དེ་དང་འབྲེལ་ན་རིགས་བརྒྱུད་འཕེལ་ཞིང་ཟས་ནོར་མང་བ་དང་ཕྱི་མ་མི་ལུས་ཐོབ་བོ། །ཤ་ཟ་མཁའ་འགྲོ་ནི། ཤ་གནག་པའི་ཐལ་གོ་རི་རི། ཁ་ཆེ་བ་མཆེ་བའི་ཚུལ་དུ་སོ་ཐེབ་ཡོད་པ། མིག་གསུམ་མའི་ཚུལ་དུ་དཔྲལ་བ་རྟགས་མཚན་ཡོད་པ། སྡེར་མོའི་ཚུལ་དུ་སེན་མོ་རིང་བ། སྟུ་ཕོར་ལ་སྙིང་ནག་ཡོད་པ། ཤ་ཁྲག་ལ་དགའ་བ། བུ་ཚ་སྐྱེད་ཚད་རང་གིས་ཟོས་པ། ནུབ་མོ་གཉིད་འཚོར་རྒྱུ་མེད་པ་ཞིག་ཡོད་དེ་དང་ལུས་འབྲེལ་ན་ཚེ་ཐུང་ནད་མང་ལོངས་སྤྱོད་ཆུང་བ་ཕྱི་མ་རྡོ་རྗེ་དམྱལ་བར་སྐྱེའོ། །གོ་ཐལ་མཁའ་འགྲོ་ནི། ཤ་སེར་ལ་ཐལ་མདོག་ཤར་བ་གདོང་གསོབ་ལོང་པ། ཐབ་ནང་གི་གོ་ཐལ་ཟོས་པ་ཞིག་ཡོད་དེ་དང་འབྲེལ་ན་སྡུག་བསྔལ་མང་བ་ཤ་ཐང་ཆད་པ་ཕྱི་མར་ཡི་དྭགས་སུ་སྐྱེའོ་གསུངས།

 བུ་མོ་རྣམས་ན་རེ་ངེད་ཅག་མཁའ་འགྲོ་མ་གང་གི་རིགས་ཡིན་ནམ་ཞུས་པས། བླ་མས་ཁྱེད་རྣམས་མཁའ་འགྲོ་གཞན་དང་མི་འདྲ་བར་འདུག་གསུངས། ཇི་ལྟར་ཞུས་པས། ནོར་དད་ཆེ་ལ་འཁོར་རྒྱུ་མེད་པ། རྒྱོ་དད་ཆེ་ལ་རྒྱོ་མཁན་མེད་པ་ཡིན་པས་ཁྱེད་དང་ལུས་འབྲེལ་ན་ཡར་སྐྱེས་མེད་པར་འོང་ངོ་གསུངས་པས་ཐམས་ཅད་ཀྱི་སྙིང་ལ་ཕོག་སྟེ་སོ་སོར་དགྱེས་སོང་ངོ༌། །

 དེ་ནས་ཆོས་རྗེ་འགྲོ་བའི་མགོན་པོ་ཀུན་དགའ་ལེགས་པ་དེ་ཉིད་ཞིང་བཅུའི་སྲོག་དབུགས་ལེན་པའི་ཐབས་ཤེས་མདའ་གཞུ་ཕྱག་ཏུ་བསྣམས། གཟུང་འཛིན་བག་ཆགས་བསད་པའི་ཤ་ཁྱི་རོལ་དུ་ཁྲིད། དབུ་སྐྲ་རལ་པའི་ཅོད་པན་རྒྱབ་ཏུ་འཕྱང༌། སྙན་ལ་འཁོར་བ་ལུ་གུ་བརྒྱུད་པའི་ཨ་ལོང་བཏགས། སྐུ་སྟོད་རྡོར་གོང་དང་སྐུ་སྨད་དར་གྱི་ཨང་དར་བཞེས་ནས་ཀོང་ཡུལ་དུ་ཕེབས་སོང་ངོ༌། །དེར་སྡེ་པ་གླང་དར་མའི་ཕོ་བྲང་མདུན་དར་མོ་ཆེ་ལ་སྐུ་རྒྱབ་བརྟེན་ནས་གཟིགས་པས་མི་སུ་ཡང་མ་བྱུང་སུམ་ཆོག་མའི་ཉམས་སད་པའི་ཕྱིར་གླུ་ཞིག་བཏང་དགོས་སྙམ་མགུར་དབྱངས་འདི་བླངས་སོ། །ཕ་བཀའ་བརྒྱུད་བླ་མའི་ཞབས་ལ་འདུད། །ས་གཡང་ཆགས་ཕུན་ཚོགས་ནོར་བུའི་དབུས། །འཁོར་བསྐྱེད་མེད་བརྩོན་ར་ལྟ་བུའི་ནང༌། །སུམ་ཆོག་ཟེར་བའི་ན་ཆུང་མཚར་མོ་ཁྱོད། །མ་ཡེངས་དར་ཅིག་རྣ་བ་ང་ལ་ཉོན། །ཕྱོགས་མེད་རྒྱལ་ཁམས་བསྐོར་བའི་རྣལ་འབྱོར་ངས། །ཕྱི་དཔེ་སྦྱར་དོན་གྱི་གླུ་བླངས་སོ། །ཡར་དགུང་སྔོན་ཡངས་པའི་དཀྱིལ་ཤེད་ན། །ང་དཀར་སངས་ཟླ་བ་འོད་པོ་ཆེ། །སྐྱེ་འགྲོའི་མུན་པ་སེལ་བ་ལ། །ཁྱབ་འཇུག་ཕྲག་དོག་མི་འདུག་གམ། །ཁྱབ་འཇུག་ཕྲག་དོག་མེད་ཟེར་ན། །གླིང་བཞིའི་མུན་པ་སེལ་བཅུག་ཀྱེ། །ལྗོངས་སྣ་ཚོགས་བཀྲ་བའི་སྐྱེད་ཚལ་ན། །མདངས་དམར་གསལ་མཚོན་པའི་མེ་ཏོག་འདི། །ང་བུང་བས་མངར་ཆ་མྱང་བ་ལ། །སད་སེར་ཕྲག་དོག་མི་འདུག་གམ། །སད་སེར་ཕྲག་དོག་མེད་ཟེར་ན། །དཀོན་མཆོག་མཆོད་པ་ཕུལ་བཅུག་ཀྱེ། །ཀོང་ཡུལ་གྱི་རྒྱལ་རྩེ་དབུས་ཀྱི་གཞུང༌། །ཁྱོད་ཀོང་ཡུལ་སྐྱེས་པའི་སུམ་ཆོག་མ། །ང་ཀུན་ལེགས་ལུས་འབྲེལ་བྱེད་པ་ལ། །གླང་དར་ཕྲག་དོག་མི་འདུག་གམ། །གླང་དར་ཕྲག་དོག་མ་མེད་ཟེར་ན། །སུམ་ཆོག་སངས་ཆུང་རྒྱས་བཅུག་ཀྱེ། །ཞེས་གསུངས་པའི་སྐབས་དེར། སུམ་ཆོག་མ་སྡེ་པ་ལ་གསོལ་ཇ་དྲངས་ནས་ཡོད་པས་སུམ་ཆོག་མའི་རྣ་བ་ལ་བླ་མའི་གསུང་ལྷང་ལྷང་ཐོས་པས་ལངས་ཤིང་རབ་གསལ་ནས་བལྟས་པས། དར་མོ་ཆེའི་རྩར་སྤྲང་པོ་བཅོ་ལྔའི་ཟླ་བ་ཤར་བ་ལྟ་བུ་ཞིག་འདུག་པ་མཐོང་མ་ཐག་ཏུ་མི་ཕྱེད་པའི་དད་པ་སྐྱེས་ནས་སྔར་མ་མཇལ་ཡང་ཆོས་རྗེ་ཀུན་ལེགས་ཟེར་བ་གྲུབ་རྟགས་དང་རྫུ་འཕྲུལ་ཤིན་ཏུ་མཁས་པའི་ལོ་རྒྱུས་ཐོས་པས་ཆ་ལུགས་ལ་མཇལ་ན་བླ་མ་དེ་རང་ཡིན་པ་ཐག་ཆོད་སྙམ་སུམ་ཆོག་མས་གླུ་འདི་ཕུལ་ལོ། །སྔོ་ལྗང་ཡངས་པའི་ནེའུ་སེང་དབུས་བཞུགས་པའི། །སྤྲང་པོ་བཅོ་ལྔ་ཟླ་བ་ཡར་གསོན་དང༌། །ཐ་མལ་ལུས་ལ་རྒྱལ་བའི་ཐུགས། །གཅེར་བུའི་ལུས་གཟི་མདངས་ཅན། །བཟོད་པའི་ཕུབ་ཆུང་རྒྱབ་ཏུ་འཁུར། །ཐབས་ཤེས་ཆེད་དུ་མདའ་གཞུ་འཛིན། །ཉོན་མོངས་སེལ་ཕྱིར་ཤ་ཁྱི་ཁྲིད། །ཁམས་གསུམ་དབང་སྡུད་བརྟུལ་ཞུགས་ཅན། །ཡང་ནང་བདུད་པོ་ཆོ་འཕྲུལ་ཅན། །ཡང་ན་གྲབ་ཆེན་རྫུ་འཕྲུལ་ཅན། །གསེར་ལ་རག་གན་མ་རྫུའམ། །གསེར་ལ་རག་གན་མ་རྫུ་ན། །ལྕགས་ཀྱི་སྐྱོ་ཤོས་མགར་བའི་སྟན་པ་ཡིན། །སྡོད་ན་ཐོ་ཆེན་ཐོ་ཆུང་བརྡུང་ནས་ཡོད། །འགྲོ་ན་སྐམ་ཆེན་སྐམ་ཆུང་བཏང་མ་བཏུབ། །མགར་བ་མཁས་པའི་བུ་རྒྱུད་མན་ན་ལ། །མགར་བ་མཁས་པའི་བུ་རྒྱུད་ཡིན་ཟེར་ན། །གཏན་ཏུ་མགར་བའི་སྟན་པ་མ་བཞག་པར། །ལྷ་སར་ཇོ་བོའི་སྒོ་ལྕགས་བརྡུངས་ནས་ནི། །ལྕགས་ཀྱི་ལས་དག་སངས་ཅུང་རྒྱས་གྱུར་ཅིག །ཤིང་གི་སྐྱོ་ཤོས་འོག་ཁང་སྒོ་གཏན་ཡིན། །སྡོད་ན་ཁྱི་ཕག་གཉིས་ཀྱིས་འགོམས་ནས་སོང༌། །འགྲོ་ན་སྒོ་ཤིང་གཉིས་ཀྱིས་བཏང་མ་བཏུབ། །བཟོ་བོ་མཁས་པའི་བུ་བརྒྱུད་མན་ན་ལ། །བཟོ་བོ་མཁས་པའི་བུ་བརྒྱུད་ཡིན་ཟེར་ན། །གཏན་ཏུ་འོག་ཁང་སྒོ་གཏན་མ་བཞག་པར། །ལྷ་ས་ཇོ་བོའི་སྒོ་ཤིང་བསྒྲིགས་ནས་ནི། །ཤིང་གི་ལས་དག་སངས་ཅུང་རྒྱས་གྱུར་ཅིག །མི་ཡི་སྐྱོ་ཤོས་ཀོང་པོའི་སུམ་ཆོག་ཡིན། །སྡོད་ན་གླང་དར་བརྡུངས་ནས་སྡོད་མ་སྟེར། །འགྲོ་ན་འཁོར་བའི་ཞེན་ཐག་སྤངས་མ་ཐུབ། །བླ་མ་སངས་རྒྱས་སྐྱེ་བ་མན་ན་ལ། །བླ་མ་སངས་རྒྱས་སྐྱེ་བ་ཡིན་ཟེར་ན། །བུ་མོ་འཁོར་བའི་འདམ་ལ་མ་བཞག་པར། །བླ་མ་གར་བྱོན་བུ་མོ་ཁྲིད་ནས་ནི། །སུམ་ཆོག་ལས་དག་སངས་ཅུང་རྒྱས་གྱུར་ཅིག །ཅེས་ཞུས་པ་དང༌། བླ་མ་དང་སུམ་ཆོག་གཉིས་སྔོན་གྱི་ལས་འབྲས་ཡོད་སྟབས་གླུ་ཕར་བརྗེ་ཚུར་བརྗེ་བཏང་བའི་སྐད་སྒྲ་ཞིག་གླང་དར་གྱིས་གོ་ནས། འོ་སུམ་ཆོག་ད་ལྟ་སྐད་སྙན་པོ་ཞིག་ཐོས་བྱུང་བ་ཅི་བྱེད་པ་ཡིན་ནམ་ཟེར་རོ། །བུད་མེད་ཤེས་རབ་ཀྱི་རང་བཞིན་ལགས་གཤིས་དེ་མ་ཐག་སུམ་ཆོག་མས་གཡོ་བྱས་ནས། སྡེ་པ་ལ་དེ་རིང་ང་ཚོའི་སྒོ་དྲུང་ན་སྤྲང་པོ་སྐད་སྙན་པོ་ཞིག་འདུག་པ་དེས་གཏམ་སྙན་པོ་ཞུ་གིན་འདུག་ཞུས། སྡེ་པ་ན་རེ་གཏམ་སྙན་ཅི་ཟེར་འདུག་གསུངས། །དེ་རིང་ང་ཚོའི་ཕུ་ཡ་གི་ན་ཤ་ར་བ་ཁ་ཤས་ཀྱིས་ཤ་མང་པོ་བསད་འདུག །མི་ཡན་པ་ལ་ཤ་ར་བས་མི་སྟེར་བ་འདྲ། སྡེ་པ་རང་བྱོན་ན་སང་ཞོག་ཤ་ཁོག་བརྒྱ་ཙམ་བསྣམ་རྒྱུ་འོང་བས་གསོལ་བ་གསོལ་དཀྲུམ་མེད་པར་བཞེས་མི་དགོས་ཟེར་གདའ་ཞུས་པས། སྡེ་པའི་རྣ་བ་ལ་བྱེ་མར་ཆུ་སིམ་པ་ལྟར་སོང་ནས། འོ་དེ་འདྲ་ཡིན་ན་རང་ཅག་དཔོན་གཡོག་སུམ་ཅུ་ཙམ་ཞག་བདུན་གྱི་རྒྱགས་ཆས་གྱིས་ཤིག་གསུངས། སུམ་ཆོག་མས་དེ་མ་ཐག་བསྒྲིགས་ནས་བྱོན་སོང་ངོ༌། །སྡེ་པ་བྱོན་རྗེས་བླ་མ་གཟིམ་ཁང་དུ་གདན་དྲངས་ནས་གསོལ་ཇ་དྲང་བར་བརྩམས་པས། བླ་མས་སུམ་ཆོག་ཁྱོད་ཀྱི་ཇ་དྲང་ལོ་ཡོད་པས། དང་པོ་ངའི་གསོལ་ཇ་དྲང་དགོས། ངས་ལྷ་སའི་ཁྲོམ་ནས་འོང་དུས་ནས་གྲབས་བསྒྲིགས་འཁུར་ཡོད། དེ་ད་ལྟ་བཏུང་ན་དགའ་མོ་ཡོང་ཤོག་ཅིག་གསུངས། སུམ་ཆོག་མའི་ལག་པ་ནས་བཟུང་སྡེ་པའི་བཞུགས་གདན་ཁར་བསྙལ་ནས་སྨད་ཀྱི་དཀྱིལ་འཁོར་དེར་གཟིགས་པས་བརླ་ཤ་དཀར་ཞིང་དར་བས་འཇམ་པའི་དབུས་སུ་པདྨ་དཀར་པོའི་མཎྜལ་སྤུང་པ་ལྟ་བུའི་ཁར་སྐུ་ཆ་སྤག་སྟེ་གཟིགས་པས་སྒྲིག་ཁ་ཡང་ཤིན་ཏུ་དམ་པོར་སོང་བས་ཕྱག་ལེན་མཛད་སྐབས། སུམ་ཆོག་མའི་བསམ་པར་སྔར་ནས་ད་ཚུན་འཇིག་རྟེན་བྱས་ཀྱང་དེ་རིང་བས་བློ་བདེ་བ་དང་སྙིང་ཚིམ་པ་ཞིག་མ་བྱུང་སྙམ་པའི་བར་ཕྱག་ལེན་མཛད་གྲུབ་སྟེ། བླ་མས་འོ་སུམ་ཆོག་མ་ད་ཁྱོད་ཀྱི་ཇ་ཡོད་ནའང་འཁུར་ཤོག་གསུངས། དེ་ནས་སུམ་ཆོག་མས་གསོལ་ཇ་དང་ལྗགས་སྐྱེམས་ཆང་གི་ཉིང་ཁུ་དང་གསོལ་བ་གསོལ་དཀྲུམ་སོགས་གང་ཡང་ཞབས་ཏོག་ཕུལ་ཕྱིན་ཞུས་པའི་མཐར། བླ་མ་བཞེངས་ནས་སུམ་ཆོག་མ་སྡོད་རྨ་རེ་ང་ལེན་ཅིག་འགྲོ་དགོས་འདུག་གསུངས། སུམ་ཆོག་མས་མི་ཕྱེད་པའི་དད་པ་སྐྱེས་ཏེ་ཕྱག་ཕུལ་ཞིང༌། ང་ལས་ངན་བུ་མོ་འཁོར་བའི་འདམ་དུ་མ་བཞག་པར་གར་བྱོན་ཁྲིད་པར་ཞུ་ཞུས་པས། བླ་མས་ཁོ་རེ་ཁྱེད་ང་མཉམ་དུ་ཁྲིད་ལོང་མེད་ངས་དྲན་རེས་ཕྲད་པར་སླེབ་ཡོང་གསུངས། སུམ་ཆོག་མས་ནན་གྱིས་ཞུས་པས། བླ་མས་དེ་རེས་ཁྱིམ་དུ་བཞག་དུས་མ་སྡོད་ན། ང་ཚོ་རྣལ་འབྱོར་པའི་སེམས། སྨྱོན་པའི་སྐད་ཆ། རྒྱང་གི་གཏམ། བུ་མོ་འཆལ་མོའི་རྐུབ་འདྲ་བས་ཏིག་ཏིག་མེད། ངས་ནམ་བཞག་པའི་དུས་ན་ཤིང་དང་བྲག་གི་རྩ་བ་ཡང་སྡོད་རྒྱུ་ཡིན་ནམ་གསུངས། བླ་མའི་བཀའ་བཞིན་བྱེད་ལ་ཞུས་པས། བླ་མས་ལུང་བསྟན་ཡོད་པར་མཁྱེན་ནས་ཁྲིད་དེ་བྱོན་པས་ལུང་པའི་ཕུ་རུ་སླེབ་པ་དང་རིའི་སྐད་པ་བྲག་ཕུག་སེངྒེ་སྒྱིང་བ་ལྟ་བུ་ཞིག་འདུག་པ་དེར་སླེབས་ཚེ། བླ་མས་སུམ་ཆོག་ཁྱོད་རང་ལོ་གསུམ་འདིར་སྡོད་གསུངས། བདག་འདིར་འཇིགས་པ་འདུག་ཞུས། བླ་མས་ལོ་གསུམ་འཇིགས་ན་ཟླ་བ་གསུམ་སྡོད་ཅིག་གསུངས། སུམ་ཆོག་མས་རབ་གར་བྱོན་ཁྲིད་པར་ཞུ། ཐ་མ་བཀའ་མ་བཅག་ཙམ་དུ་ཞག་བདུན་སྡོད་རྒྱུ་ལགས་ཞུས་པས། བླ་མའི་ཞལ་ནས་ཁྱོད་རང་འཇིགས་ན་བྲག་ཕུག་ནང་དུ་སྡོད་ངས་ཕྱི་ནས་སྐྱོར་སྐྱོར་བྱས་ཡོང་གསུངས་ཏེ་བྲག་ཕུག་གི་ཕྱི་ནས་རྡོས་བསུབས་ནས་བྱོན་ཁར་སུམ་ཆོག་མས་ནང་ནས་གླུ་དབྱངས་འདི་ཕུལ་ལོ། །གསོན་དང་འབྲུག་པ་ཀུན་ལེགས་ལ། །བལ་འདབ་རླུང་གིས་ཁྱེར་བ་འདི། །ཤིང་སྐམ་རྩེ་ལ་ཐོགས་བསྡད་འདུག །སྐྱི་བསིར་རླུང་ལ་ཁ་མི་བཏང༌། །བལ་འདབ་ང་རང་ཡང་བས་ལེན། །རུག་མ་ཆུ་ཡིས་ཁྱེར་བ་འདི། །ཆུ་སྟེང་གི་རྦ་ལ་འཁྱིལ་བསྡད་འདུག །གཙང་ཆབ་ཆུ་ལ་ཁ་མི་བཏང༌། །རུག་མ་ནང་རྫས་མེད་པས་ལན། །ཀོང་ཡུལ་སྐྱེས་པའི་སུམ་ཆོག་མ། །བྲག་ཕུག་གི་སྣང་བ་སྐྱོ་ལྷང་ལྷང༌། །རྣལ་འབྱོར་ཀུན་ལེགས་ཁ་མི་བཏང༌། །ང་རང་མནོ་རྒྱུ་ཆུང་བས་ལན། །ཞེས་ཞུས་པས། །བླ་མས་འོ་ཁྱོད་རང་དགའ་བས་སྐྱོ་བས་ཟེར་བའི་ལོ་རྒྱུས་མང་མི་དགོས། ང་རང་མེད་པའི་རྗེས་སུ་ཉིན་མོར་ལྷ་དང་མཁའ་འགྲོ་ཡོད། །མཚན་མོ་སྤོས་དང་མར་མེ་ཡོད། ཁྱོད་རང་རྒྱུན་དུ་ང་ལ་གསོལ་བ་བཏབ་སྟེ་སྒོམས་ཤིག་ཅེས་གདམས་པ་གནང༌། ང་བསམ་ཡས་ལ་སོང་ཡོད་དོ་གསུངས་ནས་བྱོན་སོང་ངོ༌། །དེ་ནས་སུམ་ཆོག་མ་རང་གི་མོས་གུས་དང་བླ་མའི་ཐུགས་རྗེ་གཅིག་ཏུ་འདྲེས་ནས་ཞག་གསུམ་ཚུན་ཉིན་མོར་ལྷ་དང་མཁའ་འགྲོའི་ཆོས་སྒྲ་དང༌། མཚན་མོ་སྤོས་དང་མར་མེའི་དྲིས་ཚིམས་ནས་ཁ་ཟས་ཀྱང་ཡིད་ལ་མ་དྲན་པར་ཞག་བཞི་པའི་སྔ་དྲོར་སྡུག་བསྔལ་མེད་པར་འོད་ལུས་གྲུབ་སྟེ་སངས་རྒྱས་སོང་བ་ཡིན་ནོ། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། བརྟུལ་ཞུགས་ཀྱི་སྤྱོད་པ་ལ་གཤེགས་ནས་ཀོང་ཡུལ་གྱི་བུ་མོ་སུམ་ཆོག་མ་འཁོར་བ་ལས་ཇི་ལྟར་འདྲེན་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་དང་པོའོ།། །།

༈ གཟུང་འཛིན་དྲི་མ་བྲལ་ཞིང་རྒྱན་གོས་སྤངས། །སྨྱོན་པའི་སྤྱོད་པའི་ལོག་འདྲེན་གདུག་པ་འདུལ། །མཐོང་ཐོས་དྲན་རེག་ཐར་པ་འདྲེན་མཛད་པའི། །ཆོས་རྗེ་ཀུན་དགའ་ལེགས་པའི་ཞབས་ལ་འདུད། །འོ་ལགས་སོ་ད་ནི་འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་དཔལ་བཟང་པོ་དེ་ཉིད་ཤར་ཕྱོགས་ཀོང་ཡུལ་ནས་བསམ་ཡས་ལ་ཕྱག་ཕེབས་ཚེ། བསམ་ཡས་མདོ་སྡེ་མཆོད་པའི་སྐབས་དང་ཐུགས་བྱུང་བས། དེར་བོད་ཡུལ་མཐའ་དབུས་སོ་སོ་ནས་བླ་མ་དང་སློབ་དཔོན། རྟོགས་ལྡན་དང་རྣལ་འབྱོར། དགེ་བཤེས་དང་གྲྭ་པ། བནྡྷེ་དང་སྐྱ་སེར་སོགས་ཐ་ན་ཡི་གེ་དང་ངག་འདོན་ཤེས་ཚད་ཐམས་ཅད་རང་རང་གི་མོས་བློ་དང་དཔག་པའི་ཆོས་སྤྱོད་ཚོགས་འཁོར་དང༌། ཕྱག་དང་བསྐོར་བ། བསྐང་གསོ་མདོས་རྒྱག །བཟློག་པ་སོགས་སྣ་ཚོགས་བྱེད་ཅིང་འདུག་པས། ངས་ཀྱང་ཁོང་ཚོ་ལ་འོ་ཁྱེད་རང་རྣམ་པ་ཚོ་ཆོས་སྤྱོད་བྱེད་པ་ཡིན་ནམ། དེས་ན་ང་ཡང་ཆོས་པའི་མིང་ཐོགས་པ་ཙམ་ཡིན་པས་ཆོས་སྤྱོད་འདྲ་ཞིག་བྱེད་དགོས་གསུངས། ཁོང་ཚོས་ཆོས་སྤྱོད་གང་ཞིག་བྱེད་དྲིས་བྱུང་བར་ངས་ཚོགས་བསགས་པ་ལ་ནི་ཡོ་བྱད་མེད། ཕྱག་བསྐོར་ནི་ལུས་ཀྱིས་མི་ལྕོགས། དེ་རིང་སྣང་བ་གང་གི་བསྐང་གསོ་ཞིག་གཏང་དགོས་གསུངས་ནས་འདི་སྐད་དོ། །ཧཱུཾ། བདེ་སྟོང་གཉིས་མེད་ཡེ་ཤེས་འདི། །བླ་མ་ཡིད་དམ་ཐུགས་དམ་བསྐང༌། །དམ་ཉམ་ཞིང་བཅུའི་སྲོག་དབུ་འདིས། །ཆོས་སྐྱོང་སྲུང་མའི་ཐུགས་དམ་བསྐང༌། །དཀར་གསུམ་མངར་གསུམ་གཙང་མ་འདིས། །བསྟན་སྲུང་ལྷ་མོའི་ཐུགས་དམ་བསྐང༌། །བཤོས་བུ་བསངས་མཆོད་གསེར་སྐྱེམས་འདིས། །ཕོ་ལྷ་དགྲ་ལྷའི་ཐུགས་དམ་བསྐང༌། །འབུལ་བ་བརྒྱ་འབུལ་སྟོང་འབུལ་འདིས། །རང་འདོད་བླ་མའི་ཐུགས་དམ་བསྐང༌། །གསོལ་རས་དཀོར་གྱི་རྐང་ཆུང་འདིས། །ཉེ་གནས་ཕལ་པའི་ཐུགས་དམ་བསྐང༌། །གནང་སྦྱིན་ངོ་འཛུམ་དཀར་པོ་འདིས། །དད་མེད་གྲྭ་པའི་ཐུགས་དམ་བསྐང༌། །གཤིན་ཟས་ངོམ་དུས་མེད་པ་འདིས། །གནས་བརྟན་རྒན་པོའི་ཐུགས་དམ་བསྐང༌། །སྤྱི་རྫས་ཉིས་དགོས་སུམ་དགོས་འདིས། །དགེ་བསྐོས་ཞལ་ཏའི་ཐུགས་དམ་བསྐང༌། །ཁ་བཤད་ཚིག་སྐམ་མང་པོ་འདིས། །དགེ་བཤེས་ཕལ་པའི་ཐུགས་དམ་བསྐང༌། །བླུན་སྒོམ་ཞི་གནས་གོལ་པོ་འདིས། །ཐོས་མེད་སྒོམ་ཆེན་ཐུགས་དམ་བསྐང༌། །གྲོང་ཡུལ་སྒོ་རྡུང་ཁྱི་དཀྲོགས་འདིས། །ཁ་བརྙོགས་སྤྲང་པོའི་ཐུགས་དམ་བསྐང༌། །སྒོམ་ཆེན་གཞོན་པོའི་འཛུམ་མདངས་འདིས། །མ་ཎི་ཡོངས་ཀྱི་ཐུགས་དམ་བསྐང༌། །མང་ཇ་གཤིན་ཆོག་འགྱེད་ཆེན་འདིས། །དཀོར་གཟན་མགོ་རིལ་ཡོངས་ཀྱི་ཐུགས་དམ་བསྐང༌། །འདིར་ལ་མེད་པའི་ངོ་བསྟོད་འདིས། །མི་ཆེན་དཔོན་པོ་རྣམས་ཀྱི་ཐུགས་དམ་བསྐང༌། །གནང་སྦྱིན་མེད་པའི་ཁ་བྲོད་འདིས། །ཁྲལ་མེད་གཡོག་པོ་རྣམས་ཀྱི་ཐུགས་དམ་བསྐང༌། །ལོ་ཐོག་མེད་པའི་ཞིང་རེངས་འདིས། །ཁྲལ་མི་འུ་ཐུག་རྣམས་ཀྱི་ཐུགས་དམ་བསྐང༌། །ཉན་མཁན་མེད་པའི་ལབ་ལབ་འདིས། །བཟའ་དཔོན་ཁ་འཆལ་རྣམས་ཀྱི་ཐུགས་དམ་བསྐང༌། །དགྲ་མེད་ཆང་གྲལ་གོ་བཤད་འདིས། །སྙིང་མེད་ཕོ་གཞོན་རྣམས་ཀྱི་ཐུགས་དམ་བསྐང༌། །དཔོན་གཡོག་དཀྲུགས་པའི་གསོག་འཇོག་འདིས། །དབང་ཆེན་གཉེར་པ་རྣམས་ཀྱི་ཐུགས་དམ་བསྐང༌། །ཟན་རིལ་སྦུབས་སུ་མར་བཅུག་འདིས། །ཁ་གསུད་ཨ་མ་རྣམས་ཀྱི་ཐུགས་དམ་བསྐང༌། །གང་ཡོད་བརྐུས་ནས་ཕྱིར་སྐྱོལ་འདིས། །ཆང་ཟན་ཨ་ཕ་རྣམས་ཀྱི་ཐུགས་དམ་བསྐང༌། །ཐལ་རྩེད་ངུ་བོད་སྐྱག་ལང་འདིས། །ལང་ཤོར་བུ་ཚ་རྣམས་ཀྱི་ཐུགས་དམ་བསྐང༌། །ཕོ་ཡོན་གང་བྱུང་ཉལ་ལང་འདིས། །རྒྱོ་འདོད་མོ་རེངས་རྣམས་ཀྱི་ཐུགས་དམ་བསྐང༌། །ཟ་དད་བསྙད་བཏགས་མཁས་པ་འདིས། །གྲོད་ཁོག་ཆེན་པོ་རྣམས་ཀྱི་ཐུགས་དམ་བསྐང༌། །ཇ་གོག་ཆང་སྐྱུར་དྲོད་མེད་འདིས། །མ་བོས་ལྟོགས་རྔོབ་མགྲོན་པའི་ཐུགས་དམ་བསྐང༌། །སྒང་གི་སྐྱི་བསེར་ལྷགས་པ་འདིས། །བལ་ལས་མི་ནུས་བུ་མོའི་ཐུགས་དམ་བསྐང༌། །ལག་ཕུག་མ་འཚོད་ཚ་མེད་འདིས། །གཡོག་ངན་ལས་མི་ཚོ་ཡི་ཐུགས་དམ་བསྐང༌། །འདམ་སྤགས་ལ་ཅས་བྱུག་པ་འདིས། །ཡས་བླུག་མས་འཛག་རྫ་བཟོའི་ཐུགས་དམ་བསྐང༌། །སྤྱིན་དང་སྣབས་ལུད་རྫས་སྦྱོང་འདིས། །དཀར་ཡོལ་ལག་བཟོ་རྣམས་ཀྱི་ཐུགས་དམ་བསྐང༌། །ཞེས་གསུངས་པས་དེར་ཚོགས་པའི་མི་ཀུན་ཧ་ལས་པ་བྱུང་ངོ༌། །དེའི་ནང་ནས་ཁམས་པ་ཡིན་ཟེར་བའི་རྒན་པོ་ཞིག་འདུག་པ་དེ་དད་པ་སྐྱེས་ཏེ་ཕྱག་ཕུལ་ནས། འོ་ཆོས་རྗེ་རིན་པོ་ཆེ་ལ་ཁྱེད་ཀྱི་གསུང་རྣམས་ཤིན་ཏུ་བྱི་རླབས་ཆེ་བར་འདུག་ལ། ད་རུང་ཡང་རྐྱེན་ངན་བར་ཆད་ཞི་བའི་བཟློག་པ་ཞིག་ཀྱང་གསུང་བར་ཞུ་ཞུས་པས། ངས་འདི་སྐད་དོ། ། ཧོ༔ འཁྲུལ་སྣང་སྟོང་པའི་གཞལ་ཡས་ནས། །སྲིད་པའི་སངས་རྒྱས་སྒམ་པོ་ཆེ། །བསྐོས་པའི་ལས་གཏོར་འདི་བཞེས་ལ། །འགྲོ་དྲུག་སེམས་ཅན་ཐམས་ཅད་ཀྱིས། །མི་བསམ་དགུ་བསམ་ཐམས་ཅད་བཟློག །ཆོས་བརྒྱད་དངོས་ཞེན་ཀུན་སློང་འདི། །བླ་མ་ཡོངས་ཀྱི་ལྟས་ངན་ཡིན། །སྒོམ་ཞིང་དག་སྣང་སྦྱོང་བས་བཟློག །ཉེ་གནས་བུད་མེད་འཚོལ་བ་འདི། །བླ་མའི་ནོར་གྱི་ལྟས་ངན་ཡིན། །གསོལ་ཐབ་ལོགས་སུ་བཟུང་བས་བཟློག །དཀོར་ཟས་ཧབ་ཐོབ་ཟ་བ་འདི། །དམྱལ་བ་སྐྱུར་བའི་ལྟས་ངན་ཡིན། །ཆོག་ཤེས་ཐུགས་དམ་སྨར་བས་བཟློག །ཆོས་གྲྭར་རོ་གཉིད་ལོག་པ་འདི། །དུད་འགྲོར་སྐྱེ་བའི་ལྟས་ངན་ཡིན། །མ་རིག་མུན་པ་སངས་བས་བཟློག །བུད་མེད་བསྙེན་བཀུར་མང་བ་འདི། །གནས་བརྟན་སྡོམ་པའི་ལྟས་ངན་ཡིན། །སྙིང་པོ་རང་ཚུགས་བཟུང་བས་བཟློག །ཁེ་ཚོང་ནོར་གྱི་བུན་གཏོང་འདི། །ཆོས་མཛད་བཙུན་པའི་ལྟས་ངན་ཡིན། །འདོད་ཆུང་ཆོག་ཤེས་ཆོས་ཀྱིས་བཟློག །ང་རྒྱལ་ཁེངས་པའི་ཆོས་བཤད་འདི། །དགེ་བཤེས་རྣམས་ཀྱི་ལྟས་ངན་ཡིན། །ཞི་དུལ་དམན་ཆ་བཟུང་བས་བཟློག །ཨ་ཎི་བཙུན་མའི་འཛུམ་མདངས་འདི། །སྒོམ་ཆེན་རྣམས་ཀྱི་ལྟས་ངན་ཡིན། །དེ་ཡང་རང་ཚུགས་ཐུབ་པས་བཟློག །རྒྱན་ཆ་མི་འདོགས་དགུ་འདོགས་འདི། །བུད་མེད་ཡོངས་ཀྱི་ལྟས་ངན་ཡིན། །བེམ་དུག་ལྷན་པ་བརྩེགས་པས་བཟློག །བླ་མའི་སྐུ་ཆ་སྦོམ་པ་འདི། །ཨ་ཎི་བཙུན་ཆུང་རྣམས་ཀྱི་ལྟས་ངན་ཡིན། །སྐད་ལོག་གྲོང་པས་ཚོར་བས་བཟློག །ཁྱོ་མེད་ཕྲུག་གུ་སྐྱེ་བ་ཡང༌། །བུད་མེ་འཆལ་མོའི་ལྟས་ངན་ཡིན། །ཁྱིམ་ནས་རྒྱང་ཕུད་བཏང་བས་བཟློག །ཡོད་དུས་མི་གཏོར་བསྡམ་པ་འདི། །ཕྱུག་པོ་ཡོངས་ཀྱི་ལྟས་ངན་ཡིན། །སྐུ་རིམ་གཏོང་ལུགས་མཁས་པའི་བཟློག །དམག་དཔོན་ཧམ་མ་ཆེ་བ་འདི། །གཡུལ་ངོར་ཕམ་པའི་ལྟས་ངན་ཡིན། །དགྲ་ལྷ་བཟང་པོར་བརྟེན་པས་བཟློག །ས་རྐོ་རྡོ་སློག་མཁར་ལས་འདི། །མི་རབས་གཅོད་པའི་ལྟས་ངན་ཡིན། །རིམ་འགྲོ་སྟོབས་ཆེན་པས་བཟློག །ཨ་མའི་སེན་མོ་རིང་བ་འདི། །ཨ་ཕའི་རླིག་པའི་ཆགས་སྒོ་ཡིན། །གྲི་ཆུང་རྣོན་པས་བྲེགས་པས་བཟློག །གོ་མེད་ཨ་མའི་ཤིང་མགལ་འདི། །ཨ་ཕའི་ལག་པའི་ཆགས་སྒོ་ཡིན། །འཕྲོག་ནས་མེ་རུ་བཅུག་པས་བཟློག །ཁ་ལབ་བསྲུང་བའི་མིག་ལོག་དེ། །ཨ་ཕའི་སྙིང་རླུང་སློང་རོགས་ཡིན། །སེམས་ཀྱི་ངང་རྒྱུན་རིང་བས་བཟློག །བུ་ལོན་གྲངས་མེད་ལེན་པ་འདི། །མི་ལྟོགས་རྣམས་ཀྱི་ཆགས་སྒོ་ཡིན། །གཞན་གྱི་བྲན་དུ་བཀོལ་བས་བཟློག །ཨ་ཕ་ཉོ་ཆང་ཚོད་མེད་པ། །ཁྱིམ་མི་ཡོངས་ཀྱི་ཆགས་སྒོ་ཡིན། །རང་བློ་རང་གིས་གཅུན་པས་ཟློག །གློ་གོག་མཇེ་གོ་ལངས་པ་འདི། །མི་དཀྲོགས་གཉིས་དཀྲོགས༴ སྒོག་སྐྱ་ཨེར་མ་ཟས་པས་བཟློག །ཇག་པས་ལོངས་སྤྱོད་འཚོལ་བ་འདི། །ཕྱུག་པོ་རྣམས་ཀྱི་ལྟས་ངན་ཡིན། །ཐམས་ཅད་སྦྱིན་པ་བཏང་བས་བཟློག །དམ་ཉམས་བཙུན་པ་སྡོམ་མེད་ཚོ། །ཆོས་སྡེ་དཀྲུགས་པའི་དཀྲུགས་ཤིང་ཡིན། །ཚོགས་པའི་ནང་ནས་དབྱུང་བས་བཟློག །ཆོས་གཞིས་ཞིང་ཆུང་སྤྲ་ཆལ་འདི། །ཡོན་མཆོད་བར་གྱི་དཀྲུགས་ཤིང་ཡིན། །དམ་ཚིག་གཙང་མ་བསྲུང་བས་བཟློག །ཆང་སྐྱུར་ཙ་ར་ཙི་རི་འདི། །གྲོད་ཁོག་རྒྱུ་མའི་ལྟས་ངན་ཡིན། །ཐང་ཆེན་ཚ་མོ་བཏུང་བས་བཟློག །བུད་མེད་ཁ་མང་འཆལ་བ་འདི། །ཁྱིམ་མཚེས་གྲོང་པའི་ལྟས་ངན་ཡིན། །ཁ་ལེན་འབྲེལ་ཐག་བཅད་པས་བཟློག །ནམ་ཕྱེད་གནས་པོའི་འཁུན་བུ་དང༌། །གནས་མོའི་ངུ་སྒྲ་འཁུན་ཆུང་འདི། །ཕྲུག་གུ་སྤྱང་པོའི་གཉིད་སད་དེ། །ཉིན་རང་བཞད་གད་ལོངས་པ་དང༌། །བུ་ཚང་མལ་ནས་ངུ་བ་ནི། །ཕ་མཇེ་མ་ལ་ཟུག་པ་ཡིན། །ཁ་ཟས་སྟ་ཁ་སྟེར་བས་བཟློག །ཆང་གཅིག་བཙག་པས་གཅིན་གཅིན་ཤོར། །གཅིན་དེ་བསྡམས་པས་ཐེམ་ཁར་ཤོག །མཛུམ་མོས་བཀག་པས་སྣབས་ལུད་ལུག །ཡར་འདྲེན་བྱས་པས་གློ་ལངས་ནས། །སྣོད་ཆས་ཐམས་ཅད་ཁ་ཆུས་བཀང༌། །མི་གཙང་ཀླུ་ལ་གྲིབ་ཕོག་པས། །ནང་མི་ཀུན་ལ་ཆམ་པ་བྱུང༌། །སྐྲངས་ནད་ཡོང་བའི་སྔ་ལྟས་ཡིན། །བསངས་དང་གཙང་སྦྲ་འཐོན་པས་བཟློག །ལག་པ་མ་བཀྲུས་བག་ཚ་བརྫི། །བག་ཚ་བརྫི་རིང་སྔོ་ཚོད་ལུད། །སྔོ་ཚོད་ལུད་པ་དུད་གསུར་རྒྱབ། །གོ་ཁ་ཐམས་ཅད་ཐལ་བས་བཀང༌། །མགྲོན་པོ་དུད་པས་མཆི་མ་ཤོར། །ཕྲུག་གུ་ལྟོགས་ཚིག་ཟོས་ནས་ངུས། །ཨ་ཕས་དཀྲུགས་ཙང་མ་དང་འཐབ། །མཁོས་ཆུང་ཨ་མའི་ཆགས་སྒོ་ཡིན། །སྔ་ཟེར་ཆེ་བ་ལངས་པས་བཟློག །ཅེས་གསུངས་པས། དེར་ཚོགས་པའི་མི་ཐམས་ཅད་ངའི་གདོང་ལ་བལྟས་ནས་ཧམ་མེར་ལུས་འདུག །དེའི་ནང་ནས་གོ་མེད་སྒྱིད་རིང་གཉིས་ན་རེ། འོ་སྨྱོན་པ་ཁོ་ཅི་ཟེར་དེ་འདྲའི་བཟློག་པ་གང་ཡོད་ཧམ་བརྫུན་བཤད་པ་ཡིན་འདུག་ཟེར་རོ། །

 ཡང་ལོགས་ཤིག་ན་བཤེས་གཉེན་ཡིན་བསམ་པ་ཁ་ཤས་འདུག་པ་དེ་རྣམས་ང་ལ་ཕྱག་འཚལ་ནས་ཆོས་རྗེ་རིན་པོ་ཆེའི་ཞལ་ནས་གསུངས་པའི་ལྟས་ངན་སྲུང་ཟློག་དེ་ཕྱི་སྐྱ་གཏམ་ལྟ་བུ་སྣང་ཡང་ནང་དོན་དུ་གང་ཤར་འཛིན་པ་མེད་པའི་ཆོས་ཟབ་མོ་ཡིན་འདུག་སྐྱབས་སུ་མཆི་ཞེས་ཞུས་པས། ཐལ་མོ་མ་བྱས་པས་སུ་ཡང་མི་འདུག་ཐམས་ཅད་དད་པར་གྱུར་ཏོ། །

 དེ་ནས་ཆོས་རྗེ་འགྲོ་མགོན་དེ་ཉིད་གཅིག་ཏུ་མ་ངེས་པའི་ཆོ་འཕྲུལ་སྣ་ཚོགས་སྟོན་ཕྱིར་སྐད་ཅིག་ལ་ལྷ་སར་ཕྱག་ཕེབས་པས། ཀོང་པོའི་ཚོང་པ་མང་པོ་ཞིག་མདུང་གི་དོས་ཁྱེར་ནས་འོང་འདུག་པ། བླ་མས་ང་ལ་མདུང་ཞིག་སློང་དང་བྱས་གཅིག་བཞེས་པས། ཚོང་དཔོན་ཞིག་གི་ངས་སྲོག་དང་བསྡོས་ནས་བསྒྲུབས་པའི་མདུང་ཁྱེད་ལ་ཨེ་དགོས་ཟེར་མདུང་མནན་བྱུང་བས། བླ་མས་ཀྱང་ཁྱོད་ཀྱི་མ་རིག་འཁྲུལ་པའི་མདུང་དང༌། ངའི་སྟོང་ཉིད་ཡེ་ཤེས་ཀྱི་མདུང་གཉིས་སུ་ངར་བལྟ་ཆོག་ཅེས་མདུང་དེའི་མགོ་མཇུག་ནས་འཐེན་པས་ནར་བྱུང་བ་ལ་མདུད་པ་ཞིག་རྒྱབ་གནང་བས། ཁོ་ན་རེ་ཁྱོད་མི་མ་ཡིན་ནམ། ཡང་ན་འདྲེ་བདུད་ཡིན་ནམ། ཡང་གྲུབ་ཐོབ་ཆེན་པོ་ཡིན་པར་འདུག །ཅི་ཡིན་སྨྲོས་དང་ཟེར་བ་ལ། བླ་མས་ཁྱོད་རང་གང་ཐད་པ་དེ་བྱས་པས་ཆོག་ངེད་ལ་ཁྱད་མེད་གསུངས། ཡང་གཞན་ཞིག་ན་རེ། ཁྱེད་གྲུབ་ཐོབ་ལ་བདུད་དུ་དམའ་ཕབ་ཟིན་བདུད་ཡིན་པར་ཆ་བཞག །ཁྱོད་ཀྱི་མདུང་ཚབ་ལ་ངེད་ཀྱི་མདུང་དོས་ཚང་མ་སྤྲད་ཆོག་ཟེར་མདུང་དེ་ཧར་གྱིས་ཁྱེར་ནས་སོང་བས། ཁམས་སུ་སྡེ་དཔོན་ཞིག་གིས་མདུང་དེའི་རིན་བབ་གྲོང་ཁྱེར་ཉེར་གཅིག་གནང་ནས་བླུས་འདུག་ཟེར་སྐད་དོ། །

 ཡང་དེའི་སྐབས་སུ་རིན་སྤུངས་སྡེ་པ་ནས་བླ་མའི་མཛད་པ་བརྟག་ཕྱིར་སྒར་པ་ཆེད་མ་དགས་བཏང་ནས་ཆོས་རྗེ་ཀུན་ལེགས་ཉིད་ད་ལམ་འདིར་ཡུད་ཙམ་འབྱོན་དགོས་པའི་ཕྱག་ཐམ་བྱུང་བས། དེར་ཕེབས་གདོང་དུ་དྲུང་འཁོར་གཅིག་བསུ་བར་སླེབས་བྱུང་བ་དེ་ན་རེ། ཁྱི་ཐུ་བོ་ཡོད་པས་འགེགས་མཁྱན་གཏོང་དགོས་ཨན་ཙམ་བཞུགས་མཛོད་ཟེར་ཁོ་སྔོན་ལ་སོང་བས། བླ་མས་ཀྱང་རྗེས་ལ་བྱོན་པས་ཁྱི་དཀར་པོ་ཞིག་ཤེད་ཀྱིས་མཆོངས་བྱུང༌། ཡང་ནག་པོ་གཅིག་ཀྱང་ཤོར་ནས་མཆོངས་བྱུང་བས། བླ་མས་གཉིས་ཀའི་སྐེད་པར་ལྕང་མའི་སྔོ་ལྕག་རིང་པོ་ཞིག་ཡོད་པར་རེ་རེར་རྒྱབ་པས་གཉིས་ཀ་ཕྱེད་བཏུབ་སོང་ནས་འདར་ཤིག་ཤིག་འདུག །བླ་མས་སྤྲང་ཁྱི་འདི་ཚོ་དཀར་རྐྱང་ནག་རྐྱང་འདི་འདྲེས་ཅི་ཡོངས་གསུངས་ཏེ། སྟོད་སྨད་དཀར་ནག་སྤེལ་བར་སྦྱར་ནས་བཞག་པས། ཁྱི་དེ་གཉིས་སྐྱོན་མེད་པར་རྩེད་རྩེད་འཁྲབ་འཁྲབ་བྱས་འདུག་པ་ལ། དེར་མི་མང་པོ་ཚོགས་ནས་འདུག་པ་ཀུན་ཀྱང་ཡ་མཚན་ཆེན་མོར་བྱེད་ཡོད་དུས་བླ་མས་འདི་སྐད་གསུངས་ཏེ། ང་འབྲུག་སྨྱོན་ཀུན་ལེགས་ཟོགས་དང་ཐོ་ཅོ་སྨྱོན་སྤྱོད་བྱེད་པ་ལ་ཡ་མཚན་ཆེ་བས་མི་ལང་དེ་བས་མ་ཎི་སྒྲོངས་དང་དེ་རང་དོན་ཡིན་གསུངས་ནས་མ་ཎིའི་བྲོ་བརྡུང་མི་རྟག་རྒྱུད་བསྐུལ་མ་འདི་འཐེན་ནོ། །ཨའོ་གསོན་དང་འདིར་ཚོགས་ཀྱི་ལྷ་མི་རྣམས། །ལར་འཆི་བ་དེ་སྙིང་ནས་དྲན་ཟེར་ན། །ཇི་ཙམ་མི་ལུས་ཐོབ་ཚད་ཀུན། །དམ་པའི་ལྷ་ཆོས་ཡོང་བ་ཡིན། །དམ་པའི་ལྷ་ཆོས་བྱུང་ཟེར་ན། །འཁོར་བ་ལ་ཕྱི་ཕྱག་འཚལ་བ་ཡིན། །དགུང་ནམ་མཁའི་མཐོངས་ལ་ཡར་ལྟོས་དང༌། །བྱ་ཆེན་བརྒྱ་དང་བྱ་ཕྲན་སྟོང༌། །ཇི་ཙམ་གཤེགས་པ་ཐོགས་ཀྱི་བར། །ཐམས་ཅད་འཆི་བའི་གྲོང་ཁྱེར་བསྙེག །དཔེ་དེ་བཞིན་བདག་ཅག་འཆི་དགོས་ན། །འཆི་བྲོད་གདེངས་ཚད་མེད་པའི་ནོངས་ཅན་ཚོ། །སྐྱབས་ཐུགས་རྗེ་ཆེན་པོར་ཞུ་རེ་རན། །གསུངས་ཡི་གེ་དྲུག་མ་འདྲེན་རེ་རན། །ཨོ་མོ་ལ་མ་ཎི་པདྨེ་ཧཱུཾ། དམའ་གཙང་ཆབ་གཞུང་ལ་མར་ལྟོས་དང༌། །ཉ་ཆེན་བརྒྱ་དང་ཉ་ཕྲན་སྟོང༌། །ཇི་ཙམ་གསེར་མིག་ཐོགས་ཀྱི་བར། །ཐམས་ཅད་འཆི་བའི་གྲོང་ཁྱེར་བསྙེག །དཔེ་དེ་བཞིན་བདག་ཅག་འཆི་དགོས་ན། །འཆི་བྲོད་གདེངས་ཚད་མེད་པའི་ནོངས་ཅན་ཚོ། །སྐྱབས་ཐུགས་རྗེ་ཆེན་པོར་ཞུ་རེ་རན། །གསུངས་ཡི་གེ་དྲུག་མ་འདྲེན་རེ་རན། །ཨོ་མོ་ལ་མ་ཎི་པདྨེ་ཧཱུཾ། །བར་འཇིག་རྟེན་ཁམས་ལ་ཕར་ལྟོས་དང༌། །གླིང་བཞིའི་མི་དང་རྐང་བཞིའི་ཕྱུགས། །ཇི་ཙམ་དབུགས་ཀྱི་ཐོགས་ཚད་ཀུན། །རྒན་གཞོན་གོ་རིམ་མ་ངེས་པར། །ཐམས་ཅད་འཆི་བའི་གྲོང་ཁྱེར་བསྙེག །དཔེ་དེ་བཞིན་བདག་ཀྱང་འཆི་དགོས་ན། །འཆི་བྲོད་གདེངས་ཚད་མེད་པའི་ནོངས་ཅན་ཚོ། །སྐྱབས་ཐུགས་རྗེ་ཆེན་པོར་ཞུ་རེ་རན། །གསུང་ཡི་གེ་དྲུག་མ་འདྲེན་རེ་རན། །ཨོ་མོ་ལ་མ་ཎི་པདྨེ་ཧཱུཾ། །ཞེས་བྲོ་བརྡུང་བྱས་པས་སྡེ་པ་ཡང་ཉམས་འུར་ནས་དྲུང་འཁོར་ཐམས་ཅད་ཀྱང་བྲོ་འཁྲབ་ཏུ་བཅུག །དེ་ནས་སྡེ་པ་འཁོར་བཅས་དད་པ་དང་ངེས་བྱུང་ཆེར་སྐྱེས། ཕྱག་མཛོད་ཀྱི་ལྡེ་མིག་བླ་མ་ལ་ཕུལ་དངོས་སྤྱད་གང་བཞེད་བཞེས་དགོས་པའི་ཞུ་བ་ནན་གྱིས་ཕུལ་བས། བླ་མས་མཛོད་སྒོ་ཕྱེ་ནས་གཟིགས་པས། །ཕྱོགས་གཅིག་ན་གསེར་སྒམ་བརྩིགས་པ་དང༌། །ཕྱོགས་གཅིག་ན་དངུལ་སྒམ་བརྩིགས་པ་དང༌། །རྒྱན་ཆ་རྣམས་སིལ་བུར་བཀྲམ་ནས་འདུག་པ་ལས། །གསེར་དངུལ་ནོར་བུའི་རྒྱན་ཆ་ཚང་ཞིག་མགུལ་དུ་བཞེས། །དར་དཀར་ཉིན་མོ་བདེ་ལེགས་ཤིག་སྐུ་ལ་དཀྲིས་ཏེ་བྱོན། །བཞུགས་གྲལ་གྱི་སྟོན་མོ་གྲོལ་ནས་སླར་རྒྱན་རྣམས་སྡེ་པ་ལ་ཕུལ་བས། འདི་རྣམས་ཅིས་ཀྱང་བཞེས་དགོས་པའི་ཞུ་བ་ནན་གྱིས་ཕུལ་བྱུང་བས། བླ་མས་གཏན་དུ་འདོགས་རྒྱུ་ནི་སུ་ལའང་མེད། དར་གཅིག་ངས་ཀྱང་བཏགས་ཡོད། དེ་བས་ངའི་མགུར་འདི་གསོན་དང་ཞེས་གླུ་དབྱངས་འདི་འཐེན་ནོ། །ཕ་བཀའ་བརྒྱུད་བླ་མས་བྱིན་གྱིས་རང་རློབས་ཤིག །གསེར་དངུལ་ནོར་བུའི་རྒྱན་ཆ་འདི་དགའ་དགའ་འདྲ་སྟེ། །ཅི་ཡོད་བོར་ནས་འགྲོ་དུས་སྐྱོ་སྐྱོ་རང་འདྲ་སྣང༌། །ནོར་མེད་གསོག་མེད་ཅིག་ལ་སྐྱབས་སུ་རང་མཆིའོ། །སྨན་ཆུང་མཛེས་མའི་གཏན་གྲོགས་འདི་དགའ་དགའ་འདྲ་སྟེ། །བཟའ་མི་མ་ཇེ་བྱུང་དུས་སྐྱོ་སྐྱོ་རང་འདྲ་སྣང༌། །གྲོགས་མེད་གཉེན་མེད་ཅིག་ལ་སྐྱབས་སུ་རང་མཆིའོ། །དལ་འབྱོར་མི་ལུས་ཐོབ་པ་འདི་དགའ་དགའ་འདྲ་སྟེ། །དོན་མེད་སྟོང་ལོག་བྱེད་པ་འདི་སྐྱོ་སྐྱོ་རང་འདྲ་སྣང༌། །དལ་འབྱོར་སྙིང་པོ་ལེན་པ་ལ་སྐྱབས་སུ་རང་མཆིའོ། །ནོར་རྫས་འདོད་དགུ་འཇོམས་པ་འདི་དགའ་དགའ་འདྲ་སྟེ། །བརླག་སྟོར་གཞན་གྱིས་འཕྲོག་དུས་སྐྱོ་སྐྱོ་རང་འདྲ་སྣང༌། །ཡོད་པ་སྦྱིན་པ་གཏོང་ལ་སྐྱབས་སུ་རང་མཆིའོ། །ཚེ་འདིའི་འདུན་མ་ཞིག་གྲུབ་དུས་དགའ་དགའ་འདྲ་སྟེ། །ལུས་སེམས་བེམ་རིག་བྲལ་དུས་སྐྱོ་སྐྱོ་རང་འདྲ་སྣང༌། །ཕྱི་མའི་གཏན་བདེ་སྒྲུབ་པ་ལ་སྐྱབས་སུ་རང་མཆིའོ། །ཞེས་གསུངས་པའི་ཀུན་ཉམས་འབར་བ་དང་དད་གུས་བྱེད་འདུག་གོ །སྡེ་པས་རྣལ་འབྱོར་གྱི་དབང་ཕྱུག་ཆེན་པོ་ཁྱེད་ནང་མཆོད་ལ་དགྱེས་པོ་འདུག་པ། ནས་སྤུས་དག་ཡོང་བའི་གྲོང་པ་བདུན་རྩ་བ་ནས་འབུལ་གསུངས་ཕྱག་ཐམ་གནང་བྱུང་བ་ཁྱེར་ནས་གྲོང་ཡུལ་དེར་སོང་སྟེ་ང་ལ་ཆང་ཞིག་འཚོང་དང་གསུངས་པས། དེར་མོ་ཧྲེང་མ་སྨད་གཉིས་འདུག་པ་ན་རེ། ཁྱོད་ཀོང་བཙུན་ཆང་དད་ཅན་ཞིག་ཡིན་པ་འདྲ་ཀོང་བཞད་ཅིག་ཐོངས་དང་ཆང་བཞེས་ཐུབ་ཚད་དྲང་ཡོང་ཟེར་བ་ལ་བླ་མས་གླུ་འདི་བཏང་ངོ༌། །ཀུན་ལ་དགོས་པ་དམ་ཆོས་ཡིན། །རང་ལ་དགོས་པ་རང་དབང་ཡིན། །འཇིག་རྟེན་དགོས་པ་ནོར་རྫས་ཡིན། །བུ་མོར་དགོས་པ་བོང་མཇེ་ཡིན། །ཨ་མར་དགོས་པ་སྐྱ་གཏམ་ཡིན། །རྒས་ཁར་དགོས་པ་བུ་ཚང་ཡིན། །གཏོང་རྒྱུ་ཡོད་པ་སྦྱིན་པ་ཡིན། །སེར་སྣ་མེད་པ་ཕྱུག་པོ་ཡིན། །ང་ནི་བྱ་བཏང་ཀུན་ལེགས་ཡིན། །རྣམ་རྒྱལ་སྒྲོལ་མ་མ་སྨད་གཉིས། །སྦྱིན་པའི་ཁ་ལོ་སྒྱུར་མཁན་ཡིན། །ཞེས་གསུངས་པས། ཆང་མང་དུ་དྲངས་པས་ཆང་གིས་བེར་ཉམས་འུར་ནས་གླུ་དབྱངས་ལེན་པས་མི་མང་དུ་ཚོགས་བྱུང་བ་ལ་གླུ་འདི་བཏང་ངོ༌། །རི་སུལ་ཤིང་གིས་ཁེངས་ལགས་ཀྱང༌། །མེ་ཤིང་ངང་སར་དགོས་ན་དཀོན་པོ་འདུག །ཆུ་ཆེན་གཞུང་ལ་བབ་ལགས་ཀྱང༌། །ཆང་ཆུ་རང་སར་དགོས་ན་དཀོན་པོ་འདུག །གྲོང་པ་ནས་ཀྱིས་བཀང་ལགས་ཀྱང༌། །ཆང་ཕོར་གང་ཡང་བྱིན་མཁན་དཀོན་པོ་འདུག །བུ་མོ་ཁྲོམ་ཚོགས་གང་ལགས་ཀྱང༌། །སྟུ་རང་ལ་མཁོ་བ་དཀོན་པོ་འདུག །ཆོས་ཁམས་ཀུན་ལ་ཁྱབ་ལགས་ཀྱང༌། །རིག་ཅིང་ཤེས་པ་དཀོན་པོ་འདུག །ཅེས་གསུངས་ནས་བྱོན་སོང་ངོ༌། །

 དེ་ནས་ཆོས་རྗེ་འགྲོ་བའི་མགོན་པོ་དེ་ཉིད་ལྷ་སའི་དཔལ་བཟང་བུ་ཁྲིད་ཟེར་བའི་བུ་མོ་དེ་དུས་ལ་བབ་པར་དགོངས་ནས་ལྷ་སར་ཕྱག་ཕེབས་པའི་ལམ་དུ་ན་ཆུང་བུ་མོ་རྣམས་ཀྱང་ཚོགས་ནས་གླུ་འདི་འདྲ་ལེན་གྱིན་འདུག་སྟེ། བོད་ཡུལ་དབུས་ཀྱི་གཞུང་ན། །དཔལ་གྱི་ཆོས་འཁོར་ལྷ་ས། །རྒྱལ་བ་ཐམས་ཅད་མཁྱེན་པས། །ཆོས་ཀྱི་འཁོར་ལོ་བསྐོར་དང༌། །ཞེས་བྲོ་ཁྲབ་ཀྱིན་འདུག །བླ་མས་འོ་ཡགས་ཡགས་བྲོ་མཛེས་པོ་འདུག །ངས་ཀྱང་འཁྲབ་དགོས་ཁྱེད་རྣམས་ང་ཡི་ལད་མོ་བྱེད་ཨང་གསུངས་ནས་གླུ་འདི་བཏང་ངོ༌། །ན་མ་ལ་སངས་སེ་སངས། །སྤོ་གོ་ལ་ཡུགས་སེ་ཡུགས། །ཨབ་རྡོ་ལ་དྲུད་སེ་དྲུད། །མཇེ་མགོ་ལ་ལངས་སེ་ལངས། །རླིག་པ་ལ་འཕྱངས་སེ་འཕྱངས། །གསུངས་པས་བུ་མོ་རྣམས་ན་རེ། ཁྱོད་དང་ང་ཚོ་མི་འགྲིགས་སོང་ཟེར་རོ། །བླ་མས་ཡགས་ཡགས་མ་འགྲིགས་ན་གནད་འགགས་མེད་བཞག་ཆོག་གསུངས། དེ་ནས་དཔལ་བཟང་བུ་ཁྲིད་ཀྱི་ཁང་པར་བྱོན་པས་བུ་མོ་འདི་སྒོ་དྲུང་ན་འདུག་པ་ལ་བླ་མས། ན་ནིང་ལྷ་སའི་པོ་རྒན་གྱིས། དཔལ་བཟང་བུ་ཁྲིད་ཡོད་ཟེར་བ་ཁྱོད་མིན་ནམ་དྲིས་པས། ཡིན་ལ་སྦུག་ཏུ་བྱོན་ཞུས་པས་ནང་དུ་བྱོན་མོ་ཡང་སྔོན་ནས་ལས་འཕྲོ་ཡོད་པའི་དབང་གིས་རང་གི་གྲོགས་པོ་ཡིན་བསམ་བསམ་མ་གཏོགས་ཡས་མས་གང་ཡང་ཟེར་མི་འདུག་གསོལ་ཇ་མ་བཞེས་གོང་ནས་སྐུ་རྒྱོ་ཚར་གཅིག་བཞེས། དེ་ནས་གཏན་དུ་འདིར་བཞུགས་དགོས་པར་གསོལ་བ་བཏབ་པས་ཟླ་ཤས་བཞུགས་པར་ཞལ་གྱིས་བཞེས་ནས་བཞུགས་དུས། ཉིན་གཅིག་འབྲུས་སྤུངས་ལ་ཞབས་བསྐོར་བྱོན་པས། དགེ་འདུན་ཚོགས་པའི་གྲལ་ཞུགས་བྱོན་ནས་ཆོས་ཁྲིམས་པར་རྩེད་མོ་ཞིག་བྱེད་དགོས་བསམ། ང་ཡང་གྲྭ་པ་བྱེད་རྒྱུ་ཡིན་འགྲིགས་ཡོད་དམ་གསུངས་པས། ཆོས་ཁྲིམས་པ་ན་རེ་ཁྱོད་གང་ནས་ཡིན་དྲིས་པས་ང་འབྲུག་པ་ཡིན་གསུངས། འབྲུག་པ་ཁྱོད་ལ་སྐད་ཡོད་དམ་ཟེར་བྱུང༌། བླ་མས་ང་རང་ལ་སྐད་དེ་ཙམ་མེད་ཀྱང་ང་རང་གི་གྲོགས་པོ་སྐད་ཡག་པོ་ཡོད་པ་ཞིག་ཡོད་གསུངས། ཆོས་ཁྲིམས་པས་གྲོགས་པོ་སྐད་ཡོད་པ་དེ་འཁྲིད་ཤོག་ཟེར་རོ། །དེའི་སང་ཚོགས་འཛོམས་པ་དང་བླ་མས་བོང་བུ་གཅིག་རྣ་བ་ནས་བཟུང་འཁྲིད་དེ་གྲལ་འཇུག་ཏུ་གཟན་དམར་པོ་ཞིག་བཀབ་བཞག་པས། ཆོས་ཁྲིམས་པས་གང་ཡིན་དྲིས་པར་བླ་མས། ངའི་གྲོགས་པོ་སྐད་ཡོད་པ་ནི་དེའོ། །གསུངས་ནས་བོང་བུ་ལ་ཐལ་ལྕགས་བསྣུན་པས་སྐད་ཆེན་པོ་བཏང་བྱུང་ངོ༌། །དེར་ཆོས་ཁྲིམས་པས་དབྱུག་པ་ཁྱེར་ནས་འདེད་བྱུང་བས། བླ་མས་ཁྱོད་ཀྱི་ཆོས་ལུགས་ལ་རིམ་གཉིས་སྒོམ་པ་གཙོ་བོར་མི་སྟོན་པར་ཕྱི་སྐད་ཆེན་པོས་ཆོག་པར་འདུག་པས་དེས་བྱས་པ་ཡིན་གསུངས། དེ་ནས་སླར་ལོག་བྱོན་དུས་ཚོགས་གྱེས་པ་དང་ཐུག་པས་གྲྭ་པ་རྣམས་ན་རེ། འབྲུག་པ་ཀུན་ལེགས་གར་འགྲོ་ཟེར་བྱུང་བ་ལ། བླ་མས་འབྲུག་པ་ཀུན་ལེགས་འགྲོ་ས་དང་སྡོད་ས་མི་འདུག་གོ །དམྱལ་བ་ན་ཡང་འགྲོ་ས་མི་འདུག །འབྲས་སྤུངས་ན་ཡང་སྡོད་ས་མི་འདུག་གོ་གསུངས་པས། ཁོང་ཚོས་རྒོད་བྲོ་གིན་ཁྱོད་འགྲོ་ས་དང་སྡོད་ས་མེད་པ་ཅི་ཉེས་ཟེར་བྱུང་བ་ལ། བླ་མས་ང་མི་ཡུལ་འདི་ནང་གང་བྱུང་མ་བྱུང་བྱས་ནས་གཞན་གྱི་ཞེན་པ་བསགས་པས་དམྱལ་བར་ཞག་གཉིས་འགྲོ་དགོས་བསམ་ནས་ཕྱིན་པས། དམྱལ་བའི་ལམ་ཁ་ཐམས་ཅད་སེ་རའི་གྲྭ་པས་གང་ནས་འགྲོ་ས་མི་འདུག །དེ་ནས་ཡར་ལོག་ནས་འབྲས་སྤུངས་ཀྱི་གྲྭ་པ་བྱ་དགོས་བསམས་པས་ཕྲག་དོག་དང་ཆགས་སྡང་གིས་གང་ནས་སྡོད་ས་མི་འདུག་གསུངས་ནས་སླར་ལྷ་སར་བྱོན་སོང་ངོ༌། །

 ཡང་དཔལ་བཟང་བུ་ཁྲིད་རྩར་བྱོན་ནས་ནམ་ལངས་པ་ནས་ཉིད་ཕྱེད་ཀྱི་བར་ལ་ལྗགས་སྐྱེམས་ཆང་གི་ཉིང་ཁུ་སོགས་བཞེས་ནས་བཞུགས། ཉིན་ཕྱེད་ནས་ཉིན་ནུབ་ཀྱི་བར་པི་ཝཾ་གླིང་བུ་སྒྲ་བརྙན་སོགས་ཀྱིས་གླུ་དབྱངས་ལེན་ཞིང་བཞུགས། སྲོད་འཁོར་ནས་ནམ་ཕྱེད་ཀྱི་བར་གཟུངས་མ་དཔལ་བཟང་བུ་ཁྲིད་ལ་རྒྱོའི་ཕུག་ཐག་གཅོད་ཅིང་བཞུགས། ནམ་ཕྱེད་ནས་ནམ་ལངས་ཀྱི་བར་ཕྱག་རྒྱ་ཆེན་པོའི་ལྟ་བ་བསྐྱངས་ཤིང་བཞུགས་སྐབས་ཉིན་གཅིག་གི་ཚེ། བླ་མས་ང་ལྷ་སར་སྡོད་ནས་ལྷ་མ་མཇལ་ཟེར། རྒྱལ་བ་རིན་པོ་ཆེ་མཇལ་དུ་འགྲོ་དགོས་གསུངས་ནས། རྒྱལ་བ་ཙོང་ཁ་པའི་རྒྱལ་ཚབ་དགེ་འདུན་རྒྱ་མཚོ་དེ་ཉིད་འཕགས་པ་འཇམ་དཔལ་དབྱངས་ཀྱི་སྤྲུལ་པ་ཡིན་ཟེར་འདུག །རྒྱལ་བའི་མཛད་པ་ལ་ཆགས་སྡང་འདྲ་ཡོད་མེད་བལྟ་དགོས་དགོངས་ནས་ར་མོ་ཆེ་ཕེབས་པས། དེར་བཙུན་པ་རྣམས་མཚན་ཉིད་རྩོད་ཀྱིན་འདུག་པ་ལ། བླ་མས་ངས་ཁོང་བཙུན་པ་རྣམས་སྐྱག་སྐྱག་ཅིག་བྱ་དགོས་དགོངས་ནས་འོ་བཙུན་པ་ཚོ་ཅི་མཛད་ཀྱིན་ཡོད་གསུངས་པས། བཙུན་པ་ཚོ་ན་རེ། ང་ཚོ་མཚན་ཉིད་ཆོས་ཀྱི་སྒྲ་འདོགས་གཅོད་ཀྱིན་ཡིན་ཟེར་འདུག །ང་ཡང་མཚན་ཉིད་ཅུང་ཙམ་བྱེད་རྒྱུ་ཡིན་གསུངས་ཏེ་ཕྱེན་སྤང་མོ་གང་བཞོས་བཙུན་པ་ཞིག་གི་སྣ་ལ་གཏད་ནས། འོ་དྲི་དེ་རླུང་ལས་བྱུང་ངམ་རླུང་དྲི་ལས་བྱུང་ཞེས་དྲིས་པས། བཙུན་པ་ཚོ་ངར་ལངས་ནས་འོ་སྨྱོན་པ་ཁྱོད་ཀྱི་སྐྱག་སྐྱག་བྱེད་ས་ང་ཚོ་མ་ཡིན་ཕར་རྒྱུ་ཟེར་འདེད་བྱུང་བ་ལ། བླ་མས་འོ་བཙུན་པ་ཚོ་ང་རྒྱལ་མ་ལངས་ཅུང་ལྷོད་དང་ཁྱེད་དང་ང་ཚོའི་ཆོས་དེ་ཁག་ཁག་ཡིན་པས། ང་ཚོའི་ཆོས་ཀྱིས་སེམས་ཐུལ་བ་ཡིན། ཁྱེད་ཚོའི་ཆོས་ཀྱིས་སེམས་ཐུལ་བ་ལྟ་ཞོག་ང་རྒྱལ་དང་ཞེ་སྡང་ལངས་པ་འདུག་པས་དེ་བས་ང་རྒྱལ་བ་རིན་པོ་ཆེ་མཇལ་རྒྱུ་ཡིན་མཇལ་ཁ་ཐོངས་དང་གསུངས། བླ་མས་མཇལ་བ་ལ་ཕྱག་མཇལ་ཨེ་ཡོད་ཟེར་བྱུང་བ་ལ། བླ་མས་ང་ཕྱག་མཇལ་དགོས་པ་མ་ཤེས། ཕྱག་མཇལ་ཕྱིས་སུ་ནམ་ཐོབ་དུས་ཕུལ་ཆོག་ད་ལྟ་མཇལ་ཁ་ཞུ་དགོས་གསུངས་པས་ཁོ་ན་རེ། བླ་མ་སྔོན་ལ་མཇལ་ཕྱག་མཇལ་རྗེས་ལ་ཕུལ་མཁན་སུ་འདུག་ཟེར་བྱུང༌། ཡང་ན་བླ་མས་ཅིས་ཀྱང་དགོས་ན་ཡན་པ་རང་ལ་མེད་ཕ་མས་གནང་བའི་ཨབ་རྡོ་ཆ་གཅིག་ཡོད་པ་དེ་ཕུལ་ན་འགྲིགས་ཡོང་ངམ་གསུངས་པས། བཙུན་པ་ཚོ་ཁོང་ཁྲོ་ལངས་ནས་དབྱུག་པ་ཁྱེར་ཏེ་འདེད་ནས་ཡོང་མ་སྟེ་བར་མཇལ་ཁ་མ་ཐོབ། བླ་མའི་ཐུགས་ལ་ད་རེས་ཕྱག་མཇལ་མེད་པར་མཇལ་ཁ་མ་བྱུང༌། ཕྱིས་ནས་ཕྱག་མཇལ་ཞིག་བཙལ་ནས་སྐྱག་སྐྱག་ཅིག་བྱེད་དགོས་དགོངས་ནས་དཔལ་བཟང་བུ་ཁྲི་རྩར་བྱོན། དེའི་སང་ཉིན་དཔལ་བཟང་བུ་ཁྲིད་སྡོད་རྨ་རེ་ང་བསམ་ཡས་ལ་རྒྱལ་བ་རིན་པོ་ཆེའི་ཕྱག་མཇལ་འཚོལ་བར་སོང་ཡོད་དོ་གསུངས་ཏེ་བསམ་ཡས་ལ་ཕྱག་ཕེབས་ནས་དྲུང་འཁོར་ཕེབས་བདག་གི་ནང་དུ་བྱོན་པས། ཕེབས་བདག་བཟའ་མི་གཉིས་ཕྱག་ཕུལ་ནས། ཆོས་རྗེ་རིན་པོ་ཆེ་ཕེབས་པ་ལེགས་སོ། །དང་པར་ངའི་བསམ་ཡས་འདི་ལ་མདོ་སྡེ་མཆོད་པའི་སྐབས་སུ་ཁྱེད་ཀྱིས་བསྐང་གསོ་དང་བཟློག་བསྒྱུར་མཛད་པས། ངེད་རྣམས་ལ་བཀྲ་ཤིས་པ་དང་ལོ་ལེགས་པ་བྱུང༌། ཡང་ན་ནིང་ཟི་ལིང་ལ་སོང་དུས་ཀོང་པོའི་ཚོང་དཔོན་ཞིག་གིས་ང་ཡི་མདུང་ལ་བླ་མས་མདུད་པ་གནང་ནས་རྫུ་འཕྲུལ་མཛད་སོང་ཟེར། མི་དེ་དང་ང་ཟི་ལིང་ལ་ཕྲད་བྱུང༌། དེ་ནས་ང་ནི་བླ་མ་ནམ་ཞིག་མཇལ་ལམ་སྙམ་ནས་གསོལ་བ་འདེབས་ཀྱིན་ཡོད་པས། དེ་རིང་ཡོན་མཆོད་གཉིས་མཇལ་བ་ཤིན་ཏུ་བཀའ་དྲིན་ཆེ་ཞེས་ཞུས་ནས་གསོལ་ཇ་དང་གཞི་ལན་གང་གཟབ་དྲངས་ནས་ཕེབས་བདག་ན་རེ། བླ་མ་ལ་སྔར་ཆུང་མ་གསུམ་ཡོད་པ་ལ། གཅིག་གཞོན་དུས་ནས་ཤིས་གཉིས་ལ་བུ་དྲུག་སྐྱེས་ཟླ་བ་གསུམ་གསུམ་ལོན་པ་དང་ཤི་ནས་མི་གསོས་པ་འདུག །ད་ལྟའི་འདི་ཡང་ཟླ་བ་གསུམ་འགྲོ་ལ་ཁད་ཡོད། ད་ནི་མ་ཤི་བའི་བྱིན་རླབས་ཤིག་དང༌། ལྟས་ངན་བཟློག་ཐབས་ཤིག་ཀྱང་ཞུ་ལ་ཞུས་པས། བུའི་མིང་ལ་ཅི་ཟེར་འདིར་རུ་འཁུར་ཤོག་དང་གསུངས། བུའི་མིང་ལ་བསམ་ཡས་སྐྱབས་ཟེར། ཨ་མས་འཁུར་བྱུང་བས་བུ་ཆུང་སྐྱེ་མཆེད་དྭངས་ཤིང་རྣམས་རིག་བཀྲ་བ་ཞིག་འདུག་གསུངས་གཟིགས་པས་བུ་དར་ཁྲིལ་ལི་ལི་བྱས་བྱུང༌། བླ་མས་བུ་ཆུང་འཇིགས་མི་དགོས་སྡོད་ཅིག་དང༌། ཀ་བའི་ལོགས་ཀྱི་ཞགས་པ་ནག་པོ་དེ་འདིར་ཁྱེར་ཤོག་གསུངས། ཕས་དེ་བླངས་ནས་བླ་མ་ལ་ཕུལ་བྱུང༌། བླ་མས་ཞགས་པ་དེ་ལྗགས་ལུང་བཟོས་ནས་བུ་ཆུང་ཨ་མའི་ཕང་དུ་ཡོད་པའི་སྐེད་ལ་བརྒྱུས་ནས་དུས་དེ་རིང་ཁྱོད་མཇེ་ལྡག་མ་བཅུག་ན་ང་འབྲུག་པ་ཀུན་ལེགས་མིན་པའི་རྟགས་ཡིན་པས། མ་གི་ཆུ་འགྲམ་དུ་འགྲོ་ཞིག་གསུངས་ནས་དྲུད་སོང་ངོ༌། །ཕ་མ་གཉིས་ཀྱང་ཨ་ཕའུ་ཨ་ཕའུ་ཟེར་ཞིང་ས་འགམ་རྡོ་མུར་སྐྲ་འབལ་ཞིང་རྒྱུག་སོང་ངོ༌། །བཞི་ཀ་མཉམ་དུ་ཆུ་འགྲམ་དུ་སླེབས་འདུག །བླ་མས་བུའི་མཇིང་པ་ནས་བཟུང་སྟེ་ཕྱིན་ཆད་ང་ཡོད་སར་ཁྱོད་འོང་ལུགས་མ་ཤེས་ན། ངས་འདི་འདྲ་བྱའོ་ཟེར་བསྐྱུར་བཏང་བས། ཆུའི་དབུས་སུ་རྦ་སྐྱ་ཐལ་གྱིས་འཐོར་བྱུང༌། བུ་ཚའི་རོ་དེ་ནག་ལིང་ལིང་ཆུས་ཁྱེར་འཕྲོ་ལ་ཁྱི་ནག་པོ་ཁ་དམར་དྭངས་དྭངས་གཅིག་ཏུ་སོང་ནས། འབྲུག་པ་ཀུན་ལེགས་སྙིང་རྗེ་མེད་པ་སྒུགས་ཨ་སྒུགས་ཨ་ཟེར་ཞིང་ཆུའི་ཕ་རོལ་ཏུ་ཐོན་སོང་ངོ༌། །བླ་མས་ཁྱོད་ཀྱི་བུ་ཚ་འདི་ཡིན་འདུག་ལྟོས་དང་གསུངས་པས་ཕ་མ་གཉིས་ཀྱང་ཡིད་ཆེས་སོང༌། བླ་མས་ད་སྐྱོན་མེད་ནང་དུ་ལོག་དང་གསུངས་ནས་ནང་དུ་སླེབས་པ་དང༌། གནས་པོ་ལྟས་ངན་བཟློག་ཐབས་ཤིག་དགོས་ན་ཚིག་འདི་འདོན་ཅིག་གསུངས་ནས་འདི་བྱས་སོ། །ནམ་ཕྱེད་བུ་ཚུ་ངུ་བ་དེ། །ཕ་མཇེ་མ་ལ་ཟུག་པའི་བལྟས་ངན་ཡིན། །ཁ་ཟས་སྟར་ཁ་ལག་ཏུ་གཏད་པས་བཟློག །དེ་ཡིས་བཟློག་པར་མ་གྱུར་ན། །མལ་གཏུམ་ཟུར་དུ་བསྙལ་བས་བཟློག །རྒྱལ་འགོང་བུ་རུ་བརྫུས་པ་ནི། །མྱ་ངན་སློང་བའི་ལྟས༴ བླ་མ་སྲིའུ་བསྲུང་བས༴ དེ་ཡིས༴ གྲིབ་ཤིང་སྲུང་བ་ཟབ་མོའི༴ བུ་ཡིས་ཕན་མི་ཐོགས་པ་འདི། །ཕ་རབས་གཅོད་པའི་ལྟས༴ འབྲུག་པ་ཀུན་ལེགས་ང་ཡིས༴ དེ་ཡིས༴ སྐེ་ལ་ཞགས་པ་བཏགས་པས་བཟློག །ཅེས་གསུངས་ནས་ད་ནི་སང་ཕོད་ད་ཐུག་ཁྱེད་བཟའ་མི་གཉིས་ལ་བུ་གཅིག་ངེས་པར་སྐྱེ་ཡོང་གསུངས་པས། ཕེབས་བདག་ན་རེ། ཁྱེད་རྣལ་འབྱོར་པ་གར་བྱོན་ངེས་པ་མི་འདུག་པས་ངའི་བུ་ལ་མིང་ཞིག་ཀྱང་བཀའ་དྲིན་བསྐྱང་བར་ཞུ་བས། བླ་མས་བུ་དེ་བཙས་ན་མི་བརྒྱུད་ཁྱིམ་གང་བའི་རྟགས་སུ་བུའི་མིང་ལ་བཙས་མ་ན་བཀང་ཟེར་ཐོགས་གསུངས། དེ་ནས་བུ་ཚ་བོ་དར་ཞིང་རྒྱས་པའི་ལུང་བསྟན། དེའི་སྐུ་དྲིན་གསོ་ཕྱིར་མོས་རྒྱན་ཆ་ཐམས་ཅད་ཕུལ། ཕོས་གསེར་སྲང་ལྔ་བཅུའི་སྒམ་དང་གཡུ་བཅས་ཕུལ་བས། མོའི་རྒྱན་རྣམས་ལན་ཅིག་སྐུ་ལ་བཞེས་ནས། ལན་ཅིག་ངས་ཀྱང་གྱོན་པ་ཡིན། རྟག་ཏུ་ཁྱོད་ཀྱང་གྱོན་རྒྱུ་མེད། ཅེས་གསུངས་ནས་མ་བཞེས། དེ་ནས་ཕོའི་གསེར་གཡུ་དེ་ཡང་སླར་གནང་བས། རང་ཅག་བར་ཆད་སེལ་བ་དང་ཚོགས་རྫོགས་པའི་ཕྱིར་ཅིས་ཀྱང་བཞེས་པར་ཞུ་ཞེས་ནན་གྱིས་ཕུལ་བས། ཡགས་ཡགས་ང་ན་རྙིང་ར་མོ་ཆེར་རྒྱལ་བ་རིན་པོ་ཆེ་མཇལ་དུ་ཕྱིན་པས་ཕྱག་མཇལ་མེད་པར་མཇལ་ཁ་མ་ཐོབ། དེ་ཕྱག་མཇལ་བྱ་ཡིས་གསུངས་བཞེས་ནས། གསེར་དེ་ཕྲག་ལ་བསྣམས། གཡུ་དེ་རྡོ་རྗེ་དོང་དུ་བཅུག་ནས་ཕེབས་བདག་ཨ་ལི་སྡོད་ཨ་ཞུགས་ལ་ཕྲད་ཡོང་ང་ནི་ལྷ་ས་ལ་སོང་ཡོད་དོ་གསུངས་སོ། །དེ་ནས་ཆོས་རྗེ་འགྲོ་བའི་མགོན་པ་ལྷ་སའི་ཁྲོམ་དུ་ཕྱག་ཕེབས་པས། ཁྲོམ་གྱི་མི་ཐམས་ཅད་མིག་ཧུར་བལྟས་འདུག་པ་ལ་བླ་མས། གསེར་དགའ་ན་གཡུ་ཉོ། གཡུ་དགའ་ན་གསེར་ཉོ་གསུངས་པས། མི་ཁ་ཤས་ན་རེ། གསེར་ནི་ཆེ་དྲག་ནས་ཉོ་མཁན་མི་ཡོང༌། གཡུ་ནི་གནས་དམ་སར་བཙུགས་འདུག་ཉོ་མཁན་གང་འདྲ་ཡོད་བལྟ་དགོས་ཟེར་རྗེས་སུ་འོང་གིན་འདུག་པ་འདུག་པ་ལ། བླ་མས་ལམ་སང་མ་གཅིག་དཔལ་ལྷའི་སྐུ་མདུན་བྱོན་པས། དེར་བུ་མོ་བདུན་ཙམ་མཆོད་པ་འདི་འདྲ་ཕུལ་འདུག་སྟེ། གསེར་ཟངས་རྒྱ་ཕིབས་འོང་གི །སྲུང་མ་མ་གཅིག་དཔལ་ལྷ། །ཡེ་ཤེས་སྤྱན་དང་ལྡན་པས། །ངེད་རང་ན་ཆུང་བུ་མོའི། །གླུ་ཡི་མཆོད་པ་འབུལ་ལོ། །ཞེས་བྲོ་འཁྲབ་འདུག་པ་ལ། བླ་མས་ཁྱེད་རྣམས་ཀྱི་གླུ་སྙན་མོ་རང་འདུག་ང་ཡང་གླུ་ཞིག་གཏང་དགོས་གསུངས་ཏེ། །ཆོས་འཁོར་དཔལ་གྱི་ལྷ་ས། །མ་གཅིག་དཔལ་གྱི་ལྷ་མོ། །སྤོས་དང་མར་མེ་མཆོད་པ། །དུས་དང་རྣམ་པར་ཕུལ་བས། །བྱ་བཏང་ཀུན་དགའ་ལེགས་པས། །མཇེ་དང་གཡུ་ཡི་མཆོད་པ། །ཉི་མ་དེ་རིང་འབུལ་ལོ། །བཞེས་ལ་ཐུགས་རྗེས་ཟུངས་ཤིག །ཅེས་གསུངས་པའི་མོད་ལ་གཡུ་དེ་རྒྱང་གིས་འཐོན་ནས་མ་གཅིག་དཔལ་ལྷའི་འཛོམས་གཡུར་བཞེས་པ་དུས་ད་ལྟའང་མཇལ་དུ་ཡོད་དེ། དེ་ནས་བླ་མས་གསེར་སྒམ་དེ་བསྣམས་ནས་རྒྱལ་བ་རིན་པོ་ཆེ་མཇལ་དུ་བྱོན་པས། བཙུན་པ་རྣམས་ན་རེ། འོ་འབྲུག་པ་གར་འགྲོ་རྒྱུ་ཟེར་བས། བླ་མ་མཇལ་དུ་འོང་པ་ལགས་གསུངས་པས། ཕྱག་མཇལ་ཨབ་རྡོ་མ་ཡིན་ནམ་ཟེར། ད་ལོ་གསེར་ཡོད་དོ་གསུངས་པས་འོ་ན་ངས་ལམ་སང་ཞུས་ནས་གཏང་ཆོག་ཟེར། བླ་མས་ཡགས་ཡགས་གསེར་ཡོད་ན་ལམ་སང་གཏང་རྒྱུ་འདུག་པ་དེ་རིང་ངས་སྐྱག་སྐྱག་ཅིག་བྱེད་དགོས་དགོངས་པས་དེ་མ་ཐག་སྐུ་མདུན་བཙུག་བྱུང་བས། དེ་ནས་གསེར་སྲང་ལྔ་བཅུའི་སྒམ་ལ་ཕྱག་འདི་ལྟར་བཏང་ངོ༌། །གངས་ཅན་མཁས་པའི་གཙུག་རྒྱན་ཙོང་ཁ་པ། །བློ་མུན་སེལ་མཛད་ཁྱེད་ལ་ཕྱག་འཚལ་ལོ། །ཨ་ཏི་ཤ་ཡིས་ལུང་བསྟན་པད་དཀར་འཛིན། །སྡོམ་གསུམ་གཙང་མ་ཁྱེད༴ པདྨ་ཨུཏྤལ་སྟེང་དུ་རལ་གྲི་འཛིན། །འཆད་རྩོད་རྩོམ་གསུམ་ཁྱེད༴ གསེར་གྱི་དྲྭ་བས་གཡོགས་པའི་གཟི་བརྗིད་ཅན། །དབུལ་ཕོངས་སེལ་མཛད་ཁྱོད༴ གསེར་གྱི་སྒམ་ཆུང་ཕུལ་བས་ཐུགས་དགྱེས་མཛད། །ལོངས་སྤྱོད་ཆེ་འདོད་ཁྱེད་ལ༴ ན་ནི་ར་མོ་ཆེ་ལ་མཇལ་ཁ་མེད། །ནོར་མེད་སྤྱན་མི་གཟིགས་ལ༴ ཞེས་པའི་ཕྱག་འཚལ་བས། འོ་འགྲོ་བའི་མགོན་པོ་ཀུན་དགའ་ལེགས་པ་ཡིན་ཡིན་ཁྱོད་རང་བདེན་གསུངས་ཤིང་ཐུགས་དགྱེས་མཛད་ནས། བཀྲ་ཤིས་ཁ་དར་དཀར་པོ་ཞིག་ལ་ཕྱག་མདུད་མཛད་དེ། ཡན་པ་ཁྱོད་ལ་དགོས་པ་མི་འདུག་འདི་སྣོམས་ཞིག་གསུངས་པས་ཞུས་ནས་སྒོ་དྲུང་ན་སླེབས་པ་ན། ད་འདི་གང་འདྲ་བྱས་སྐེ་ལ་ནི་སྔར་ནས་མ་བཏགས་པས་བདེ་པོ་མི་འདུག །ཨམ་པར་བཙུག་པ་ལ་ནི་གོས་མེད། ལག་པར་ནི་གཏན་དུ་ཁྱེར་དབང་མེད། དེ་བས་གཙང་མ་བྱས་པའི་རྡོ་རྗེ་འདི་གང་ཡང་འཁུར་རྒྱུ་ནི་མེད། ཁོའི་སྐེ་ལ་དཀྲིས་ཆོག་གསུངས་ནས། དེར་དཀྲིས་ཏེ་ཁྲོམ་གྱི་དབུས་སུ་ཕྱིན་ནས་ལྟོས་དང་ལྟོས་དང༌། གསེར་སྲང་ལྔ་བཅུའི་དབུལ་བ་ཡོད་ན་རྒྱལ་བ་ཐམས་ཅད་མཁྱེན་པ་ཡང་དགྱེས་པར་འདུག་གི་འདི་འདྲ་ཞིག་ཀྱང་གནང་རྒྱུ་འདུག་གོ་གསུངས་སོ། །

 ཡང་དེ་ནས་ལྷ་སའི་བར་བསྐོར་དུ་གནས་མོ་ལྷ་སྒྲོན་བྱ་བ་རྒྱུན་དུ་ཚོང་པའི་རྒྱགས་དང་ནོར་སོགས་གཡོ་སྒྱུ་ལེན་པ་ཞིག་ཡོད་པ། དེང་སྐབས་ཡམ་འབྲོག་པའི་ཚོང་པ་སྤོས་ཤིང་མང་པོ་འཁུར་བ་ཞིག་དེར་གནས་ཚང་བྱས་པས། གནས་མོའི་བསམ་པར་མཚན་མོ་ཡུངས་རུ་དང་སྤོས་ཤེལ་བརྗེ་བསམ་པ་བླ་མས་མཁྱེན་ནས་ལམ་སང་གནས་མོའི་ཁྱིམ་དུ་བྱོན་ཏེ་གནས་མོ་ཆང་ཡོད་དམ་གསུངས་པས། གནས་མོས་ཏོག་རྩེ་ཡོད་ལས་མཆི་ཞུས་པས། འོ་ཡགས་ཡགས་ཁྱེར་ཤོག་ཅིག །དེ་རིང་གནས་མོ་བཟང་ལ་མགྲོན་པོ་སྐྱིད་པ། གསུམ་ཆ་ཁག་ལ་ཞལ་ཁ་ཡངས་པ་ཞིག་དེ་རིང་ཡིན་པར་འདུག །འཇིག་རྟེན་པའི་གཏམ་དཔེ་ལས། ཆང་ཞིམ་པ་ལུས་ལ་ཕན། གཏམ་སྙན་པ་སེམས་ལ་ཕན་ཟེར་བ་ཡིན་པས། ཁྱོད་རང་ཆང་སྐོངས་ཤིག་ངས་གཏམ་རྒྱུས་སྙན་པོ་ཤོད་རྒྱུ་ཡོད་གསུངས། ཇི་ལྟར་ལགས་ཞུས་པས། སྔོན་གནང་ཡུལ་ཞེས་བྱ་བའི་ཡུལ་གྱི་ཕུ་ན་རྫུན་ཧམ་ཟེར་བའི་མི་གཡོ་ཅན་གཅིག་ལ་བུ་གཉིས་ཡོད་པས་ཆེ་བ་ལ་འདུ་བ་ཆུང་བ་ལ་འདུ་ཆུང་ཞེས་བཏགས་ནས་ཡོད་པ་དང༌། ཡང་ལུང་པའི་མདའ་ན་རབ་འཇིགས་ཞེས་བྱའི་མི་བཀྲེན་པ་ཞིག་ཡོད་པ་ཁོང་གཉིས་གྲོགས་པོ་བྱས་བསྡེབས་ནས་ལྟོ་འཚོལ་དུ་ཕྱིན་པས། ལྗོངས་ནས་ལྗོངས་སུ་རྒྱུག་པས་ངལ་ཞིང་དུབ་ནས་ཤིང་སྡོང་ཆེན་པོ་ཞིག་གི་གམ་དུ་ངལ་གསོ་བས། དེའི་ནང་འོད་ཆེམ་ཆེམ་ཞིག་འདུག །གཉིས་ཀ་ལངས་ཏེ་བལྟས་པས་སའི་དཀྱིལ་ནས་ཡིན་པ་འདུག །ཁོང་གཉིས་ཀྱིས་ས་སྦྲུས་ཏེ་བལྟས་པས་གསེར་ཕྱེ་བུམ་པ་གང་རྙེད་བྱུང་བས། ཁོང་གཉིས་དགའ་དྲགས་ནས་རབ་འཇིགས་ན་རེ། ཨེ་མ། ཚེ་རབས་ཀྱི་གྲོགས་པོ་རྫུན་ཧམ་ཉོན། །སྔོན་ལས་འབྲེལ་མཐུན་པས་གྲོགས་པོར་སོང༌། །བསོད་ནམས་ཀྱི་འབྲས་བུ་རྒྱ་ཆུང་བས། །དེང་སེར་སྣའི་ལས་ཀྱི་དབུལ་པོར་སོང༌། །ཡང་སྦྱིན་པ་བཏང་ངམ་འོན་ཏེ་ཅི། །བསོད་ནམས་ཀྱི་འབྲས་བུ་རང་ཅག་གཉིས། །ཉིན་དེ་རིང་རིན་ཆེན་གཏེར་རྙེད་པས། །ད་དཀོན་མཆོག་མཆོད་པའི་ལས་སུ་བྱ། །དེ་རུང་ངམ་བསམ་བློ་ཞིབ་མོར་ཐོངས། །ཞེས་སྨྲས་པས། རྫུན་ཧམ་ན་རེ། གྲོགས་པོ་དེ་རིང་རང་ཅག་གཉིས་བསོད་ནམས་དང་དབང་ཐང་མཐུན་པས་གསེར་རྙེད་པ་ཡིན། ལྷག་པར་གྲོགས་པོ་ཁྱོད་ཀྱི་བསོད་ནམས་ལས་ཐོབ་པ་ཡིན་པས། ཁྱོད་ལ་གཏང་རག་ཏུ་བདག་གིས་ཆང་དང་ཤ་སོགས་བཙལ་ནས་ཞག་གསུམ་ཙམ་སྤྲོ་བྱེད་རྒྱུ། དེའི་བར་གསེར་དེ་ངས་ཁྱེར་ནས་བགོ་རྒྱུ་བྱེད་ཆོག །འོན་ཏེ་འཁྲུལ་པ་ཡིན་ལས་ཆེ། ལྷ་འདྲེའི་ཆོ་འཕྲུལ་འདྲ་མ་མིན་ནམ་ཟེར་བྱུང་བ་ལ། རབ་འཇིགས་ན་རེ། དེ་འདྲ་རང་མིན་ལས་ཆེ། ཆོ་འཕྲུལ་འདྲ་ཡིན་ནའང་ཐབས་མེད་ཟེར་གྱིས་སོང་ངོ༌། །དེའི་སྔར་དྲོར་རྫུན་ཧམ་པས་གསེར་བཏོན་ནས་ལྐོག་ཏུ་སྦས། བུམ་པར་ཤིང་ཕྱེ་བྲེ་གང་ཙམ་བླུགས་ནས་བཞག །ཞག་གསུམ་གྱི་ཐད་ལ་རབ་འཇིགས་ཡོངས་དུས་རྫུན་ཧམ་ངུ་བཞིན་འདུག །རབ་འཇིགས་ཀྱིས་གྲོགས་པོ་ཅི་ལ་ངུ་བྱས་པས། རྫུན་ཧམ་ཀྱིས་གསེར་ཤིང་ཕྱེར་སོང་ནས་མི་འདུག །ངས་ཁ་སིང་ནས་འཁྲུལ་པའམ་ཆོ་འཕྲུལ་འདྲ་མ་ཡིན་ནམ་བྱས་པ་རང་སོང་འདུག་ཟེར་རོ། །རབ་འཇིགས་ན་རེ། གྲོགས་པོ་གསེར་ཤིང་ཕྱེར་གྱུར་པའི་དཔེ་སྔར་ཡང་མ་གོ་ཧམ་པ་མ་ཡིན་ནམ། བདེན་པ་རང་ཡིན་ན་ཁྱོད་ཀྱང་མྱ་ངན་མ་བྱེད་ཟེར་རོ། །རྫུན་ཧམ་པས་རབ་འཇིགས་ལ་ཆང་མང་པོ་བྱིན། བུ་གཉིས་ཀྱང་བྲོ་ཁྲབ་ཏུ་བཅུག་པས་རབ་འཇིགས་ན་རེ། གྲོགས་པོའི་བུ་གཉིས་པོ་རྨི་ལམ་མམ་སྒྱུ་མ་ཡིན་ལས་ཆེ་ལྟད་མོ་ཡང་ཤིན་ཏུ་ཆེ་བར་འདུག་ཟེར་རོ་སོང་ངོ༌། །དེ་ནས་དུས་ནམ་ཞིག་གི་ཚེ་རབ་འཇིགས་ཀྱིས་ཆང་མང་པོ་འཁུར་ནས་གྲོགས་པོའི་གམ་དུ་སོང་ནས་ཆང་བཏུང་གཞས་གཏོང་དགའ་དགའ་ལྟར་བསྡད་ནས། ཁྱོད་ཀྱི་བུ་གཉིས་པོ་ཞག་གསུམ་ཙམ་ངའི་ཡུལ་དུ་ཐོངས་དང་ཟས་ཀྱང་གང་འདོད་བྱིན་འོང༌། ངའི་ཆུང་མ་ལ་ཕྲུག་གུ་མེད་ནས་དྲན་པ་ཡིན། གླུ་གཞས་དེའང་གཏོང་བཅུག་ནས་སྐྱིད་པོར་བསྡད་རྒྱུ་ཡིན། ཞག་གསུམ་ན་ཁྱོད་རང་ཡང་ཤོག་དགའ་དགའ་སྐྱིད་སྐྱིད་བྱས་བསྡད་ཆོག་ཟེར་རོ། །རྫུན་ཧམ་ནི་སྔར་རང་གིས་དཔེ་ངན་བསྟན་པ་མ་དྲན་ནས་བཏང་ངོ༌། །རབ་འཇིགས་སྔར་ནས་ཁྱིམ་དུ་སྤྲེལ་ཕྲུག་གཉིས་བཟུང་ནས་མི་སྐད་སློབ་པས་ཚིག་རེ་གཉིས་ཙམ་སྦྱངས་པ་བྱུང༌། དེ་ནས་ཞག་གསུམ་གྱི་ཐད་ལ་རྫུན་ཧམ་ཡོང་དུས་རབ་འཇིགས་ཀྱིས་བུ་གཉིས་སྦས་ནས་ངུ་ཞིང་བསྡད་པས། རྫུན་ཧམ་པས་གྲོགས་པོ་ཅི་ལ་ངུ་བྱས་པས། གྲོགས་པོའི་བུ་གཉིས་སྤྲེའུར་ཐལ་སོང་ནས་མི་འདུག །སྔར་བྲོ་འཁྲབ་དུས་ནས་ངས་རྨི་ལམ་མམ་སྒྱུ་མ་འདྲ་ཡིན་ལས་ཆེ་ཟེར་བ་རང་སོང་འདུག་ཟེར་རོ། །རྫུན་ཧམ་ན་རེ། གྲོགས་པོ་བུ་ཚ་སྤྲེའུ་གྱུར་པའི་དཔེ་སྔར་ཡང་མ་གོ་དེ་བས་བུ་ཚ་བཏོན་དང་བྱས་པས། རབ་འཇིགས་འདི་ཟེར་རོ། །རྫུན་ཧམ་ཟེར་བའི་གྲོགས་པོ་ཁྱོད། །ལན་གཅིག་ང་ལ་རྣ་བ་ཉོན། །རང་ཅག་གྲོགས་པོ་ཕན་ཚུན་གཉིས། །དཔེ་མེད་དཔེ་ཡང་མང་དུ་མཐོང༌། །སྔ་གོང་གསེར་ཡང་ཤིང་ཕྱེར་སོང༌། །དེ་འདྲ་སྔོན་ཆད་གོ་མ་མྱོང༌། །ད་ལྟ་མི་གཉིས་སྤྲེའུར་སོང༌། །གྲོགས་པོ་གཉིས་ཀྱི་ཆགས་སྒོ་འདི། །དཔེ་མེད་དོན་མེད་ལྟས་ངན་ཡིན། །མི་བདེན་ཟེར་ན་བུ་ཆུང་གཉིས། །ད་ལྟ་ཕ་ཡི་དྲུང་དུ་སོང༌། །ཞེས་སྨྲས་པས། སྤྲེལ་ཕྲུག་གཉིས་རྒྱུག་ནས་རྫུན་ཧམ་གྱི་གཡས་གཡོན་ནས་བསྡད་བྱུང༌། རྫུན་ཧམ་པས་ངའི་བུ་ཆུང་ཅི་འདྲ་བྱས་སོང་ཟེར་བས། སྤྲེའུ་ཕྲུག་གཉིས་ལག་པ་དཔྲལ་བར་བཀབ་ནས། གསེར་ཤིང་ཕྱེར་སོང་བའི་ཉེས་དམིགས་ཀྱིས། ངེད་སྤུན་ཆ་གཉིས་པོ་སྤྲེའུ་སོང་ཟེར་རོ། །དེ་ནས་རྫུན་ཧམ་པས་གྲོགས་པོ་ཁྱོད་བདེན་པར་འདུག །གསེར་ཡང་ཤིང་ཕྱེར་མ་སོང་ད་ལྟ་རང་ལན་ཆོག །མི་ཡང་སྤྲེའུ་མིན་ཐག་ཆོད་བུ་ཚ་བཏོན་དང་བྱས་པས། རབ་འཇིགས་ན་རེ། སྔོན་ལ་གསེར་ལོངས་དང་དེ་ནས་ཐབས་བྱའོ་ཟེར་བས། རྫུན་ཧམ་མགྱོགས་པོར་གསེར་ཁྱེར་བྱུང་བས་གསེར་བགོ་བཤའ་བྱེད། བུ་ཚ་ཡང་ཉེས་མེད་བཏོན་སྤྲོད་ནས་རབ་འཇིགས་ལ་གསེར་ཡོད་པ། རྫུན་ཧམ་ལ་བུ་ཚ་ཡོད་པ་བྱས་ནས་སོ་སོར་གྱེས་སོང་ངོ༌། །དེ་ནས་མཐར་ཁོང་གཉིས་ཤི་ནས་དམྱལ་བར་དགེ་སྡིག་གི་ཤན་ཕྱེ་དུས། རྫུན་ཧམ་གསེར་ཤིང་ཕྱེར་བསྒྱུར་བའི་རྣམ་སྨིན་གྱིས་དམྱལ་བའི་ལྕགས་ཁང་དུ་བཙུགས་པ་དང༌། རབ་འཇིགས་སྤྲེའུར་ནག་བཅད་བྱས་པའི་རྣམ་སྨིན་གྱིས་མི་ལོ་བཅུ་གཉིས་སྤྲེའུའི་ལུས་ལེན་དགོས་བྱུང་འདུག་གོ་གསུངས་པས། གནས་མོ་ཡང་སྤོས་ཤེལ་བརྐུ་བའི་སེམས་བོར། ཚོང་པའང་སྤོས་ཤེལ་བརླག་སྟོར་མེད་པ་དང༌། བླ་མའི་ཐུགས་རྗེ་ལས་གནས་མོ་ཡང་ཤི་དུས་དམྱལ་བར་འགྲོ་མི་དགོས་པར་བྱས་སོ། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། ལྷ་ས་དང་བསམ་ཡས་སུ་འགྲོ་བ་སེམས་ཅན་དོན་ཇི་ལྟར་མཛད་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་གཉིས་པའོ།། །།

༈ ཕྱོགས་མེད་བརྟུལ་ཞུགས་སྤྱོད་པའི་ཕྲིན་ལས་ཀྱིས། །གང་མོས་དེ་ཁའི་ལས་ཚུལ་དང་འཚམས་པའི། །ཆོས་དང་རྫུ་འཕྲུལ་ཡ་མ་ཟུང་བསྟན་པའི། །གྲུབ་མཆོག་ཀུན་དགའ་ལེགས་པའི་ཞབས་ལ་འདུད། །འོ་ལགས་སོ་ད་ནི་འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་མཚན་ཅན་དེ་ཉིད་བྱང་ལྟག་ལུང་དུ་ཕྱག་ཕེབས་པས་ལྟག་ལུང་སྤྲུལ་པའི་སྐུ་དང་མཇལ། དེའི་ཞལ་ནས། ཀུན་དགའ་ལེགས་པ་ཁྱོད་བཤད་པ་ནི་མདོ་སྔགས་ཀུན་ལ་མཁས་ཤིང་ལྷག་པར་རང་གཞན་གཉིས་ཀའི་སྐྱོན་གང་ཡང་སྦ་གསང་མེད་པར་སྟོན་ཅེས་ཐོས་པས། ང་ལ་ཡང་སྐྱོན་དང་ཡོན་ཏན་ཆེད་དུ་སྟོན་པའི་སྒོ་ནས་ཉམས་དགའ་ལ་གུ་ཡངས་པའི་གླུ་ཞིག་ངའི་སྒྲ་བརྙན་འདིའི་དབྱངས་སུ་བསྒྱུར་ལ་ཐོངས་ཤིག་གསུངས་པས། བླ་མས་གླུ་དབྱངས་འདི་སྐད་ཅེས་གསུངས་ཏེ། བོང་བུ་ཚོ་ཁུར་པོ་འཁུར་བའི་སྡུག་ལ་མི་སྡུག་འདི་ལ། །རྟ་ཕོ་བང་འགྲོས་འཛོམས་པའི་དགའ་སྤྲོ་འདི་ལ་གཟིགས་དང༌། །པུ་ཤུད་ཚོ་བྱང་ཁོག་འགྲིམས་པའི་སྡུག་ལ་མི་སྡུག་འདི་ལ། །བྱ་རྒོད་ནམ་འཕང་གཅོད་པའི་དགའ་སྤྲོ་འདི་ལ་གཟིགས་དང༌། །ཙི་ཙི་ཚོ་ཨམ་ལྕོག་གུག་པའི༴ ཉ་མོ་ཆབ་ལ་ཆོ་བའི་དགའ་སྤྲོ་འདི༴ ཧོར་འདྲ་ཚོ་རྟ་ཞོན་མདུང་ཁྱེར་སྡུག༴ རྟོགས་ལྡན་བེམས་པོས་མགོ་གཏུམས་དགའ༴ སྡེ་ཞོལ་བུ་མོའི་རྐུབ་ཀྱི་རླན་ལ་མི་རླན༴ རི་ཁྲོད་ཨ་ཎའི་སྟུ་སྦུག་གདམ་གདམ་འདི་ལ༴ ལྟག་ལུང་རི་ཁྲོད་དགོན་པའི་རྒྱོ་དད་ཆེ་ཆུང༴ ཁྲེལ་དང་ངོ་ཚའི་སྡོམ་པ་དཀའ་ལས་འདི༴ སྤྲུལ་སྐུ་མི་སེམས་འཛིན་པའི་ངོ་འཛིན་ཆེ་ཆུང་འདི་ལ། །ཀུན་ལེགས་བྱ་བ་བཏང་བའི་དགའ་སྤྲོ་འདི་ལ་གཟིགས་དང༌། །ཞེས་གསུངས་པས། སྤྲུལ་སྐུ་ཡང་ཧ་ལས་ཤིང་ལྷ་ཆོས་མི་ཆོས་གཉིས་ཀ་ལ་ཤིན་ཏུ་མཁས་པ་རང་འདུག །རྩོམ་པ་འདི་ལ་ནི་བསམ་བློ་གང་ཡང་གཏོང་མི་དགོས་པ་འདྲ། གཉེར་པའི་ལག་ན་ཡོད་པའི་སེམས་ཅན་དེ་ཁུར་ཤོག་དང་གསུངས་པས། གཉེར་པ་དེ་སྡོམ་མེད་གོས་ལེགས་ཤིག་འདུག་པ་བླ་མས་མཁྱེན། དེའི་ལག་ཏུ་ཟན་གྱི་གླང་པོ་ཆེ་ཐིག་ཚད་དང་ལྡན་པ་ཞིག་གི་སྟེང་སྤོས་མཐོ་གང་བཙུགས་ནས་ཁྱེར་བྱུང་བས། ཡང་འདི་ལ་བསྟོད་པ་ཞིག་མཛོད་དང་ཞུས་པས། བླ་མས་འདི་སྐད་གསུངས་ཏེ། རྒྱ་ཕིབས་མེད་པའི་མཆོད་ཁང་ནང༌། །ལྡེབས་བྲིས་མེད་པའི་ལྷ་ཁང་བཀོད། །གཏོང་ཕོད་མེད་པའི་བླ་མ་བཞུགས། །སྐྱག་འབྱུང་མེད་པའི་ཀུན་ལེགས་ངས། །ཚིགས་བཅད་མེད་པའི་བསྟོད་པ་འབུལ། །རྣམ་ཤེས་མེད་པའི་གླང་པོ་ལ། །དྲི་མ་མེད་པའི་སྤོས་དཀར་བཙུགས། །སྡོམ་པ་མེད་པའི་གཉེར་པས་ཕུལ། །ཅེས་གསུངས་པས། བཞུགས་གྲལ་པ་རྣམས་ཧ་སྐད་དི་རི་རི་བྱུང༌། སྤྲུལ་སྐུས་ཀྱང་ཡ་མཚན་ཆེ་ཟེར་ཞབས་ཏོག་ཕུན་སུམ་ཚོགས་པ་ཕུལ། སྐབས་དེར་ལྟག་ལུང་ངག་དབང་གྲགས་པའི་སྲས་མོ་ཡང་ཕྱག་རྒྱར་བཞེས་ཞེས་བྱུང་ཡང༌། རྫུ་འཕྲུལ་མཛད་པ་དང༌། ཡ་མཚན་ཆེན་པོའི་གསུང་རྒྱུན་ནི་མི་སྣང་བས་སོ། །

 དེ་ནས་ཆོས་རྗེ་ཉིད་བྱང་ཡངས་པ་ཅན་དུ་ཕྱག་ཕེབས་པས། དེར་ཀརྨ་པ་ཞྭ་ནག་ཅོད་པཎ་ཅན་སྐུ་ཕྲེང་བདུན་པ་ཆོས་གྲགས་རྒྱ་མཚོ་དེ་འོག་ནས་ཁྲི་བརྩིགས། སྟེང་དུ་གདུགས་ཕུབ། ཁྲོམ་གནམ་གྱི་སྐར་མ་ལྟ་བུ་ཚོགས་པའི་དབུས་སུ་དབང་བཤད་གནང་གིན་འདུག །ཁྲོམ་དེའི་ནང་ཨ་ལྕེ་དཔལ་བཟང་ཟེར་བའི་བུ་མོ་མཛེས་མ་ཞིག་ཀྱང་འདུག་བླ་མས་བེར་ཀ་ཕྲག་པར་བསླངས་ཏེ་ཁྲོམ་བསྐོར་ནས་འདི་སྐད་གསུངས་སོ། །ཀརྨ་པ་ཡིད་ཀྱི་སྡོམ་པ་ཤོར་སོང་བྱས་སྐད་བཏང་བས། བཙུན་པ་ཐམས་ཅད་ལངས་ནས་བརྡེག་པར་བརྩམས་པས། ཀརྨ་པས་མ་བརྡེག་མ་བརྡེག་ཁོ་རང་བདེན་གསུངས། ཁོ་ལ་གཞན་སེམས་ཤེས་པའི་མངོན་ཤེས་ཡོད། རྒྱ་གར་གྱི་གྲུབ་ཐོབ་ཤ་ཝ་རི་པ་ཡིན་ཟེར་བའང་བདེན་པར་འདུག །ངའི་བསམ་པ་ལ་འགྲོ་བ་མིའི་ལུས་སུ་སྐྱེས་ཀྱང་སེམས་ཅན་སྤུ་ཁ་སྡུག་པ་འདི་སྙིང་ལ་བཅགས་པ་བཞིན། བུད་མེད་མཚར་མོ་འདི་ཡང་ང་ཆགས་པའི་སྣང་བ་མེད་ཀྱང༌། འདོད་སྣང་སྐད་ཅིག་མ་གཅིག་སྐྱེས་བྱུང་བ་ཁོང་གིས་ཤེས་སོང༌། ཀུན་ལེགས་བདེན་བདེན། ད་བུ་མོ་འདི་ལ་དཔེ་བླངས་པའི་གླུ་ཞིག་ལེན་དང་གསུངས་པས། ཀུན་ལེགས་ཀྱིས་མ་ཎི་ན་ཆུང་ཞེན་ལོག་མ་འདི་འཐེན་ནོ། །བདུད་ཀྱི་བུ་མོ་བཞིན་བཟང་མ། །ལྕགས་ཀྱུ་ཞགས་པ་མེད་ན་ཡང༌། །ཟུར་མིག་ཙམ་གྱིས་སེམས་ལྡན་གྱི། །བློ་སེམས་འགུགས་པ་ཐག་ཆོད་པས། །རྒྱལ་བའི་ཐུགས་ཀྱང་འགུགས་པར་མཐོང༌། །བཞིན་བཟང་ཡོད་འོང་ངག་འཇམ་མ། །དགའ་བའི་སྙིང་གཏམ་ཤབ་ཤུབ་འདི། །འཕྲལ་སེམས་དགའ་ཡང་ནམ་ཕུག་ཕུངས། །དཀར་ལ་དམར་བའི་མདངས་ལྡན་མཛེས་པའི་གཟུགས། །ཁ་ཅང་འདོད་པའི་རྣམ་འགྱུར་སྟོན་མཁས་མ། །དབང་མེད་འཁོར་བར་ཁྲིད་པའི་མར་འདྲེན་ཡིན། །མ་ཆགས་མ་ཞེན་རྒྱལ་བ་ཀརྨ་པ། །རྒྱ་གར་གྱི་རྨ་བྱ་གཞོན་ནུ་དེ། །ཚེར་མའི་སྟན་ལ་འབོལ་གདན་བྱས། །སྲོག་ཆགས་གཞན་གྱིས་བཏིང་ན་ཆགས་སྒོ་ཡིན། །བོད་ཡུལ་གྱི་བྱད་མདངས་བྱ་ཕོ་དེ། །ལྟོགས་པའི་དུས་སུ་བཙན་དུག་ཟོས། །སྲོག་ཆགས་གཞན་གྱིས་ཟོས་ན་ཆགས་སྒོ་ཡིན། །ར་ལུང་གི་འབྲུག་པ་ཀུན་ལེགས་ང༌། །སྙིང་སྡུག་བུ་མོའི་ཕྱོགས་སུ་མ་བཞིན་བསམ། །རྒྱལ་བ་གོང་མས་བསམ་ན་ཆགས་སྒོ་ཡིན། །ཞེས་གསུངས་པས། དགེ་སློང་ཞིག་ན་རེ། ཁྱོད་རང་ལ་གནང་གཞན་ལ་བཀག་པ་སུའི་ཞལ་ནས་གསུངས་ཟེར་བས། བླ་མས་འདི་གསུངས་ཏེ། འོག་མིན་སྟུག་པོ་བཀོད་པ་ཟེར་བའི་ཞིང་ཁམས་མི་གཞན་མི་སླེབས་པ་ཡངས་ཤིང་རྒྱ་ཆེ་བ་ཞིག་འདུག །དེའི་དབུས་སུ་གཞལ་ཡས་ཁང་ཕྱོགས་ལྷུང་མེད་པའི་ནང་དུ། རྡོ་རྗེ་འཆང་ཟེར་བའི་སྔོ་ཧྲེང་བ་ཞིག་བཞུགས་འདུག །དེ་ཡིས་ཏི་ལོ་པ་ལས་བརྒྱུད་ནཱ་རོ་པ་ལ་འཕྲིན་བསྐུར་འདུག་པ་དེ་ད་ལྟ་ངའི་གནང་བཀག་གི་ཚིག་འདི་འདྲ་ཞིག་འདུག་གསུངས་པས། ཐམས་ཅད་དགའ་ཞིང་གུས་པར་གྱུར་ཏོ། །ཀརྨ་པ་ཡང་དགྱེས་པའི་འཛུམ་སྟོན་ནས། གཞི་འདུལ་བ་ལ་ང་མཁས། རྟོགས་པ་ཁྱོད་མཐོ་བས་མ་འོངས་པ་ན་སྙན་གྲགས་ཁྱོད་ཆེ་བ་འོངས་གསུངས། ལ་ལས་ཟེར་ཚོད་ལ་དེའི་སྐབས་ཀརྨ་པའི་ཕྱག་ཕྱིར་འཁྲིད་དེ་མཚོ་ཕུར་བྱོན་ཅེས་ཟེར་འདུག་པ། དེའི་གྲགས་ཚོད་ལྟར་ན་རྗེ་དེའི་ཕྱག་རྒྱ་ཆེན་པོའི་རྟོགས་པ་འབོར་བསྐྱེད་པ་དང་བཞུན་ཐག་བཅད་ཕྱིར་ཆོས་རྗེ་ཉིད་མཉམ་དུ་འཁྲིད་དེ་གདན་ས་སྟོད་ལུང་མཚོ་ཕུར་བྱོན་པས། དེར་གྲྭ་པ་ཚོའི་ཆགས་སྒོ་ལ་གཟིགས་ནས་རྟེན་འབྲེལ་ཅུང་མ་འགྲིགས་ནས་ནག་པོ་དགུ་འཛོམས་ཀྱི་གསུངས་བཤད་ཀྱང་འདི་ལྟར་མཛད་དེ། འོ་ཁྱོད་ཚོའི་དགོན་པ་འདི་ལ། རྒྱབ་ཏུ་རི་ནག་པོ། མདུན་དུ་མཚོ་ནག་པོ། ཕོ་བྲང་རྒྱ་ཕིབས་ནག་པོ། འདུ་ཁང་མུན་པ་ནག་པོ། གྲྭ་པ་ཁྱི་ནག་པོ། གཉེར་པ་ངོ་ནག་པོ། བླ་མ་ཞྭ་ནག་པོ། ཆོས་སྐྱོང་བེར་ནག་པོ། ཨ་ལྕེ་སྟུ་ནག་པོ་སྟེ་ནག་པོ་དགུ་འཛོམས་སར་ང་མི་སྡོད་གསུངས་ནས་སླར་བྱོན་སོང་ངོ་ཞེས་གྲགས་སོ། །

 དེ་ནས་ཆོས་རྗེ་འགྲོ་བའི་མགོན་པ་དེ་ཉིད་ས་སྐྱའི་གྲྭ་པ་རྣམས་ལ་སྐྱག་སྐྱག་བྱེད་དུ་དགོངས་ནས་ས་སྐྱ་ལ་ཕྱག་ཕེབས་ནས་ས་སྐྱའི་བྱམས་པ་ལྷ་ཁང་དུ་བྱོན་པས། གྲྭ་པ་རྣམས་བྱམས་སྤྲུལ་གཤེགས་པའི་དགོངས་རྫོགས་ལ་སྐུ་མཆོད་རྔམ་རྔམ་རྫི་རྫི་འདྲ་བྱེད་ཀྱིན་འདུག །བླ་མས་དར་ཅིག་དགོངས་པར་གཟིགས་པས། བྱམས་སྤྲུལ་ནི་བོང་བུའི་ལུས་ལེན་ནས་རྒྱབ་ལ་མི་ཐེག་པའི་ཁུར་ཆེན་བཀལ་ནས་རྨར་སོང་འདུག །བླ་མས་མ་བཟོད་པར་བོང་བུའི་གམ་དུ་བྱོན་ནས་དར་ཅིག་བོང་བུ་འདི་ང་ལ་གཡར་དང་བྱས་རྣ་བ་ནས་བཟུང་བྱོན་རྩ་ན། གྲྭ་པ་རྣམས་ཀྱི་འབྲུག་པ་ཀུན་ལེགས་གང་ཡིན་ཟེར་བྱུང་བ་ལ། བླ་མས་འདི་བོང་བུ་ཡིན། ཁྱོད་རྣམས་ཅི་མཛད་ཡོད་དམ་གསུངས་པས། གྲྭ་པ་ཚོ་ན་རེ། དེ་རིང་ང་ཚོའི་བླ་མའི་སྐུ་མཆོད་འབུལ་བ་ཡིན་ཟེར་བྱུང༌། བླ་མས་ཁྱོད་ཚོའི་བླ་མའི་མཚན་ལ་ཅི་ཟེར་གསུངས་པས། ཁོང་ཚོའི་བླ་མའི་མཚན་ལ་བྱམས་སྤྲུལ་རིན་པོ་ཆེ་ཞུ་བ་ཡིན་ཟེར་བྱུང༌། བླ་མས་བྱམས་སྤྲུལ་ད་ལྟ་ག་ན་བཞུགས་གསུངས་པས། ཁོང་ཚོས་དགའ་ལྡན་ན་བཞུགས་ཟེར། བླ་མས་དགའ་ལྡན་བྱ་བ་ག་རུ་ཡོད་གསུངས་པས། ཁོང་ཚོས་འོ་འབྲུག་པ་ཁྱོད་རྩད་གཅོད་ཤིན་ཏུ་ཁག་པོ་འདུག་ཁ་རོགས་སྡོད། ངེད་ཚོ་ཞབས་བརྟན་འབུལ་རྒྱུ་ཡིན་ཟེར་མིག་ལག་པ་ཐལ་མོ་སྦྱར་ནས་འདི་འདྲ་འདོན་ཀྱིན་འདུག་སྟེ། ཆོས་སྐུ་མཉམ་ཉིད་གཟིགས་པ་འཇམ་པའི་དབྱངས། །ཡེ་ཤེས་ལྔ་ལྡན་རྡོ་རྗེ་སེམས་པ་ཆེ། །བྱིན་རླབས་བདུད་རྩིའི་རྒྱུན་གྱིས་ཉེར་འཚོ་བའི། །བྱམས་པ་སྤྲུལ་པའི་སྐུ་ལ་གསོལ་བ་འདེབས། །མཆོག་དང་ཐུན་མོང་དངོས་གྲུབ་བསྩལ་དུ་གསོལ། །ཞེས་འདོན་པས་བླ་མས་ཀྱང་བོང་བུ་ལ་ཞབས་བརྟན་འདི་བཏང་ངོ༌། །སེམས་ཅན་ལུས་ལ་སྐྱོ་བ་བོང་བུའི་ལུས། །ཟ་རྒྱུ་རྩ་ཆུ་གཉིས་ཀྱང་དཀོན་ཐག་ཐག །རྒྱབ་ལ་དོས་ཚད་གསུམ་ཙམ་བཀལ་བཞིན་དུ། །རྐུབ་ཚིགས་རྒྱུག་པས་བརྡུང་ལ་གསོལ་བ་འདེབས། །དཔྱི་མགོ་གཡོན་ལ་གཡོ་བར་བྱིན་གྱིས་རློབས། །ཞེས་གསུངས་པས་ཁོ་ཚོ་ན་རེ། ང་ཚོ་བླ་མའི་སྐུ་མཆོད་ཡིན་པ་མ་གཏོགས། ཁྱོད་ཀྱི་བོང་བུའི་སྐུ་མཆོད་ནི་མིན། ཞབས་བརྟན་ཅི་ལ་འདོན་ཟེར་བྱུང་བས། བླ་མས་ཁྱོད་ཚོ་བླ་མའི་སྐྱེ་བ་བོང་བུ་དེ་ཡིན་གསུངས་པས་ཁོ་ན་རེ། ང་ཚོའི་བླ་མ་བོང་བུར་ཅི་ལ་སྐྱེ་ཟེར་བས། བླ་མས་ཁྱེད་ཀྱི་བླ་མ་སྐུ་ཚེ་སྔོན་ལ་རྒྱ་བོད་ཧོར་གསུམ་འགྲིམས་ནས་རྟ་བོང་སོགས་ལ་མི་ཐེག་པའི་ཁུར་ཆེན་བཀལ་བའི་རྣམ་སྨིན་གྱིས་ད་ལྟ་བོང་བུར་སྐྱེས་འདུག་གོ་གསུངས་པས། བོང་བུ་དེ་ཡང་རང་དབང་མེད་པར་མིག་ནས་མཆི་མ་ཆར་བཞིན་འབབ་པ་ཀུན་གྱིས་མཐོང་བས། ཐམས་ཅད་བདེན་པར་བསམ་སྟེ་ལག་པ་ཐལ་མོ་སྦྱར་ནས། འོ་ཆོས་རྗེ་རིན་པོ་ཆེ་ལ། ངེད་ཚོའི་བླ་མའི་སྐྱེ་བ་ཇི་ཙམ་ན་བྱོན་ཞེས་ཞུས་པས། བླ་མས་ཁྱེད་ཀྱི་བླ་མའི་སྐྱེ་བ་མགྱོགས་པོར་བྱོན་དགོས་ན་ཁྱེད་རང་རྣམས་བོང་བུ་དེ་རེ་མོས་ཀྱིས་ལོ་ལྔ་གསོས་དང༌། དེ་ནས་བོང་བུ་ཤི་བས་ཁམས་ལི་ཐང་ནས་འབྱོན་འོང་གསུངས་པས། ཁོང་ཚོས་ངེད་རང་ཨེ་བདེན་བལྟ་བར་བྱ་ཡིས་གསོས་ཤིག་ཟེར་ནས་གསོ་བས་ལོ་ལྔ་ཚང་བ་དང་ཤི་སོང༌། དེ་ནས་བྱམས་སྤྲུལ་སྐྱེ་བ་ལི་ཐང་ནས་བྱོན་འདུག་ཟེར་ཐོས་པས་ཀུན་ཡ་མཚན་པར་བྱུང་ངོ༌། །

 དེ་ནས་ཆོས་རྗེ་གྲོང་ཁྱེར་གསེར་མདོག་ཅན་ནས་ཕར་བྱོན་པས། ས་སྐྱ་པན་ཆེན་ཤཱཀ་མཆོག་པ་དཔོན་གཡོག་བརྒྱ་ཙམ་ཕེབས་ཀྱིན་འདུག་པ། བླ་མས་བྲག་ཕུག་གཅིག་གི་ནང་དུ་རྐུབ་ཉི་མར་བསྟན་ནས་ཉལ་བསྡད་པས། ས་སྐྱ་པཎ་ཆེན་གྱི་ཞལ་ནས། འབྲུག་པ་ཀུན་ལེགས་སྐྱག་སྐྱག་མ་བྱེད་ལོངས་དང་གསུངས་པས། བླ་མས་འདི་སྐད་ཅེས་ཞུས་ཏེ། ཀ་ལས་སྡུག་འཁུར་ལུས་ལ་མ་སྤྱད་པར། །ཁ་དོག་བཅོས་མའི་གོས་ལ་བྱང་ཆུབ་རེ། །གང་གི་འབྲེལ་ཐོག་སེམས་ཅན་དམྱལ་བར་ཁྲིད། །ང་ནི་ཁྱེད་ལ་བལྟས་པས་སྣང་བ་སྐྱོ། །པཎ་ཆེན་འགྲོ་བའི་མགོན་དུ་ཕེབས་ལགས་སམ། །དབང་བསྐུར་ཆོས་བཤད་མཛད་ལགས་སམ། །དམ་ཉམས་མང་པོ་བསགས་ལགས་སམ། །དམྱལ་བའི་ས་བོན་འདེབས་ལགས་སམ། །ལོག་ལྟའི་ལྗམ་མ་སྐྱེ་ལགས་སམ། །ཉོན་མོངས་མྱུ་གུ་འཁྲུངས་ལགས་སམ། །བར་དོའི་འབྲས་བུ་སྨིན་ལགས་སམ། །རྒན་མོ་སྡིག་ལྟུང་འཁུར་ལགས་སམ། །ནང་ཟན་ཐུགས་དམ་བསྐངས་ལགས་སམ། །ཟོང་གིས་ཕྱག་མཛོད་བཀང་ལགས་སམ། །ཞེས་བྱས་པས། ཁོ་ཡང་ཞལ་འཛུམ་པ་མཛད་ནས་ལན་འདི་སྐད་གསུངས་ཏེ། ཀ་བ་མེད་པར་བྲག་ཕུག་སྒོ་མེད་ནང༌། །ཁ་ལ་འཆལ་གཏམ་འཁུར་བའི་ཀུན་ལེགས་བཞུགས། །ག་རུ་བཞུགས་ཀྱང་སྨྱོན་པ་ཐོ་ཅོ་ཅན། །ང་ཡང་ཁྱོད་ལ་བལྟས་ནས་སྣང་བ་སྐྱོ། །དོན་མེད་རྒྱལ་ཁམས་བསྐོར་ལགས་སམ། །མཐོང་ཚད་དད་པ་ལོག་ལགས་སམ། །ནོར་རྫས་མཇེ་མགོར་སྐྱེལ་ལགས་སམ། །དད་རྫས་སྟུ་ལ་འབུལ་ལགས་སམ། །སྒོ་བརྡུང་ཁྱི་དཀྲོགས་བྱས་ལགས་སམ། །ཁྱི་རྒན་འགྲམ་པ་བཅག་ལགས་སམ། །ཤིག་གི་རྡོ་རྒྱང་སྲིངས་ལགས་སམ། །འཆལ་མོའི་རྐུབ་རུས་བཅག་ལགས་སམ། །བྲག་ཕུག་ཉི་མ་དྲོ་ལགས་སམ། །ཞེས་གསུངས་པས། ཕན་ཚུན་ཚིག་རྐང་འགྲིགས་པའི་རྟེན་འབྲེལ་ལས་གཉིས་ཀ་མཐུན་པའི་གྲོགས་པོ་མཛད་ནས་དེ་ནས་པཎ་ཆེན་གྱིས་ས་སྐྱར་འགྲོ་གསུངས་ནས་རྟ་གཅིག་ལ་བསྐྱོན་བྱུང་བས་ཕྱག་ཕྱིར་བྱས་ནས་ཕྱིན་པའི་ལམ་བར། ཚ་བ་རོང་པའི་བུ་མོ་རྣམས་ཡུར་མ་བྱེད་ཀྱིན་འདུག །བུ་མོ་ཚོས་བཙུན་པ་རྣམས་ལ་བཙོག་གཏམ་ལབ་ནས། ཞབས་ཕྱི་བཙུན་པ་རྣམས་རྒྱོ་མི་འདོད་དམ་ཟེར་བྱུང་བས། བླ་མས་ཆིབས་གདོང་ནས་དེ་རིང་རྒྱོ་འདོད་མཁན་ཡང་མི་འདུག་གོ་གསུངས་པས། པཎ་ཆེན་གྱིས། ཀུན་ལེགས་དགེ་འདུན་གྱི་དབུས་ནས་དེ་འདྲ་མ་ལབ་གསུངས་དུས། ཡང་བླ་མས་བུ་མོ་ཚོ་རྒྱོ་འདོད་མཁན་ཡང་འདུག་གོ་གསུངས་པས། པཎ་ཆེན་ཆིབས་རྒྱུག་བཏང་ནས་སྔོན་ལ་བྱོན་སོང༌། དེ་ནས་ས་སྐྱར་སླེབས་པ་དང༌། པཎ་ཆེན་གྱིས་ཀུན་བཟང་འཁོར་ལོ་བཀོད་ནས་ཁོ་རང་ལ་བསྟོད་པར་ང་བཅུ་དྲུག་བྱས་པ་ཞིག་གནང་ནས། ཁྱེད་རང་འདིའི་ལན་ཅིག་འདེབས་དང་གསུངས་པས། བླ་མས་ཁྱེད་འཁོན་རིག་དཀོན་མཆོག་རྒྱལ་པོའི་གདུང་བརྒྱུད་ལ་སྨད་ར་ནི་ངས་མི་གཏོང༌། བསྟོད་ར་ནི་ངས་མི་ཤེས་ཁྱོད་རང་གི་གསུང་དུ། སྟོད་ཀྱི་ས་སྐྱ་པཎ་ཆེན་ང༌། །སྨད་ཀྱི་རྒྱ་ནག་གོང་མ་ང༌། །གངས་ཅན་ལྗོངས་ཀྱི་བདག་པོ་ང༌། །འགྲོ་བ་ཡོངས་ཀྱི་གཙུག་རྒྱན་ང༌། །ལ་སོགས་པའི་ང་བཅུ་དྲུག་ལ་ཞབས་ཀྱུ་བཅུ་དྲུག་བཏགས་ནས། སྟོད་ཀྱི་ས་སྐྱ་པཎ་ཆེན་ངུ༌། །སྨད་ཀྱི་རྒྱ་ནག་གོང་མ་ངུ༌། །གངས་ཅན་ལྗོངས་ཀྱི་བདག་པོ་ངུ༌། །འགྲོ་བ་ཡོངས་ཀྱི་གཙུག་རྒྱན་ངུ༌། །སོགས་ཀློག་པས་ས་སྐྱ་པཎ་ཆེན་ཡང་ཞལ་མོ་བཞད་ཅིང་བཞུགས་སོ། །

 ཡང་ས་སྐྱ་པས། ད་དུང་ཁྱོད་དང་ང་གཉིས་ཡི་གེ་འགྲན་དགོས་གསུངས་ནས། ལཉྩའི་མ་ཎི་བྲིས་ནས་གནང་བྱུང་བས། བླ་མས་ཕྱག་གཉིས་དཔུང་པའི་ཐད་སློང་ནས་དེ་འདྲ་བྱས་ན་ཨ་ཡིན། མཉམ་ཞག་བྱས་ནས་འདི་འདྲ་བྱས་ན་ཆ་ཡིན། ཞབས་གཡས་བསྐུམས་གཡོན་བརྐྱངས་ནས་འདི་འདྲ་བྱས་ན་ན་ཡིན་ཟེར་ཡི་གེའི་གཟུགས་ཚང་མར་བསྟན་པས་ཧ་ཧ་ཡི་གེ་ལས་ཁྱོད་མགྱོགས་པར་འདུག་ཟེར་རོ། །དེ་ནས་གསོལ་བ་བཞེས་པའི་གྲལ་དུ། ས་པཎ་གྱིས་ཟན་གྱི་ཤ་བ་ཤིན་ཏུ་ལེགས་པོ་ཞིག་བཟོས་ནས་བསྟན་ཏེ། ཀུན་ལེགས་ཁྱོད་ལག་རྩལ་ཡོད་ན་འཕྲལ་དུ་སྲོག་ཆགས་འདི་འདྲ་ཞིག་བཟོས་དང་གསུངས་པས། བླ་མས་ཀྱང་དེ་མ་ཐག་ཟན་ནར་ནུར་དུ་བཅད་ནས་འདི་སྲོག་ཆགས་སྦྲུལ་གྱི་གཟུགས་ཡིན། འདི་སྲོག་ཆགས་འབྲུག་གི་གཟུགས་ཡིན་ཞེས་སྟོན་པ་ནར་གྱིས་སྤར་བྱུང་བས་ཀུན་ཧ་ལས་ཤིང་ཡོད་དུས། པཎ་ཆེན་གྱི་ཐུགས་ལ་འདི་རྫུ་འཕྲུལ་མཛད་པར་མཁྱེན་ནས་རྒྱ་ནག་ཏུ་རྫུ་འཕྲུལ་ཞིག་སྟོན་དགོས་དགོངས་ནས། དེ་ནས་ས་པཎ་གྱིས་ཀུན་ལེགས་མ་འོངས་པ་ན་ཁྱོད་ཀྱི་གདུང་དང་ངའི་བརྒྱུད་པ་གཉིས་ཤིན་ཏུ་མཐུན་པར་འགྱུར་བའི་རྟེན་འབྲེལ་ལས། ད་རེས་ཁྱོད་རང་ཡང་ང་དང་ལྷན་དུ་རྒྱ་ནག་ལ་འཁྱུག་ཙམ་འགྲོ་དགོས་གསུངས་ནས་རྒྱ་ནག་ཏུ་ཕྱག་ཕེབས་སོང་ངོ༌། །དེ་ནས་ལམ་དུའང་པཎ་ཆེན་ཕྱག་བརྙན་པ་ཚོར་དགོངས་པ་ཁྲེལ་དུས་བླ་མས་རྩེད་མོ་དང་རྫུ་འཕྲུལ་དུམ་པ་རེ་མཛད་དེ་བྱོན། དེར་རྒྱ་ནག་གོང་མའི་ཕོ་བྲང་དུ་ཕེབས་པའི་ཉིན་བླ་མས་ཨ་དྲུང་པའི་ཟོལ་གྱིན་བྱོན་ནས་བཞུགས་གྲལ་སྒོ་དྲུང་ན་ཁྱེར་འདུག །དེ་ནས་གསོལ་བ་བཞེས་དུས་གསོལ་དཀྲུམ་ཡང་རེ་རེ་བཞིན་ཤིང་གི་ཕྲུ་མར་ལུག་ཁོག་རེ་བཀྲམ་བྱུང་བ་ལ། བླ་མའི་སྐུ་མདུན་གྲལ་ཞུགས་ཡིན་སྟབས་གསོལ་དཀྲུམ་ཡང་ཤ་མེད་རུས་ཁོག་ཙམ་བྱུང་བས། གསོལ་བ་བཞེས་དུས་བླ་མས་འདི་སྐད་ཅེས་གསུངས་ཏེ། སྟོད་ཀྱི་ས་སྐྱ་པཎ་ཆེན་གྱིས། །ཞབས་འབྲིང་ཡིན་པ་འདྲ་བ་ལ། །གསོལ་དཀྲུམ་ཡིན་པ་འདྲ་མ་བྱུང༌། །ལ་ལར་བཟང་ཞིང་ལ་ལར་ངན། །དུད་འགྲོ་ལུག་གི་སེམས་ཅན་ཡང༌། །དུད་འགྲོ་ཡིན་པ་འདྲ་བ་ལ། །ཤ་ཁོག་ཡིན་པ་འདྲ་མ་བྱུང༌། །ལ་ལ་རྒྱགས་ཤིང་ལ་ལ་སྐམ། །རོགས་ཡན་པ་རྩྭ་ཆུ་ཟོས་པའི་དུས། །ཁྱོད་རྩ་ཆུ་མ་འཐུང་ཇི་ལྟར་ཡིན། །ལུས་རྒྱགས་པའི་རྒྱུ་ནི་ཟས་རང་ཡིན། །ད་རྩྭ་ཆུ་ཟ་བར་སོང་རྨ་རེ། །ཅེས་གསུངས་ནས་གསོལ་དཀྲུམ་ལ་ཐལ་ལྕག་བསྣུན་པས་རུས་ཁོག་དེ་གཡོ་ཧྲང་ཧྲང་བྱས་ལངས་ཏེ་རི་ལ་ཕྱིན་སོང་བས། དེར་ཚོགས་ཀྱི་མི་ཀུན་ནས་གཡོག་པོས་ཀྱང་དེ་ལྟར་བྱས་ན་བླ་མས་སྨོས་ཅི་དགོས། ཞེས་ཐམས་ཅད་དད་དད་མོས་མོས་སུ་གྱུར་ཏོ། །ས་སྐྱ་པཎ་ཆེན་ཡང་སྔར་རྒྱ་ནག་ཏུ་ལན་གསུམ་ཙམ་བྱོན་ཀྱང་དེ་དུས་ནས་གཏོས་ཆེ་བའི་འབུལ་བ་མ་བཞེས་ཞེས་གྲགས་སོ། །

 གོང་དུ་ཙོང་ཁ་པ་མཇལ་བའི་ལོ་རྒྱུས་དང་ད་ལྟ་ས་སྐྱ་པཎ་ཆེན་གྱི་ལོ་རྒྱུས་རྣམས་དུས་སྐབས་མི་མཚུངས་ཀྱང་གྲུབ་པའི་སྤྱོད་པ་གཞན་སྣང་དུ་སྟོན་པ་ནི་བསམ་གྱིས་མི་ཁྱབ་པའི་ལས་ཚུལ་ཡིན་པས་མཐའ་གཅིག་ཏུ་བཟུང་བར་མི་བྱ་སྟེ། དཔེར་ན་རྒྱ་གར་གྱི་གྲུབ་ཆེན་ས་ར་ཧ་པ་དང་ཤ་བ་རི་པ་མ་ངེས་པའི་གཟུགས་ཀྱི་སྤྲུལ་བསྒྱུར་སྣ་ཚོགས་སྟོན་པ་བཞིན་ནོ། །

 དེ་ནས་སླར་ས་སྐྱར་ཆ་ཕེབས་གྲུབ་སྟེ་ཞག་འགའ་བཞུགས་དུས། ས་སྐྱའི་ཞོལ་དེར་གནས་མོ་ལོ་ལེགས་བུ་ཁྲིད་བྱ་བ་གཟུགས་བྱད་མཚར་མོ་ཞིག་འདུག་པ། བླ་མས་མོ་ལ་ཞོན་བཏང་བས་མོས་མ་ཉན་པར། བླ་མ་ཡང་ཐུགས་སྐྱེངས་ནས་བུད་མེད་འདི་འདྲ་གར་ཡོང་ཞེས་ཟེར་ནས་ཞབས་ས་ལ་བརྡབ་པས་རྡོ་ལེབ་གཅིག་ལ་ཞབས་རྗེ་འདམ་ལ་བཞག་པ་ལྟར་བྱུང་བས། ས་སྐྱའི་སྡེ་ཞོལ་ཐམས་ཅད་ལ་སྙན་གྲགས་ཀྱིས་ཁྱབ་ཚེ། ལོ་ལེགས་བུ་ཁྲིད་མོ་ཡང་འགྱོད་པ་སྐྱེ་ནས་ཆང་ཞིམ་པོ་ཞིག་འཁུར་ནས་བླ་མའི་དྲུང་དུ་སླེབས་བྱུང༌། གྲུབ་ཐོབ་ཆེན་པོ་ལགས་ད་ནང་ངས་སངས་རྒྱས་ཡིན་པར་ངོ་མ་ཤེས་པས་མཐོལ་ལོ་བཤགས། དེ་རིང་ལུས་འབྲེལ་ཞིག་གནང་བར་ཞུ་ཞུས་པས། བླ་མས་གནས་མོའི་སྟུ་སྟོན་དང་བྱས་པས་བསྟན་བྱུང༌། བླ་མས་ཀྱང་སྐུ་ཆ་འདི་སྟོན་ནས། ཨ་ཁ་ཁ་གནས་མོ་འགྲིག་མ་བྱུང༌། ངའི་འདི་ལ་ནི་གྱིར་གྱིར་གཅིག་དགོས་པ་འདུག །ཁྱོད་ཀྱི་དེ་ལ་ནི་གྲུ་གསུམ་ཞིག་དགོས་པ་འདུག །ཚོང་འགྲིགས་མ་བྱུང་གསུངས་པས། མོ་ཡང་འཇིག་རྟེན་གྱི་སྣང་བ་ལ་ཞེན་པ་ལོག་ནས་ཆོས་རྗེ་རིན་པོ་ཆེ་ལ། རབ་ཡིན་ན་ང་ཡང་ཕྱག་ཕྱིར་ཁྲིད་རྒྱུ་དང༌། འབྲིང་ཡིན་ན་གོང་མའི་དབེན་གནས་ཤིག་ཞིག་ལ་སྐྱོལ་རོགས་གནང༌། མཐའ་མ་ཡང་སྐྲ་བཅད་མིང་སྤོ་བ་ཞིག་ཞུ་ཞུས་པས། བླ་མས། རབ་ངས་མི་ནུས། འབྲིང་ཁྱོད་ཀྱིས་མི་ནུས། ཐ་མ་གཉིས་ཀས་ནུས་དེ་བྱའོ་གསུངས། བླ་མས་གནས་མོ་ལ་མིང་ཅི་འདྲ་ཞིག་དགོས་གསུངས་པས། མོ་ན་རེ་ང་ལ་མིང་ཁྱབ་ཆེ་བ་ཞིག་ཞུ་ཟེར་བས། ས་ཆུ་མེ་རླུང་ནམ་མཁའ་སྒྲོལ་མ་གྱིས་དང་གསུངས་པས། དེ་འདྲ་མི་དགོས་སྙན་པོ་ཞིག་ཞུ་ཟེར། པི་ཝང་གླིང་བུ་སྒྲ་བརྙན་སྒྲོལ་མ་གྱིས་དང་གསུངས་པས། དེ་ངོ་ཚ་བ་འདུག་འཇིགས་སུ་རུང་བ་ཞིག་ཞུ་ཟེར་བས། སྟག་གཟིག་དོམ་དྲེད་དུག་སྦྲུལ་སྒྲོལ་མ་གྱིས་དང་གསུངས། དེ་གཅན་གཟན་གྱི་མིང་ཡིན་པས་འཇམ་པོ་ཞིག་ཞུ་ཟེར། དར་དང་གོས་ཆེན་སྨན་རྩི་སྒྲོལ་མ་གྱིས་དང་གསུངས་པས། བླ་མ་ནི་སྐུ་རྩེད་ཀྱང་གསུང་གི་འདུག །མིང་ཡིད་དུ་འོང་བ་ཞིག་ཞུ་ཟེར། ཀ་ར་བུ་རམ་སྦྲང་རྩི་སྒྲོལ་མ་གྱིས་དང་གསུངས། ཐམས་ཅད་ངེད་ཀྱི་སེམས་ལ་བབས་མ་སོང༌། ང་རང་འཁོར་བ་ལ་ཞེན་པ་ལོག་ཆོས་བྱས་བླ་མ་བཟང་པོ་ནས་སྐྱབས་ཞུ་བའི་མིང་ཞིག་ཞུ་ཟེར། ཞེན་ལོག་ཆོས་བྱས་ས་སྐྱབས་སྒྲོལ་མ་གྱིས་དང་གསུངས་པས། ཡོང་ད་ཡོང་ད་རུང་འདོད་པ་རང་མ་བྱུང་ཟེར་བས། རྒྱོ་འདོད་ངོ་ཚ་ལྷ་ཆོས་སྒྲོལ་མ་གྱིས་དང་གསུངས་པས། གོང་གི་དེ་དོར་ནས་ལྷ་ཆོས་སྒྲོལ་མ་ཞེས་ཞུ་ཞུས་པས། དེ་ག་གྱིས་དང་གསུངས་ཁྲིད་བཏབ་ནས་ཇོ་མོ་ལྷ་རི་ལ་བསྒོམ་དུ་བཏང་བས། གངས་རི་ཞིག་ནས་ལོ་གསུམ་མི་འགྲུལ་ཆད་སོང་ཡང༌། མོ་ཏིང་ངེ་འཛིན་གྱི་ཟས་ཀྱིས་འཚོ་ནས་ལོ་གསུམ་ཟས་མེད་ཀྱང་མིག་ཧུ་རེ་བསྡད་འདུག །མཐར་ལྷ་ཆོས་སྒྲོལ་མ་ཡང་བླ་མའི་ཐུགས་རྗེ་ལས་འོད་ཟེར་གྱི་ངང་དུ་སངས་རྒྱས་སོང་ངོ༌། །ཆོས་རྗེ་ཀུན་དགའ་ལེགས་པ་ལ་འགྲོ་བ་མིའི་བུ་མོ་ལྔ་སྟོང་ཙམ་གྱི་ནང་ནས། ཐུགས་ལ་བཅགས་པ་བཅུ་གསུམ་གྱི་ནང་ནས་ལྷ་ཆོས་སྒྲོལ་མ་ཡང་ཐུགས་གཙིགས་ཤིན་ཏུ་ཆེ་བ་ཞིག་ཡིན་པར་གྲགས་སོ། །

 དེ་ནས་ཆོས་རྗེ་གཙང་ཕྱོགས་སུ་བྱོན་པར་དགོངས་ནས་ཕེབས་པའི་ལམ་དུ་སྙུག་ཟེར་བའི་གྲོང་ཆུང་ཞིག་འདུག་པ་དེར་གནས་ཚང་འཚོལ་བས་ཁང་པ་ཞིག་ལ་ཨ་བོ་ཚེ་བརྟན་ཞེས་པ། དང་པོ་སྡེ་པ་ལྷ་ཕུག་པའི་སྲས་ཡིན་པ་ལ་ཕྱིས་ནོར་ཡང་ལྟོགས་སེ་སོང་བའི་ཁར་ཀླུ་ནད་ཀྱིས་ཐེབས་པ་ཞིག་དང༌། དེའི་ཆུང་མ་བསམ་སྒྲོན་ཟེར་བ་རྣམ་རིག་བཀྲ་བ་ཞིག་འདུག་པ་སྔར་ཁ་དྲག་ཡོད་དུས་ཕ་མས་བཏང་བ་ཡིན་པ་ལ། ཕྱིས་མོ་རང་ན་ཚོད་གཞོན་པའི་སྟབས་ཀྱིས་ཁྱོ་ཕོ་གཞན་ཞིག་ཨེ་ཐོབ་བསམ་ནས་ཁོ་ལའང་སྡང་བ་ཡོད་པས། ཡོན་བདག་ན་རེ། ང་དང་པོ་སྡེ་པ་མངའ་ཐང་དགུང་ལ་རེག་པ་ཞིག་གི་བུ་ཡིན། ད་བསོད་ནམས་ཟད་ནས་ཅི་ཟ་ཅི་འཐུང་སྙམ་པ་དང༌། ཐ་ན་རང་གི་བུ་དང་ཆུང་མ་ཡན་ཆོད་ཀྱིས་བརྙས་བཅོས་དང་སྡང་བར་བྱེད། ལུས་ནད་ཀྱིས་ཐེབས། ད་མི་ང་ལས་སྐྱོ་བ་སུ་ཡོང་ཟེར་ངུས་བྱུང་བས། བླ་མས་དེའི་སེམས་གསོ་བའི་ཞལ་ཏ་སྙན་པོ་འགའ་གསུངས། བསམ་སྒྲོན་ཡང་འདི་རུ་ཤོག་དང་ཆང་ཡོད་ནའང་འཁུར་ཤོག །གཏམ་སྙན་པོ་འདྲ་ཤོད་རྒྱུ་ཡོད་གསུངས། ཆང་ཁུར་ནས་སླེབས་བྱུང་བས་ཆང་ཞིམ་པོ་ཡོད་དམ་ངས་གཏམ་རྒྱུད་སྙན་པོ་ཞིག་ཤོད་ཀྱིས་ཉོན་ཨང་གསུངས་ནས་འདི་བཤད་དོ། །

 སྔོན་རྒྱ་གར་གྱི་ཡུལ་ན་རྒྱལ་པོ་དགེ་བ་ཞེས་བྱ་བ་ལ་སྲས་མེད་ནས་སྐུ་བགྲེས་ཁར་སྲས་གཅིག་འཁྲུངས་དེ་ལ་གདུང་འཛིན་དུ་མིང་བཏགས། མཚན་མཁན་ལ་བསྟན་པས། མཚན་མཁན་ན་རེ། རྒྱལ་པོ་འདི་ལོ་བདུན་གྱི་བར་མཐའ་ལ་མ་སྤྱུག་ན་སྐུ་ཚེའི་བར་ཆད་དུ་འགྲོ་བས་སྤྱུགས་པ་དྲག་ཟེར་བས། ཡབ་ཡུམ་གཉིས་ཀའི་ཐུགས་ལ་འཕྲེང་ཡང་ནོར་བུ་རིན་པོ་ཆེ་གཅིག་བསྐུར་ནས་བཏང་ངོ༌། །དེ་ནས་རྒྱལ་བུ་གཅིག་པུར་ཕྱོགས་སུ་སྤྲང་འཁྱམས་བྱོན་པས། ཐང་ཆེན་པོ་གཅིག་ན་ཆུ་མི་གཅིག་འདུག་དེ་ལ་ཆུ་འཐུང་གཉིད་ལོག་པས་སྣ་བུག་ནས་ནོར་བུ་རིན་པོ་ཆེ་ཆུར་ལྷུང་བས་ཀླུ་ཡི་ནོར་དུ་བྱས་སོ། །དེ་ནས་ནོར་བུ་ནི་བསྲུང་འཁོར་ལྟ་བུ་ཡིན་པ་དེ་མེད་པས་མཛེ་ནད་ཀྱིས་ཐེབས་སྤྲང་པོར་གྱུར་ནས་ཤིང་དྲུང་ཞིག་ཏུ་ཉལ་བསྡད་པས། ཡང་མི་གཉིས་ནོར་བུ་རིན་པོ་ཆེ་བོར་ནས་འཚོལ་དུ་བྱུང་བས་གཅིག་ན་རེ། ད་ཅི་ཕ་གི་མི་དེའི་སྣ་བུག་ན་ནོར་བུ་འདུག་དེ་ཡིན་འགྲོ་ཟེར་ཁོང་གི་རྩར་བྱུང་ནས་ནོར་བུ་ཐོངས་ཟེར། ཇི་ལྟར་བཤད་ཀྱང་མ་ཉན་པར་ནོར་བུ་མི་གཏོང་ན་འདི་འདྲ་བྱེད་ཟེར་མིག་གཉིས་བཏོན་ནས་སོང་ངོ༌། །དེ་ནས་རྒྱལ་བུ་སྤྲང་པོ་མཛེ་ཕོ་ལོང་བ་ཞིག་ཏུ་གྱུར་ནས་འོལ་ཚོད་ཀྱིས་སྤྲང་དུ་ཕྱིན་པས་ལུང་པ་སྐྱིད་པོ་ཞིག་ཏུ་སླེབས། དེར་རྒྱལ་པོ་ཞིག་གི་སྒོ་རྩར་མཚན་བརྗོད་འདོན་ཅིང་བསྡད་པས། རྒྱལ་པོ་དེ་ལ་བུ་མོ་གསུམ་ཡོད་པས། ཡུལ་དེར་ལྟད་མོ་ཆེན་པོ་ཞིག་ཡོད་པ་ལ། རྒྱལ་པོས་བུ་མོ་གསུམ་རྒྱན་གྱིས་བརྒྱན་ནས་བཏང་སྟེ། སྔར་ནས་ཁྲོམ་ཐོག་ཆོད་པ་བཞིན་དེ་རིང་ཡང་ཁྲོམ་ཐོག་ཆོད་ཤོག་ཟེར་གསུངས། ཁོང་གསུམ་གྱིས་ཀྱང་ཁྲོམ་ཐོག་ཆོད་པ་བྱུང་ཁྱད་པར་བུ་མོ་ཆུང་བ་དེ་སྐད་སྙན་པ་དང་མཛེས་པའི་མིང་ཐོན། སླར་འཁོར་བྱུང་བ་དང་ཁྱེད་གསུམ་ཁྲོམ་ཐོག་སུས་ཆོད་གསུངས། ངེད་རང་གསུམ་གས་ཁྲོམ་ཐོག་ཆོད་པ་བྱུང་ཞུས་པས། རྒྱལ་པོ་ན་རེ། ཁྱེད་གསུམ་ཁྲོམ་ཐོག་ཆོད་པ་འདི་ཁྱེད་རེའི་བསོད་ནམས་ཡིན་ནམ། ངའི་དྲིན་ཡིན་ཟེར་བས་ཆེ་བ་གཉིས་ན་རེ། ཡབ་ཀྱི་བཀའ་དྲིན་ལགས་ཟེར། གཞོན་པ་ན་རེ། རང་གི་བསོད་ནམས་ཡིན་ཟེར་བས། དེ་ལ་རྒྱལ་པོ་ཁྲོས་ཏེ་ངས་རྒྱན་ཆ་བཏགས་རྐང་ཐང་བསྲིངས་བྱས་པས་ད་དུང་ཁྱོད་རེའི་བསོད་ནམས་ཡིན་ན། ངས་སྒོ་དོང་གི་སྤྲང་པོ་མཛེ་ཕོ་ལོང་བ་མ་གི་ལ་བྱིན་ཀྱང་ཁྱོད་རང་གི་བསོད་ནམས་ཡིན་ནམ་གསུངས་པས། དེ་ཡང་སྔོན་གྱི་བསོད་ནམས་ལས་འོས་མེད་བྱིན་ཅིག་ཟེར་རོ། །དེ་ནས་ཡབ་ཤིན་ཏུ་ཁྲོས་ནས་བུ་མོ་འཁྲིད་དེ་སྤྲང་པོ་ལ། ང་ཡུལ་འདིའི་དཔོན་ཡིན་གྱི་བུ་མོ་འདི་རྒྱལ་པོ་དགེ་བའི་སྲས་གདུང་འཛིན་ལ་སྟེར་བར་ཁས་བླངས་ཚར། འོན་ཀྱང་མོས་ང་ལ་བརྒོལ་ཞིང་ལན་སློག་པས་དེ་ཁྱོད་ཀྱི་ཆུང་བར་ཁྲིད་ཅིག་ཟེར་རོ། །སྤྲང་པོ་ན་རེ། ང་ངན་ལོང་རིགས་ངན་མཛེ་ཕོ་ལ། །རྒྱལ་པོའི་སྲས་མོ་སྟེར་མི་འོས། །ངས་བཀུར་སྟི་ཡང་ནི་མི་འཁྱོངས་ལ། །ཁྱོད་རྒྱལ་པོ་བཟོད་པ་བཞེས་མཛོད་ཞུ། །ཞེས་ཞུས་པས་བུ་མོ་ན་རེ། བསྐོས་པའི་ལས་ལས་བྲོས་མི་ཐར། །ཚེ་སྔོན་གྱི་བསོད་ནམས་རག་ལས་ཤིང༌། །བསྐོས་ཚད་གར་ཡོད་མི་ཤེས་སོ། །ཁྱོད་སེམས་སྡུག་མི་དགོས་ངས་འཁུར་གྱིས། །ཟེར་ནས་མཛེ་ཕོ་འཁུར་ནས་སྤྲང་དུ་ཕྱིན་པས། ཐང་ཆེན་པོ་ཞིག་ཏུ་ཆུ་མིག་ཅིག་འདུག་པས། ཁོ་ལ་ཆུ་ཨེ་འཐུང་ཆུ་མིག་ཅིག་འདུག་སྨྲས་པ། ཁོ་ན་རེ། ཆུ་ཡང་འཐུང་དགོས་ཆུ་མིག་འདིར་ངའི་ནོར་བུ་རིན་པོ་ཆེ་ཡང་བོར་བ་ཡིན་ཟེར། དེར་ཁོ་མོའི་པང་དུ་མགོ་བཞག་ནས་གཉིད་ལོག་པས། ཁོའི་སྣ་སྦུག་ནས་སྦྲུལ་གཅིག་ཐོན་སོང་བས་མོས་ཁོ་གཉིད་ལས་སློང་ནས། རྨི་ལམ་ཅི་འདྲ་མཐོང་དྲིས་པས། ལུས་ལས་རྣག་ཁྲག་ཆུ་སེར་ཐོན་པ་མཐོང་ཟེར་བས། འོ་ན་ངས་ཀྱང་ཁྱོད་ཀྱི་སྣ་བུག་ནས་སྦྲུལ་གཅིག་ཐོན་པ་མཐོང་བྱས་པས་ཁོ་ན་རེ། མཛེ་གསོས་པའི་རྟགས་ཡིན། ཆུ་ནང་དུ་ནོར་བུ་འཚོལ་དང་རྙེད་པ་ཡང་སྲིད་ཟེར། མོས་བཙལ་བཙལ་བས་ཁོང་གཉིས་བསོད་ནམས་མཐུན་པའི་དབང་ལས་ནོར་བུ་ཡང་རྙེད་དེ། ཁོའི་མིག་ལ་གླན་པས་མིག་སྔར་ལྟར་སོར་ཆུད་དེ་བཞིན་མཛེས་བལྟ་བས་མཆོག་མི་ཤེས་པའི་རྒྱལ་བུར་གྱུར་ཏོ། །མོ་ན་རེ། ཨེ་འདི་འདྲའི་ངོ་མཚར་ལ། །ངན་སློང་ནས་ནས་མཛེ་རིགས་ཅན། །དབང་པོ་མ་ཚང་བཀུར་སྟི་དཀའ། །འོན་ཀྱང་ལས་སུ་བསྒོམས་ནས་ནི། །བརྙས་པས་མ་བྱས་བཀུར་སྟི་བྱས། །གྲོགས་ཀྱི་ལ་གཡོགས་མ་བྱུང་བས། །དེ་རིང་ལྷ་ཡི་སྲས་དང་ཕྲད། །ཁྱེད་ཀྱི་ཡུལ་དང་ཕ་མ་གང༌། །སྔོན་ཆད་མ་སྨོས་དེ་རིང་ཤོད། །ཅེས་གླུ་ལེན་པས། རྒྱལ་བུ་ན་རེ། ལེགས་སོ་མཚན་ལྡན་རིགས་བཟང་མ། །ང་ཡི་ཡུལ་ནི་མ་ག་དྷ། །ཆོས་རྒྱལ་དགེ་བ་ང་ཡི་ཡབ། །སྔོན་གྱི་ལས་ངན་ཕྲན་ཚེགས་ལས། །ལོ་བདུན་བར་དུ་སྡུག་བསྔལ་མྱོང༌། །ད་ནི་མ་ག་དྷ་རུ་འགྲོ། །སྤུན་གཞན་མེད་པས་རྒྱལ་སྲིད་འཛིན། །དྲིན་ཅན་མཛེས་མ་ད་གཤེགས་ཤིག །ཅེས་སྨྲས་པ་དང་དགའ་དྲག་ནས་ཡུལ་དུ་ཕྱིན། ཡབ་ཡུམ་གཉིས་ཀྱང་མྱ་ངན་ལས་བཞེངས་ཏེ་རྒྱལ་བུ་བཙུན་མོ་དང་བཅས་བྱོན་པའི་དགའ་སྟོན་གཤོམས། དེ་ནས་རྒྱལ་སྲིད་བཟུང་ནས་མངའ་འབངས་དགེ་བཅུའི་ཁྲིམས་ལ་བཀོད་དེ་བདེ་ཞིང་སྐྱིད་པ་བྱུང་སྐད་དོ། །དེ་ནས་རྒྱལ་བུས་བཙུན་མོ་ལ་ཁྱོད་ཀྱི་ཕའི་དྲིན་ལན་བས་དགོས་པ་གཏང་རག་སྐྱེལ་དུ་འགྲོ་ཟེར། བཙུན་མོ་རྒྱན་དུ་མས་སྤྲས། དཔུང་ཚོགས་ཡན་ལག་བཞི་དང་བཅས་པས་བསྐོར་ཏེ་བཙུན་མོའི་ཡུལ་དུ་ཕྱིན་པ་དང༌། དེའི་རྒྱལ་པོ་ཞེད་ནས་དམག་བྱུང་ཟེར། ལ་ལས་གོ་གྱོན། ལ་ལས་བྲོས་ཤིང་འདུག་པ་ལས། བཙུན་མོ་སྔོན་ལ་ཕྱིན་ཏེ་ཡབ་ཀྱི་དྲུང་དུ་སླེབས་པ་དང༌། རྒྱན་ཆ་ལུགས་བཟང་བས་ངོ་མ་ཤེས་པར། བུ་མོ་མཛེས་མ་གང་ནས་འོངས། །དཔུང་ཚོགས་འདི་དག་སུ་ཡི་དམག །བདག་ཅག་འཇིགས་ལས་སྐྱོབ་ནུས་སམ། །ཟེར་བས་བུ་མོ་ན་རེ། ཡབ་ཅིག་རྒྱལ་པོ་ཚུར་གསོན་དང༌། ང་ནི་ཁྱོད་ཀྱི་སྲས་མོ་ལགས། །སྒོ་དྲུང་སྤྲང་པོ་མཛེ་ཅན་དེ། །མ་ག་དྷ་ཡི་རྒྱལ་པོའི་སྲས། །ནོར་བུ་རྙེད་པས་དབང་པོ་ཚང༌། །ལས་ངན་ཟད་ནས་མཛེ་ལས་གྲོལ། །ད་ནི་རྒྱལ་སྲིད་ཆོས་བཞིན་སྐྱོང༌། །ཞེས་པ་ལ་སོགས་པ་སྔར་གྱི་ལོ་རྒྱུས་ཞིབ་ཏུ་བརྗོད་ནས་ཡབ་ལགས་རྒྱལ་བུ་འཁོར་བཅས་ད་ལྟ་ཡབ་ཀྱི་བཀའ་དྲིན་གཟོར་དུ་བྱོན་པ་ཡིན་པས་གྲབས་གནང་བར་ཞུ་ཞེས་གསོལ་བས། རྒྱལ་པོ་ཤིན་ཏུ་དགྱེས་ནས་རོལ་མོ་གླུ་གར་དང་གཞས་ལ་སོགས་པས་མདུན་བསུས་ནས་དགའ་སྤྲོ་དཔག་མེད་མཛད་དོ། །དེ་ནས་རེ་ཞིག་ན་བུ་མོས་ཡབ་ལ་ཞུས་པ། ང་ད་ལྟ་བདེ་སྐྱིད་དེ་འདྲ་འཛོམས་པ་འདི། ཡབ་ཀྱི་བཀའ་དྲིན་ཡིན་ནམ། ང་རང་གི་བསོད་ནམས་གང་ལགས་ཞུས་པས། དར་ཅིག་ཅང་གསུངས་མ་སྤོབས། དེ་ནས་ཡབ་ན་རེ། དང་པོར་གཉིས་ཀ་ལོངས་སྤྱོད་ཆེ། །བར་དུ་གཉིས་ཀ་དབུལ་ཕོངས་གྱུར། །ཐ་མར་གཉིས་ཀ་བཙན་ཕྱུག་འཛོམས། །ཞེས་ཟེར་རོ། །

 དཔེ་དེས་མཚོན་བུ་མོ་བསམ་སྒྲོན་ཁྱོད་རང་ཡང་གཏན་གྲོགས་ལ་བརྙས་བཅོས་བྱེད་པ་དང་གྲོགས་གཞན་འཚོལ་བའི་གྲབས་མ་བྱེད། ཐོག་མར་འཁོར་བའི་གཏན་གྲོགས་དེ་ལ་ལ་ཡོཊ་མེད་པར་བྱས་ན། སྔར་བཤད་པ་ལྟར་རྗེས་སུ་སྐྱིད་པོ་ཡོང༌། ཨ་བོ་ཚེ་བརྟན་ཡང་ཐུགས་མུག་མི་དགོས། ཁོང་ཆོས་རྒྱལ་དགེ་བའི་སྲས་ལའང་སྐྱིད་འདུག་ག་འདྲ་བྱུང་འདུག་ཚེ་མཇུག་སྐྱིད་པོ་ཡོང༌། བློ་བླ་མ་དཀོན་མཆོག་ལ་གཏོད། དགེ་བའི་ལས་གང་ཐུབ་བརྩོན་པར་གྱིས་ཞེས་གསུངས་སོ། །རྗེས་ཆོས་རྗེ་ཀུན་དགའ་ལེགས་པའི་རྣ་ཐར་རྒྱ་མཚོ་ལྟ་བུ་ལས། བྱང་ངོས་དང་ས་སྐྱའི་ཕྱོགས་སུ་འགྲོ་དོན་ཇི་ལྟར་མཛད་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་གསུམ་པའོ།། །།

༈ ཀུན་ཁྱབ་འགྱུར་མེད་བདེ་ཆེན་ཆོས་ཀྱི་སྐུ། །དགའ་བ་བཞི་ལྡན་ཚངས་དབྱངས་སྙན་པའི་གསུངས། །ལེགས་པའི་ལམ་སྟོན་ཟབ་ཅིང་རྒྱ་ཆེའི་ཐུགས། །འགྲོ་མགོན་ཀུན་དགའ་ལེགས་པའི་ཞབས་ལ་འདུད། །འོ་ལགས་སོ་ད་ནི་འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་མཚན་ཅན་དེ་ཉིད་གཡས་རུ་གཙང་གི་རྭ་བར་ཕྱག་ཕེབས་པས། དེར་གཙང་མོ་ཨ་འཛོམས་མའི་ནང་དུ་ཆང་འཐུང་པི་ཝཾ་སྒྲ་བརྙན་སོགས་འཁྲོལ་ནས་གླུ་ལེན། ཨ་འཛོམས་མའི་སྐེ་ནས་འཁྱུད་འོ་བྱེད་མ་ངེས་པའི་སྤྱོད་པ་སྣ་ཚོགས་མཛད་ཀྱིན་ཡོད་དུས། དེར་རྫོང་དཔོན་སྡེ་པ་མོ་རོང་ཟེར་བའི་ཧམ་ཅན་ཞིག་འདུག་པ་ཁོང་ཚོས་མཐོང་ནས། མ་གི་དེ་སུ་ཡིན་ཟེར་བྱུང་བས། དྲུང་འཁོར་བ་ཞིག་ན་རེ། འབྲུག་པ་ཀུན་ལེགས་ཟེར་བ་དེ་ཡིན་འདུག་ལགས་ཞུས་པས། སྡེ་པ་ན་རེ། འོ་ཡོང་ཡོང་ན་རྙིང་ར་ལུང་པ་ཚོའི་ཤ་ཁྲལ་མ་བླངས། ཀུན་ལེགས་ཆོས་པ་ཡིན་ཟེར་རྒྱལ་ཁམས་སུ་འཁྱམས། སྡོད་མི་ཚུགས་པའི་བྱ་བ་སྣ་ཚོགས་བྱེད། ཡར་ཤོག་གྱིས་དང་བྱས་ཕོ་ཉ་བཏང་བྱུང་བས། བླ་མས་ཀྱང་དེར་བྱོན་པས། འབྲུག་པ་ཀུན་ལེགས་ཟེར་བའི་སྨྱོན་པ་ཁོ་རེ། ཁྱོད་ར་ལུང་པ་རྣམས་ཡར་འབྲོག་སྣང་དཀར་རྩེ་ལ་གཡག་རེ་དང་ལུག་དགུ་དགུ་སྤྲོད་དགོས་པའི་ཁ་ངན་སེལ་ལ་ངེས་པ་ཨེ་བྱུང༌། རྩེ་ཆེན་ལའང་བལ་ཁྲལ་དང་ཤ་ཁྲལ་སྤྲོད་དགོས་པ་དེ་ཚོ་ངས་ཡངས་བཏང་བའི་སྐུ་དྲིན་མེད་ཁར། ངའི་རི་ཁྲོད་དགའ་ལྡན་གྱི་རྣ་བ་རྣམས་བསད་ནས་ཟོས། དགའ་ལྡན་པ་ལ་མི་བརྩེ་བའི་ལས་མང་པོ་བྱས་འདུག །ངའི་ཤ་ཁྲལ་ལ་ཤ་ཁོག་བརྒྱ་ལེན་རྒྱུ་ཡོད་པ་སང་ཉིན་ཚུན་ཆད་ལ་འབྱོར་བ་གལ་ཆེ་ཞེས་ཟེར་བྱུང་བས། བླ་མས་འདི་གསུངས་ཏེ་གཤིན་རྗེ་ཆོས་ཀྱི་རྒྱལ་པོའི་དགེ་སྡིག་གི་ཁྲིམས་ལུགས་འགྲོ་བའི་རིགས་དྲུག་གི་ཐོག་ཏུ་ཉེ་རིང་མེད་པར་རྒྱུ་འབྲས་གསལ་བའི་མེ་ལོང་ནང་དུ་གང་ཡོད་བལྟས་ནས་ཕུལ་ཆོག་པ་དང་དེ་མིན་ད་ལྟ་ཤ་རང་དགོས་རྒྱུ་ཟེར་ནའང་སང་སྒོ་ཕྱེས་ཏེ་ཞོག་གསུངས་ཏེ་ཕེབས་སོང་ངོ༌། །ང་སོང་བའི་རྗེས་ལ་ཁོ་རང་ཚོ་ལ་ལས་ད་འདིས་ཅི་འདྲ་བྱེད་འོང་ཟེར། ལ་ལས་བརྐུས་ཏེ་འཁུར་ཡོང་ཟེར། སྡེ་པ་ན་རེ། ཅི་བྱེད་ནའང་བྱེད་དུ་ཆུག་ང་ལ་ཤ་རང་འོང་བས་ཆོག་ཟེར། སང་སྔ་མོ་ནས་སྒོ་ཕྱེས་ཤིང་སོང་ཟེར་བས་དེ་བཞིན་བྱས་པའི་རྗེས་སང་ཉི་མ་རྩེ་ཤར་ལ། རྒྱང་རྩེའི་གཞུང་ནས་ཤུགས་སྒྲ་དང་ཚེགས་སྒྲ་བཅས་ཏེ་རི་ཁྲོད་དགའ་ལྡན་གྱི་རྣ་བ་བརྒྱ་དང་བཅུ་དེར་ནས་སླེབས་བྱུང༌། ཤ་ཁྲལ་སོང་ཡོད་དོ། །དགོས་ན་ཉེར་གྱིས་ཤིག །རྟིང་སོར་འབུལ་མི་ཐུབ་དེ་རིང་དགོས་ན་གངས་ཅན་གྱི་རྨིག་ཆགས་གང་ཡོད་ཕུལ་ཆོག་པ་ཡོད་ལགས། མི་དགོས་ན་མཁའ་སྤྱོད་གནས་སུ་བཏང་ཆོག་པའི་བཀའ་གསལ་ཆོས་ཀྱི་རྒྱལ་པོས་ང་ལ་གནང་བྱུང་ལགས་ཞུས་པས། སྡེ་པ་ན་རེ། འབྲུག་སྨྱོན་ཀུན་ལེགས་ཁྱོད་ཡང་ན་བདུད་ཀྱི་སྤྲུལ་པ་དངོས་ཡིན་པ་འདྲ། དེ་མིན་སངས་རྒྱས་ཀྱི་སྤྲུལ་པ་ཡིན་པ་འདྲ། གང་ལྟར་རྣ་བ་ལུག་བཞིན་དེད་ཡོང་བ་འདི་ཡ་མཚན་པོ་འདྲ་ཞིག་འདུག །འོན་ཀྱང་ང་ཤ་ཁྲལ་རི་དྭགས་བླངས་པས་མི་ཆོག །ཤ་རང་དགོས་ཟེར་བས། དེ་ཁ་ལས་སླ་གསུངས་ནས་རི་དྭགས་ཐམས་ཅད་བསད་མགོ་ལུས་ཕྲལ་ནས། པགས་པ་བཤུས་ཏེ་ཤ་ཁོག་རྣམས་དམར་རོང་ངེ་སྤུངས་པས། སྡེ་པ་ཡང་འཇིགས་ནས་ཨ་ཕ་ཕའུ་འབྲུག་སྨྱོན་ཀུན་ལེགས་ངེད་གཉིས་ཀྱིས་མི་འོས་པའི་ལས་ཚབས་ཆེན་བྱས་སོང༌། ང་ལ་ཁྱོད་ཀྱི་ཤ་ཁྲལ་ཡང་མི་དགོས། ཕྱིས་སུའང་ཁྱེད་རང་འབྲུག་པའི་བུ་བརྒྱུད་རྣམས་ཀྱིས་ཀྱང་གཙང་པའི་ཤ་ཁྲལ་སྤྲོད་མི་དགོས་པ་བྱེད་དོ་ཨང༌། ཤ་ཁྱེད་རང་ཁྱེར་ལ་ཁྲོམ་དུ་འཚོང༌། ཁྱེད་ཀྱིས་སེམས་ཅན་རྣམས་ཐར་པ་དྲོངས་ཤིག་ཟེར་བ་ལྟར་བླ་མས་ཀྱང་ཇི་སྐད་དུ། འོ་ངས་མདངས་ཁྱོད་ཀྱི་ཤ་ཁྲལ་ཤ་རང་དགོས་ཟེར་ནས་དེད་ཡོང་བ་ཡིན། ད་ཤ་མི་དགོས་ན་རྣ་བ་རི་ཁྲོད་དགའ་ལྡན་རང་དུ་ལོག་ཆོག་གསུང་ནས་སེ་གོལ་གཏོགས་པས། རྣ་བ་རང་གནས་སོང་གསུངས་པ་དང་རྣ་བ་རྣམས་རོང་སྟབས་སུ་ལངས་ནས་རང་རང་གི་པགས་པ་གྱོན་མགོ་རྣམས་སུས་ཐོབ་ཐོབ་བྱས་པས། རི་དྭགས་ཆེ་བའི་མགོ་ཆུང་བས་ཁྱེར། ཆུང་བའི་མགོ་ཆེ་བས་ཁྱེར་ནས་སོང་བས་མགོ་ལུས་མ་འགྲིགས་པའི་རི་དྭགས་ད་ལྟའང་རི་ཁྲོད་དགའ་ལྡན་ན་ཡོད་སྐད་དོ། །དེ་ནས་སྡེ་པ་དཔོན་གཡོག་རྣམས་དད་པ་ལྷག་པར་སྐྱེས་མིག་ནས་མཆི་མ་ཤོར། པུས་མོ་ས་ལ་བཙུགས་ལག་པ་ཐལ་མོ་སྦྱར་ཏེ་འདི་སྐད་ཞུས་ཏེ། འགྲོ་བའི་སྐྱབས་གཅིག་ཀུན་དགའ་ལེགས་པ་ལགས། །ང་དབྱར་གསུམ་ལྷོ་སྤྲིན་དཔང་མཐོ་ནས། །ཁྲི་གདུགས་ཤར་བཞིན་ནུབ་པ་ངས་མ་ཚོར། །དགུན་གསུམ་ལྷགས་པ་མདའ་ཚ་ནས། །སྤང་རྒྱན་སད་ཀྱིས་ཁྱེར་བ་ངས་མ་ཚོར། །གཏན་ཏུ་མ་རིག་མུན་པ་མཚང་ཆེ་ནས། །ཀུན་ལེགས་གྲུབ་ཐོབ་ཡིན་པ་ངས་མ་ཚོར། །མ་ཚོར་མ་རིག་ཐམས་ཅད་བཤགས་པ་བཞེས། །ངན་སོང་གསུམ་དུ་མ་གཏོང་ཐུགས་རྗེས་བཟུང༌། །ཞེས་བཤགས་པ་ཕུལ་ནས་ཞབས་སྤྱི་བོར་བླངས། སྐྲ་བཅད་མིང་བསྒྱུར་ནས་ཁྱིམ་པ་བྱང་ཆུབ་སེམས་དཔའ་ཞིག་བྱུང་ངོ༌། །

 ཡང་བླ་མས་ཨ་འཛོམས་མའི་ཆང་ཁང་དུ་བྱོན་ནས་ཆང་བཞེས་གླུ་ལེན་གྱིན་ཡོད་པའི་ཚེ། དེ་གའི་བུད་མེད་རྣམས་ཀྱིས་འབྲུག་པ་ཀུན་ལེགས་ཁྱོད་མདངས་སེམས་ཅན་གསད་གསོས་བྱས་པས། ངེད་རྣམས་ལྟད་མོ་ཡང་ཆེ་དད་པ་ཡང་སྐྱེས་བྱུང་ལགས། ཁྱེད་རང་སྐྱེ་བ་སྔོན་མ་སངས་རྒྱས་ཀྱི་སྐྱེ་བ་ཡིན་པར་ཐག་ཆོད་པས་སྐྱེ་བ་སྔོན་མ་མཁྱེན་ལས་ཆེ་ཞེས་ཞུས་པས། ད་ལྟའི་སྤྱོད་པ་ལ་དཔག་ན་དམ་དུམ་རེ་ཤེས་བྱས་པས། འོ་ན་གསུངས་དང་ཟེར་བ་ལ་འདི་སྐད་ཅེས་གསུངས་སོ། །ང་སྐྱེ་བ་མང་པོའི་ཕྲེང་བ་ལ། །ལུས་མ་བླངས་བྱ་བའི་ལུས་ཤིག་མེད། །གསལ་གསལ་རང་ཡང་མི་འདུག་སྟེ། །ཚོད་བྱས་ན་འདི་ལྟ་སྐྱེས་སམ་སྙམ། །ཆང་དད་འདི་ཡི་ཆེ་ལུགས་ཀྱིས། །སྦྲང་མའི་སྐྱེ་བ་ཡིན་པ་འདྲ། །འདོད་ཆགས་འདི་ཡི་ཆེ་ལུགས་ཀྱིས། །བྱ་ཕོའི་སྐྱེ་བ་ཡིན་པ་འདྲ། །ཞེ་སྡང་འདི་ཡི་ཆེ་ལུགས་ཀྱིས། །སྦྲུལ་གྱི་སྐྱེ་མ་ཡིན་པ་འདྲ། །གཏི་མུག་འདི་ཡི་ཆེ་ལུགས་ཀྱིས། །ཕག་པའི་སྐྱེ་བ་ཡིན་པ་འདྲ། །སེར་སྣ་འདི་ཡི་ཆེ་ལུགས་ཀྱིས། །ཕྱུག་པའི་སྐྱེ་བ་ཡིན་པ་འདྲ། །ཁྲེལ་མེད་འདི་ཡི་བྱེད་ལུགས་ཀྱིས། །སྨྱོན་པའི་སྐྱེ་བ་ཡིན་པ་འདྲ། །སྐྱག་རྫུན་འདི་ཡི་ཆེ་ལུགས་ཀྱིས། །ཟོག་པའི་སྐྱེ་བ་ཡིན་པ་འདྲ། །སྤྱོད་པ་འདི་ཡི་རྩིང་ལུགས་ཀྱིས། །སྤྲེའུའི་སྐྱེ་བ་ཡིན་པ་འདྲ། །དམར་དད་འདི་ཡི་ཆེ་ལུགས་ཀྱིས། །སྤྱང་ཀིའི་སྐྱེ་བ་ཡིན་པ་འདྲ། །སྣོད་ཀྱི་ཁ་ཚག་དམ་ལུགས་ཀྱིས། །མ་ཎིའི་སྐྱེ་བ་ཡིན་པ་འདྲ། །ཞིབ་ཚག་འདི་ཡི་ཆེ་ལུགས་ཀྱིས། །རབས་ཆད་ཀྱི་སྐྱེ་བ་ཡིན་པ་འདྲ། །དཀོར་ཟས་འདི་ཡི་ཟ་ལུགས་ཀྱིས། །བླ་མའི་སྐྱེ་བ་ཡིན་པ་འདྲ། །གསོག་འཇོག་འདི་ཡི་ཆེ་ལུགས་ཀྱིས། །ཉེ་གནས་སྐྱེ་བ་ཡིན་པ་འདྲ། །རང་ལ་བསྟོད་ར་ཆེ་ལུགས་ཀྱིས། །དཔོན་པོའི་སྐྱེ་བ་ཡིན་པ་འདྲ། །གཞན་ལ་མགོ་གཡོག་གཏོང་ལུགས་ཀྱིས། །ཚོང་པའི་སྐྱེ་བ་ཡིན་པ་འདྲ། །ཁ་མཆུ་འདི་ཡི་མང་ལུགས་ཀྱིས། །བུད་མེད་སྐྱེ་བ་ཡིན་པ་འདྲ། །བདེན་རྫུན་གང་ཡིན་ངས་མ་ཤེས། །ཁྱེད་ཚོས་བལྟས་ན་ཇི་ལྟར་གདའ། །ཞེས་གསུངས་པས། བུད་མེད་རྣམས་ན་རེ། ཁྱེད་རང་གི་སྐྱེ་བ་དྲན་པ་ལྟར་མཛད་ནས་ངེད་རྣམས་ཀྱི་སྐྱོན་མཚང་སྟོན་གྱིན་འདུག །འོན་ཀྱང་དོན་ཆོས་ལས་མ་འདས་པར་འདུག་པས་སྐུ་དྲིན་ཆེ་ལགས་ཞུས་སོ། །དེ་ནས་བླ་མ་དཔལ་འཁོར་མཆོད་རྟེན་པའི་ཆོས་གྲྭར་ཕྱིན་པས། དེར་མཚན་ཉིད་པ་འགྲོ་གླིང་བྱེད་ཀྱིན་འདུག །བླ་མས་ལྟད་མོ་གཟིགས་ཀྱིན་བཞུགས་པས། བུད་མེད་མཛེས་མ་གཅིག་མཆོད་རྟེན་གྱི་ཟུར་དེ་ན་འདུག །དེའི་གྲལ་མགོ་ན་བཙུན་པ་རྒད་པོ་གཅིག་འདུག་པ་ན་རེ། འབྲུག་པ་ཀུན་ལེགས་ཁྱོད་གྲུབ་རྟགས་དང་རྫུ་འཕྲུལ་བྱུང་རྒྱལ་དུ་སྟོན་པ་ངོ་མཚར་ཆེ་ཡང༌། མཆོད་རྟེན་དང་དགེ་འདུན་ལ་ཕྱག་མི་འབུལ་བ་འདི་ལོག་ལྟ་ཆེ་བས་རྒྱལ་བའི་བཀའ་དང་འགལ་ལོ་ཟེར་བས། བླ་མས་ང་ལྟ་བ་རྟོགས་པའི་རྣལ་འབྱོར་པ་ཕྱག་དང་སྡིག་བཤགས་གང་ནས་གྲུབ་ཚར། འོན་ཀྱང་དགོས་ན་འབུལ་བར་བྱའོ་ཞེས་ཕྱག་འཚལ་ཞིང་འདི་སྐད་གསུངས་ཏེ། བདེ་གཤེགས་མཆོད་རྟེན་བརྒྱད་ལ་མ་ཐེ་བའི། །ས་བུམ་ལེགས་པོ་ཁྱོད་ལ་ཕྱག་འཚལ་ལོ། །བི་ཤྭ་ཀརྨའི་ཕྱག་གིས་མ་བཞེངས་པའི། །བཀོད་ཁྱབ་མཛེས་པོ་ཁྱོད་ལ་ཕྱག་འཚལ་ལོ། །འཇིག་རྟེན་བཅུ་གསུམ་ཡུལ་དུ་མ་སླེབས་པའི། །བཅུ་གསུམ་འཁོར་ལོ་ཁྱོད་ལ་ཕྱག་འཚལ་ལོ། །རྗེ་བཙུན་སྒྲོལ་མའི་སྐུ་ལ་མ་ཐེ་བའི། །རྒྱང་རྩེའི་བུ་མོའི་རྐུབ་ལ་ཕྱག་འཚལ་ལོ། །ཞེས་གསུངས་པས། བཙུན་པ་རྣམས་ན་རེ། ཨ་ཁ་ཁ་སྐྱུགས་བྲོ་བ་འབྲུག་པ་ཀུན་ལེགས་སྨྱོན་པ་རང་དུ་འདུག་ཟེར་བས། བླ་མས་ཀྱང་འདི་གསུངས་ཏེ། འོ་སྤྱིར་བུད་མེད་འདི་བཟང་ངན་ཐམས་ཅད་བྱུང་བའི་ལམ་ཡིན་པས་ཤེས་རབ་མའི་རང་བཞིན་དུ་འདུག །སྒོས་སུ་དགེ་བའི་བཤེས་གཉེན་རྣམས་ཀྱི་སྡོམ་པ་མཁན་པོའི་དྲུང་ནས་བླངས་པའི་དུས་གསེར་དངུལ་སོགས་ཕངས་མེད་ཕུལ་ནས་ཞུ་བའི་རབ་ཏུ་བྱུང་བའི་བསྲུང་བྱ་སྡོམ་པ་རྣམས་བུད་མེད་དེའི་སྨད་ཀྱི་དཀྱིལ་འཁོར་དེ་ནང་བཞུགས་འདུག །དེའི་དབང་གིས་མཆོད་རྟེན་དང་ཁྱད་པར་མེད་པར་ཕྱག་བྱས་པ་ཡིན་གསུངས་པས། དེར་ཚོགས་པའི་མི་རྣམས་བཞད་པ་གད་དི་རི་རི་བྱུང༌། བཙུན་པ་རྣམས་ནག་ལོག་གེར་སོང་འདུག །ཆོས་ཁྲིམས་པས་ངེད་ཅག་འདིར་འདུལ་ཁྲིམས་འགྲན་ཟླ་མེད་པ་ལ་ཁྱད་སྐུར་པ་བཏབ་རྒྱུ་ཨེ་ཡིན་ཟེར་ནས་སྤ་དབྱུག་ཁྱེར་ནས་ཡོང་བས། བླ་མས་གླུ་དབྱངས་འདི་སྐད་ཅེས་གསུངས་ཏེ། ཀོང་ཡུལ་ཤར་ཕྱོགས་ཀྱི་རྟ་ཕོ་བང་འགྲོས་གསར་གསུམ་འཛོམས་པ་ཁྱོད་ལ་འགྲན་ཟླ་མེད་དེ། །བོད་ཀྱི་རྟ་ནག་རྟིང་དཀར་ང་ཡང་སུག་བཞི་མཐོ་ཙམ་གདའ་ལགས་ཏེ། །བདེ་མོའི་ཐང་ལ་ལས་སུ་བང་འགྲོས་རྩེད་ཚེ་དཔང་པོར་མཛོད་ཅིག་ཨ་ཁུ་ཡི་རྟ་རྫི། །རྟིང་མར་རྩེ་དར་སུས་ཐོབ་ལ་ལྟད་མོ་མིག་གིས་རང་བལྟའོ། །རྒྱ་གར་ཤར་ཕྱོགས་ཀྱི་རྨ་བྱ་མདོངས་སྒྲོ་འཇའ་རིས་དཔལ་འཛོམས་ཁྱོད་ལ་འགྲན་ཟླ་དང་མེད་དེ། །བོད་ཀྱི་བྱ་རྒྱལ་རྒོད་པོ་ང་ཡང་གཤོག་སྒྲོ་མཐོ་ཙམ་གདའ་ལགས་ཏེ། །ཡངས་པའི་བར་སྣང་མཐོན་པོ་འདི་ལ་ལྡིང་སྐོར་བྱས་ཚེ་དཔང་པོ་མཛོད་ཅིག་གངས་དཀར་གྱི་མཐོན་པོ། །རྟིང་མར་ནམ་འཕང་སུས་ཆོད་ལ་ལྟད་མོ་མིག་གིས་རང་བལྟའོ། །ལྕང་མའི་གསེབ་ཀྱི་ཁུ་བྱུག་སྔོན་མོ་གསུང་གི་སྙན་འགྱུར་ཁྱོད་ལ་འགྲན་ཟླ་དང་མེད་དེ། །ཁྱིམ་གྱི་བྱ་ཕོ་ཚ་ལུ་ང་ཡང་གསུང་སྙན་མཐོ་ཙམ་གདའ་ལགས་ཏེ། །ངག་སྙན་སྟོང་སྟོང་འགྱུར་བའི་ནམ་ཟླ་དུས་ཀྱིས་བསྐུལ་ཚེ་དཔང་པོ་མཛོད་ཅིག་འཇིག་རྟེན་གྱི་རྒན་བུ། །རྟིང་མར་ནམ་ཚོད་སུས་ཐིམ་ལ་ལྟད་མོ་མིག་གིས་རང་བལྟའོ། །ཡར་གྱི་གངས་སྟོད་ལ་འགྱིང་བའི་སེངྒེ་དཀར་མོས་སྡེར་ཆགས་ཟིལ་གནོན་ང་རྒྱལ་ཅན་ཁྱོད་ལ་འགྲན་ཟླ་དང་མེད་དེ། །ལྷ་ཕྱོགས་སེང་ལྡེང་ནགས་ཀྱི་རྒྱ་སྟག་ཁྲོ་བོ་ང་ཡང་ཞེ་སྡང་མཐོ་ཙམ་གདའ་ལགས་ཏེ། །སེང་ལྡིང་ནགས་ལ་དཔའ་རྩལ་ངོམ་ཞིང་ཞེ་སྡང་མེ་ལྟར་འབར་ཚེ་དཔང་པོ་མཛོད་ཅིག་ཨ་ཎི་དང་སྒོམ་ཆེན། །རྟིང་མར་སྲོག་ཆགས་གཞན་གྱི་སྲོག་ལ་སུས་རྔམ་ལ་ལྟད་མོ་མིག་གིས་རང་བལྟའོ། །དཔལ་འཁོར་མཆོད་རྟེན་དགེ་བཤེས་མཁན་པོ་ཆོས་གོས་རྣམ་གསུམ་གྱོན་པཎྜི་ཏ་ཚོ་ལ་འགྲན་ཟླ་དང་མེད་དེ། །ར་ལུང་འབྲུག་པ་ཀུན་ལེགས་ང་ཡང་ཆོས་སྒོར་བཞུགས་ཙམ་གདའ་ལགས་ཏེ། །དགེ་སྡིག་སྤང་བླང་གཉིས་ལ་ཕྲ་ཞིབ་ཕྲ་མོ་ནས་རྩིས་ཚེ་དཔང་པོ་མཛོད་ཅིག་རྒྱུ་འབྲས་ཀྱི་བདེན་པ། །རྟིང་མར་སངས་རྒྱས་སུས་ཐོབ་ལ་ལྟད་མོ་མིག་གིས་རང་བལྟའོ། །ཞེས་གསུངས་པས་ཀུན་དད་མོས་སུ་གྱུར་ནས། བླ་མ་ལ་ཚེ་འདི་ཕྱི་གཉིས་ཀྱི་སྐྱབས་གནས་མཛོད་ཅིག་ཟེར་རོ། །དེ་ནས་བླ་མ་རྩེ་ཆེན་ལ་བྱོན་པས། དེར་གྲྭ་པ་རྣམས་གསོ་སྦྱོང་མཛད་ཀྱིན་འདུག་པ། བླ་མས་ཏིང་གཡག་མིག་ཙམ་གྱི་ནང་དུ་ཇ་གསོབ་སྤར་གང་བླུག་ནས་འདི་མང་ཇ་རྒྱས་པ་ཞིག་ཞུ་ན་གང་འདྲ་འོང་ཞུས་པས། དགེ་འདུན་སུམ་བརྒྱའི་ཚོགས་པ་ལ་མང་ཇ་འདིས་ཡོང་དོག་མི་འདུག་ཁ་རོག་རྒྱུག་ཟེར་བྱུང་བས། བླ་མས་ངས་ཁོང་རྣམས་ལ་སྐྱག་སྐྱག་ཅིག་བྱ་སྙམ་ནས། ཕ་བོང་ཆུང་བ་ལ་བསྐོར་བ་དང་ཆེ་བ་རྣམས་ལ་འགོམ་ཞིང་བྱོན་པས། ཁོང་ཚོས་སྨྱོན་པ་འདིའི་འགྲོ་ལུགས་ལྟོས་དང་ཟེར། བླ་མས་འདི་ཁྱོད་ཚོའི་ཆོས་ལུགས་ཡིན་གསུངས། ངེད་རང་གི་ཆོས་ལུགས་ལ་འདི་འདྲ་མེད། ཁྱེད་རང་སྨྱོན་པའི་ཆོས་ལུགས་འདྲ་ཡིན་འགྲོ་ཟེར་བས། བླ་མས་འོ་ཁྱོད་རང་ཚོའི་ཆོས་ལུགས་འདི་འདྲ་ཡིན་པའི་རྒྱུ་མཚན་ནི། ཐུབ་པའི་དབང་པོས་འདུལ་བ་ལས། རྩ་བ་དང་ཡན་ལག་གི་བསྲུང་བྱ་རྩ་བ་བཞི་དང་ཆང་གཙོ་བོར་སྟོན་པ་དང༌། ཡན་ལག་རྣམས་གསོ་སྦྱོང་གིས་སྦྱང་ཐབས་གསུངས་པ་ལ། ཁྱེད་རང་ཚོས་རྩ་བཞི་ལ་མི་འཛེམ་པར་ཡན་ལག་ཕྲག་མོ་རྣམས་ལ་གཅེས་པར་མཛད་ནས་གསོ་སྦྱོང་སོགས་གཙང་གཙང་འདྲ་མོ་བྱེད་འདུག་པ་ལ་དཔེར་སྦྱར་བ་ཡིན་ལེགས་པར་བསམ་དཔྱོད་མཛོད་དང་གསུངས་ནས་ཕེབས་སོང་ངོ༌། །

 ཡང་བླ་མས་གཙང་གངས་ཅན་ཆོས་འཕེལ་ལ་བྱོན་ནས། ངའི་ཇ་འདིས་རྩེ་ཆེན་ལ་མ་ལྡང་བས་འདིར་མང་ཇ་ཞུ་རུ་ཡོང་བ་ཡིན་ཞུས་པས། འདིར་ཡང་ཡོང་བ་མི་འདུག་རྒྱུག་གསུངས། དེ་ནས་བཀྲ་ཤིས་ལྷུན་པོ་ལ་བྱོན་ནས། བླ་མས་ཇ་འདི་སྟོན་ནས་ཆོས་ཁྲིམས་ལ་མང་ཇ་དྲོང་རྒྱུ་ཡིན་ཞུས་པས། ཁོ་ན་རེ། ངས་དགོངས་པ་ཞུ་རུ་ཕྱིན་གྱིས་ཟེར་སོང་བས། ཁོ་གྲུབ་ཐོབ་ཡིན་པས་གང་བདེ་བདེ་བྱེད་དུ་ཆུག་གསུངས་འདུག །དེ་ནས་ཆོས་ཁྲིམས་པས་ཀྱང་དྲོང་ཞེས་གསུངས་གདའ་ཟེར་བས། བླ་མས་ཟངས་མོ་ཆེ་དེ་ལ་ཇ་དེ་དང་མར་སྒོ་ང་ཙམ་ལྷན་དུ་བཏབ་ནས་ཁ་བཅད་དེ། ང་མ་སླེབས་བར་དུ་ཁ་མ་ཕྱེ་ཞེས་གསུངས་ནས་ཁྲོམ་དུ་བྱོན་ཆང་བཞེས་ཆང་འཚོང་མར་འོ་བྱེད་བཞུགས་སྐབས། ཆོས་ཁྲིམས་པས་བླ་བྲང་ནས་དུང་རྒྱབ་སོང༌། དེར་གྲྭ་པ་ཚོགས་དུས་གཙང་སྦྱོར་བ་ན་རེ། དེ་རིང་ཆུ་ཚན་ཤ་སྟག་ཅིག་བཏུང་རྒྱུ་ཡོང་འབྲུག་པ་དེ་ཡོང་རྒྱུ་མི་འདུག་ཟེར་ཟངས་ཁ་ཕྱེ་བས་མ་གང་ཙམ་ལས་མི་འདུག །དེའི་བར་བླ་མ་ཕེབས་བྱུང་བས་མ་བྱུང་འདུག་ད་ཕྱིན་ཆད་ཇ་འདི་ནས་ཡར་གང་བ་མི་ཡོང་གསུངས། དེ་ནས་ཚོགས་པ་ལ་ཇ་འདྲེན་དུས་བླ་མས། འོ་དགེ་འདུན་ཚོགས་པ་རྣམས་ལ་ཞུ་དོན། ངས་ཇ་སྤར་མོ་གང་དང་མར་སྒོ་ང་ཙམ་ལས་མེད་ཚོགས་པ་དྲུག་སྟོང་ཡོད་སྟབས་གར་པོ་རང་མ་བྱུང་དོ་དོ་མཆོད་ཅིག་གསུངས། ཇ་དེ་ཡང་ཤིན་ཏུ་ལེགས་པ་ཞིག་བྱུང་བའི་རྟེན་འབྲེལ་ལས། བཀྲ་ཤིས་ལྷུན་པོར་ད་ལྟའང་མང་ཇ་མང་བ་གར་པོ་བྱུང་བ་རྒྱུ་མཚན་འདི་ཡིན་སྐད་དོ། །

 དེ་ནས་བླ་མས་ཆོས་ཁྲིམས་ལ་ཇའི་རྗེས་སུ་ཆང་དྲོང་དགོས་གསུངས་པས། ཆོས་ཁྲིམས་པ་ན་རེ། དགེ་འདུན་ལ་ཆང་དྲོང་མི་ཆོག་ཅེས་ཟེར་བས། བླ་མས་མི་ཡན་པ་མི་ཆོག་ཀྱང་ངའི་འདི་རྟེན་འབྲེལ་ཡིན་དྲོང་དགོས་གསུངས་ནས་གྲལ་གྱི་སྦུག་ཏུ་བྱོན་ནས་ཕྱེན་འབྲུག་ལྡིར་བ་ཙམ་ཞིག་བཏང་ནས་མཆོད་ཆང་བཞེས་ཞིག་གསུངས་པས། དྲི་ཞིམ་པོ་ཞིག་གིས་ཞིང་ཁམས་ཁྱབ་ཅེས་གྲགས། དེར་བཙུན་པ་ཆུང་བ་རྣམས་གད་མོ་དགོད། རྒན་པ་རྣམས་སྣ་བསུབས་པའི་རྟེན་འབྲེལ་གྱི་ད་ལྟ་བཀྲ་ཤིས་ལྷུན་པོའི་བཙུན་ཆུང་ལ་ཚུལ་ཁྲིམས་ཀྱི་དྲི་དང༌། སྤོས་ཞིང་ཁམས་ཀུན་ཁྱབ་མ་བྱུང་བའི་རྒྱུ་མཚན་ཡང་དེ་ལས་བྱུང་ཞེས་གྲགས་སོ། །

 དེ་ནས་ཆོས་རྗེ་གདན་ས་ར་ལུང་དུ་བྱོན་པའི་ལམ་དཔལ་ན་ཞོལ་ནས་ཡར་ཕེབས་དུས། རྒད་པོ་གསུམ་དར་ཞེས་པ་ལོ་བརྒྱད་ཅུ་ལོན་པ་ཞིག་བཀའ་བརྒྱུད་གསེར་ཕྲེང་གི་ཞལ་ཐང་རི་མོ་ལེགས་པ་ལ་གསེར་རིས་མེད་པ་ཞིག་འཁུར་ཏེ་འགྲོ་བ་དང་འཕྲད་པས་རྒད་པོ་གར་འགྲོ་གསུངས་པས། ར་ལུང་དུ་ངག་དབང་ཆོས་རྒྱལ་གྱི་དྲུང་དུ་ཐང་ཀ་རབ་གནས་ཞུ་རུ་འགྲོ་ལགས་ཞུས་པས། ཐང་ཀ་ང་ལ་སྟོན་དང་གསུངས། སྟོན་བྱུང་བས་དགའ་མོ་ཨེ་འདུག་ཟེར། བླ་མས་དགའ་མོ་ལྷ་འདུག་སྟེ། འདི་འདྲ་ཞིག་དགོས་རྒྱུ་ཡིན་གསུངས་ནས། ཕྱག་སྐུ་མཇེ་ལ་འཇུས་ཏེ་ཐང་ཀའི་སྟེང་དུ་ཆུ་ཐར་གྱིས་བཏང་བས། རྒད་པོ་ནི་དབུགས་ཁར་འཚང་ནས། ཨ་ཕ་ཕའུ་སྨྱོན་པ་ཁོ་རེ་འདི་འདྲ་མ་བྱེད་ཟེར་ངུས་བྱུང༌། བླ་མས་ཐང་ཀ་རློན་པ་དེ་དྲིལ་ནས་རྒས་པོ་ལ་སྤྲོད་ནས་ད་ཁྱོད་རང་ཁྱེར་ལ་རབ་གནས་ཞུ་སོང་གསུངས་པས། རྒད་པོ་ར་ལུང་དུ་སླེབས། ངག་དབང་ཆོས་རྒྱལ་དང་མཇལ་ཚེ། ངའི་བསོད་ནམས་གསོག་པའི་རྟེན་དུ་བཀའ་བརྒྱུད་གསེར་ཕྲེང་ཞིག་བཞེངས་ན་འདི་རུ་རབ་གནས་ཞུ་རུ་ཡོང་བ་ལགས་ན། ལམ་དུ་སྨྱོན་པ་དེ་དང་ཕྲད་ནས་ངའི་ཐང་ཀའི་སྟེང་དུ་ཆུ་ཚར་གྱིས་བཏང་ནས་མེད་པ་བྱས་ཚར། ཨེ་ཡོང་གཟིགས་དང་ཞེས་ཕུལ་བས། དཔྱོང་ནས་གཟིགས་ཚེ་ཆབ་གར་སླེབས་ས་གསེར་གྱི་འོད་ཕྲ་ཕུང་ངེ་སོང་འདུག་པས། བླ་མས་རབ་གནས་བྱས་མི་དགོས་པར་ཡང་དག་གྲུབ་འདུག་གསུངས་པས། རྒད་པོ་ཡང་བླ་ན་མེད་པའི་དད་པ་ཐོབ་སྟེ་ལགས་སོ་བཀའ་དྲིན་ཆེ། ངའི་སྐུ་ཐང་འདི་ཀུན་ལེགས་དངོས་དང་ཁྱད་མེད་པའི་བྱིན་རླབས་ཐོབ་སོང་ཟེར་ནས་སོང་ངོ༌། །སྐུ་ཐང་འདི་དེང་སང་ཡང་ཐིམ་ཡུལ་རྡོར་གདན་རྟ་མགོའི་མཆོད་ཁང་དུ་ཡོད་དོ། །

 དེ་ནས་ཆོས་རྗེ་ཀུན་ལེགས་ར་ལུང་དུ་ཕེབས་པའི་ལམ་དུ་ཨ་ཎི་ཚེ་དབང་དཔལ་འཛོམས་ཟེར་བ་གཞོན་ནུ་མ་ལོ་བཅུ་དྲུག་ལོན་པ་མཁའ་འགྲོའི་མཚན་དང་ལྡན་པ་ཞིག་དང་ཕྲད་པས། ཨ་ཎི་གར་འགྲོ་གསུངས་པས། གྲོང་ཁྱེར་དུ་བསོད་སྙོམས་ལ་འགྲོ་ཟེར། བླ་མས་དེ་ལས་གདུང་འཛིན་སྲས་གཅིག་འཁྲུངས་རྒྱུར་གཟིགས་ནས། ཨ་ཎི་ཚར་གཅིག་རྐྱབ་ཀྱི་མན་ན་གསུངས། ང་ཆུང་ཆུང་ནས་ཨ་ཎི་ཡིན་རྐྱབ་མི་ཤེས་ཟེར། ཁྱོད་མི་ཤེས་ཀྱང་ཁྱད་མི་ཡོང་ལེའུ་ང་རང་གིས་བཙུགས་ཡོང་གསུངས་ལག་པ་ནས་བཟུང་ལམ་དུ་བརྡབ་ནས་སྐུ་རྒྱོ་ཐེང་གསུམ་གནང་བས། ཟླ་དགུ་ངོ་བཅུ་ཚང་བ་དང་སྲས་མཚན་དང་ལྡན་པ་གཅིག་འཁྲུངས་སོ། །དེ་ནས་ངག་དབང་ཆོས་རྒྱལ་གྱིས་ཕྲུག་གུའི་ཕ་རྩད་གཅོད་པས། ཕ་འབྲུག་པ་ཀུན་ལེགས་ཡིན་ལགས་ཞུས་པས། ཀུན་ལེགས་སྨྱོན་པ་ཡིན་པས་ཁྱད་འོང་གསུངས་ཡངས་བཏང་བས། ཨ་ཎི་གཞན་ཚོ་ཡང་འདི་སྐད་ཟེར་རོ། །ང་ཚོ་བུད་མེད་ལ་དགའ་ཤོས་འཁྲིག་པ་ཡིན་པས་ད་ནི་ཅི་བདེར་སྤྱོད་པས་ཆོག །གཅིག་ན་རེ། བུ་ཚ་སྐྱེས་ན་བླ་མས་བཀའ་བཀྱོན་ཡོང་ཟེར་བས། གཞན་ཚོ་ན་རེ། དེ་ལྟ་ལས་སླ་ཕྲུག་གུའི་ཕ་འབྲུག་པ་ཀུན་ལེགས་སྟོན་ན་སྐྱོན་མི་འདུག་ཟེར་གཅིག་གིས་གཅིག་ལ་བལྟས་ནས་གང་ཚུགས་བྱས་པས། དེའི་ལོ་ལ་ཨ་ཎི་ཕལ་ཆེར་སྡོམ་པ་ཤོར་ཕྲུག་གུ་ཡང་བརྒྱད་ཙམ་བྱུང་ནས། ངག་དབང་ཆོས་རྒྱལ་ཀྱི་བཀའ་བཀྱོན་གནང་ནས་རྩད་གཅོད་པས། ཀུན་གྱིས་ཕ་འབྲུག་པ་ཀུན་ལེགས་ཡིན་ཟེར། ངག་དབང་ཆོས་རྒྱལ་གྱིས་ཨ་ཁ་ཁ་སྨྱོན་པ་དེས་ངེད་ཀྱི་ཨ་ཎི་གང་པོ་སྡོམ་པ་ཕབ་ཚར་འདུག་གསུངས་པས། དེ་ཀུན་ལེགས་ཀྱིས་གསན་ནས་འོ་དེ་རིང་ཨ་ཎི་གང་པོ་ཕྲུག་གུ་ཁྱེར་ནས་ཤོག་དང་ངའི་ཕྲུག་གུ་ཡོད་པའང་སྲིད་བལྟ་དགོས་གསུངས་པས། མ་རེ་བུ་རེ་འཁུར་ནས་སླེབས་བྱུང་བས་ཁོང་རྣམས་ན་རེ། ངའི་འདི་ཞལ་འདྲ། ལ་ལས་ཕྱག་འདྲ་ལོ། ལ་ལས་ཞབས་འདྲ་ལོ། ལ་ལས་སྤྱན་འདྲ་ལོ། ལ་ལས་ཤངས་འདྲ་ལོ་ཟེར་རོ། །བླ་མས་འོ་ཕྲུག་གུ་གང་པོ་ཚུར་ཁྱེར་ཤོག་དང་ངའི་ཡིན་ན་ལྟོ་གོས་དང་བདག་རྐྱེན་འདྲའང་སྤྲོད་རྒྱུ་ཡིན། མིན་ན་དཔལ་ལྡན་ལྷ་མོའི་ཞལ་དུ་གཏོང་རྒྱུ་ཡིན་བལྟ་དགོས་གསུངས་ནས། ཁོ་རའི་སྲས་རྣམ་རིག་བཀྲ་བ་དེ་རྐང་ཆུང་གཉིས་ལ་ཕྱག་གིས་འཇུས་ཏེ་འདི་སྐད་ཅེས་གསུངས་སོ། །དཔལ་ལྡན་ལྷ་མོ་ཡེ་ཤེས་སྤྱན་ལྡན་མ། །འབྲུག་སྨྱོན་ཀུན་ལེགས་རྒྱལ་ཁམས་བསྐོར་བ་ལ། །ན་ཆུང་བུ་མོའི་འཕྲེང་བ་འཁྲིགས་ལགས་ཀྱང༌། །སྐྱག་རྫུན་ཨ་ཎིའི་མགོ་བསྐོར་ཡོང་གིན་འདུག །བདག་གི་བུ་རང་ཡིན་ན་ཕྱག་གི་བཟུང༌། །དེ་མིན་ལན་ཆགས་ཕྲུག་གུ་ཞལ་དུ་བཞེས། །ཞེས་གསུངས་ནས་ཀླད་ལ་སྐོར་ཞིང་བར་སྣང་ལ་བསྐྱུར་བཏང་བས། ཞིང་སྟོང་ཞིག་གི་དབུས་སུ་ཕོག་སྟེ་དིང་ཟེར་བ་དང་ལྷན་ཅིག་འབྲུག་གི་སྒྲ་ཡང་ལྡིར་བྱུང་བ་ལས། མཚན་ཡང་ཞིང་སྐྱོང་འབྲུག་སྒྲ་ཞེས་བཏགས་སོ། །དེའི་མོད་ལ་ཨ་ཎི་གང་པོ་སོ་སོའི་ཕྲུག་གུ་ཁྱེར་ནས་བྲོས་སོང་ངོ༌། །

 ཡང་སྐབས་ཤིག་ན་ངག་དབང་ཆོས་རྒྱལ་རྨི་ལམ་དུ་བྱད་ཕུར་གྱི་མཚན་མ་གཟིགས་ནས་ཆོས་རྗེ་ཀུན་ལེགས་ལ་ངའི་རྟོག་པ་འཇོམས་ཕྱིར་མདོས་གླུད་འདྲ་ཞིག་ཐོངས་ཤིག་གསུངས་པས། བླ་མས་ངག་དབང་ཆོས་རྒྱལ་གྱི་སྐུ་གླུད་ཁོང་རང་ཇི་ལྟ་བ་ཞིག་བཅོས། ན་བཟའ་ཆོས་གོས་སོགས་གང་ལེགས་བརྒྱན། མདོས་དང་གཏོར་མ་ཡང་མི་ཡིས་ཐེག་ཚད་འདྲ་བཅོས། དཀྱིལ་འཁོར་འདྲ་བཞེངས་ནས་ཞག་གསུམ་ཙམ་བསྒྲུབས་པའི་མཐར་འབྲུག་པ་ཀུན་ལེགས་གཏོར་རྒྱག་བྱེད་ཀྱིན་འདུག་ཅེས་ཐམས་ཅད་ལྟད་མོ་འོང་གིན་འདུག །ཐམས་ཅད་ངའི་རོགས་གྱིས་ཤིག་གསུངས་ནས། ལ་ལས་སྐུ་གླུད་ཁྱེར། ལ་ལས་མདོས་ཁྱེར། ལ་ལས་གཏོར་མ་ཁྱེར། ལ་ལས་དར་འཕན་ཁྱེར། ལ་ལས་ཐུན་ཟོར་ཁྱེར། ལ་ལས་སྔོན་ལ་གཞས་འཐེན་བཅུག །ལ་ལས་ཕྱི་ནས་འཕྱར་དང་ཧུར་ལེན་བཅུག །བླ་མ་རང་བར་ནས་སྔགས་ཆས་ཞྭ་ནག་བཞེས། ཞལ་ལ་རབ་ནག་བྱུག །ཕྱག་ལ་སྔགས་ཕུར་བྷནྡྷ་བཅས་ཐོགས་ནས་གྲལ་མཛེས་མཛེས་རྔམ་རྔམ་བྱས་རོལ་ཆས་དཀྲོལ་མི་རྐང་ཙག་ཙག་འབུད་འོང་ནས་ངག་དབང་ཆོས་རྒྱལ་གྱི་གཟིམ་ཆུང་སྒོར་བྱོན་པས། ངག་དབང་ཆོས་རྒྱལ་གྱི་ཐུགས་ལ་ད་ལམ་ཕན་ཕན་འདྲ་བ། བདེན་བདེན་འདྲ་ཞིག་བྱེད་ཀྱིན་འདུག་སྙམ་བཞུགས་པའི་བར་ལ། གླུད་དེ་ཁྱེད་རང་གི་སྐུ་གླུད་ཡིན་ཕྱི་ལ་བཏོན་པས་མི་ཡོང་ཟེར་ཁོ་རང་གི་བཞུགས་ཁྲི་ལ་བསྐུར་བཞག་པས་ཁོང་རང་ཡང་བཞད་མོ་ཤོར་བྱུང༌། དེ་ནས་བླ་མས་གཟིམས་ཆུང་སྒོ་དྲུང་དུ་ཟོར་འཆམས་མཛད་པས་ཀུན་ཧ་ལས་ནུས་པའི་ལྟད་མོ་བསྟན་པས་ངག་དབང་ཆོས་རྒྱལ་ཡང་ཐུགས་ཡེངས་ཤོར་བའི་བར་ལ། བླ་མས་གཏོར་ཁྱེར་ནས་གཟིམས་ཆུང་གི་ཁྲི་ཁར་ཡོད་པའི་གླུད་ཀྱི་མགོར་ཤུགས་ཀྱིས་རྒྱབ་པས་ས་ཡང་མེར་བ་ཞིག་བྱུང་བའི་མོད་ལ། རྒྱོབ་ཅིག་རྒྱོབ་ཅིག་ངག་དབང་ཆོས་རྒྱལ་གྱི་འདོད་ཆགས་ཀྱི་མགོ་ལ་རྒྱོབ་ཅིག །ཞེ་སྡང་གི་མགོ་ལ་རྒྱོབ་ཅིག །གཏི་མུག་གི་མགོ་ལ་རྒྱོབ་ཅིག །རྣམ་རྟོག་གི་མགོ་ལ་རྒྱོབ་ཅིག་ཟེར་བས་སྲིད་གསུམ་འཇིག་པ་ལྟ་བུའི་དངངས་སྐྲག་བྱུང་བའི་བར་མི་ཐམས་ཅད་གད་མོ་ཤོར་འདུག་ཅི་ཡིན་གཟིགས་པས་ཕྱི་སྒོའི་རྩར་ལྷ་ང་ཁ་སྦུབས་ནས་ངག་དབང་ཆོས་རྒྱལ་གྱི་འདོད་ཁ་མ་གང་ཚད་གནོན་ཅིག་ཟེར་སྲི་མནན་གྱི་བྲོ་བརྡུང་འཁྲབ་ཀྱིན་འདུག་པ་དང༌། སླར་གཟིམས་ཆུང་དུ་གཟིགས་པས་དེར་ཅི་ཡང་མི་སྣང་བ་འདུག །འོ་དེ་རིང་སྨྱོན་པ་འདིས་ང་ལ་མིག་འཕྲུལ་ཞིག་ཀྱང་བསྟན་བྱུང་གསུངས་སོ། །དེ་མདོས་ཆོག་བཏང་བའི་དཔེ་གཅིག་བཞག་ནས་སླར་རྒྱལ་ཁམས་ཕྱོགས་མེད་བསྐོར་བར་བྱོན་སོང་ངོ༌། །

 དེ་ནས་བླ་མ་དཔལ་ན་ཞོལ་ལ་བྱོན་ནས་ཆང་འཚོང་མའི་ནང་དུ་ཆང་བཞེས་གླུ་ལེན་བཞུགས་དུས། དེའི་ཉེ་ལོགས་ཞིག་ཏུ་རྒན་མོ་ལོ་བརྒྱད་ཅུ་ལོན་པའི་ལོང་བ་ཞིག་ལ་ནོར་བ་གཅིག་མ་གཏོགས་མི་འདུག་པ། དེ་རྐུན་པོ་དཔྲལ་ཐེར་ཞིག་གིས་བརྐུ་བར་བསམ་དུས། བླ་མས་མཁྱེན་ནས་རྒན་མོའི་ནང་དུ་བྱོན་པས། རྒན་མོ་དེ་ཨོ་མ་ཎི་པདྨེ་ཧཱུཾ། བླ་མ་འབྲུག་པ་ཀུན་ལེགས་མཁྱེན་ནོ། །འདི་དང་ཕྱི་མ་བར་དོ་གསུམ་ལ། །མི་བཟོད་སྡུག་བསྔལ་ཀུན་ལས་སྐྱོབས་ཤིག །ཅེས་ཟེར་འདུག་པས། བླ་མས་རྒན་ལ་ཅི་ཟེར་གྱིན་ཡོད་གསུངས་པས། བླ་མ་གསོལ་བ་བཏབ་ཀྱི་ཡོད་ཅེས་ཟེར། བླ་མ་སུ་དྲིས་པས། ཆོས་རྗེ་འབྲུག་པ་ཀུན་ལེགས་ཟེར། སྔར་མཇལ་ཡོད་དམ་དྲིས་པས། མ་མཇལ་མཚན་ཐོས་པ་ཡིན་ཟེར། བླ་མས་འབྲུག་པ་ཀུན་ལེགས་ང་ཡིན་གསུངས་པས། བརྫུན་མ་ཡིན་ནམ་ཟེར་རོ། །ངོ་ཏིག་ཡིན་བྱས་པས། འབྲུག་པ་ཀུན་ལེགས་ངོ་མ་ཡིན་ན། རྒན་མོ་རང་ལ་ལུས་འབྲེལ་ཞིག་ཞུ་ཟེར་བ་ལ་ནི། རང་ཡང་རྒད་ནས་མ་བྱུང་བླ་མ་ཡང་རུས་ཁོག་སློང་མི་ཚུགས། དེ་བས་ཚིག་ཉུང་ལ་དོན་ཆེ་བའི་ཆོས་འབྲེལ་ཞིག་ཞུ་ཟེར་བས། བླ་མས་ཆོས་འབྲེལ་དགོས་ན་སློབས་ཤིག་གསུངས། ཨོཾ་མ་ཎི་པདྨེ་ཧཱུཾ། དཔྲལ་མགོ་ཐེར་ཐེར་སླེབས་སོང༌། །ཨོཾ་མ་ཎི་པདྨེ་ཧཱུཾ། ལྕེ་ཆུང་ལྷབ་ཀྱིན་བཏང་སོང༌། །ཨོཾ་མ་ཎི་པདྨེ་ཧཱུཾ། ཙོག་བུའི་རི་རི་བསྡད་སོང༌། །ཨོཾ་མ་ཎི་པདྨེ་ཧཱུཾ། ལྟག་ལྐོག་གྱིར་གྱིར་ལང་སོང༌། །ཨོཾ་མ་ཎི་པདྨེ་ཧཱུཾ། ཞེས་གསུངས་ནས་བྱོན་སོང་ངོ༌། །དེའི་མཚན་མོ་རྒན་མོ་ཐུན་བཏང་བ་དང༌། རྐུ་མ་དཔྲལ་ཐེར་བརྐུ་བ་འོང་བ་ཐུག་ནས། རྐུ་མ་ཡང་རྒན་མོས་མི་མཐོང་བསམས་ཀྱང་མཐོང༌། ལྕེ་ནར་བ་མཐོང༌། ཨོཾ་ཙུག་སྡོད་པའང་མཐོང་སྙམ་ནས་བ་མ་ཐོབ་པར་ལོག་སོང་ངོ༌། །བླ་མའི་ཐུགས་རྗེ་ལས་བ་དེ་ནོར་མང་དུ་འཕེལ་ནས་རྒན་མོ་ལ་བུ་དང་འདྲ་བར་ཚེ་འདི་ལ་ཕན་པ་རྒྱ་ཆེར་བྱུང༌། ཕྱིས་ཀྱང་བླ་མའི་ཐུགས་རྗེ་ལས་མཁའ་སྤྱོད་གྲོལ་ཅེས་གྲགས་སོ། །དེ་ནས་བླ་མ་ཡར་བྱོན་པའི་ཚེ་མི་ཚང་ཕྱུག་པོ་ཞིག་གི་ནང་དུ་བྱོན་ནས་བུ་མོ་དང་ཆང་ཡོད་ན་གནས་ཚང་ཞིག་ཐོངས་དང་གསུངས་པས། ཨ་མ་ཞིག་གིས་བུ་མོ་མེད་ཆང་ཡོད་ལགས་ཞུས་པས། ཡགས་ཡགས་འགྲིག་གསུངས་ནས་འདིར་བཞུགས་དུས། དེའི་ཁྱིམ་མཚེས་ཤིན་ཏུ་ཕ་དད་པ་ཅན་ཞིག་དང༌། མ་རང་བཞིན་བཟང་བ་ཞིག་དང༌། མནའ་མ་ཆོས་ལ་དཀར་བ་ཞིག་འདུག་པ། ཨ་མ་དེའི་བུ་དེ་འབྲུམ་ནད་ཀྱིས་ཤི་ནས་ཁོང་གསུམ་སྡུག་བསྔལ་གྱིས་ནོན་ཏེ་ལྟོ་ཡང་ཆག་འདུག །ཉེ་འཁོར་རྣམས་ཀྱིས་སེམས་ཇི་ལྟར་གསོ་ཡང་ངུ་འཕྲོད་མ་ཆོད་པར་ཡོད་ཚེ། གནས་མོའི་ཨ་མ་དེས་ཚུར་ཁྲིད་བྱུང་བས། བླ་མས་གཤིན་པོ་དེ་ལ་བསྔོ་བ་ཞིག་མཛད། དེ་ནས་ཁོང་གསུམ་གྱི་སེམས་གསོ་ཕྱིར་འདི་སྐད་དོ། །ལར་འཇིག་རྟེན་འདིར་སྐྱེ་རྒ་ན་འཆི་འདི་སུ་ལ་ཡང་མ་ཁྱབ་པ་མེད། ང་ཡང་སྔོན་ཆུང་ངུ་ནས་ཕ་སྣེལ་བས་བཀྲོངས། ཨ་མ་ཡང་ཁུ་ཚན་གྱིས་བླངས་ནས་གང་བས་སྐྱོ་བའི་སྡུག་པོ་བྱུང་ཡོད། ཁྱེད་རང་ཚོ་ཡང་སེམས་སྡུག་མ་བྱེད་པར་ངའི་ཁ་ལ་ཉོན་ཅིག་གསུངས་ནས་གཏམ་རྒྱུད་དེ་བཤད་དོ། །སྔོན་རྒྱ་གར་དུ་སངས་རྒྱས་ཞལ་བཞུགས་དུས་ལེགས་བྱིན་ཞེས་བྱ་བའི་བཟའ་མི་གཉིས་ལ་བུ་གཞོན་ནུ་ཤིན་ཏུ་མཛེས་པ་ཞིག་དང་མནའ་མ་ཡང་ཆོས་ལ་དད་པ་ཆེ་བ་ཞིག་ཡོད་པ་ལ། སངས་རྒྱས་ཀྱིས་ཁོང་གསུམ་གྱི་དད་པ་བརྟག་པའི་ཕྱིར་དུ་སྦྲུལ་གཅིག་ཏུ་སྤྲུལ་ཏེ་བུ་དེ་ཟོས་སོ། །དེ་ནས་ནངས་པར་སངས་རྒྱས་ཀྱིས་བཙུན་པ་ཞིག་ཏུ་སྦྲུལ་ནས་གཟིགས་སུ་བྱོན་པས། ཕ་དེ་ཡ་ཉམས་ལང་མེད་པར་ཤོ་རྒྱབ་ཀྱིན་འདུག་པ་ལ། བཙུན་པ་དེས་ཟེར་བ། ཕ་ཁྱོད་ལ་མི་ཚོས་འཕྱ་གིན་འདུག །བུ་དེ་འདྲ་ཤི་ནས་མྱ་ངན་མི་བྱེད་པས་སོ་ཟེར་བས། ཕ་ན་རེ། བཙུན་པ་ཆོས་མ་གོ་བར་འདུག་པ་ལ་ཉོན་ཅིག །རི་གསུམ་རྩེ་ཡི་ཤིང་བུ་ལ། །སྲོད་ལ་བྱ་སྣ་ཚོགས་འདུ། །ཐོ་རངས་བྱ་ཕྲན་ཐམས་ཅད་གྱེས། །སེམས་ཅན་མི་རྟག་དེ་དང་འདྲ། །ཞེས་ཟེར་རོ། །ཡང་མ་དེ་ཡང་ཉམས་ལང་མེད་པར་ཁྲོམ་གྱི་དཀྱིལ་དུ་གླུ་ལེན་ཅིང་འདུག་པས། བཙུན་པས་མ་ཁྱོད་ལ་མི་ཚོས་འཕྱ་གིན་འདུག །བུ་འདི་འདྲ་ཤི་ནས་སྡུག་བསྔལ་མི་བྱེད་པས་སོ་ཟེར་བས། མ་དེ་ན་རེ། བཙུན་པ་ཁྱོད་ཆོས་མ་གོ་བར་འདུག་ང་ལ་ཉོན་ཅིག །ལས་ཀྱི་རླུང་གིས་དེད་པ་ཡི། །ཀུན་གཞིའི་རྣམ་ཤེས་འཁྱམས་པོ་དེ། །དང་པོ་ང་ཡི་ཤོག་མ་བྱས། །མཐའ་མར་སོང་ཟེར་མ་བྱས་ཏེ། །སེམས་ཅན་མི་རྟག་དེ་དང་འདྲ། །ཞེས་ཟེར་རོ། །ཡང་མནའ་མའི་རྩར་བྱོན་པས་མོ་ཡང་ཉམས་ལང་མེད་པར་གཞས་གཏོང་གིན་འདུག་པས། བཙུན་པས་བུ་མོ་ཁྱོད་ལ་མི་ཚོས་འཕྱ་གིན་འདུག་ཁྱོ་འདི་འདྲ་ཤི་ནས་སེམས་ཕྲེང་མི་བྱེད་པས་སོ་ཟེར་བས། བུ་མོ་ན་རེ། བཙུན་པ་ཁྱོད་ཆོས་མ་གོ་བར་འདུག་ང་ལ་ཉོན་ཅིག །རི་གསུམ་རྩེ་ཡི་ཤིང་བུ་དང༌། །ལུང་གསུམ་མདོ་ཡི་ཀོ་བ་གཉིས། །ཀོ་མཁན་ལྷན་ཅིག་འདེབས་ན་ཡང༌། །ཀོ་ཤིང་ལྷན་ཅིག་བསྡད་དབང་མེད། །ཐ་མར་ཀོ་ཤིང་འབྲལ་དགོས་སོ། །སེམས་ཅན་མི་རྟག་དེ་དང་འདྲ། །ཞེས་ཟེར་བ་ལ་སངས་རྒྱས་ཀྱིས། ཤི་བ་ལ་མྱ་ངན་མེད་ན་གསོས་ནས་བསྟན་པ་ལ་དགའ་ཚོར་ཨེ་འདུག་བལྟའོ་དགོངས་ནས། བུ་དེ་རྒྱན་ཆ་ལུགས་ཀྱིས་བརྒྱན་ནས་བཏང་བས་ཀྱང་ཁོང་གསུམ་ལ་དགའ་ཚོར་མི་འདུག་པས་ཆོས་ལ་དད་པ་གཏིང་ནས་ཡོད་པར་མཁྱེན་ཏེ་ཆོས་གནང་བས་ཁོང་གསུམ་ག་སངས་རྒྱས་སོ། །ཞེས་གསུངས་འདུག་པ་བཞིན་ཁྱོད་རང་གསུམ་ཡང་ལན་ཅིག་སྔོན་གྱི་སྨོན་ལམ་གྱིས་འབྲེལ་བར་འདུག་ཀྱང༌། བཟའ་ཚང་ཚོང་འདུས་ཀྱི་མགྲོན་པོ་དང་འདྲ་བར་མི་རྟག་པ་ཡིན་པས། སེམས་སྡུག་མ་བྱེད་ཅེས་གསུང་དུས་ཁོང་གསུམ་ཡང་སྣང་བ་གྱུར་ཏེ་སྡུག་བསྔལ་སྒྱུ་མར་ཤེས་ནས། ཡུལ་གཞིས་ཐམས་ཅད་དགེ་འདུན་ལ་ཕུལ། ཆོས་རྒྱགས་ཙམ་ཁྱེར་ནས་སོ་སོར་ཆོས་ལ་སོང་ནས་ཕ་དེ་གངས་རི་ཐོད་དཀར་དང༌། མ་དེ་བསམ་ཡས་མཆིམས་ཕུ་དང༌། མནའ་མ་དེ་ཆུ་ཤུལ་གྱི་རི་ཁྲོད་དུ་འདུག་ནས་མཐར་གསུམ་ཀས་ལམ་སྣ་ཟིན་པ་ཡོད་སྐད་དོ། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། གཡས་རུ་གཙང་ཕྱོགས་སུ་འགྲོ་དོན་ཇི་ལྟར་མཛད་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་བཞི་པའོ།། །།

༈ དཀར་བརྒྱུད་གངས་རིའི་ཕྲེང་བ་མཐོན་པོའི་སྤོར། །གྲུབ་མཆོག་ཆར་སྤྲིན་ལང་ལིང་འཁྲིགས་པའི་དབུས། །སྙན་གྲགས་འབྲུག་གི་སྒྲ་དབྱངས་ཆེར་སྒྲོག་པའི། །འབྲུག་པ་ཀུན་ལེགས་ཞབས་ལ་ཕྱག་འཚལ་ལོ། །འོ་ལགས་སོ་ད་ནི་འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་མཚན་ཅན་དེ་ཉིད་ལན་ཅིག་ཙཱ་རི་ལ་བྱོན་པར་དགོངས་ནས་ཤར་དྭགས་ལྷ་སྒམ་པོའི་ཕྱོགས་སུ་འགྲིམ་སྟེ་བྱོན་པས། དྭགས་པོའི་ལམ་འགྲམ་གྱི་ཁང་ཆུང་ཞིག་ཏུ་གཟིགས་པས། དེར་ལྐུག་པ་ཧོར་རྒྱལ་ཟེར་བ་གླུད་འདྲ་བ་ཞིག་ལ་ཆུང་མ་དགའ་ཡགས་མོ་ཟེར་བའི་བུ་མོ་མཁའ་འགྲོའི་མཚན་དང་ལྡན་པ་ཞིག་བཅས་ཁོང་གཉིས་སྤགས་ཟ་གིན་འདུག་པས། བུ་མོ་དེ་རིགས་བཟང་མར་མཁྱེན་ནས་རེ་ཞིག་ཕྱག་རྒྱ་མར་བཞེས་ནས་ཆོས་ལ་བཀོད་པར་དགོངས་ནས་བླ་མས་འདི་སྐད་ཅེས་གསུངས་ཏེ། ཁམ་སྡོང་སྐམ་པོའི་སྟེང་ན་འདུག་པའི་སྤྲེ་མོ་སྔོ་དཀར་ཁྱོད། །ཁམ་བུ་མངར་མེད་སྐྱུར་མེད་དེ་ལ་ཞེན་ནས་མ་ཆགས་པར། །ཨ་བོ་ཁོ་བོའི་ཨམ་ཕྲག་ནང་དུ་གནང་སྦྱིན་ཡོད་པ་ནོམས་ཤོག །ཞེས་གསུངས་པས་མོ་ལ་ཟེར་བ་གོ་ནས་ལམ་སང་ལྐུག་པ་དེ་ལྕི་བ་འདྲུ་བར་བཏང་སོང༌། དེ་ནས་བླ་མས་བུ་མོ་དེ་ལ་ནན་གྱིས་གཟིགས་ནས། རྐུབ་ཚོད་འདི་ལ་བལྟས་ན། །འདོད་ཆགས་ཆེ་ཆེ་འདྲ་བས། །ཁ་ཆུང་འདི་ལ་བལྟས་ན། །སྟུ་སྦུག་དམ་དམ་འདྲ་བས། །རྐང་ཆུང་འདི་ལ་བལྟས་ན། །འོག་འདེགས་མཁས་མཁས་འདྲ་བས། །མཁས་དང་མི་མཁས་བལྟའོ། །ཞེས་གསུངས་པས། བུ་མོ་ན་རེ། འོག་འདེགས་ངས་མི་ཤེས་ལ། སྟུ་ཆུང་དམ་པོ་ཡོང་ངས་སྔར་ཕོ་མཚན་ནང་དུ་བཙུག་མ་མྱོང་ཟེར། བླ་མས་འོ་ན་ཁྱོ་ཕོ་ལྐུག་པ་དེས་ག་འདྲ་བྱེད་ཀྱི་ཡོད་གསུངས་པས། ཁོ་ལྐུག་པ་ཡིན་ཙང་ཕྱི་ནང་ཤེས་ཀྱི་མེད་ལགས་ཟེར། འོ་ངས་ཕྱི་ནང་ཤེས་ང་ཕྱི་ལ་བསྡད་རྒྱུ་མིན་ནང་དུ་འཛུལ་དགོས་གསུངས་ནས་ཕྱག་ལེན་མཛད་པས། མོ་ཡང་མཁའ་འགྲོ་མའི་རིགས་སད་ནས་ཆོས་ཕྱོགས་ལ་བློ་ཕྱོགས་ཏེ་བླ་མའི་ཕྱག་ཕྱིར་འགྲོ་རྒྱུ་ཞུས་པས། སྣོད་ལྡན་དུ་གཟིགས་ནས་ཁྲིད་པར་ཞལ་གྱིས་བཞེས། དེ་ནས་ལྐུག་པ་ཡོང་བའི་མོད་ལ་མོས་གཡོ་བྱས་ཏེ་ཕུ་ཡ་གི་ན་ཤ་འདུག་ལོ། ངས་ཤ་དུམ་པ་རེ་ཨེ་ཐོབ་ལྟ་དགོས། དགོང་མོ་ཚུན་ལ་སླར་འཁོར་ཡོང་ཟེར་ནས་ནང་གི་ཆས་ཀ་དྲག་ཤོས་ཐམས་ཅད་འཁུར་ནས་བླ་མའི་རྗེས་སུ་ཆོས་ལ་བྲོས་སོང་ངོ༌། །བླ་མས་ལྐུག་པ་དེ་ཉིན་གསུམ་ཙམ་སོང་ཡང་ཨ་ལྕེ་ཨ་ལྕེ་ཟེར་ནས་སྐད་གཏང་གི་ཡོད་པ་འདྲ། འདིའི་རྣམ་སྨིན་གྱིས་ཁྱོད་རང་ཆོས་བྱས་ཀྱང་གྲུབ་ལྟ་གྲུབ་ཡོང༌། དཀའ་བ་ཆེ་སེ་ཡོང་བ་འདྲ་གསུངས་ནས། ཞག་བདུན་སྙན་བརྒྱུད་ཀྱི་ཁྲིད་འཕོག་ནས་རྩཱ་རི་རྫ་སྤྱིལ་དུ་སྒོམ་དུ་བཏང༌། སང་ཕོད་ང་ཡང་དེར་སླེབས་ཡོང་གསུངས་ནས་ཁ་གྱེས་སོང་ངོ༌། །དེ་ནས་བླ་མ་དྭགས་ལྷ་སྒམ་པོར་ཕྱག་ཕེབས་ནས། དེར་གྲྭ་བཙུན་ཨ་ཎེ་སྒོམ་ཆེན་སྐྱ་སེར་ཕོ་མོ་ཐམས་ཅད་སྨྱུང་གནས་གཏོང་བ་ཡིན་ཟེར་ཕྱག་འཚལ་གྱིན་འདུག་པས། བླ་མས་ཀྱང་ལོགས་ཤིག་ཏུ་འདི་སྐད་ཅེས་གསུངས་ནས་ཕྱག་འཚལ་བར་མཛད་དོ། །མ་སྐྱེས་མི་འགག་ཆོས་ཀྱི་སྐུ་ལ་ཕྱག་འཚལ་ལོ། །ཀུན་གྱི་མི་མཐོང་ལོངས་སྤྱོད་རྫོགས་པའི་སྐུ་ལ་ཕྱག་འཚལ་ལོ། །ཅིར་ཡང་སྣང་བ་སྤྲུལ་པའི་སྐུ་ལ་ཕྱག་འཚལ་ལོ། །མཚན་ཉིད་ལྡན་ན་བླ་མ་རྣམས་ལ་ཕྱག་འཚལ་ལོ། །དངོས་གྲུབ་སྟེར་ན་ཡི་དམ་ལྷ་ལ་ཕྱག་འཚལ་ལོ། །ཕྲིན་ལས་སྒྲུབ་ན་མཁའ་འགྲོའི་ཚོགས་ལ་ཕྱག་འཚལ་ལོ། །བར་ཆད་སེལ་ན་ཆོས་སྐྱོང་རྣམས་ལ་ཕྱག་འཚལ་ལོ། །ཟབ་མོ་འདུག་ན་དམ་ཆོས་རྣམས་ལ་ཕྱག་འཚལ་ལོ། །ཚུལ་ཁྲིམས་འདུག་ན་དགེ་འདུན་རྣམས་ལ་ཕྱག་འཚལ་ལོ། །མཐའ་དབུས་མེད་ན་ལྟ་བ་རྣམས་ལ་ཕྱག་འཚལ་ལོ། །དམིགས་གཏད་མེད་ན་སྒོམ་པ་རྣམས་ལ་ཕྱག་འཚལ་ལོ། །ཚུལ་འཆོས་མེད་ན་སྤྱོད་པ་རྣམས་ལ་ཕྱག་འཚལ་ལོ། །གདོད་ནས་གྲུབ་ན་འབྲས་བུ་རྣམས་ལ་ཕྱག་འཚལ་ལོ། །བསྲུང་དུ་མེད་ན་དམ་ཚིག་རྣམས་ལ་ཕྱག་འཚལ་ལོ། །ཞེས་དེ་ཡན་ཆད་སྟོད་ལས་བྱང་ཆུབ་སྒྲུབ་པའི་ཕྱག་ཡིན། ད་ནི་སྨད་ལས་འཕྲིན་ལས་སྒྲུབ་པའི་ཕྱག་འཚལ་བ་ནི། ཚོགས་གཉིས་བསགས་ནས་བདེ་བ་ཐོབ་ལ་ཕྱག་འཚལ་ལོ། །ལས་ཅན་བསགས་ནས་སྡུག་བསྔལ་མྱོང་ལ་ཕྱག་འཚལ་ལོ། །གང་བྱུང་ཆོག་པ་ཆོག་ཤེས་སྐུ་ལ་ཕྱག་འཚལ་ལོ། །ཞུས་པ་མི་གསན་དཔོན་པོའི་སྙན་ལ་ཕྱག་འཚལ་ལོ། །བསླབ་པས་མི་ཉན་གཡོག་པོའི་སེམས་ལ་ཕྱག་འཚལ་ལོ། །ཡོད་པ་མི་ཟ་ཕྱུག་པོའི་ཁ་ལ་ཕྱག་འཚལ་ལོ། །བསགས་པས་མི་གསོག་བཀྲེན་པའི་ནོར་ལ་ཕྱག་འཚལ་ལོ། །ཆུང་མས་མི་ཆོག་མཛའ་མོ་འཚོལ་ལ་ཕྱག་འཚལ་ལོ། །དྲང་པོར་མི་བཤད་འཁྱོག་པོའི་ངག་ལ་ཕྱག་འཚལ་ལོ། །རྒན་ཟེར་མི་ཉན་གཞོན་ཟེར་ཉན་ལ་ཕྱག་འཚལ་ལོ། །འཆི་བ་མི་དྲན་རྒན་མོའི་སྟུ་ལ་ཕྱག་འཚལ་ལོ། །དྲིན་ལན་ལོག་འཇལ་ཕྲུག་གུ་རྣམས་ལ་ཕྱག་འཚལ་ལོ། །སྡོམ་གསུམ་མི་སྲུང་ཆོས་གོས་གྱོན་ལ་ཕྱག་འཚལ་ལོ། །ཚིག་ལ་ཞེན་པའི་དགེ་བཤེས་རྣམས་ལ་ཕྱག་འཚལ་ལོ། །ལྟོ་ཕྱིར་ཤོར་བའི་སྒོམ་ཆེན་རྣམས་ལ་ཕྱག་འཚལ་ལོ། །རང་དོན་སྟོར་བའི་འགྲོ་དོན་མཁན་ལ་ཕྱག་འཚལ་ལོ། །ཆོས་དང་ནོར་རྫས་བརྗེ་མཁན་རྣམས་ལ་ཕྱག་འཚལ་ལོ། །འདོད་ཡོན་སྤངས་ཟེར་ལྐོག་ནོར་གསོག་ལ་ཕྱག་འཚལ་ལོ། །ཉན་མཁན་མེད་པའི་ཁ་འཆལ་རྣམས་ལ་ཕྱག་འཚལ་ལོ། །སྡོད་ས་མ་ཆགས་སྤྲང་པོ་རྣམས་ལ་ཕྱག་འཚལ་ལོ། །དལ་ཁོམ་མེད་པ་འཆལ་མོའི་རྐུབ་ལ་ཕྱག་འཚལ་ལོ། །ཞེས་གསུངས་ནས་ཕྱག་འཚལ་བས་ལ་ལས་གད་མོ་རྒོད། ལ་ལས་འདི་སྨྱོན་པ་རང་འདུག་ཟེར། ལ་ལས་ཁ་བདེ་མོ་འདྲ་འདུག་ཟེར་བས། སྒམ་པོ་ཁྲི་འཛིན་སྤྱན་སྔ་རིན་པོ་ཆེའི་ཞལ་ནས། འོ་ཁྱོད་རང་ཚོ་འདི་ལ་སྨྱོན་པ་དང་ཁ་བདེ་མོ་ཟེར་མ་ཞུས་ཤིག །ཁྱེད་རང་ཚོས་མ་གོ་བ་འདུག་པས་ལན། འདི་འཁྲུལ་པ་ཞིག་པའི་རྣལ་འབྱོར་པ་ལགས་ཏེ་བཤགས་པ་ཕུལ་ཅིག་གསུངས་པས། ཐམས་ཅད་བླ་མ་ལ་ཕྱག་དིར་གྱིས་འཚལ་བྱུང༌། དེ་ནས་སྤྱན་སྔ་རིན་པོ་ཆེ་ནས་ཞལ་ཏ་སོགས་གང་ལེགས་ཕུལ། གཟིམས་ཆུང་ལོགས་སུ་བཅད་དེ་གང་དགྱེས་དགྱེས་སུ་བཞུགས་མཛོད། ཅེས་ཞུས་པས། དེ་རིང་དགའ་མོ་རང་འདུག་ངས་བླ་མ་རྒྱང་འབོད་མ་ཞིག་འཐེན་དགོས་གསུངས་ནས་འདི་སྐད་ཅེས་གསུངས། ང་ཡི་བླ་མ་ལྷ་རྗེ་བསོད་ནམས་རིན་ཆེན་ཐུགས་རྗེ་རང་གཟིགས་དང༌། །ཚེ་སྔོན་བསོད་ནམས་བསགས་པས་དལ་འབྱོར་མི་ལུས་ཐོབ་པ་ང་ལ་གཟིགས་དང༌། །ཅི་བྱས་ཆོས་སུ་འགྲོ་བས་སྡུག་བཙིར་མི་དགོས་པ་ལ༴ ནོར་རྫས་འདོད་ཚད་ཡོང་བས་རྨོ་བཀོལ་མི་དགོས་པ་ལ༴ ཁང་པ་སྐྱིད་ཚད་ལ་བསྡད་པས་ས་བརྐོ་རྡོ་རློག་མི་དགོས་པ་ལ༴ གར་སྐྱིད་ཕ་ཡུལ་དུ་བྱས་པས་ས་ཆའི་ཆགས་སྡང་མི་དགོས་པ་ལ༴ རང་སེམས་བླ་མར་ཤར་བས་གསོལ་བ་གཞན་ལ་འདེབས་མི་དགོས་པ་ལ༴ བྱ་སྤྱོད་ལྷུག་པར་བཞག་པས་བྱར་མེད་གཞན་ལས་འཚོལ་མི་དགོས་པ་ལ༴ ལྟ་བ་ཕྱོགས་ལྷུང་བྲལ་བས་གྲུབ་མཐའི་ཕྱོགས་འཛིན་མི་དགོས་པ་ལ༴ སྒོམ་པ་དམིགས་གཏད་མེད་པས་བྱིང་རྒོད་དགག་མི་དགོས་པ་ལ༴ སྤྱོད་པ་ཤུགས་བྱུང་སྤྱད་པས་ཚུལ་འཆོས་ལས་འདས་པ་ལ་ང་ལ༴ འབྲས་བུ་གདོད་ནས་གྲུབ་པས་གཞན་ནས་རེ་དོག་དང་བྲལ་བ་ལ་ང་ཤ༴ དམ་ཚིག་ཡེ་གསུངས་ཤེས་པས་གནང་བཀག་གི་འཕྲང་ལས་གྲོལ་བ་ང་ལ༴ སྨོན་ལམ་སྔོན་ནས་ཐེབས་པས་ཡིད་སྨོན་ཁ་མཁས་ལ་རེ་མི་དགོས་པ་ང་ལ༴ བུ་མོ་གཞན་ཚད་ལ་བསླབ་ཚད་ཉན་པས་རྒན་མོ་དང་འཛིངས་མི་དགོས་པ་ང་ལ༴ བུ་མོ་མ་རྒས་མ་ཤི་བ་ནས་བཞག་ཆོག་པས་ཡུགས་ས་བྱེད་མི་དགོས་པ་ང་ལ༴ གཉེར་པ་རང་གིས་བྱས་པས་རང་དབང་མི་ལ་མ་ཤོར་བ་ང་ལ༴ བླ་མ་ཆོས་བརྒྱད་ཀྱིས་ཁེངས་པ་མང་བས་ང་རང་དམན་ནས་བཟུང་ཆོག་པ་ང་ལ༴ བྱུང་ན་བྱས་ཆོག་མ་བྱུང་ན་བཞག་ཆོག་པའི་བློ་བདེ་པོ་ང་ལ་གཟིགས་དང༌། །ཞེས་པའི་གླུ་དབྱངས་སྙན་པོ་ལྷང་ལྷང་ཐོས་པས། བཙུན་པ་དང་བཙུན་མ་མང་པོས་ཇ་དང་ཆང་སོགས་འཁུར་བྱུང་ནས་ཐམས་ཅད་མིག་ནས་མཆི་མ་ཤོར་དད་དད་མོས་མོས་བྱས། སྤྱན་སྔ་རིན་པོ་ཆེ་ཡང་མཉེས་མཉེས་བྱས་བླ་མ་ལ་འདི་ཞུས་ཏེ། རང་སྣང་འཁྲུལ་པ་ཞིག་པའི་རྣལ་འབྱོར་ལ། །ད་ཐུག་གྲྭ་ཚང་གང་དང་གང་དུ་བཞུགས། །དབེན་གནས་དགོན་པ་གང་དང་གང་དུ་བཞུགས། །རྒྱལ་ཁམས་ཕྱོགས་མེད་གང་དང་གང་དུ་བྱོན། །ཆོས་མཛད་བཟང་པོ་སུ་དང་སུ་རང་འདུག །ཅེས་ཞུས་པས། བླ་མས་རྒྱལ་ཁམས་ཡོངས་ཀྱི་གནས་ཚུལ་གྱི་མགུར་དབྱངས་འདི་སྐད་ཅེས་གསུངས་སོ། །

 རྣལ་འབྱོར་ངས་མ་བསྡད་རྣལ་འབྱོར་ངས་བཀའ་བརྒྱུད་ཀྱི་གྲྭ་ས་རུ་ཕྱིན་པས། །བཀའ་བརྒྱུད་ཀྱི་གྲྭ་ས་ན་མི་རེ་ཆང་བན་རེ་བཟུང༌། །རྣལ་འབྱོར་ང་གླུ་མཁན་ཉོ་ཆང་བའི་གྲལ་དུ་ཚུད་ཀྱི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་ས་སྐྱ་པའི་གྲྭ་ས་རུ་ཕྱིན་པས། །ས་སྐྱ་པའི་གྲྭ་པ་ཚོ་གྲུབ་མཐའ་ཀུན་ཁྱད་དུ་གསོད་ཀྱི་འདུག །རྣལ་འབྱོར་ང་ཆོས་སྤོང་གི་ལས་ལ་འབྱར་གྱི་དོགས་ནས་རང་ཚོས་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་དགེ་ལྡན་པའི་གྲྭ་ས་རུ་ཕྱིན་པས། །དགེ་ལྡན་པའི་གྲྭ་ས་ན་སྐྱོ་གྲོགས་བཙུན་ཆུང་ལ་རེ། །རྣལ་འབྱོར་ང་ཁུ་བ་འབྱིན་པའི་ལྟུང་བ་འབྱུང་གི་དོགས་ནས་རང་ཚོས་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་སྒོམ་ཆེན་པའི་ཆོས་གྲྭ་ས་རུ་ཕྱིན་པས། །སྒོམ་ཆེན་པ་ཚོགས་ཐུགས་དམ་རིག་མ་ལ་རེ། །རྣལ་འབྱོར་ཁྱིམ་པའི་ཨ་ཕ་རུ་སོང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ང་རྙིང་མ་པའི་གྲྭ་ས་རུ་ཕྱིན་པས། །རྙིང་མ་པའི་གྲྭ་ས་ན་བྱིན་རླབས་འབག་འཆམས་ལ་རེ། །རྣལ་འབྱོར་གར་མཁན་གྱི་གྲལ་དུ་ཚུད་ཀྱི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་གོང་མའི་རི་ཁྲོད་ལ་ཕྱིན་པས། །རི་ཁྲོད་པ་འདི་ཚོས་འཇིག་རྟེན་གྱི་འདུ་རྫི་གསོག་པ་འདུག །རྣལ་འབྱོར་ང་བླ་མའི་བཀའ་ཆད་འབྱུང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་དུར་ཁྲོད་དང་བས་མཐའ་རུ་ཕྱིན་པས། །དུར་ཁྲོད་དང་བས་མཐའ་ན་གཅོད་ཡུལ་བ་སྙན་གྲགས་སྒོམ་གྱིན་འདུག །རྣལ་འབྱོར་ང་ལྷ་འདྲེ་ཡི་བྲན་དུ་སོང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་གནས་བསྐོར་བའི་གྲལ་དུ་ཕྱིན་པས། །གནས་ཆེ་བསྐོར་མཁན་ཚོ་མིག་གིས་མཐོང་ཚད་རང་ཉོ་དགོས་འདུག །རྣལ་འབྱོར་ང་ཁེ་འདོད་ཚོང་པ་རུ་སོང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་མཚམས་སྒྲུབ་མཛད་ས་རུ་ཕྱིན་པས། །སྐུ་མཚམས་མཛད་མཁན་ཚོ་ཉི་མ་གང་ཤར་ལ་ཐུགས་རྒྱ་ཆེར་གྱིན་འདུག །རྣལ་འབྱོར་རང་ང་སྤྱིལ་ཆུང་གི་སྲུང་བ་རུ་སོང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་བླ་མ་རྣམ་པ་ཡི་དྲུང་དུ་ཕྱིན་པས། །བླ་མ་ཚོ་ཕྱག་རྫས་ལ་གཏན་འདུན་མཛད་ཀྱི་འདུག །རྣལ་འབྱོར་ང་གསོག་འཇོག་མཁན་དུ་སོང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་ཉེན་གནས་ཚོའི་དྲུང་དུ་ཕྱིན་པས། །ཉེ་གནས་ཚོ་བླ་མ་ཁྲལ་ཁྱུ་རུ་འཛུགས་ཀྱི་འདུག །རྣལ་འབྱོར་རང་ཉེ་གནས་ཀྱི་གཡོག་པོ་སོང་གི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་ཕྱུག་པོ་ཚོའི་ཁྱིམ་དུ་ཕྱིན་པས། །ཕྱུག་པོ་ཚོ་སྡུག་སྐད་དམྱལ་བ་ལས་ཆེ་བ་འདུག །རྣལ་འབྱོར་ང་གནོད་སྦྱིན་ཨ་པ་རར་སྐྱེས་ཀྱི་དགོས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་བཀྲེན་པ་མི་ལྟོགས་གི་ནང་དུ་ཕྱིན་པས། །མི་ལྟོགས་ཚོ་ཕ་གཞིས་ཚུན་གཏའ་མར་འཛུགས་ཀྱིན་འདུག །རྣལ་འབྱོར་ཐམས་ཅད་ཀྱི་སྔོ་ལོ་འཕྱར་གྱི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་ཆོས་འཁོར་ལྷ་ས་ལ་ཕྱིན་པས། །ལྷ་ས་པའི་གནས་མོ་ཚོ་ཐབ་ཇ་མགྲོན་པོ་ལ་རེ། །རྣལ་འབྱོར་ང་སྐྱིད་འཛོམས་ཕྱག་དར་མཁས་ཚུད་ཀྱི་དོགས་ནས་རང་ཚོད་བཟུང་བ་ཡིན། །རྣལ་འབྱོར་ངས་མ་བསྡད་རྣལ་འབྱོར་ངས་རྒྱལ་ཁམས་ཕྱོགས་མེད་ལ་ཕྱིན་པས། །རྒྱལ་ཁམས་གང་ན་ཡང་མི་ཚོས་རང་མགོ་སུ་ཐོན་ལ་བལྟ་གྱིན་འདུག །རྣལ་འབྱོར་ང་ཉན་རང་གི་བསམ་པ་སྐྱེ་ཡི་དོགས་ནས་རང་ཚོད་བཟུང་བ་ཡིན། །ཞེས་གསུངས་པས། སྤྱན་སྔ་བ་རིན་པོ་ཆེས་ཀྱང་བདེན་བདེན་གསུངས།

 དེ་ནས་ཐམས་ཅད་སོ་སོར་གྱེས་ནས་བླ་མ་ཡང་བྱ་ཡུལ་དུ་ཕྱག་ཕེབས་པས། བྱ་ས་ནང་སོའི་ཁྱིམ་དུ་བྱོན་པས་ཞལ་ཏ་བཟང་པོར་བྱུང༌། དེར་དགེ་བཤེས་དང་བཙུན་པ་སྒོམ་ཆེན་འགའ་འདུག་པ་ཁོང་ཚོ་ལ་ངས་ཆང་འཐུང་ནས་སྐད་ཆ་འགའ་བྱས་པས། དགེ་བཤེས་རྒན་ཙམ་ཞིག་འདུག་པ་དེ་ན་རེ། ཆོས་རྗེ་ཀུན་ལེགས་ཁྱོད། སྐུ་ཆས་ཀྱང་ཡང་ན་བླ་མ། ཡང་ན་རབ་བྱུང༌། ཡང་ན་རྟོགས་ལྡན་གྱི་ཆས་མི་མཛད་པར། ཅི་བྱུང་གང་བྱུང་དུ་མཛད་པ་འདི་འདྲ་ཕལ་གྱི་མིག་ལྟོས་ལའང་གནོད་འོང༌། བཞུགས་གནས་ཀྱང་རང་གི་གདན་ས་ཞིག་བཟུང་ནས་དེར་ཚུགས་ཐུབ་པར་མི་བཞུགས་པར་ཁྱི་བཞིན་འཁྱམས་པ་འདི་ཆོས་པ་ཡི་མཚང་འདྲ་མཐོང་བས་དེ་འདྲ་མ་མཛད་པའི་དགོས་པ་ནི་ཅི་ཡོད་ཞུས་པས། བླ་མས་འདི་སྐད་ཅེས་གསུངས་ཏེ། བླ་མ་བྱེད་པ་ལ་ནི་ཉེ་གནས་གཡོག་ཏུ་ཚུད་ནས་རང་དབང་མི་ལ་ཤོར་བ་འདུག །རབ་བྱུང་བྱེད་པ་ལ་ནི་འདུལ་བ་དང་མཐུན་དགོས། །དེ་ནི་སུ་ལའང་དེང་སང་དཀའ་མོ་རང་འདུག །རྟོགས་ལྡན་བྱེད་པ་ལ་ནི་གནས་ལུགས་རྟོགས་དགོས་གནས་ལུགས་དེ་ཡང་འདིའོ་ཞེས་སུ་རྟོགས་རྒྱུ་མི་འདུག །དེང་སང་ཕལ་མིག་ལ་གནོད་དང་མི་གནོད་དེ་ཡང་སོ་སོའི་རྣམ་རིག་གཙོ། །དམྱལ་བར་འགྲོ་སྙིང་འདོད་རྣམས་སངས་རྒྱས་བཅོམ་ལྡན་འདས་ཀྱི་ལད་མོ་བྱེད་ཀྱང་འགྲོ་བར་མཐོང༌། །སངས་ཆུང་རྒྱས་སྙིང་འདོད་ན་ཆ་ལུགས་ཅི་བྱུང་གང་བྱུང་བྱས་ཀྱང་མི་རྒྱས་མི་སྲིད་སྙམ། །གཅིག་ཏུ་ཡུན་རིང་འདོད་པ་འདི་ཡང་ཆོས་དང་འགལ་ཞིང་གནས་དང་ཡོན་བདག་བདག་གིས་བྱས། །བསྙེན་བཀུར་ཆེ་ཆུང་ཙམ་ལའང་ཆགས་སྡང་འཇིག་རྟེན་པ་ལ་ཆེ་བར་འདུག་པ་གཟིགས་ལས་ཆེ། །གདན་ས་བཟུང་བ་དེ་ཡང་དང་པོ་ཆོས་ཀྱི་ཚུགས་ཤིང་བར་དུ་གྲོས་ཀྱི་བསྐྱང་དགོས་འདུག །ཐ་མར་སྡིག་པས་བཟུང་ནས་མིང་ལ་དགོན་པར་བཏགས་ཀྱང་དོན་ལ་འཇིག་རྟེན་ལས་ཀྱང་ཐུ། །ཞེས་གསུངས་པས། དགེ་བཤེས་ཚོ་ཡང་མཉེས་ནས་དེ་བདེན་པ་རང་འདུག་བཀའ་དྲིན་ཆེ། ད་ཁྱེད་རང་གི་ཐུགས་དམ་འདྲ་ཡིད་སྨོན་དམ་བཅའ་གང་འདྲ་མཛད་ཀྱིན་ཡོད་ཞུས་པའི་ལན་དུ་མགུར་དབྱངས་འདི་སྐད་ཅེས་གསུངས་སོ། །སེམས་ཅན་སྤྱི་ལ་དགོས་པའི་དཀོན་མཆོག་ལ། །གསོལ་བ་སྙིང་ནས་འདེབས་པ་མ་བྱུང་ཡང༌། །ཚིག་གསུམ་སྐྱབས་འགྲོ་མི་ཆག་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །དུས་གསུམ་སངས་རྒྱས་བསྒྲུབ་པའི་བྱང་ཆུབ་སེམས། །སྙིང་ནས་བདག་གཞན་བརྗེ་བ་མ་བྱུང་ཡང༌། །རང་འདོད་རྐྱང་པ་མི་སྒྲུབ་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །མཆོག་ཐུན་དངོས་གྲུབ་སྟེར་བའི་ཡི་དམ་ལ། །བསྙེན་སྒྲུབ་ཚུལ་བཞིན་བྱེད་པ་མ་བྱུང་ཡང༌། །སྙིང་པོ་ངན་སྔགས་མི་སྒྲུབ་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །དགྲ་བོ་ཆམ་ལ་འབེབས་པའི་སྲུང་མ་ལ། །ཚོགས་དང་གཏོར་མས་མཉེས་པ་མ་བྱུང་ཡང༌། །དགྲ་ལ་ཁྱི་བཞིན་མི་རྦད་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །གདོད་ནས་རྣམ་པར་དག་པའི་ལྟ་བ་ལ། །ཕྱོགས་བྲལ་དམིགས་མེད་བསྒོམ་པ་མ་བྱུང་ཡང༌། །དངོས་དང་མཚན་མར་མ་འཛིན་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །འོད་གསོལ་མཁའ་ལྟར་དག་པའི་མཉམ་བཞག་ལ། །ཆུ་བོའི་རྒྱུན་གྱི་རྣལ་འབྱོར་མ་བྱུང་ཡང༌། །བསྒོམ་པ་ཐུན་དུ་མི་བཅད་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །དུས་ཚོད་བཞི་དང་འབྲེལ་བའི་སྤྱོད་པ་ལ། །སྤང་བླང་ཚུལ་བཞིན་བྱེད་པ་མ་བྱུང་ཡང༌། །ངོ་ལྐོག་ཚུལ་འཆོས་མི་བྱེད་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །སྤངས་རྟོགས་རང་ལ་རྫོགས་པའི་འབྲས་བུ་ལ། །རང་ལ་ཡོད་པར་རྟོགས་པར་མ་བྱུང་ཡང༌། །འབྲས་བུ་ཕྱི་དུས་མི་རེ་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །སྨྲ་བསམ་བརྗོད་དུ་མེད་པའི་དམ་ཆོས་ལ། །བྱར་མེད་ལྷུག་པར་སྐྱོང་བ་མ་བྱུང་ཡང༌། །བློས་བྱས་མཚན་འཛིན་མི་བྱེད་དམ་བཅའ་ཡིན། །དམ་བཅའ་སྙིང་ལ་ཞོག་ཅིག་ཨ་རོགས་ཚོ། །ཞེས་གསུངས་པས། དེར་ཚོགས་ཐམས་ཅད་དད་པར་གྱུར་ཏེ་ལག་པ་ཐལ་མོ་རོང་རོང་བྱེད་དོ། །དེ་ནས་སོ་སོའི་མོས་བློ་དང་འཚམས་པའི་ཆོས་འབྲེལ་ཡང་མང་དུ་གསུངས་ནས་འབྲེལ་ཚད་དོན་ལྡན་དུ་མཛད་དོ། །

 དེ་ནས་ཆོས་རྗེ་ཀུན་ལེགས་ཙཱ་རི་ལ་ཕྱག་ཕེབས་པའི་ལམ་དུ། གཙང་སྨྱོན་སངས་རྒྱས་མཚན་ཅན་དང༌། དབུས་སྨྱོན་ཀུན་དགའ་བཟང་པོ། འབྲུག་སྨྱོན་ཀུན་དགའ་ལེགས་པའི་མཚན་ཅན་གསུམ་གདན་འཛོམས་ཐུགས་མཐུན་ལྷན་དུ་བྱོན་ནས་ཙཱ་རི་གནས་སྒོའི་རྩར་ཕེབས་དུས། མ་འོངས་པའི་སེམས་ཅན་རྣམས་ཀྱི་མོས་པའི་རྟེན་སྐལ་དུ་ངེད་རང་སྨྱོན་པ་གསུམ་གྱི་བཤུལ་བཞག་འདྲ་བཞག་དགོས་གསུངས་ནས། གཙང་སྨྱོན་པས་རྡོ་ལ་ཞབས་རྗེས་གསལ་བར་འཇོག་པས། དབུས་སྨྱོན་པས་ཁྱོད་ཞབས་རྗེས་བཞག་ན་ངས་ཕྱག་རྗེས་འཇོག་གསུངས་ནས་འཇིམ་པ་ལ་བྱ་བ་བཞིན་དུ་མཛད་པས། འབྲུག་སྨྱོན་གྱིས་གསུངས་ཏེ་ཁྱེད་གཉིས་གྲུབ་རྟགས་འདི་འདྲ་མཛད་ན། ངེད་ཀྱི་ཁྱི་དེ་ཡང་གྲུབ་རྟགས་ཡོད་གསུངས་ནས་ཁྱི་ཡི་ལག་པ་ཕྱག་གིས་བཟུང་སྟེ་རྡོ་ནང་ནུབ་ནུབ་ཏུ་བཙུགས་པར་མཛད་པ་རྣམས་ད་ལྟའང་མཇལ་དུ་ཡོད་སྐད་དོ། །དེ་ནས་ཧེ་རུ་ཀ་རྣམ་པ་གསུམ་པོ་གཅིག་གིས་གཅིག་ལ་གུས་པ་དང་ཡ་མཚན་ཆེ་ཆེ་མཛད་ནས་རྫུ་འཕྲུལ་གྱི་སྐད་ཅིག་རོང་བསྐོར་བར་བསྐོར་རྩེ་བསྐོར་མཛད་ནས་སོ་སོར་གྱེས་སོང་ངོ༌། །

 དེ་ནས་ཆོས་རྗེ་ཉིད་དྭགས་པོའི་བུ་མོ་དགའ་ཡགས་མོ་དྲིས་པས། གནས་ནང་པ་ཚོ་ན་རེ། བཙུན་མོ་དེ་ཤི་ཡོད་ལས་ཆེ། །གངས་འུར་ནས་ལོ་གཅིག་མ་ལོན་ཙམ་སོང༌། །ཆས་ག་ནི་རྩམ་པ་བྲེ་གསུམ་ཙམ་ལས་མེད། ངེད་རྣམས་ཀྱིས་བསྐྱལ་བ་ལ་ནི་ལམ་མ་ཐར་ཟེར། བླ་མས་ཚོགས་འཁོར་ཞིག་མཛད་ལམ་ཕྱེ་ནས་གཟིགས་པར་བྱོན་པས། མིག་ཧུ་རེ་བྱས་མཉམ་བཞག་མ་ཤིག་པར་འདུག །འོ་དགའ་ཡགས་མོ་ཅི་འདྲ་བྱུང་གསུངས་པས། མོས་ལམ་སང་བླ་མ་བཀའ་དྲིན་ཅན་ལ་སྐྱབས་སུ་མཆི། །ཆོས་ཟབ་མོ་བླ་མ་ཁྱེད་ལ་འདུག །སྒོམ་ཚུགས་ནི་བཙུན་མ་ང་ལ་ཡོད། །ཚེ་འདི་ལ་སངས་ཆུང་རྒྱ་བ་ལ། །དཀའ་ཚེགས་རང་ཡོད་ཡོད་མ་འདྲ་ལགས། །ཞེས་ཞུས་ནས་ཕྱག་འཚལ་བས། བླ་མས་སླར་ཡང་འབོགས་འདོན་མཛད་ནས་ཞག་གསུམ་དེར་བཞུགས། དེ་ནས་བླ་མ་ཡང་བྱོན་མོ་ཡང་ཡུན་མི་རིང་བར་འོད་ལུས་གྲུབ་ཅེས་གྲགས་སོ། །དེ་ནས་ཆོས་རྗེ་སླར་ཡང་བྱ་ཡུལ་དུ་ཕྱག་ཕེབས་ནས། བྱ་ཡུལ་གྱི་ཕོ་བྲང་ཡང་རྩེར་ཚོགས་འཁོར་ཞིག་འདུག་པའི་གྲལ་ན་འབྲུག་པའི་ཅོག་བུ་བ་མང་པོ་ཆང་གིས་བཟིར་ནས་གླུ་ལེན་པས། དབོན་ས་ཆོས་རྒྱལ་གླིང་པ་ཡང་དགྱེས་དགྱེས་མཛད་འདུག །བླ་མ་ཡང་དེར་བྱོན་པས་ཆང་མང་དུ་དྲངས་ནས། རྣལ་འབྱོར་པ་ཁྱོད་རང་ཡང་སྐྱིད་སྐྱིད་འདྲ་བའི་གླུ་ཞིག་བླངས་དང་ཟེར་བས་འདི་སྐད་ཅེས་འཐེན་ནོ། །ང་སྤྱི་མཆོད་ཀྱི་བླ་མ་མ་བྱས་སྐྱིད། །སྤྱི་མཆོད་ཀྱི་བླ་མ་བྱས་པ་ན། །འཁོར་དང་དབང་ཡོན་སྡུད་སྡུད་ནས། །དམ་ཆོས་ཉམས་སུ་ལེན་ལོང་མེད། །ང་གྲྭ་སའི་གྲྭ་པ་མ་བྱས་སྐྱིད། །གྲྭ་སའི་གྲྭ་པ་བྱས་པ་ན། །བཙུན་ཆུང་སྙིང་སྡུག་འཚོལ་འཚོལ་ནས། །མདོ་རྒྱུད་ཐོས་བསམ་བྱ་ལོང་མེད། །ང་རི་ཁྲོད་དགོན་པར་མ་བསྡད་སྐྱིད། །རི་ཁྲོད་དགོན་པར་བསྡད་པ་ན། །བཙུན་མོའི་འཛུམ་དཀར་ལྟ་ལྟ་ནས། །སྡོམ་གསུམ་གནད་ཚང་ལྟ་ལོང་མེད། །ང་སྔགས་པ་ནག་པོ་མ་བྱས་སྐྱིད། །སྔགས་པ་ནག་པོ་བྱས་ཙ་ན། །གཞན་གྱི་སྲོག་རྩ་གཅོད་གཅོད་ནས། །བྱང་ཆུབ་སེམས་འདི་བསྒོམ་ལོང་མེད། །ང་གཅོད་ཡུལ་གྱི་ཕཊ་སྒྲ་མ་སྒྲོགས་སྐྱིད། །གཅོད་ཡུལ་གྱི་ཕཊ་སྒྲ་སྒྲོག་པ་ན། །ལྷ་འདྲེའི་གདོང་ལེན་བྱེད་བྱེད་ནས། །སེམས་ཀྱི་གཞི་རྩ་གཅོད་ལོང་མེད། །ང་ཕ་སྤུན་གྱི་ཟླ་ལ་མ་བསྡད་སྐྱིད། །ཕ་ཚན་གྱི་ཟླ་ལ་བསྡད་པ་ན། །ཟ་མེད་སྡུག་འཐབ་བྱེད་བྱེད་ནས། །གང་བདེའི་རྒྱལ་ཁམས་བསྐོར་ལོང་མེད། །ཅེས་གསུངས་སོ། །དེ་ནས་ཆང་བཞེས་བཙུན་མོ་ཡེ་ཤེས་འཚོ་མོ་ལ་གནས་ཚང་བཅོལ་ནས་ཞག་འགའ་བཞུགས་ཏེ་ལྷོ་བྲག་ལ་ཕྱག་ཕེབས་པས། གྲུབ་ཐོབ་སྟག་རས་པ་དང་མཇལ། སྟག་རས་པས་ཆོས་རྗེ་ལ་ངས་ཁྱོད་ལ་བསྟོད་པ་འབུལ་སྙིང་འདོད་པ་ཡོད་ཀྱང༌། ང་ལ་རྩོམ་ཁ་ཡངས་པོ་མེད་པས་མ་བྱུང༌། ཆོས་རྗེ་རང་ཉིད་ཀྱིས་མཛོད་དང་གསུངས་པས། ང་ལ་བསྟོད་རིན་ཆོག་པའི་ཡོན་ཏན་མེད་བྱས་ཀྱང་ཅིས་ཀྱང་མཛོད་ཟེར་བར་འདི་སྐད་དོ། །སྒྱུ་འཕྲུལ་མི་ཤིགས་རྡོ་རྗེའི་གར་མཁན་པོ། །སྣ་ཚོགས་ཅི་ཡང་སྟོན་པའི་ཡ་མ་ཟུང༌། །བདེ་སྟོང་འཁོར་ལོས་སྒྱུར་བའི་ཕོ་ཚུགས་ཅན། །འཁོར་འདས་རྫུན་དུ་གོ་བའི་ཧམ་པ་ཅན། །ཞེན་པ་གཏིང་ནས་ལོག་པའི་སྐྱུགས་ནད་ཅན། །གཞན་སྣང་སྒྱུ་འཕྲུལ་རྡོ་རྗེ་གཡས་ཆུང་པོ། །འཁོར་བའི་ཕྱི་ཐག་བསྟུངས་པའི་མི་ངན་པོ། །གར་སྐྱིད་ཕ་ཡུལ་བྱས་པའི་སྟབས་བདེ་པོ། །རང་སེམས་བླ་མར་གོ་བའི་ལམ་བཟང་ངོ༌། །ཅིར་སྣང་སེམས་སུ་ཤེས་པའི་ཕོ་ཆད་ཅན། །གཅིག་ཉིད་དུ་མར་གོ་བའི་རྟེན་འབྲེལ་མཁན། །དུ་མ་རོ་གཅིག་རྟོགས་པའི་རྣལ་འབྱོར་པ། །ཞེས་གསུངས་པས་ཉམས་འཆར་བ་བྱུང་ངོ་གསུངས་སོ། །

 དེ་ནས་ཆོས་རྗེ་ཉིད་བཀའ་བརྒྱུད་བསྟན་པ་རྒྱ་མཚོའི་ཆུ་འགོ་ལྷོ་གྲོ་བོ་ལུང་དང༌། མི་ལ་རས་པའི་ཕྱག་རྗེས་སྲས་ཁང་བཅུ་ཐོག་མ་དང༌། རྟ་ཉ་ལུང་པའི་བྲག་ཕུག་སོགས་གནས་གཟིགས་མཛད་ནས། མོན་ལ་དཀར་ཅུ་ནས་མར་འགྲིམས་ཏེ་མོན་བུམ་ཐང་དུ་ཨོ་རྒྱན་སངས་རྒྱས་གཉིས་པའི་སྒྲུབ་གནས་སྐུ་རྗེས་བྲག་ལ་ཕྱག་ཕེབས་ནས་བཞུགས་དུས་བླ་མས་མོན་མ་འགུགས་པའི་ལྟ་སྟངས་ཤིག་མཛད་པས། མོན་པའི་བུ་མོ་ཚོ་གཅིག་གིས་གཅིག་ལ་ལབ་ནས། ད་རེས་བོད་ནས་རྣལ་འབྱོར་པ་ཞིག་བྱོན་འདུག་ལོ། ཆང་འཁུར་ནས་ཆོས་འབྲེལ་ལུས་འབྲེལ་རེ་ཞུ་ན་དྲག་ཟེར་ཐམས་ཅད་སླེབས་བྱུང་བས། བླ་མས་ཆང་བཞེས་མོན་པའི་བུ་མོ་ཚོ་དང་ལྷན་ཅིག་མོན་གླུ་ལེན་བྱས་བཞུགས་དུས། མོན་ལྕགས་མཁར་རྒྱལ་པོའི་རྒྱལ་བརྒྱུད་ཡིན་པའི་རྒྱལ་པོ་ཞིག་གིས་ཐོས་ནས། དེས་དུག་སྦྱོར་པས་མ་ཚུགས། དེ་ནས་དུག་མདའ་འཕེན་པས་ཀྱང་མ་ཕིགས་པ་གྲུབ་ཐོབ་ཏུ་འདུག་ཅེས་མཐོང་གུས་ཆེ་བ་བྱས། བླ་མས་རྟེན་འབྲེལ་གྱི་ཆེ་བ་ལ་དགོངས་ནས་མོན་སྲིབས་ལྷ་ཁང་ཞེས་བྱ་བའི་ལྷ་ཁང་ཆུང་བ་ཞིག་ཀྱང་བརྩིགས། དེར་ཆོས་དར་བ་བླ་མར་བསྐོས། མི་སུམ་ཅུ་ཙམ་དེར་ཆོས་ལ་བཙུད། དེ་ནས་བཟུང་སྟེ་མོན་ཤར་དུ་འབྲུག་པའི་བསྟན་པ་དར་བའི་འགོ་བརྩམས། མོན་པའི་བུ་མོ་ཕལ་ཆེར་གསར་པད་རྒྱབ་པར་མཛད་ནས། མོན་པའི་བུ་མོ་ལས་ཤ་འཇམ་པ་དང་ཞབས་ཏོག་འཁྱོགས་པའི་ཕྱག་རྒྱ་མ་མ་བྱུང་གསུངས། དེ་ནས་སྐྱ་སེར་ཕོ་མོ་ཐམས་ཅད་ཀྱང་སོ་སོའི་མོས་བློ་དང་བསྟུན་ལས་འབྲས་ཀྱི་ཆོས་དང་མ་ཎི་དང་གུ་རུའི་སིདྡྷིའི་བཟླས་ལུང་སྦྱིན། ཐམས་ཅད་འབྲེལ་ཚད་དོན་ལྡན་དུ་མཛད་ནས་གསུངས་པ། ངས་སྲོག་རླུང་ལངས་ནས་མོན་པའི་བུ་མོ་འཚོལ་དུ་ཡོང་བ་མིན་གྱིས། གྲུབ་རྟགས་མེད་ཀྱང་བག་ཙམ་རེ་སྟོན་དགོས་པ་འབྱུང་གིས། འགྲོ་དོན་མི་ཡོང་ཡང་རྟེན་འབྲེལ་ཙམ་བྱེད་དགོས་འབྱུང་གིས། ལྟོ་གོས་འཚོལ་ཕྱིར་འཁྱམས་ཏེ་ཡོང་བའང་མིན་གྱིས། འབུལ་བ་ཐམས་ཅད་ཀྱང་སྐྱུར་ནས་ཡོང་བ་ཡིན་གྱིས། ཁྱེད་ཚོས་གཡེར་མ་རྡོག་གཅིག་ཀྱང་ཁྱེར་ཡང་མི་དགོས་སོ་གསུངས་ནས་ཞལ་ཏ་བཟང་པོ་འགའ་རེ་གསུངས་སོ། །

 དེ་ནས་ཆོས་རྗེ་ཉིད་བུམ་ཐང་ཆོས་རྗེ་གཏེར་སྟོན་པའི་ཕྱོགས་སུ་བྱོན་པས། གཏེར་སྟོན་པ་ཁྲོམ་དུ་ཁྲི་བརྩིགས་བཀའ་ཆོས་གནང་གིན་འདུག་པ། བླ་མས་ཀྱང་ཟུར་དུ་བྱིས་པ་འགའ་འདུག་པ་སྡུད་ནས་ཕ་བོང་ཞིག་ལ་འཛེགས་ཏེ་གཏེར་སྟོན་པའི་ལད་མོ་བྱེད་ཙ་ན། གཏེར་བཏོན་པས་གཟིགས་ནས། ངས་འདིར་རྫོགས་པ་ཆེན་པོའི་ལྟ་སྒོམ་སྤྱོད་གསུམ་བཤད་པ་ལ་སྤྲང་པོ་ཁྱོད་ཅི་བྱེད་གསུངས་པས། བླ་མས་ཀྱང་ལྟ་སྒོམ་གྱི་མགུར་མ་འདི་གསུངས་སོ། །གངས་རི་ཏི་སི་མཐོ་ལགས་ཀྱང༌། །དར་སེང་གཡུ་རལ་རྒྱས་དགོས་པས། །ལྟ་བ་རྫོགས་ཆེན་མཐོ་ལགས་ཀྱང༌། །གནས་ལུགས་རང་གིས་མཐོང་དགོས་སོ། །རྒྱ་མཚོ་ཁ་གཏིང་ཟབ་ལགས་ཀྱང༌། །གསེར་མིག་ཡང་རྩལ་སྦྱོང་དགོས་པས། །དམིགས་པ་མདོ་སྡེ་ཟབ་ལགས་ཀྱང༌། །སྒོམ་པ་རང་གིས་སྒོམ་ཤེས་དགོས། །གཟུངས་མ་གཏེར་བཏོན་མང་ལགས་ཀྱང༌། །སྙིང་སྡུག་ཆུང་མ་བཙུན་པ་མང༌། །སྤྱོད་པ་འདུལ་བ་ཞིབ་ལགས་ཀྱང༌། །གནད་ཚང་གསང་སྔགས་ཟབ་མོ་མང༌། །ཞེས་གསུངས་པས་དེའི་ལན་དུ་གཏེར་བཏོན་པས་ཀྱང་འདི་ལྟར་གསུངས་ཏེ། ལྟ་བ་ཟེར་བའི་བལྟར་མེད་པོ། །ཡོད་མེད་མཐའ་ལས་འདས་པ་ལ། །བལྟས་པས་མཐོང་རྒྱུ་ག་ལ་ཡོད། །མཐོང་རྒྱུ་ཡོད་ན་ལྟ་བ་མིན། །སྒོམ་པ་ཟེར་བའི་ཟབ་ཁྱད་ཅན། །དམིགས་པ་ཡོད་མེད་གཉིས་ལས་འདས། །དམིགས་པ་མེད་ན་བསྒོམ་རྒྱུ་མེད། །དམིགས་པ་ཡོད་ན་སྒོམ་པ་མིན། །སྤྱོད་པ་ཟེར་བའི་སྤང་བླང་མཁན། །བླང་དོར་ཡོད་མེད་གཉིས་ལས་འདས། །བླང་དོར་ཡོད་ན་སྤྱོད་པ་མིན། །བླང་དོར་མེད་ན་དགེ་སྡིག་གང༌། །གསུངས་པས། ཡང་དེའི་ལན་དུ་འདི་སྐད་ཅེས་གསུངས་ཏེ། མཉམ་ཉིད་ཆེན་པོའི་ལྟ་བ་འདི། །རྟོགས་པས་སྙིང་རྗེ་ཆེན་པོ་མཐོང༌། །མ་བསྒོམ་འཁྲུལ་མེད་བསྒོམ་པ་འདི། །ཡེ་བབ་ཐོག་ཏུ་བཞག་པས་ཆོག །དུས་ཚོད་བཞི་འབྲེལ་སྤྱོད་པ་འདི། །བཟང་ངན་རྐྱེན་ལ་གདམ་ཁ་མེད། །ཅེས་གསུངས་པས། གཏེར་བཏོན་ཡང་ཐུགས་མཉེས་དབུ་ཞྭ་ཕུད་ནས། ཁྱོད་གང་ཟག་ཁྱད་འཕགས་ཤིག་འདུག་པས། བླ་མ་སུ་འདྲ་བསྟེན། དམ་ཆོས་ཅི་འདྲ་གསན། ཉམས་སུ་ཆི་འདྲ་བ་བཞེས་གསུངས་པས་བླ་མས་ལན་འདི་སྐད་ཅེས་གསུངས་སོ། །ཨ་ཧོ་ང་ཨེ་གོ བླ་མ་དེ་དགེ་སློང་ཆེན་པོ་དང་མཇལ། །དམ་ཆོས་དེ་སོ་སོར་ཐར་པ་ཞུས། །ཉམས་ལེན་དེ་སྡིག་སྤོང་དགེ་བ་བསྒྲུབས། །ལས་འཕྲོ་ཅན་ཚུལ་ཁྲིམས་རྣམ་དག་དང་མཇལ། །བླ་མ་དེ་བྱང་སེམས་འཕགས་པ་དང་མཇལ། །དམ་ཆོས་དང་ཐེག་ཆེན་སེམས་བསྐྱེད་ཞུས། །ཉམས་ལེན་དེ་བདག་བས་གཞན་གཅེས་བསྒོམས། །ལས་འཕྲོ་ཅན་བྱང་ཆུབ་ཀྱི་སེམས་དང་མཇལ། །བླ་མ་དེ་རྡོ་རྗེ་འཛིན་པ་དང་མཇལ། །དམ་ཆོས་དེ་དབང་བཞི་སེམས་ལ་ཞུས། །ཉམས་ལེན་དེ་བསྐྱེད་རྫོགས་ཟུང་འཇུག་བསྒོམས། །ལས་འཕྲོ་ཅན་སྣོད་བཅུད་ལྷ་སྐུ་རུ་ཤར། །བླ་མ་དེ་ཀུན་ཁྱབ་བདེ་ཆེན་དང་མཇལ། །དམ་ཆོས་དེ་གདོད་མའི་གནས་ལུགས་ཞུས། །ཉམས་ལེན་དེ་གང་ཤར་བཟོ་མེད་བསྐྱངས། །ལས་འཕྲོ་ཅན་ཆོས་དབྱིངས་མཐའ་བྲལ་དང་མཇལ། །བླ་མ་དེ་སྣ་ཚོགས་པུ་ཏི་དང་མཇལ། །དམ་ཆོས་དེ་འབྲེལ་བ་སྣ་རེ་ཞུས། །ཉམས་ལེན་དེ་ཐམས་ཅད་གཅིག་ཏུ་བསྒྲིལ། །ལས་འཕྲོ་ཅན་ཀུན་ལ་དག་སྣང་བྱས། །ཞེས་གསུངས་པས། ཡང་གཏེར་བཏོན་པས། ཁྱོད་སྟོང་ཉིད་རྟོགས་པའི་རྣལ་འབྱོར་པ་ཞིག་ཡིན་འདུག་པས། ཁྱོད་ཀྱི་རིགས་དང་ཆོས་ཀྱི་བརྒྱུད་པ་གང༌། ཁྱོད་རེའི་མཚན་ལ་ཅི་ཞུ་གསུངས་པས། ཡང་བླ་མས། གདུང་དང་ན་བཟའ་གཉིས་ཀྱི་མཚན་ཅན། །གཙང་པ་རྒྱ་རས་རིགས་བརྒྱུད་ལགས་སོ། །ཕྱག་རྒྱ་ཆེན་པོའི་ཕ་ཕོག་ཐོབ་པའི། །རྟོགས་པ་དོན་གྱི་བརྒྱུད་པ་ཡིན་ནོ། །ང་རང་འབྲུག་སྨྱོན་ཀུན་དགའ་ལེགས་པ། །ལྟོ་གོས་འཚོལ་བའི་སྤྲང་པོ་མིན་ནོ། །ཕ་ཡུལ་ཆགས་སྡང་བློ་ཡིས་སྤངས་ནས། །རྒྱལ་ཁམས་ཕྱོགས་མེད་བསྐོར་བ་ལགས་སོ། །ཞེས་གསུངས་པས། གཏེར་བཏོན་ནས་ཀྱང་སྣ་ལེན་བཟང་པོ་མཛད་ཆོས་ཀྱི་འབེལ་གཏམ་ཁོ་ན་དུས་འདའ་བས་ཞག་འགའ་བཞུགས་ནས་སླར་གཤེགས་སོ། །

 ཡང་ཆོས་རྗེ་ཉིད་མོན་བུ་ཐང་ནས་སླར་མོན་ལ་དང་ལྷོ་བྲག་ནས་བརྒྱུད་ཡར་འབྲོག་སྒ་འདྲར་ཕྱག་ཕེབས་གནང་བས། དེར་སྒ་འདྲ་བ་རྣམས་དང་ཆང་བཏུང་སྐད་ཆ་བཤད་ཀྱིན་ཡོད་དུས། མི་ཤེད་ཅན་འགའ་ཞིག་གིས་ཁྱེད་བླ་མ་སྒོམ་ཆེན་པ་ཚོ་དང་ངེད་ཅག་སྒ་འདྲ་བ་རྣམས་མདའ་རྩེད་བྱེད་དགོས་ཟེར། བླ་མ་མས་རྒྱལ་གང་སྒྲིག་གསུངས་པས། ཁོང་ཚོའི་བསམ་པར་སྤྲང་པོ་ཚོ་ལག་བྱང་མི་ཡོང་ངེད་རང་ཚོས་ཐོབ་སྙམ་ནས། ངེད་ཚོས་ཐོབ་ན་ཁྱོད་ཀྱི་རྟ་དང་གོས་ཆས་ལེན་རྒྱུ་དང༌། ཁྱེད་རང་ཚོས་ཐོབ་ན་ངེད་ཚོའི་སྟོན་ཐོག་བསྡུ་རྒྱུར་བྱས་པས་ཁ་དན་ཆོད་ནས། མདའ་རྒྱབ་པས་ཐེངས་གསུམ་རྒྱབ་ཀྱང་སྒ་འདྲ་བས་མ་ཐོབ་པར་ཤོར་བས། ཁོང་ཚོས་ཤ་དང་ཆང་པོ་འཁུར་ནས་རྒྱལ་བཞེས་ཤིག་ཞུས་པས། བླ་མས། དང་པོ་མ་འཆད་ཕ་ཡི་བུ། །འཆད་ནས་མི་འགྱུར་ཕ་ཡི་བུ། །ཟེར་ནས་སྔ་མའི་ཁ་དན་དེ་རང་བྱེད་དགོས་གསུངས་པས། ཁོང་ཚོས་འོ་ན་ངེད་ཚོའི་སྟོན་ཐོག་ཉ་ཡིན་ཁྱོད་རང་ཉ་མེད་པར་བསྡུ་ཐོབ་ན་གང་དགར་མཛོད་ཟེར་བས། བླ་མས་ཡགས་ཡགས་གསུངས་ནས་དེ་མ་ཐག་ཤོག་བུ་ལ་འདི་ལྟར་བྲིས་པ། ཨོཾ་གཤིན་རྗེ་གཤེད་ཀྱི་བཀའ། །ཨཱཿསྐྱེ་མེད་དབྱིངས་ཀྱི་ལུང༌། །ཧཱུཾ་ཆོས་ཉིད་བདེན་པའི་མཐུ། །ཕཊ་འབྲུག་པ་ཀུན་ལེགས་ཀྱི་ཡི་གེ་འདི་མཚོ་སྨན་རྒྱལ་མོ་ལ་སྤྲིངས་པ། སྒ་འདྲ་བ་དང་ངེད་གཉིས་མདའ་རྩེད་བྱས་པའི་རྒྱལ་ལ་ཁོང་གི་སྟོན་ཐོག་དང་འདྲ་བའི་ཉ་རྣམས་ངས་ཐོབ་པས། ཉི་མ་དེ་རིང་ནས་བཟུང་ཉ་ཆེ་བ་ལུག་ཙམ་ལྟ་ཅི། ཆུང་བ་ཁབ་ཙམ་ཡང་མི་གཏོང་བར་སྡོམ་གཅོད་ཀྱི་དོ་དམ་གྱིས་ཤིག །སླར་ཁ་མཐུན་ནས་ཐོངས་ཟེར་བའི་ཡི་གེ་བྱུང་ན་མ་གཏོགས་གཞན་མི་གཏོང་བར་གྱིས། ཞེས་ཁྱི་ལོ་ཟླ་༥པའི་ཚེས་༧ལ་ཆོས་ཀྱི་ཁང་ཡངས་ནས་གནང་བ་དགེ་ཞེས་བྲིས་ནས་མཚོ་ལ་བསྐྱུར་བཏང་བས། དེ་ནས་ཉ་རྡོག་པོ་གཅིག་ཀྱང་མ་བྱུང་བར་ཟླ་བ་ལྷག་ཙམ་སྒ་འདྲ་བ་རྣམས་ལྟོགས་གྲིར་ཤི་ལ་ཁད་ཙམ་བྱུང་ནས། བླ་མའི་དྲུང་དུ་ཆོས་རྗེ་རིན་པོ་ཆེ་སེམས་ཅན་གྱི་དོན་མཛད་མཁན་ཡིན་པ་ལ་གནོད་པ་འདི་འདྲ་མི་མཛད་པར་ཞུ་ཟེར་འབུལ་བ་མང་པོ་ཁྱེར་ནས་བྱུང་བས། བླ་མས་ང་ཡང་རྡོ་བརྡུང་བའི་བར་དུ་ལག་པ་ཚུད་འགྲོ། ངས་གཤིན་རྗེ་ཆོས་ཀྱི་རྒྱལ་པོ་ལ་ཞུ་བ་ཕུལ་ཡོང་ཨང་གསུངས་ནས། འདི་ལྟར་བྲིས་ཏེ། དུས་གསུམ་སངས་རྒྱས་བཀའ་བགྲོས་ནས་དགེ་སྡིག་ལས་ཀྱི་ཤན་འབྱེད་ལ་བསྐོས་པའི་ལས་མཁན་རྒྱལ་པོའི་ཞབས་དྲུང་དུ། ཞུ་བ་དེང་སང་དགེ་སྡིག་ལུགས་གཉིས་ཀྱི་ཞིབ་དཔྱད་ཡང་དག་གནང་གི་ཡོད་པའི་སྐད་ཆ་ཐོས་པས་དགའ་མོ་བྱུང་ལགས། མཚམས་ཞུས། སྒ་འདྲ་བ་དང་ངེད་གཉིས་རྩེད་མོ་ཞིག་བྱས་ནས་ཁོང་པའི་ཉ་རྣམས་ཟླ་བ་གཅིག་ཙམ་བཀག་པས་ཁོང་ལྟོགས་ནས་ཤི་ཟེར་ཞུ་བ་གསོལ་དུ་བྱུང་བས། ཉ་རྣམས་ཀྱི་སྲོག་བསླུས་པ་ལེགས་སམ། སྒ་འདྲ་བ་རྣམས་གསོས་ན་ལེགས་སམ་དེ་ལུགས་ཀྱི་རྒྱུ་མཚན་ཕུལ་འབྲས་ཞིབ་གསལ་འཕྲལ་གནང་ཡོད་པ་མཁྱཻན་མཁྱེན། ཞེས་ད་ལྟ་མི་ཡུལ་འགྲམ་པ་སྒང་ནས་འབྲུག་པ་ཀུན་ལེགས་ནས་ཕུལ། ཞེས་བཏང་བས་འཕྲལ་རང་ཞུ་ལན་འདི་བྱུང་སྟེ། ད་ལན་འབྲུག་པ་ཀུན་ལེགས་ནས་ཡི་གེ་འབྱོར་འབྲས་ཡིད་ངེས་བྱུང་སྟེ། དེ་ལུགས་སེམས་ཅན་རང་རང་གི་ལས་འབྲས་མྱོང་དགོས་རྒྱུའི་ཁར། ལྷག་པར་ཉ་རྣམས་སྔོན་གྱི་ལན་ཆགས་འཇལ་བ་ལ་ངེད་རང་གིས་སྐྱབས་ཅི་ཐུབ། ཁོང་ཡར་འབྲོག་མཚོ་ལ་མ་སྐྱེས་རུང་ལས་མ་ཟད་ཀྱི་བར་དུ་ཉའི་ལུས་ལེན་དགོས་པ་འདུག །སྒ་འདྲ་བ་ཚོ་ཡང་ཉ་མ་བྱུང་ན་ཡང་ཁོང་ཚོས་བརྡུང་འཕྲོག་སྲོག་གཅོད་དང༌། བྱ་དང་རི་དྭགས་སོགས་གསོད་པ་ལས་འོས་མེད། ཉ་མ་དགག་པར་ཐོངས་དང༌། ཁོང་ཚོས་ཀྱང་ཉ་བྱེ་ཚན་ལ་མ་འཕངས་པར་བཏོན་ནས་རྣ་བའི་འོག་ན་རྩྭ་ཆུང་ཞིག་ཡོད་པ་དེ་ཆོས་ལ་སྡུག་བསྔལ་ཡུན་ཐུང་ངུར་བྱེད་དུ་ཆུག་དགོས་པ་བཅས། ད་ལྟ་གཤིན་རྗེའི་མདུན་ས་ཐོད་པ་ལྕགས་ཀྱི་གྲོང་ཁྱེར་ཆེན་པོ་ནས་བསྐུར། ཞེས་ཞུ་ལན་བྱུང་མ་ཐག་སླར་ཡང་མཚོ་སྨན་རྒྱལ་མོ་ལ་ཡི་གེ་འདི་བསྐུར་ཏེ། མཚོ་སྨན་རྒྱལ་མོ་གང་དེར། དོན་འབྲས་སྔར་ཡི་གེ་བྱུང་ན་ཉ་ཐོངས་བྱས་པ་ལྟར། འདི་སྐོར་གཤིན་རྗེ་ཆོས་རྒྱལ་ལ་ཞུ་དགོས་བྱུང་ནས་དེར་ཆོས་རྒྱལ་ནས་ཀྱང་ཉ་སླར་བཏང་ཆོག་པའི་བཀའ་དོན་བྱུང་བ་ལྟར། ཉི་མ་དེ་རིང་ནས་བཟུང་ཉ་རྣམས་ལྷོད་ནས་བཏང་ཐུབ་ཡོད་པར་གྱི་ཞེས་ཡི་གེ་བཏང་བས། དེ་ནས་སླར་ཡང་ཉ་སྔར་བཞིན་བྱུང་ངོ༌། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། དྭགས་པོ་ཙཱ་རི་སོགས་ལ་འགྲོ་དོན་ཇི་ལྟར་མཛད་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་ལྔ་པའོ།། །།

༈ གཉིས་མེད་མདའ་ཡི་གཉིས་སུ་འཛིན་པ་ཡི། །སྙིང་ལ་བསྣུན་པས་གཟུང་འཛིན་འཁྲུལ་པའི་སྲོག །མ་ལུས་ཅིག་ཅར་གཅོད་པའི་རྣལ་འབྱོར་པ། །ཀུན་དགའ་ལེགས་པའི་དཔལ་དེར་གུས་པས་འདུད། །འོ་ལགས་སོ་ད་ནི་ཆོས་རྗེ་འགྲོ་བའི་མགོན་པོ་ཀུན་དགའ་ལེགས་པའི་མཚན་ཅན་དེ་ཉིད་ཡར་འབྲོག་སྣང་ཀ་རྩེར་ཕྱག་ཕེབས་ནས། གནས་མོ་སེམས་བཟང་མའི་ནང་དུ་བཞུགས་ནས་གཟིམས་དུས་ནས་ཐོ་རངས་ཁའི་རྨི་ལམ་དུ་བུད་མེད་ལྡེ་རེ་སེར་པོའི་སྨད་དཀྲིས་ཅན། རལ་གྲི་མེ་འབར་བ་ཁྱེར་བ་ཞིག་ན་རེ། འབྲུག་པ་ཀུན་ལེགས་ཁྱོད་ལྷོ་མོན་གྱི་ཕྱོགས་སུ་གདུལ་བྱ་དང་ཕྲིན་ལས་ཀྱི་རྟེན་འབྲེལ་ཡོད་པས་འགྲོ་རན་པ་ཡིན་ནོ། །དེར་ཁྱོད་ཀྱི་གདུང་བརྒྱུད་ཅིག་ཀྱང་བྱུང་ནས་དེས་མ་འོངས་པ་ན་འབྲུག་པའི་བསྟན་པ་ལ་ཕན་ཐོགས་ཡོད་པས། སང་ཉི་མ་རྩེ་ཤར་ལ་ཁྱོད་རང་གི་མདའ་ཞིག་ལྷོ་མོན་གྱི་ཕྱོགས་སུ་ཕོ་ཉའི་ཚུལ་དུ་ཐོངས་ཤིག་ཅེས་ཟེར་ནས་མི་སྣང་བར་གྱུར་ཏོ། །བླ་མས་ཀྱང་དུད་སོལ་ལྷ་མོའི་ལུང་བསྟན་ཡིན་པར་མཁྱེན་ནས། ཞལ་ལྷོ་ཕྱོགས་སུ་ཕྱོགས་ཏེ་ངའི་འཕྲིན་ལས་ཀྱིས་བསྟན་པ་དང་སེམས་ཅན་ལ་ཕན་ཐོགས་པ་དང༌། ཁྱད་པར་དུ་གནམ་བསྐོས་ལས་འཕྲོ་ཡོད་པའི་བུ་མོ་ཞིག་གི་ཁང་པར་སོང་ཞིག་གསུངས་ནས་མདའ་དེ་འུར་སྒྲ་དང་བཅས་ལྷོ་ཕྱོགས་ཀྱི་ནམ་མཁའ་ལ་བཏང་ངོ༌། །ཡར་འབྲོག་གི་ལུང་པ་ཐམས་ཅད་འུར་སྒྲས་ཁེངས་ནས་མི་རྣམས་ན་རེ། དེ་རེས་ནམ་ཟླ་དགུན་ལའང་དེ་འདྲའི་འབྲུག་སྒྲ་ཡོང་བ་ཅི་ཡིན་ཟེར་བས། ཕྲུག་གུ་རྣམས་ན་རེ། འབྲུག་སྒྲ་མ་ཡིན་འབྲུག་པ་ཀུན་ལེགས་ཀྱིས་མདའ་བཏང་སོང་བ་དེ་ཡིན་ཟེར་སྐད་དོ། །ཕྱག་མདའ་སྟོད་པ་ལུང་འགྲམ་འོག་མ་ཟེར་བའི་ཡུལ་དེ་ན་མི་ཚང་ཕྱུག་པོ་ཆོས་ལ་མི་ཕྱེད་པའི་དད་པ་ཅན་སྟོད་པ་ཚེ་དབང་ཟེར་བའི་ཁང་ཐོག་གི་སྐས་ལ་འུར་སྒྲ་དང་བཅས་ཕོག་པས་ཁང་པའང་མེར་གྱིས་གཡོ་བས་ས་གཡོས་བྱུང་ཟེར་བྲོས་པར་བརྩམས་པས་ཁང་ཐོག་གི་སྐས་ལ་མདའ་ཞིག་ལྡེམ་འཁྱུག་མ་སངས་པར་འདུག་པ་མཐོང་ནས། མདའ་དེའི་ཤུགས་ཡིན་པར་ཤེས་ནས་མདའ་ཡིན་འདུག་ཟེར་བས། བུ་མོ་དེ་རྣམ་རྟོག་ལངས་པས། ཚེ་དབང་ན་རེ། རྣམ་རྟོག་མ་བྱེད་ངེད་རང་གཉིས་ལ་བུ་ཞིག་ཡོང་བའི་རྟེན་འབྲེལ་ཡིན་འདུག །ཁྱེད་རང་ལག་པ་བཀྲུས་ལ་མདའ་འདི་བླངས་ཤིག་ཟེར་བས། མོས་མདའ་དེ་བླངས་དར་གྱིས་གྲིལ་ནས་མཆོད་ཁང་དུ་གདན་དྲངས་ཏེ་བཞག་གོ །དེ་ནས་བླ་མས་ཀྱང་སྣང་ཀ་རྩེ་ནས་མར་མདའ་རྩད་གཅོད་ཀྱིན་ཕག་རི་སྤྲེ་མོ་ལ་ནས་མར་ལྷོ་ལྗོངས་འགྲོ་བའི་དཔལ་དུ་བྱོན་པས། འོ་དོད་བྲག་ལ་མི་ཁ་ཤས་སྒར་ཕབ་ནས་བསྡད་འདུག་པས། བླ་མས་ཁོང་ལ་དེ་རིང་ང་ཡང་འདིར་སྡོད་བཅུག་གསུངས་པས། བྲག་ཕུག་གི་སྒོ་དྲུང་ན་འདུག་ཟེར་བྱུང༌། དེ་ནས་ཉལ་དུས་ཁོ་ཚོས་ཇོ་བོ་འོ་འདོད་བདུད་པོ་མཁྱེན་ནོ་ཟེར་ཉལ་གྱིན་འདུག །བླ་མས་ཀྱང་ང་རེ་འདི་མཁྱེན་ནོ་ཟེར་གཟིམས་ཚེ། ནུབ་ཕྱེད་ཙམ་ལ་བདུད་པོ་དེ་རལ་པ་གནམ་དུ་གཟེངས་ཤིང་འོང་ནས། ཁོ་རེ་ཁྱོད་ཀྱིས་ཁྱོད་རང་གི་འདི་མཁྱེན་ནོ་ཟེར་བས་གང་འདྲ་ཞིག་ཡོད་སྟོན་དང་ཟེར་བས། ང་ལ་འདི་འདྲ་ཞིག་ཡོད་ཟེར་ནས་སྐུ་མཇེ་ངར་ལྷོངས་ཏེ་སྟོན་པས། འོ་ཁྱོད་ཀྱི་འདི་མགོ་ལ་བལྟ་ན་སྒོ་ང་འདྲ་བ། སྐེད་པར་བལྟ་ན་ཉ་དུམ་འདྲ་བ། རྩ་བར་བལྟ་ན་ཕག་པར་འདྲ་བ་འདུག །ཉ་ཕག་སྒོང་གསུམ་ཚང་བའི་སེམས་ཅན་ཞིག་ཡིན་པར་འདྲ་ཟེར་བས། བླ་མས་ག་འདྲ་མིན་མ་ཤེས་ན་འདི་འདྲ་ཡིན་གསུངས་ནས་ཡེ་ཤེས་ཀྱི་རྡོ་རྗེ་མེ་འབར་བ་དེ་ཁོའི་ཁ་ལ་རྒྱབ་པས་ཁའི་སོ་ཡང་ནང་རུམ་དེད་ནས་བྲོས་སོང་ངོ༌། །ད་ནས་སླར་ཡང་ཞི་བའི་རང་གཟུགས་བསྟན་ནས་འོངས་ཏེ་བཤད་པ་བྱས་པས། བཀའ་དང་ཐ་ཚིག་གཉེན་པོ་བྱིན་ནས་འོ་འདོད་བདུད་པོ་དམ་ལ་བཞག་པས་ཕྱིན་ཆད་འགྲུལ་པ་ལ་འཚེ་བ་མེད་དོ། །དེ་ནས་ཆོས་རྗེ་ཉིད་ཤིང་ཀ་རབ་ནས་མར་བྱོན་དུས་དེ་ཁའི་བདུད་མོ་ཡང་མི་རེ་ཟ་བར་མཁྱེན་ནས། ཤིང་དྲུང་ཞིག་ཏུ་དུད་པ་བཏང་བྱས་བཞུགས་ཙ་ན། བདུད་མོ་དེ་བུ་མོ་མཛེས་མ་ཞིག་ཏུ་སྤྲུལ་ནས་འོང་བས། ཁྱོད་ག་ནས་འོང་ཟེར་བྱུང༌། ང་བོད་ནས་ཡོང་བ་ཡིན་ཁྱོད་བསྡད་ས་ག་པར་ཡིན་གང་དུ་འགྲོ་བྱེད་པས། ང་རི་ལ་སྡོད་མཁན་ཡིན་ལྟོ་དང་གོས་འཚོལ་དུ་འོང་བ་ཡིན་ཟེར། བླ་མས་ལྟོ་ཅི་ཟ་གོས་ཅི་འདྲ་གྱོན་བྱས་པས། བུ་མོ་ན་རེ། ལྟོ་ཤ་རེ་ཟ་གོས་མིའི་པགས་པ་རེ་ཐོབ་ན་གྱོན་པ་ཡིན་ཟེར་རོ། །བླ་མས་འོ་ན་གོས་ངས་སྟེར་རོ་གསུངས་ནས། རྫུ་འཕྲུལ་གྱིས་རླིག་པའི་པགས་པ་བཤུས་ནས་འདི་གྱོན་ཨང་གསུངས་ནས་བཀབ་བཏང་བས། བདུད་མོ་དེ་དབྱར་ཆར་པས་བང་ནས་མ་ཐེག་པར་འགྲོ་མ་ནུས། དགུན་འཁྱགས་པས་བསྡམས་ནས་འགྲོ་མ་ནུས་པས་མི་ལ་གནོད་པ་བྱས་མ་ཚུགས་པར་བྱིན་གྱིས་རླབས་ཏེ་དམ་ལ་བཏགས་སོ། །

 དེ་ནས་ཆོས་རྗེ་ཉིད་སྤ་གྲོ་ཤར་ན་ཆུ་ཡུལ་ནས་མར་བྱོན་དུས། དཔེར་ན་ཉི་མ་མ་ཤར་གོང་ནས་འོད་བྱུང་བ་ལྟར་ཆོས་རྗེ་ཉིད་སྔར་ལྷོ་ནང་འདིར་མ་བྱོན་ཡང༌། མཚན་སྙན་ཁྱབ་གདལ་དུ་གྲགས་ཆེ་བའི་དབང་གིས། ལམ་ཁའི་མཆོད་རྟེན་ཞིག་ལ་རྒན་མོ་ལོ་བརྒྱ་ལོན་པ་ཞིག་བསྐོར་བ་བྱེད་ཀྱིན་འདུག །ཨོཾ་མ་ཎི་པདྨེ་ཧཱུཾ། བླ་མ་འབྲུག་པ་ཀུན་ལེགས་མཁྱེན་ནོ་ཟེར། བླ་མས་རྒན་མོ་ལ་བླ་མ་སུ་མཁྱེན་པ་ཡིན་བྱས་པས། ང་ཆོས་རྗེ་ཀུན་ལེགས་མཁྱེན་པ་ཡིན་ཟེར་བས། ཁྱོད་ཀྱིས་ཀུན་ལེགས་སྔར་མཇལ་མྱོང་ངམ་ངོ་ཤེས་སམ་བྱས་པས། སྔར་མཇལ་མ་མྱོང་མི་ཤེས། ལོ་རྒྱུས་ཐོས་ནས་མོས་པ་ཡིན་ཟེར། ཁོ་ད་ལྟ་ཁྱོད་ཀྱི་མདུན་དུ་སླེབས་ན་ག་འདྲ་ཞིག་བྱེད་རྒྱུ་ཡིན་བྱས་པས། ང་རང་འབྱུང་བཞི་རྒུད་པས་ལུས་འབྲེལ་ནི་འབུལ་མི་ཐུབ། ཆང་ལ་སོགས་པའི་ཞབས་ཏོག་གང་དགྱེས་ཞུ་རྒྱུ་ཡིན། ཡིན་ཀྱང་ཚོགས་མ་བསགས་པ་ང་མཚན་ཐོས་པ་མ་གཏོགས་ཞལ་དངོས་སུ་མཇལ་བའི་སྐལ་བ་མེད་པ་འདྲ་ཟེར་བས། ཀུན་ལེགས་ང་ཡིན་གསུངས་པས། རྒན་མོ་ནི་དགའ་དྲགས་ཏེ་ངུ་ནས་ཞབས་སྤྱི་བོར་ལེན། འདི་ཕྱི་གཉིས་ཀྱི་སྐྱབས་ཁྱེད་རང་ལས་མེད་ཟེར་ནང་དུ་གདན་དྲངས་བླ་མས་ཆང་ཡོད་དམ་གསུངས། རྒན་མོས་བྲེ་བདུན་ཡོད་ལགས་ཞུས་པས་གང་པོ་སྦོངས་ཤིག་གསུངས། རྒན་མོས་ཆང་སྐུ་མདུན་ཕུལ་ནས་བླ་མ་རིན་པོ་ཆེ་ལ། ང་རང་གི་ཁྱིམ་མཚེས་རྒན་མོ་ང་འདྲ་མང་པོ་ཡོད་དེ་ཚོ་ཡང་བླ་མ་ལ་མོས་པ་ཡོད་ལགས་བོས་ན་ཞུས་པས། བླ་མས་བོས་ཤོག་གསུངས་ནས་ཨ་མས་བོས་པས་རྒན་མོ་ཐམས་ཅད་ཆང་རྫ་རེ་འཁུར་ནས་འོང་བས་ཆང་རྫ་རྣམས་གྲལ་བསྒྲིགས་བཞག་རྒན་མོ་རྣམས་ཙོག་བུར་བསྡད་དུས། གནས་ཚང་རྒན་མོ་ཚུར་ཤོག་དང་གསུངས་ནས། རྒན་མོ་ཁྱོད་ང་ལ་མོས་པ་ཆེ་ཆུང་ཇི་ཙམ་ཡོད་གསུངས་པས། མོས་གུས་ཀྱི་ཚད་སྟོན་རྒྱུ་མི་འདུག །ཁྱོད་ཀྱིས་བསད་ནའང་ཤི་ནུས་ཟེར། བླ་མས་ཤི་རང་མི་ནུས་ཡོང་བྱས་པས། ཅིས་ཀྱང་ནུས་ཡོང་ཟེར། རྒན་མོ་འདི་དོ་ནུབ་ལས་ཚེའི་འཕེན་བྱེད་ཟད་པར་མཁྱེན་ནས། ད་རྒན་མོ་འདི་ཤི་ནུས་ན་ལག་པ་ཡར་གསེང་ནས་རྩིབས་ལོགས་ང་ལ་སྟོན་དང་གསུངས་པས། རྒན་མོས་ཀྱང་བསྟན་བྱུང༌། བླ་མས་ཕྱག་མདའ་འདི་བཞེས་ནས་འཕངས་པས། གཡས་ནས་རྒྱབ་གཡོན་ནས་འཐོན་བྱུང་བས། རྒན་མོ་གཞན་རྣམས་ནི་དེ་རིང་རྒན་རབས་ཤིག་གཅོད་རྒྱུ་ཡིན་པས་བྲོས་ཤིག་བྲོས་ཤིག་ཟེར་ནས་ལ་ལ་འགྱེལ་ལ་ལ་བུབ་བྱས་ནས་བྲོས་སོང་ངོ༌། །དེ་ནང་གི་མི་ཚོ་ལ་ལ་ཧ་ལས་ནས་ཧམ། ལ་ལས་བོད་འཇུག་ཁོ་རེ་ངེད་ཀྱི་རྒན་མོ་བསད་སོང་ཟེར་ངུ་སྐད་ཚ་བ་རེ་བྱས་པས། རྒན་མོ་ན་རེ། ཁོང་ང་རང་མོས་པའི་བླ་མ་གཅིག་ཡིན། ཁྱེད་ཁོང་ལ་སྡང་དགྲར་མ་ལྟོས་ཤིག་ཟེར་ནས་གྲོང་སོང་ངོ༌། །དེ་ནས་རྒན་མོའི་རོ་མཛོད་དུ་བཅུག་ནས་ཕྱག་དམ་རྒྱབ། ཞག་བདུན་གྱི་བར་དུ་སྒོ་མ་ཕྱེས་ཤིག་དེ་ནས་ང་རང་སླེབས་ཡོང་གསུངས་ནས་བྱོན་སོང་ངོ༌། །དེ་ནས་ཞག་དྲུག་སོང་དུས་རྒན་མོའི་བུ་འདི་བྱེས་ནས་འོང་སྟེ་ཨ་མ་གར་སོང་དྲིས་པས། ཁོང་ན་རེ། ཨ་མས་བོད་པའི་སྤྲང་ལོང་ཞིག་འོང་འདུག་པ་དེ་འབྲུག་པ་ཀུན་ལེགས་ཡིན་ཟེར་ཆང་དྲངས། བོད་པ་ཆང་གིས་བཟིར་ནས་ཨ་མ་བསད་རོ་ཕུག་ནང་བཙུགས་སྒོ་ཡང་བསྡམས་ནས་སོང་ཟེར་བས། བུ་དེ་ངར་ལངས་ཏེ་འོ་བོད་འཇུག་དེ་ཚོ་དང་པོ་གནས་ཚང་གཡར་དགོས། དེ་ནས་ཆང་འཐུང་དགོས། དེ་ནས་གནས་མོ་བསད་ཚར་འདུག །བསད་པས་མི་ཆོག་ད་རུང་སྒོ་ཡང་ཐེའུ་རྒྱབ་འདུག་ཟེར་སྒོ་ཕྱེ་ནས་བལྟས་པས། བཟང་དྲི་འཐུལ་འཐུལ་བྱས་ཕུང་པོ་འཇའ་ལུས་གྲུབ་ཚར་ནས་མལ་སར་རྐང་པ་གཡས་པའི་མཐེ་བོང་ཙམ་ལུས་འདུག །བུ་ཡང་ཡ་མཚན་ནས་ཡོད་པའི་མོད་ལ། བླ་མ་བྱོན་ནས་ཨ་ཁ་ཁ་ཞག་གྲངས་མ་ཚང་བར་སྒོ་ཕྱེས་འདུག་མཐེ་བོང་ལུས་པ་འདི་ཡིན་གསུངས་པས། བུ་ཡང་བླ་མའི་བྱིན་རླབས་ཀྱིས་གང་ཡང་ཞུ་མ་ཕོད་པའི་ཁར་དད་པ་སྐྱེས་ནས་བླ་མ་ལ་ཐུགས་རྗེ་ཆེ་ཞུས་པས། ཐུགས་རྗེ་ཆེ་རུང་མ་ཆེ་རུང་ཁྱོད་ཀྱི་ཨ་མ་དག་པའི་ཞིང་ཁམས་སུ་བཏང་ཡོད་གསུངས་ནས་བྱོན་སོང་ངོ༌། །

 དེ་ནས་ཆོས་རྗེ་ཉི་སྤ་གྲོའི་གཞུང་ནས་མར་བྱོན་ཏེ་རྒྱ་གར་ཐང་དུ་ཕེབས་དུས། རྒན་མོ་ཨ་སྐྱིད་ཟེར་བའི་ཕྱུག་མོ་ཞིག་ཡོད་པ་དེ་ཤི་ནས་སྟོན་གཏོང་གིན་ཡོད་པས། ཆོས་པ་ཞིག་འགྲོ་གིན་འདུག་ཟེར་བླ་མ་ཡང་དེར་ཞུས་ནས་ཆང་བཞེས་ཞུས་པས། འོ་ནམ་སོས་ཀ་ཆང་བཏུང་རྒྱུ་ཡོད་ན་ཡག་པོ་ཡོང་བྱས་པས། ཁོང་ཚོ་ན་རེ། ཁྱོད་ཆོས་པ་ཡིན་འདུག་པ་ཆང་བཞེས་ནས་རྒན་མོ་དེའི་རོ་ལས་ཤིག་ཀྱང་ཁྱོད་ཀྱིས་བྱེད་དགོས་ཟེར་བས། འོ་ཁོ་རེ། ཟ་ཆེ་རུང་རོ་མ་འཁུར། ཉམས་དགའ་རུང་འདགས་མ་བརྡུང་ཟེར་བའི་དཔེ་འདུག །ང་རོ་ལས་འཚོལ་ནས་ཡོང་བའི་སྤྲང་པོ་རང་མིན་གསུངས་ནས་ཞལ་གྱིས་མ་བཞེས། ཁོང་ཚོས་བཀའ་གནང་རང་ཐུགས་བདེན་པར་མཆིས། ཡིན་ཀྱང་རྒན་མོ་དེ་དང་ལས་འབྲེལ་བཟང་པོ་ཡོད་པར་ཕྲད་བྱུང་བས་ཐུགས་རྗེས་གཟིགས་ཞུས་པས། ཡགས་ཡགས་དེ་འདྲ་ཡིན་ན་ངས་ཁྱེར་ཆོག །དུར་ཁྲོད་ག་ན་ཡོད་བྱས་པས་ཡ་གི་ཕུ་ན་ཡོད་ཟེར་མཛུབ་མོས་བསྟན་བྱུང༌། འོ་ན་ང་ལ་རྒྱུག་པ་ཞིག་ཁྱེར་ཤོག་གསུངས་པས་ཁྱེར་བྱུང༌། རྒྱུག་པ་དེ་རྒན་མོའི་རོ་ལ་འཕྱར་ནས་འདི་སྐད་ཅེས་གསུངས་སོ། །རྒན་མོ་མ་ཉལ་རྒན་མོ་ལོངས། །རྒན་མོ་འཁོར་བའི་འདམ་ལས་ལོངས། །དང་པོ་སྐྱེ་དོན་མེད་པར་སྐྱེ། །ད་ལྟ་འཆི་དོན་མེད་པར་འཆི། །རང་སེམས་གར་འགྲོ་མ་ཤེས་པ། །རོ་ཁོག་བུ་ཚའི་མདུན་ན་བོར། །བུ་ཚ་ཡོད་ཀྱང་འཁུར་མཁན་མེད། །གཅེས་འཛིན་ངོ་ཚའི་གོས་དང་བྲལ། །སྐྱུག་བྲོ་མི་གཙང་འཛག་གིན་འདུག །རྒན་མོ་མ་བསྡད་རྒན་མོ་འགྲོ། །རྒན་མོ་ཐར་པའི་ལམ་དུ་འགྲོ། །ཞེས་གསུངས་པས། རྒན་མོ་ཡང་རོས་རྐང་པ་བཙུགས་ཏེ་སྒུར་སྒུར་བྱེད་སྔོན་ལ་འགྲོ། བླ་མས་རྒྱུག་པས་དེད་དེ་རྗེས་ནས་བྱོན། དུར་ཁྲོད་དེར་སླེབས་པ་དང༌། རྒན་མོས་ཐལ་མོ་སྦྱར་ནས་འབྲུག་པ་ཀུན་ལེགས་ང་ཐར་པའི་ལམ་དུ་སྐྱེལ་བ་བཀའ་དྲིན་ཤིན་ཏུ་ཆེ་ཟེར་ནས་རོ་ཁང་དུ་རོང་ངེ་བསྡད་སོང༌། འོ་ངས་ཨ་མ་ཐར་པའི་ལམ་དུ་བསྐྱལ་ཡོད་དོ། །ཁྱོད་རང་ཚོས་རོ་སྲེགས་གྱིས་ཤིག་བྱས་བྱོན་གྲབས་མཛད་པས། རེ་ཞིག་བསྙེན་བཀུར་བཞེས་ལ་ཨའུ་རྩི་བཞུགས་ཞུས་ནས། ཕག་མགོ་ཞིག་འཁུར་བྱུང་ནས་གསོལ་དཀྲུམ་འདི་མཉེས་པོ་ཡོང་བཙོ་རྒྱུ་ཨེ་ལགས་ཞུས་པའི་འདིར་ཁྱེར་ཤོག་གསུངས་ནས་ཕུལ་བས། ཕག་མགོ་ལ་ཕྱག་མཛུབ་གཏད་དེ་འདི་སྐད་གསུངས་ཏེ། འོག་ཁང་དུ་རུ་ཕག་པ་ཁྱོད། །མགོ་མཇུག་མེད་པར་སྤུ་ཡིས་ཁེངས། །སྣ་ཡི་རྩེ་ལ་བོང་མཇེ་བཅིངས། །ཁྱོད་ཀྱང་འདི་ན་མ་སྡོད་སོང༌། །རྒན་མོའི་རྗེས་ལ་འགྲོ་རེ་རན། །ཞེས་གསུངས་ནས་སེ་གོལ་གཏོགས་པས། ཕག་མགོ་དེ་ལས་འོད་འཁྱིལ་ལི་ལི་ཞིག་ནུབ་ཕྱོགས་སུ་འགྲོ་བ་ཀུན་གྱིས་མཐོང་ཞེས་གྲགས་སོ། །དེ་ནས་བསྙེན་བཀུར་གསོལ་འབུལ་བ་གཟབས་ཀྱང་མ་བཞེས་པར་བྱོན་སོང་ངོ༌། །

 དེ་ནས་ཆོས་རྗེ་ཉིད་སྤ་གྲོ་གང་ལྟག་ཁ་ནས་མར་ཕེབས་ཚེ། གང་ལྟག་བླ་མ་ཚེ་དབང་གི་ཁང་བཟང་གསར་པར་རབ་གནས་ཀྱི་ཕྱག་འབྲུ་ཞིག་གནང་བར་ཕེབས་དགོས་ཟེར་གསོལ་བས་དེར་བྱོན་པས། རྟེན་འབྲེལ་གང་ལེགས་ཀྱི་བཀྲ་ཤིས་ཤིག་གནང་བར་ཞུ་ཞུས་པས་འདི་སྐད་གསུངས་ཏེ། སྒོ་དང་རི་ཞིང་སྟུག་འདུག་པས། །དེ་བཞིན་སྟུག་པའི་བཀྲ་ཤིས་ཤོག །ཀ་བར་ཀ་གཞུ་བརྩེགས་འདུག་པས། །དེ་བཞིན་བརྩེགས་པའི་བཀྲ་ཤིས་ཤོག །ལྕམ་དང་གདུང་མ་དྲང་འདུག་པས། །དེ་བཞིན་དྲང་པོའི་བཀྲ་ཤིས་ཤོག །ཁང་ཐོག་སྤང་གིས་དབུབ་འདུག་པས། །དེ་བཞིན་དབུབ་པོའི་བཀྲ་ཤིས་ཤོག །ཅེས་གསུངས་ནས་ཁྱོད་ཀྱི་ཁང་པའི་འདི་ནང་མི་མང་རོ་མང་བྱུང་བའི་བཀྲ་ཤིས་བྱས་ཡོད་རྨ་རེད་གསུངས་པས། ཨ་ཁ་ཁ་དེ་མི་བཏུབ་ལགས་ཞུས་པས། འོ་ན་མིང་ཉུང་རོ་ཉུང་བཀྲ་ཤིས་ཤོག་གསུངས་ནས་བྱོན་སོང་བས། དེའི་རྟེན་འབྲེལ་གྱིས་མི་བརྒྱུད་རྩ་སྟོང་ནས་དེང་སང་ཡང་གྱང་ཁོག་ཏུ་མ་སོང་ཙམ་ཞིག་ཡོད་དོ། །

 དེ་ནས་ཆོས་རྗེ་ཉི་ཝང་དགོན་ས་ཁར་བདུད་ཀྱིས་མི་རབས་གཅོད་འདུག་པར་དགོངས་ནས་ཕེབས་ལམ་དེ་ནས་མཛད་དེ་བྱོན་པས། ཡུལ་དེའི་ཕུ་ན་བཙན་གནས། མདའ་ན་ཀླུ་བདུད་གདུག་པ་ཅན་གནས་ནས་ནུབ་མོ་རེ་ལ་མི་རེ་མངོན་སུམ་དུ་ཁྱེར་ནས་རྒན་པོ་གཅིག་མ་གཏོགས་ཐམས་ཅད་ཟོས་ཚར་འདུག་པ་ལས། བླ་མས་ཀླུ་བདུད་དེའི་གནས་པའི་ཕྱོགས་དེར་བྱོན་ནས། མདའ་གཞུ་དང་གྲི་རིང་སྔས་སུ་བྱས། རྩམ་པ་ཁུག་མ་གང་མདུན་དུ་བཞག །གར་རྐྱལ་དུ་ཉལ་ཕོ་བ་རྩིབ་མ་ལ་འབྱར། རྐུབ་ལ་རྩམ་པ་བཏབ། སྐུ་མཇེ་ཡར་བསྒྲེངས་ནས་གཟིམས་ཙ་ན། ཀླུ་བདུད་དེ་སླེབས་བྱུང་ནས་ཨ་རྫི་རྫི་སྔར་ངས་འདི་འདྲ་མཐོང་མ་མྱོང་ཅི་ཡིན་ཀྱང་ཟ་རྒྱུ་ཞིག་ཡོང་འགྲོ་བསམ་ནས། ཁོ་བོས་སྐད་ལོག་གཅིག་རྒྱབ་ནས། ངའི་འཁོར་དུ་གཏོགས་པ་ཐམས་ཅད་ད་ལྟ་རང་འདིར་ཤོག་ཅིག་ཟེར་བས། དེ་མ་ཐག་འབྱུང་པོའི་ཚོགས་བསམ་གྱིས་མི་ཁྱབ་པ་ཤ་རུལ་ལ་སྦྲང་བུ་འཐིབས་པ་ལྟར་འདུས་བྱུང་བས། འདྲེ་ལ་ལ་ན་རེ་དེ་ཤི་འདུག་ཟེར། ལ་ལ་ནི་མ་ཤི་བར་འདུག་ཟེར། ཕུ་ཡ་གི་བཙན་དེ་འོང་ནས་དེ་ན་རེ། དེ་མ་ཟོས་ན་དྲག་ཅི་ཡིན་མི་ཤེས་པས། ཤི་བ་ཡིན་ཟེར་ན་ནི་གཟུགས་ལ་དྲོད་འདུག །མ་ཤི་བ་ཡིན་ཟེར་ན་ནི་དབུགས་མི་འདུག །ལྟོགས་ཏེ་འཆི་ན་ནི་མདུན་ན་རྩམ་པ་འདུག །འགྲངས་ཏེ་འཆི་ན་ནི་ཕོ་བ་རྩིབས་མར་འབྱར་འདུག །འཇིགས་ཏེ་འཆི་ན་ནི་མདའ་གཞུའང་སྔས་སུ་བཅུག་འདུག །ན་རྙིང་ཤི་ན་ནི་མཇེ་མགོ་རྩང་ལྟར་ལངས་འདུག །ད་ལོ་ཤི་ན་ནི་རྐུ་ལ་འབུབ་ཆུང་ཡང་རྒྱབ་འདུག །འདི་ང་ཚོའི་ལྟས་ངན་ཡིན་པས་ཟ་མི་དགོས་ཟེར་གྱེས་གྲབས་བྱས་པས། ཀླུ་བདུད་ན་རེ། དེ་རིང་ཉིན་མོ་གར་འགྲོ་རུང་དོ་དགོང་སྔར་གྱི་རྒན་མོ་ཟ་འཕྲོ་དེ་ཟ་དགོས། ཐམས་ཅད་ཡ་གིའི་སྒོ་དྲུང་དུ་འཛོམས་ཤོག་ཟེར་ཐམས་ཅད་གྱེས་སོང༌། བླ་མས་ཀྱང་རྒན་མོའི་གམ་དུ་བྱོན་པས་གནས་མོ་ཅི་བྱེད་ཅིང་ཡོད་གསུངས་པས་རྒན་མོ་ན་རེ། ཁྱོད་འདིར་བྱོན་པ་ལེགས་ཤིང་ང་ཤིན་ཏུ་སྐྱོ་བ་ཞིག་ཡོད་ལགས་ཟེར་བས། རྒན་མོ་ཅི་འདྲ་བྱུང་ང་ལ་ཤོད་དང་གསུངས་པས། ལགས་སོ། །ང་དང་པོ་ཡུལ་འདིའི་ཕྱུག་མོ་ཞིག་ཡིན། ཡུལ་ངན་མཐའ་འཁོབས་པའི་ས་འདི་ལ་སངས་རྒྱས་དང་གྲུབ་ཐོབ་རྣམས་ཀྱི་ཞབས་ཀྱི་མ་བཅག་པའི་དབང་གིས། འདྲེ་བདུད་ཁ་དར་ནས་མི་ནོར་གང་པོ་བཟོས་ཚར། ང་ཡང་དོ་དགོང་ལས་སྡོད་པའི་ཚེ་མེད་ལ། ཁྱོད་རང་ཆོས་པ་དགའ་མོ་འདུག་པས་འདིར་མ་བཞུགས་གཞན་དུ་བྱོན། དོ་དགོང་འདིར་ལུས་ན་ཁྱེད་ཀྱང་ཁོང་གིས་ཟོས་འགྲོ། སང་ང་མེད་པའི་རྗེས་སུ་ཁང་པ་འདི་ནང་ནོར་རྫས་མང་པོ་ཡོད། དེ་ཁྱེད་རང་ཁྱེར་ནས་སྒྲུབ་རྒྱགས་གྱིས་ཤིག་ཟེར་ཁ་ཆེམས་འཇོག་པས། བླ་མས་སྐྱོན་རང་མི་ཡོང་ང་ཡང་དེ་རིང་འདིར་སྡོད་རྒྱུ་ཡིན་ཆང་ཡོད་དམ་གསུངས་པས། རྒན་མོས་ཆང་ཡོད་ཀྱང་བཅུད་ལྷ་འདྲེས་ཁྱེར་ནས་བྲོ་བ་ཅི་ཡོད་མ་ཤེས་ལ་ཞུས་པས། འབྲུ་དེ་རང་ཡོད་ན་བཅུད་ཀྱང་ཨ་ལི་ཡོད་འགྲོ་སྦོངས་ཤིག་གསུངས་ནས་ཆང་བཞེས་བཞུགས་པའི་བར་ས་རུབ་ནས་བདུད་དེ་སླེབས་བྱུང༌། བླ་མས་སྒོ་མནན་ནས་བཞག་པས་སྒོ་བརྡུང་བྱུང་རྒན་མོ་ནི་ད་སླེབས་སོང་སླེབས་སོང་ཟེར་བྲེད་ནས་རྟབ་རྟབ་པོར་གྱུར། བླ་མས་ཁ་རོག་སྡོད་ཅིག་ངས་བྱས་ཡོང་ཟེར་འོག་ཁང་གི་སྒོ་རྩར་བྱོན་ཏེ། སྐུ་མཇེ་དེ་ངར་བཏང་སྟེ་ལྷོང་ནས། སྒོའི་བུ་ག་ལག་མགོ་ཐར་བ་ཙམ་ཞིག་འདུག་པ་དེ་ནས་གཟིགས་པས་ཁ་དམར་ཐབས་ཐབས་བྱས་སྡོད་འདུག །འོ་གདུག་འདྲེ་ཁྱོད་ཟ་རྒྱུ་དགོས་ན་ངའི་འདི་ཟོས་ཤིག་ཟེར་དོང་བུག་དེ་ལས་ཕར་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་འདི་དམར་ལང་ལང་བྱས་གསུར་བཏང་བས། འདྲེ་དེའི་ཁ་ལ་ཐོ་བ་ཕོག་པ་ལྟར་ཟུག་སྟེ་ཡ་སོ་བཞི་དང་མ་སོ་བཞི་ར་ནས་འབལ་བཏང་བས། འདྲེ་དེ་སྐད་ལོག་ཤོར་ནས་ངའི་ཁར་གཅིག་ཕོག་བྱུང་ཟེར་ལུང་པའི་མདའ་ནས་མར་བྲོས་ཏེ་ཡ་གི་བྲག་ཕུག་སེངྒེ་རྒྱལ་མཚན་གྱི་ནང་ལ་ཨ་ཎི་བསམ་གཏན་པདྨོ་ཏིང་ངེ་འཛིན་སྒོམ་གྱིན་ཡོད་པ་དེའི་དྲུང་དུ་སོང་ནས། སྒྲུབ་པ་མོ་ངའི་ཁ་ལ་གཅིག་ཕོག་བྱུང་ཟེར་བསྟན་པས། སྒྲུབ་པ་མོ་ན་རེ། གང་ནས་ཕོག་ཟེར་བྱས་པས། དགོན་ས་ཁར་རྒན་མོའི་འགྲམ་ན་ཆོས་པ་སྐྱ་མིན་སེར་མིན་གཅིག་སླེབས་འདུག་པ་དེའི་འདོམས་ལ་ལྕགས་ཀྱི་ཐོ་བ་མེ་འབར་བ་ཞིག་འདུག་པ་དེ་ཕོག་བྱུང་ཟེར་རོ། །ཡང་སྒྲུབ་པ་མོ་ན་རེ། ཁྱོད་ཀྱི་ཁ་ལ་གང་མིན་ཞིག་རང་ཕོག་འདུག །ད་དེ་རྩ་ལས་དྲག་མི་ཡོང་ཁྱོད་རང་ཡིད་མ་ཆེས་ན་འདི་ལ་ལྟོས་ཤིག་ཟེར་མོའི་སྟུ་ཁོ་ལ་བསྟན་ནས། ངའི་རྨ་འདི་ཡང་སྔར་ཐོ་བ་འདི་ཕོག་པའི་རྨ་ཡིན། རྨ་འདི་གསོས་པའི་ཐབས་མི་འདུག་ཟེར་བས། འདྲེ་དེས་མོས་སྟུ་ལ་མཛུབ་མོ་བཙུགས་ནས་སྣ་ལ་བསྣོམས་པས། ཨ་ཁ་ཁ་ཁྱོད་ཀྱི་རྨ་དེ་རུལ་སོང་འདུག་ངའི་ཁ་ཡང་རུལ་ནས་འགྲོ་ཡོང་ངམ་ཅི་དྲག་ཟེར་བྱུང་བས་མོ་ན་རེ། ངས་ཐབས་ཤིག་བསྟན་གྱིས་ཉན་ཅིག་ཟེར་ནས། ད་ཁྱོད་རང་ད་ལྟ་རང་སོང་ཆོས་པ་དེ་ད་དུང་དེར་བཞུགས་ཡོད་ལས་ཆེ། དེ་ཆོས་རྗེ་འབྲུག་པ་ཀུན་ལེགས་ཡིན་ཚོད་འདུག །དེ་ལ་ཁྱོད་རང་གི་སྲོག་སྙིང་ཕུལ། ཕྱིན་ཆད་སྲོག་མི་གཅོད་པའི་དམ་བཅའ་གྱིས་ཤིག །དེས་ཕན་ཡོང་བྱས་བཏང་བས། བདུད་དེས་ཀྱང་དེ་བཞིན་ཉན་ནས་སྔར་གྱི་སར་ཕྱིན་པས། འབྲུག་པ་ཀུན་ལེགས་དང་གནས་མོ་གཉིས་ཀ་དེར་བསྡད་འདུག །དེ་ནས་ཁོ་བོས་བླ་མ་ལ་ཕྱག་ཕུལ་ནས་ཆོས་རྗེ་འབྲུག་པ་ཀུན་ལེགས་ལགས། ད་ནི་ང་ཡང་ཁྱོད་ཀྱི་བཀའ་དང་དམ་ལས་མི་འགལ་ཞེས་སྲོག་སྙིང་ཕུལ་བའང་བཞེས། དམ་ཚིག་རྡོ་རྗེ་སྤྱི་བོར་བཀོད་ནས་བཀའ་དམ་འོག་ཏུ་བཞག་དགེ་བསྙེན་གྱི་སྡོམ་པ་ཕོག་ཆོས་སྐྱོང་གི་གྲལ་དུ་བཅུག་མིང་གླང་བདུད་ཅེས་བཏགས་ནས་ད་ལྟའང་དགོན་ས་ཁའི་གནས་པོ་བྱས་དར་སོ་ཆེ་བ་ཡོད་དོ། །

 དེ་ནས་ཆོས་རྗེ་ཉིད་ལྷ་རྫོང་ལུང་པའི་མདའ་ནས་ཡར་བྱོན་དུས། ལྷ་རྫོང་ལུང་པའི་བདུད་མོ་དེ་ཡང་འཇིགས་པའི་ཆ་ལུགས་ཡ་མ་ཟུང་སྟོན་ནས་འོངས་པས། བླ་མའི་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་འདི་གནམ་དུ་བསྒྲེངས་ཏེ་བདས་ནས་བྱོན་པས། མོས་བླ་མའི་ཡེ་ཤེས་ཀྱི་རྡོ་རྗེ་ལ་ལྟར་མ་བཟོད་པར་དུག་སྦྲུལ་ཞིག་ཏུ་སྤྲུལ་བསྡད་པས། བླ་མས་ཚོམ་ཚོམ་མེད་པར་དུག་སྦྲུལ་གདུག་པའི་ཁ་ལ་ཞབས་ཀྱིས་བརྫིས་ཏེ་རྡོར་སྤྲུལ་བཞག་པ་ད་ལྟའང་གཞུང་ལམ་དུ་ཡོད་པ་དེའོ། །དེ་ནས་ཆོས་རྗེ་ཉིད་སྟོད་པ་ཚེ་དབང་གི་སྒོར་སླེབས། དེར་གཅིན་པ་མཛད་པས་ཕྲུག་གུ་རྣམས་ན་རེ། དེ་འདྲའི་རླིག་པ་རིང་བ་ལ་ཟེར་བས་བླ་མས་བུ་ཚ་ཚོ་ལ་འདི་གསུངས་ཏེ། དབྱར་ཁུ་བྱུག་སྔོན་མོའི་དུས་སུ་རླིག་པ་རིང༌། །དགུན་ཤ་བ་སྨུག་པོའི་དུས་སུ་མཇེ་མགོ་རིང༌། །དུས་དབྱར་དགུན་མེད་པར་ལྟོགས་པའི་རྒྱུ་མ་རིང༌། །དེ་ནམ་ཟླ་གྲང་དྲོའི་ཁྱད་པར་ཡིན་ནོ་ཨང༌། །གསུངས་ནས་ནང་དུ་བྱོན་ཏེ་ཁ་སྲིང་ངའི་མདའ་ཞིག་དེ་རུ་སོང་ཡོད་པས་མ་སླེབས་ག་གསུངས་པས། སྟོད་པ་ཚེ་དབང་ན་རེ། མདའི་བདག་པོ་ཁྱོད་རང་ཡིན་ན་འདིར་བཞུགས་མདའ་ཡང་སླེབས་བྱུང་ཞུས་པས། བླ་མས་དེར་གཟིགས་ཙ་ན། རིགས་ལྡན་ནོར་བུ་འཛོམས་མའམ་དཔལ་བཟང་བུ་ཁྲིད་མོ་ཟེར་བ་དེ་ནི་ཁ་དོག་ལྷ་ཡི་བུ་མོ་ལྟ་བུ་ལ་མདངས་ཧ་ལོའི་མེ་ཏོག་ཁ་བྱེ་བ་ལྟར་མཐོང་བ་ཙམ་གྱིས་ཡིད་འཕྲོག་པ་བྱས་བསྡད་འདུག་པ་ལ་བླ་མས་འདི་གསུངས་ཏེ། མདའ་ཁྱོད་ཀྱི་བྱོན་ལམ་མ་ནོར་བར། །གྲོགས་ལྷ་ཡི་བུ་མོ་འདི་དང་ཕྲད། །ཁྱོད་གནས་པོ་ཚེ་དབང་ཕར་གཟུར་ཞིག །དུས་དེ་རིང་གནས་མོར་ང་ལ་དགོས། །གསུངས་ནས་གནས་མོ་ལ་ཞོན་བཏང་བས་གནས་པོ་ཁྲོས་ཏེ་གྲི་རིང་ཞིག་སྟོན་ནས་འདི་སྐད་ཟེར་རོ། །གནས་ཚང་བཏང་བས་གནས་མོ་འཕྲོག །གཏམ་ཚིག་གསུམ་གྱིས་བརྡ་སྤྲོད་མ་བྱེད་པར། །རྐུབ་གདན་ལའང་མ་གཞག་གནས་མོ་རྒྱོ། །སྔར་མཐོང་ཐོས་མེད་པའི་བྱ་བ་འདི། །བོད་གངས་ཅན་གྱི་ཡུལ་ལ་ཡོད་ན་ཡོད། །ངེད་ལྷོ་པའི་ལུགས་ལ་འདི་འདྲ་མེད། །ཟེར་ནས་རལ་གྲི་འཕྱར་བས། ཕྱག་གཡས་པས་གནས་མོའི་མགུལ་ནས་འཁྱུད་ཅིང༌། གཡོན་པས་རལ་གྲི་ཕྲོགས་ཏེ་མདུད་པ་མཛད་པས། གནས་པོ་ཡང་དད་པ་སྐྱེས་ཏེ་ངས་ད་ཅི་སངས་རྒྱས་ཡིན་པ་ངོ་མ་ཤེས་ཟེར་ཞབས་སྤྱི་བོར་བླངས་ནས། ད་གནས་མོ་ཡང་ཁྱོད་རང་བཞེས་ང་མ་ཤིའི་བར་དུ་ངའི་མཆོད་གནས་ལ་བཞུགས་མཁྱེན་ཞེས་ཞུ་བ་ནན་གྱིས་ཕུལ་བས་རེ་ཞིག་བཞུགས་པར་ཞལ་གྱིས་བཞེས་ནས་བཞུགས་སྐབས། ཕ་ཇོའི་སྲས་སང་བདག་གར་སྟོན་ཀྱང་སྨོན་ལམ་གྱི་དབང་ལས་ལྷུམས་སུ་ཞུགས་ཏེ་གདུང་སྲས་ངག་དབང་བསྟན་འཛིན་འཁྲུངས། ཕྱིས་སྐུ་ནར་སོན་ཏེ་ར་ལུང་དུ་ཆོས་ལ་བྱོན། ཡོངས་འཛིན་ངག་གི་དབང་ཕྱུག་གི་ཞབས་ལ་གཏུགས་ཏེ་གྲུབ་པ་བརྙེས། སླར་མཁའ་འགྲོའི་ལུང་བཞིན་རྟ་མགོའི་གནས་སྒོ་ཕྱེ་ནས་གདུང་གི་ཆོ་ག་མཛད། དེ་ལས་ཕ་ཇོའི་ཡང་སྲིད་ཚེ་དབང་བསྟན་འཛིན་འཁྲུངས། ཡབ་རྗེ་ཚེ་དབང་བསྟན་འཛིན་ལས་གཅེན་གྲུབ་མཆོག་སྦྱིན་རྒྱལ་དང་གཅུང་རྒྱལ་སྲས་བསྟན་འཛིན་རབ་རྒྱས་འཁྲུངས་ནས། མཐར་ལྷོ་མོན་ཁ་བཞི་ལ་གདུང་རབས་འདིས་དབང་སྒྱུར་བར་བྱུང་ངོ༌། །སྟོད་པ་ཚེ་དབང་ཆོས་ལ་དགའ། །བྱ་བཏང་ཀུན་ལེགས་གནས་མོ་དགའ། །ཆོས་དགའ་གནས་དགའི་བཀྲ་ཤིས་ཤོག །ཟེར་བའང་དེ་སྐབས་སུ་གསུངས་པའོ། །

 ཡང་ཆོས་རྗེ་དེར་བཞུགས་སྐབས་ཉིན་གཅིག་ཡ་གིའི་ལུང་པའི་བདུད་དེ་ཡང་བཏུལ་བར་དགོངས་ནས་ལུང་འགྲམ་གོང་མར་བྱོན་པས་ཨ་པ་སྲིད་ཐར་འབྲུག་རྒྱས་བྱ་བ་ཞིག་སྤང་རྐོ་ཞིང་འདུག་པའི་བསམ་པ་ལ་རོལ་མོ་འཚོང་མི་ཞིག་འོང་ན་ཉོ་དགོས་སྙམ་པའི་རྟོག་པ་འཆར་བ་བླ་མས་མཁྱེན་ནས། ཨ་པ་ཁྱོད་ཅི་བྱེད་གསུངས་པས། ང་སྤང་རྐོ་བ་ཡིན་རྣལ་འབྱོར་པ་གང་ནས་བྱོན་ཟེར། ང་བོད་ནས་རོལ་མོ་བཙོང་དུ་འོང་བ་ཡིན་བྱས་པས། ཨ་པ་ན་རེ། རོལ་མོ་ལེགས་ལྡན་ཡོད་དམ་མིང་ཅི་ཟེར་དྲིས་པས། རོལ་མོ་ལེགས་པོ་ཡོད་མིང་ལ་གནམ་འཕྱར་འབེབས་ཆད་ཟེར་བ་ཡིན་གསུངས། ཨ་པ་ན་རེ། ངས་ཉོས་རྒྱུ་ཡིན་བལྟའོ་ཟེར་བས། བླ་མས་རོལ་མོ་ཉོ་བ་ལ་འཇིག་རྟེན་པའི་གཏམ་དཔེ་ལས། ཁ་སྟོང་གིས་མཆོད་པ་དང་ལག་སྟོང་གིས་རྔ་མ་བརྡུངས་ཟེར་བས། རོལ་མོ་ཉོ་བ་ལ་ཆང་དགོས། ཆང་ཡོད་དམ་གསུངས་པས། བྲེ་བདུན་མ་ཞིག་ཡོད་ལགས་ཞུས་ཁྱོད་རང་ཆང་སྦང་སོང་གསུངས་པས། ཨ་པ་ན་རེ། ངས་ཆང་སྦང་འགྲོ་ཁྱོད་རང་ངའི་བརྐོ་འཕྲོ་འདི་ཨ་ལི་རྐོས་དང་ཟེར། བླ་མས་ཏོག་རྩེ་རྐོ་ནས་བཞུགས་པའི་བར་ལུང་པ་དེའི་བདུད་མོ་དེ་འཇིགས་པའི་ཆ་ལུགས་སྟོན་ནས་བླ་མ་ལ་མཆོངས་བྱུང་བས། བླ་མས་རྡོ་རྗེ་མེ་རབ་ཏུ་འབར་བ་འདི་བདུད་མོའི་ཁ་ལ་རེག་ནས་བྲོས་སོང༌། བླ་མས་དེད་དེ་བྱོན་པས་སྟོད་པ་བསིལ་ལུ་ནང་གི་ཕ་བོང་ཆེན་པོ་ཞིག་ལ་ཐིམ་སོང་བས། བླ་མས་ཇི་སྲིད་འཁོར་བ་ནམ་གནས་ཀྱི་བར་འདི་ནས་མ་ཐོན་ཅིག་ཅེས་ཤངས་མཚལ་གྱིས་རྒྱས་བཏབ་ནས་བཞག་གོ །

 དེ་ནས་ལུང་འགྲམས་དུ་ཨ་པའི་ཁང་པར་བྱོན་ནས་ཆང་སྦང་ཡོད་དམ་གསུངས་པས། ཡོད་ལགས་ཟེར་འཁུར་བྱུང་ཨ་པ་ཁྱེད་རང་ཡང་བཏུང་དང་གསུངས་ནས་ཆང་བཞེས་སྐབས། ཨ་པ་ན་རེ། རོལ་མོ་བལྟ་དགོས་ཟེར་བས། ད་ལྟ་ཆང་བཏུང་དང་རོལ་མོ་དང་ད་ལྟ་རང་སྟོན་ཡོང་གསུངས། ཡང་ཞུས་པས་དེ་བཞིན་གསུངས། ཡང་ཞུས་པས་ཨ་པ་ཁོ་རེ་རོལ་མོ་ཟེར་བ་གང་ཡིན་མ་ཤེས་ན་ཁྱོད་ཀྱི་ཆང་འདི་ང་ཡི་ཞལ་དུ་རོལ་ནས་དགའ་མོ་ཡོད་དུས་རོལ་མོ་ཟེར་བ་ཡིན། ངའི་ཁ་འབུར་འབུར་གཉིས་པོ་རོལ་མོའི་འདྲ་མི་འདྲ་ལྟོས་གསུངས། ཨ་པ་ཁོང་ཁྲོ་ལངས་ནས་སྤྲང་ལོང་ཁོ་རེ་རོལ་མོ་མེད་ན་ཆང་རིན་འཁུར་ཤོག་ཟེར། ཆང་རིན་ཨ་པ་ཁྱོད་རང་ཡིན་རྨ་རེ་གསུངས་པས། ང་རང་ང་རའི་ཆང་རིན་མི་འོང་འཁུར་ཤོག་ཟེར། ཨ་པ་ཁོ་རེ་དེ་རིང་ང་མེད་ན་ལུང་པ་འདིའི་བདུད་མོ་དེས་ཁྱོད་ཀྱི་སྲོག་ལེན་པ་ཡིན་པས། ཁྱོད་ཤི་མི་དགོས་པ་བྱས་བདུད་མོ་ད་ད་ལྟ་བསིལ་ལུང་གི་རྡོ་ནང་བཙུགས་བཞག་ཡོད་རྨ་རེད་གསུངས་པས། ཨ་པ་ན་རེ། འོ་ཁྱོད་ཀྱིས་བདུད་རྡོ་ནང་བཙུགས་ཚུགས་ལོ་ཡས་ཡིན་མས་ཡིན་མ་ཟེར་བར་ངའི་ཆང་རིན་འཁུར་ཤོག་ཟེར། འོ་ན་བདེན་རྫུན་བལྟ་རུ་འགྲོ་གསུངས་ནས་དཔོན་གཡོག་གཉིས་རྡོ་དེར་སླེབས་པ་དང༌། བླ་མས་ཨ་པ་རང་རྣ་བ་གཏོད་དེ་ཉོན་དང་གསུངས་ནས་ཉན་པས། རྡོ་ནང་ནས་འབྲུག་པ་ཀུན་ལེགས་ང་ལུང་འགྲམ་དུ་གཏོང་གནང་ཟེར་བ་ཐོས་པས། ཨ་པས་འོ་ཁྱོད་རང་སངས་རྒྱས་ཡིན་པར་ངས་མ་ཤེས་ཆང་རིན་ཡང་མི་དགོས་བཟོད་པ་བཞེས་ཤིག་ཟེར་ནས་དད་པའི་གནས་ལ་བཀོད་དོ། །ཡང་ཨ་པ་ན་རེ། བླ་མ་རིན་པོ་ཆེ་ལ་ང་ཅའི་རྡོ་ཀྱོང་ལ་ཁའི་བདུད་མོ་དེ་ཡང་བླ་མས་དམ་ལ་བཏགས་པར་མཛད་ན་བཀའ་དྲིན་ཤིན་ཏུ་ཆེ་བ་ལགས། ལམ་འགྲུལ་ཕལ་ཆེར་ཟོས་ནས་འགྲོ་མི་སྟེར་བ་ལགས་ཞུས་པས། དེ་ནས་ལམ་སང་བླ་མས་རྡོ་ཀྱོང་ལར་ཕེབས་པས། ཝང་ནས་ཡིན་པའི་བྱིས་པ་ལོ་བཅོ་བརྒྱད་ལོན་པ་ཞིག་གིས་གླང་རྒན་ཞིག་བདས་ནས་འོག་གིན་འདུག་པ། བླ་མས་ཁྱོད་གང་ནས་ཡིན་གསུངས་པས། ཝང་བར་མ་ནས་ཡིན་ལ་གླང་དེ་འགྲོ་མ་ཚུགས་པར་ཕྱིས་སོང་བས་རོགས་མཛད་གནང་ལགས་ཞུས་པས། ཆ་རོགས་ཅི་བྱེད་གསུངས་པས། མཚན་ལ་འདྲེས་ཁྱེར་ཡོང་ཞུས། འོ་ན་ཁྱོད་རང་ཡུལ་དུ་སོང་གླང་ངས་བསྲུང་འོང་བྱས་པས། ནམ་སྲོས་ནས་མི་ལྷོད་ལགས་ཞུས། འོ་ན་ཁྱོད་རང་ཁྱིམ་ཡིད་ལ་བྱེད་ནས་ངའི་པང་དུ་ཉལ་ཅིག་བདེ་བར་ཁྱིམ་དུ་སླེབས་པར་འགྱུར་རོ་གསུངས། བྱིས་པ་དེར་ཉལ་བས་བླ་མའི་རྫུ་འཕྲུལ་གྱིས་སྐད་ཅིག་ལ་བྱིས་པ་རང་ཡུལ་དུ་སླེབས་འདུག་གོ །དེ་ནས་བླ་མས་གླང་ཤིང་གི་རྩར་བཏགས། རང་ཤིང་རྩེར་འཛེགས་ནས་བཞུགས་དུས། བདུད་མོ་དེ་འོང་ནས་བལྟས་པས་གླང་མཐོང་བྱུང་བས་ཁ་ཡར་བལྟས་ནས་ཟ་རྒྱུ་འདུག་གོ་ལ་འུར་ཤོག་ཟེར་སྐད་བཏང་ཁ་མར་བལྟས་ནས་དེ་བཞིན་བྱས་པས་སིང་ལའི་བདུད་མོ་དང་ཧིང་ལའི་བདུད་མོ་གཉིས་སླེབས་བྱུང་བས། ཁོང་གསུམ་གླང་དེ་གསོད་གྲབས་བྱེད་དུས། བླ་མས་ཤིང་ཡལ་ག་ཞིག་ཞིག་སྐྱུར་བས་མཐོང་ནས་མར་ཤོག་རྩེད་མོ་བྱ་དགོས་ཟེར། བླ་མས་རྩེད་མོ་མི་བྱེད་ཁྱོད་སྐྱུགས་བྲོ་བས་གསུངས་པས། ཁོང་གསུམ་ཞེ་སྡང་ལངས་ཏེ་སོ་ཐེངས་རེ་རྒྱབ་པས་ཤིང་དེ་འགྱེལ་བྱུང་བས། དེ་ནས་བླ་མས་གཉིས་སུ་མེད་པའི་ཡེ་ཤེས་ཀྱི་རྡོ་རྗེ་དེ་ལས་མེ་རབ་ཏུ་འབར་བས་སྲེག་པར་བྱེད་པས་བདུད་མོ་གཉིས་སྟོད་པའི་བདུད་མོར་ཐིམ་སོང༌། ལའུར་བླ་མའི་ཕྱག་གིས་བདུད་མོའི་རལ་པ་ནས་བཟུང་དྲུད་ལོད་པའི་སར་སླེབས་པ་དང་ནམ་ལངས་བྱུང་བས་ཁྱི་དམར་པོ་ཞིག་སྤྲུལ་སོང༌། བླ་མས་ཁྱི་རྣ་བ་ནས་བཟུང་ནས་རི་འབྲང་རྒྱས་འདྲ་བའི་དབུས་དོང་དུ་བྲུབ་ནས་ས་འབུར་བྱས་དེའི་སྟེང་མཆོད་རྟེན་ནག་པོ་ཞིག་བརྩིགས་ནས་ཕྱིས་སུ་ལྷ་ཁང་འབྱུང་འགྱུར་གྱི་ལུང་བསྟན་མཛད་དོ། །དེ་ནས་ཆོས་རྗེ་དེ་ཉིད་མ་གི་ཆུ་འགྲམ་དུ་ལོང་རོང་བདུད་མོ་ཡོད་པར་མཁྱེན་ནས་འདུལ་བར་བྱོན་པས། ལོང་རོ་བདུད་མོ་དེ་ཆུ་ཡི་དཀྱིལ་ནས་ཤིན་ཏུ་འཇིགས་པའི་གཟུགས་སྟོན་ཏེ་ཆུའི་རྦ་རླབས་ནམ་མཁར་འཐོར་བཞིན་པའི་ངང་ནས་གླུ་འདི་བཏང་བྱུང་ངོ༌། །ཁྱོད་གསོན་དང་འདིར་བྱོན་རྣལ་འབྱོར་པ། །གངས་དཀར་ཏི་སི་སྒྲ་ཆེ་སྐད། །བྱང་ཐང་མི་མེད་ལྷགས་པའི་རྫོང༌། །ས་རྡོ་ཁ་བས་གཡོགས་པ་ལ། །དེ་ལ་ཡ་མཚན་ཅི་ཞིག་ཆེ། །དར་སེང་དཀར་མོ་སྒྲ་ཆེ་སྐད། །བྱོལ་སོང་པགས་དཀར་རལ་པ་ཅན། །ལུང་སྟོང་འོ་དོད་འབོད་པ་ལ། །དེ་ལ་ཡ་མཚན་ཅི་ཞིག་ཆེ། །བྱ་བཏང་ཀུན་ལེགས་སྒྲ་ཆེ་སྐད། །ནོར་མེད་སྤྲང་འཁྱམས་བྱེད་པ་དང༌། །ངག་འཁྱལ་ཆལ་ཆོལ་བཙོག་གཏམ་མཁན། །བྱ་མིན་སྨྱོན་སྤྱོད་བྱེད་པ་ལ། །དེ་ལ་ཡ་མཚན་ཅི་ཞིག་ཆེ། །ཕྱག་དང་མཆོད་པ་འབུལ་རེ་ཤི། །ཁྱོད་སོང་ཞིག་སུ་ཡི་ཞལ་ནས་གསུངས། །འགྲོ་བ་གང་གི་དོན་དུ་འོང༌། །ཆོས་ཀྱི་བརྒྱུད་པ་གང་ལ་ཐུག །སངས་རྒྱས་ཡིན་ན་ད་ལན་ཐོངས། །ཞེས་ཟེར་བ་ལ་བླ་མས་འདི་སྐད་ཅེས་གསུངས་སོ། །ཡར་ཉོན་དང་ཆུ་བདུད་མཚོ་སྨན་མ། །མི་ང་ལ་ཁྱད་གསོད་མ་བྱེད་ཅིག །དུས་ད་རེས་སྨོན་ལམ་སྟོབས་ཀྱིས་ཕྲད། །སེམས་ཧ་ལོང་ཆལ་པོར་མི་གཏོང་བར། །ཁྱོད་དར་ཅིག་རྣ་བའི་དབང་པོ་ཉོན། །གངས་དཀར་ཏི་སི་སྐེད་པ་འདི། །དགྲ་བཅོམ་ལྔ་བརྒྱའི་བཞུགས་གནས་ཡིན། །དར་སེང་དཀར་མོའི་སྐེད་པ་དེ། །མ་དང་མཁའ་འགྲོ་ཆིབས་པ་ཡིན། །ང་བྱ་བཏང་ཀུན་ལེགས་སྐེད་པ་དེ། །རྒྱལ་ཁམས་ཡོངས་ཀྱི་མཆོད་གནས་ཡིན། །ནོར་མེད་སྤྲང་ལ་འཁྱམས་པ་དེ། །ཞེན་པ་ནང་ནས་ལོག་པ་ཡིན། །ཁ་ནས་གང་བྱུང་སྨྲ་བ་དེ། །ཚུལ་འཆོས་བཟང་བརྫུ་ཞིག་པ་ཡིན། །བྱ་མིན་སྨྱོན་སྤྱོད་བྱེད་པ་དེ། །གང་བྱུང་ལམ་དུ་ཁྱེར་བ་ཡིན། །ང་སོང་ཞིག་རྡོ་རྗེ་འཆང་གིས་གསུངས། །འགྲོ་བ་འཁོར་བ་སྒྲོལ་དུ་འགྲོ། །ཆོས་ལུགས་ཕྱག་རྒྱ་ཆེན་པོ་ཡིན། །མི་ང་དང་མི་ལ་རས་པ་གཉིས། །རྐྱེན་བཟང་ངན་སེམས་ཀྱི་རྒྱན་དུ་ཆེ། །ཁྱོད་ལོང་རོང་བདུད་མོ་ཆོས་སྐྱོང་སྐྱིད། །ལྷ་ཀླུ་གནོད་སྦྱིན་བདུད་ཀྱི་རིགས། །ཡིད་འོང་སྙིང་སྡུག་ཕྱག་རྒྱར་འོས། །ཆོ་འཕྲུལ་བཤིག་ལ་ང་ཕྱིར་འབྲོངས། །བདེ་ཆེན་ཐར་པའི་ལམ་སྣ་ཟིན། །ལུས་ངག་ཡིད་གསུམ་ལས་རུང་ན། །ཚེ་གཅིག་སངས་རྒྱས་ཐོབ་སྟེ་མཆི། །མི་ང་ལ་དྲང་པོ་སྨོས་ཤིག་དང༌། །ཞེས་གསུངས་པས། མོས་གཟུགས་མཛེས་ཤིང་ཡིད་དུ་འོང་བ་བསྟན་ནས། ཆུ་ཤེལ་གྱི་གཞོང་པར་འབྲས་ཆང་གིས་བཀང་སྟེ་གླུ་ལེན་འདི་བཏང་བྱུང་ངོ༌། །གསོན་དང་བྱ་བཏང་ཀུན་ལེགས་པ། །གདུང་གི་ཆེ་ཞིང་ཆོས་ཀྱིས་བཙུན། །ཐ་མལ་ལུས་ལ་རྒྱལ་བའི་ཐུགས། །ཐབས་ཤེས་མདའ་གཞུ་བཟོད་པའི་ཕུབ། །ཉོན་མོངས་གསོད་ཕྱིར་ཤ་ཁྱི་འཁྲིད། །དབང་སྡུད་རྒྱལ་པོའི་བརྟུལ་ཞུགས་ཅན། །བདག་བདེ་ཆེན་ཐར་པ་དྲང་དུ་གསོལ། །ང་ནི་བུ་སྐྱིད་ནམ་མཁའི་རྒྱན། །སྟོད་ནི་མཚར་ཞིང་ཡིད་དུ་འོང༌། །སྨད་ནི་བདེ་བའི་དཀྱིལ་འཁོར་ནང༌། །སྟུ་འཚུམ་འོག་བཏེག་མ་གཏོགས་པ། །འཚམ་འཚམ་འཚུམ་འཚུམ་མང་རབ་ཡོད། །ཁྱོད་ནི་རྣལ་འབྱོར་རྒྱོ་ལ་དགའ། །ང་ནི་ཀླུ་རིགས་འདོད་ཆགས་ཆེ། །དེ་རིང་མཇལ་བ་རྟེན་འབྲེལ་བཟང༌། །དོ་ནུབ་ཅིས་ཀྱང་བཞུགས་པར་ཞུ། །བསྙེན་བཀུར་ལུས་འབྲེལ་ཞིབ་ཏུ་ཕུལ། །བཀའ་དྲིན་ལྷ་ཆོས་གནང་དུ་གསོལ། །ཞེས་སྨྲས་ནས་བདུད་མོའི་གནས་ཁང་དུ་གདན་དྲངས་ཏེ་མཆོད་པ་ཕུལ་ཞིང་ཕྱིན་ཆད་ཆོས་བྱེད་ཡོངས་ཀྱི་འབངས་མོར་ཁས་བླངས། འགྲོ་བའི་སྲོག་ལ་མི་འཚེ་བའི་དམ་བཅའ། སྨན་མོ་དེ་གཉིས་མེད་རོལ་བའི་ཕྱག་རྒྱ་མར་བསྟེན་ནས་ཆོས་ཀྱི་སྣོད་དུ་རུང་བ་བྱས་ཆོས་འབྲེལ་འགའ་རེས་གསུངས། དེ་ནས་རེ་ཞིག་སླར་ལོག་བྱོན་པའི་ལམ་ཡིན་པས་ལོང་ཐང་དང་རྩྭ་ཆུ་མེད་པས་སྐྱ་མོ་ཞེས་བཏགས་ཏེ། བླ་མ་ལོང་ཐང་སྐྱ་མོ་ནས་ཡར་ཕེབས་དུས། ཨ་པ་འོ་ལགས་རྒད་པོ་བསྟན་འཛིན་ཟེར་བ་བུ་ཚ་དར་ཞིང་རྒྱས་པའི་དད་པ་ཅན་ཞིག་བླ་མའི་ཞབས་ལ་ཕྱག་འཚལ་ནས། འབྲུག་པ་ཀུན་ལེགས་ཁྱོད་རང་འབྲེལ་ཚད་དོན་ལྡན་ཡིན་པས། ངའི་བུ་ཚ་སོགས་ཀྱིས་ཁྱིམ་སོ་འཛིན། བུ་མོ་ཐམས་ཅད་བག་མར་བརྫངས། བུ་ཚ་ཆུང་བ་ནི་ཆོས་བྱས་པར་བཏང༌། འཇིག་རྟེན་འདི་ན་ང་བས་ཉམས་དགའ་བ་མེད། ད་ང་ལ་འཆི་ཁར་ཕན་པའི་ཆོས་ཤིག་ཁྱོད་ཀྱིས་གནང་བ་ཞུ་ཞུས་པས། བླ་མས་ཡགས་ཡགས་གསུངས་ནས་ཁྱོད་ར་ང་ཡིད་ལ་དྲན་དུས་སྐྱབས་འགྲོ་འདི་གྱིས་ཤིག །སུ་ལའང་འཛེམས་མི་དགོས་གསུངས་ནས། སྐྱབས་འགྲོ་འཁོར་བ་ལས་སྒྲོལ་མ་འདི་གནང་སྟེ། ཤིང་སྡོང་རྒད་པ་བཞིན་རྩ་བ་ནས་འགྱེལ་ཡང་བདག་འཛིན་བློ་ཡིས་མི་ཐོངས་པའི་ཨ་པ་རྒད་པོའི་མཇེ་ལ་ཕྱག་འཚལ་ལོ། །གཅོང་རོང་དོག་མོ་བཞིན་གཏིང་དུ་ལྷུང་ཡང་འདོད་ཆགས་བློ་ཡིས་མི་ཐོངས་པའི་ཨ་མ་རྒན་མོའི་སྟུ་ལ་ཕྱག་འཚལ་ལོ། །ང་རྒྱལ་གཏིང་ནས་ལངས་ཚེ་འཆི་བའི་སྲོག་ལ་མི་འཛེམས་པ་སྟག་ཤར་གཞོན་པའི་མཇེ་ལ་ཕྱག་འཚལ་ལོ། །སྨད་ཀྱི་བདེ་བ་རྦ་རླབས་བཞིན་གཡོ་ཚེ་ཁྲེལ་དང་ངོ་ཚ་མི་འཛེམས་པ་ནང་ཆུང་བུ་མོའི་སྟུ་ལ་ཕྱག་འཚལ་ལོ། །ཞེས་སྐྱབས་འགྲོ་བཞི་སྐོར་མ་འདི་ང་ཡིད་ལ་དྲན་རེ་འདོན་དགོས་གསུངས་སོ། །སྐྱབས་འགྲོ་གནང་བ་བཀའ་དྲིན་ཆེ། ད་སྨོན་ལམ་ཚིག་གསུམ་མ་ཞིག་ཞུ་ཟེར་བས། ཡང་ཡོང་ཡོང་གསུངས་ཏེ་འདི་གནང་སྟེ། ཤར་གྱི་ཤིང་ཆེན་སྦོམ་པོའི་ལོ་འདབ་འདི་རྒྱས་རྒྱས་འདྲ། །རྒྱས་དང་མི་རྒྱས་ཤིང་ཆེན་ཁོ་རང་ལ་དྲིས་ཤོག །ཀུན་ལེགས་མཇེ་མགོ་སྦོམ་པའི་སྟུ་ཆུང་འདི་དམ་དམ་འདྲ། །དམ་དང་མི་དམ་མཇེ་མགོ་ཁོ་རང་ལ་དྲིས་ཤོག །རྒད་པོ་དད་པ་ཆེ་བས་སངས་ཆུང་རྒྱས་རྒྱས་འདྲ། །རྒྱས་དང་མི་རྒྱས་དད་པ་ཁོ་རང་ལ་དྲིས་ཤོག །ཅེས་སྨོན་ལམ་འདི་ཡང་མ་བརྗེད་པར་གྱིས་ཤིག་གསུངས་སོ། །དེ་ནས་རྒད་པོ་ནང་དུ་ལོག་པའི་མོད་ལ་ནང་ཚང་རྣམས་ན་རེ། ཨ་པ་བླ་མ་དང་མཇལ་ལམ། ཆོས་ཐོས་སམ་ཟེར་བས། ཨ་པས་བླ་མ་མཇལ་ཆོས་ཀྱང་ཐོས། སྐྱབས་འགྲོ་ཡང་བློར་ཟིན་ཟེར་བས། བུ་མོ་ན་རེ། ཨ་པ་ཤེས་རབ་དང་རིག་པ་ཆུང༌། ཚིག་ཉུང་ལ་དོན་བསྡུས་པ་འདྲ་འདུག་གམ། ཨ་པ་རང་ལན་གཅིག་འདོན་དང་ངེད་ཚོས་ཉན་དགོས་ཟེར་བས། ཨ་པས་ལག་པ་ཐལ་མོ་སྦྱར་ནས། ཤིང་སྡོང་རྒད་པོ་བཞིན་རྩ་བ་ནས་འགྱེལ་ཀྱང་བདག་འཛིན་བློ་ཡིས་མི་ཐོངས་པའི་ཨ་པ་རྒད་པོའི་མཇེ་ལ་སྐྱབས་སུ་མཆིའོ། །ཞེས་སོགས་སྐྱབས་འགྲོ་བཞི་སྐོར་མ་དེ་བླ་མའི་གསུང་མ་ནོར་བ་འདོན་པས། བུ་མོ་ནི་ང་ཚ་ནས་སོང་ངོ༌། །རྒན་མོ་ན་རེ། ཁྱོད་སྨྱོ་བ་ཡིན་ནམ། བླ་མ་སངས་རྒྱས་ཀྱི་གསུང་ལ་སྐྱོན་མི་ཡོང༌། ཁྱོད་ལ་བརྡ་མ་འཕྲོད་པའམ་བརྗེད་པ་མན་ན། བརྡ་འཕྲོད་པ་བྱུང་རུང་བླ་མའི་དགོངས་པ་དང་མ་མཉམ་པས་གསུང་གི་ལད་མོ་བྱེད་དེ་ངོ་ཚ། ད་ནང་ཚང་འཛོམས་སར་དེ་འདྲ་མ་ཤོད་ཅིག་ཟེར་བས། རྒད་པོ་ན་རེ། བླ་མ་ཡིད་ལ་མ་དྲན་ན་མི་ཟེར་དྲན་རེ་འདོན་དགོས་ཟེར་རོ། །ཡང་དགོང་མོ་ཐམས་ཅད་ཟས་ལ་འཛོམས་དུས་རྒོད་པོ་མིག་བཙུམ་ཐལ་མོ་སྦྱར་ནས་སྐྱབས་འགྲོ་འདོན་པས་ནང་ཚང་ཐམས་ཅད་རྒད་པོ་སྨྱོས་བྱུང་ཟེར་ཚོད་མའི་ཕོར་པའང་ལག་པར་ཁྱེར་ནས་ཕྱིར་སོང་ངོ༌། །རྒད་པོ་སྐྱབས་འགྲོ་ལན་ཅིག་འདོན་ནས་མིག་ཕྱེས་དེ་བལྟས་པས་སུ་ཡང་མི་འདུག་རྒད་པོ་རང་ཀྲོང་ངེར་འདུག་རྒན་མོ་སླེབས་ནས་ད་རུང་འདི་འདྲ་འདོན་ན་ཁང་པ་སོ་སོར་སྡོད་དགོས་འདུག །ད་རུང་འདོན་ནམ་མི་འདོན་ཟེར་བས། ཁྱོད་རང་ངོ་ཚ་ཡང་ང་ནི་སྲོག་ལ་བབས་ཀྱང་འདོན་དགོས་ཟེར་བས། འོ་ན་ཕྱི་ལ་འཐོན་ཟེར་བཏོན་བྱུང་ངོ༌། །དེ་ནས་སྒང་གི་མགོར་འབྲས་སོག་མའི་ཁྱིམ་ཆུང་ཞིག་ཡོད་པ་དེར་བསྡད་ནས་ཉིན་མཚན་མེད་པར་སྐྱབས་འགྲོ་འདོན་གསོལ་བ་བཏབ་ནས་ཟླ་བ་ཅིག་ཙམ་ལོན་པ་དང༌། ཚེས་བཅོ་ལྔའི་ནམ་ཐོ་རངས་ཁར་པི་ཝང་གླིང་བུའི་སྒྲ་སྙན་པོ་ཡང་མང་དུ་འདུག །རྒད་པོའི་སྐད་ནི་མི་འདུག་རྒན་མོ་སེམས་ཀྱི་མ་བཟོད་པར་དོན་མེད་ཀྱི་སྐད་ལོག་སྟོན་ཏེ་རླུང་ལངས་པ་ཡིན་ཤས་ཆེ། བུ་མོ་ཆང་སྐོལ་ཞིག་སྐྱེལ་དུ་སོང་ཞིག་ཟེར། བུ་མོས་ཆང་ཁུར་ནས་རྒད་པོའི་མལ་སར་ཕྱིན་པས། རྒད་པོ་མེད་པར་མལ་ཆས་ཕུང་ངེ་བཞག་འདུག །བུ་མོས་ཨ་ཕ་ཨ་ཕ་ཟེར་ནས་མལ་ཆས་སློག་པའི་འོག་ན་འཇའ་འོད་ཀྱི་གོང་བུ་ཁྲ་ཕུང་ཕུང་ཞིག་གི་དབུས་སུ་ཨཱཿདཀར་པོ་འོད་འཚེ་བ་ཞིག་འདུག་པ་མཐོང་བས། བུ་མོ་རྣམ་རྟོག་ལངས་ཏེ་ཡུལ་མི་ཀུན་ལ་འུར་ཤོག །ངའི་ཨ་ཕ་ཤི་འདུག་ཟེར་བས། མི་ཐམས་ཅད་དེར་ཚོགས་པའི་མཐར་འོད་ཀྱི་གོང་བུ་ཨ་དང་བཅས་པ་དེ་ཤར་གྱི་ནམ་མཁའ་ལ་འཕར་ཏེ། དེའི་ནང་ནས་རྒད་པོ་རང་གི་སྐད་ཇི་ལྟ་བ་ཞིག་གིས། འབྲུག་པ་ཀུན་ལེགས་ཀྱིས་ང་རི་བོ་ཏ་ལར་བསྐྱལ་བས་འགྲོ་གི་ཡོད་དོ། །ཁྱོད་རང་ང་ཚོ་ཅན་རྣམས་སྡོད་ཅིག་ངའི་ལོག་ཐང་སྐྱ་མོ་འདི་འབྲུག་པ་ཀུན་ལེགས་ཀྱི་མཆོད་གཞིས་སུ་འབུལ་ཅིག་ཟེར་ནས་རྒད་པོ་འཇའ་ལུས་གྲུབ་སོང་འདུག་གོ །དེ་ནས་བླ་མ་བྱོན་ནས་རྒད་པོའི་མལ་སར་འཕྲེང་བ་ལུས་པ་འདི་གཟུངས་བཞུགས་སུ་བྱས་ནས་མྱ་ངན་མཆོད་རྟེན་གཅིག་མལ་ས་དེ་རང་དུ་བཞེངས། རབ་གནས་མཛད་ཕྱིས་སུ་ངག་དབང་ཆོས་རྒྱལ་གྱིས་གདན་ས་བཏབ་དུས་མཆོད་རྟེན་གཙུག་ལག་ཁང་གི་དབུས་སུ་ཚུད་པར་མཛད་ནས་དུས་དེ་སང་ཡང་ཁྱི་འབུར་ལྷ་ཁང་ཞེས་གྲགས་པའི་རྟེན་དུ་བཞུགས་པ་དེའོ། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། ལྷོ་ལྗོངས་འདིར་བདུད་བཏུལ་བ་དང་རྒད་པོ་རྒན་མོ་རྣམས་ཐར་པའི་ལམ་ལ་ཇི་ལྟར་འདྲེན་པའི་ཚུལ་ཧྲུག་ཙམ་བསྟན་པའི་སྐབས་ཏེ་དྲུག་པའོ།། །།

༈ ཤེས་རབ་དགའ་མའི་གདོང་གིས་རབ་མྱོས་པས། །གང་ཤར་བདེ་བ་ཆེན་པོའི་འཆལ་གཏམ་གྱིས། །ཀུན་རྫོབ་བརྫུན་པར་སྟོན་པའི་བཞད་གད་མཁན། །འབྲུག་སྨྱོན་ཀུན་དགའ་ལེགས་པའི་ཞབས་ལ་འདུད། །འོ་ལགས་སོ། །ད་ནི་འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་དཔལ་བཟང་པོ་དེ་ཉིད་ཤར་ལུས་འཚོའི་སྒང་ལ་ཕྱག་ཕེབས་པས། དེར་དད་ཅན་གྱི་ཨ་ཎི་ཨ་ནན་དྷ་ར་དང༌། ཁྱུང་སེ་ཨ་ལྕེ་རྒྱལ་འཛོམས་དང༌། ཝ་ཆེན་བུ་མོ་དགོས་སྐྱེད་དཔལ་མོ་དང༌། དགོན་སྟོད་ཨ་ལྕེ་ཨ་འཛོམས་དང༌། སྤ་ཅའི་ནམ་མཁའ་སྒྲོལ་མ་དང༌། ཝང་གི་བཟང་མོ་ཆོས་འཛོམས་དང༌། ཤར་མོ་ཀུན་བཟང་མོ་དང༌། གཞན་ཡང་མོན་ཡུལ་གྱི་ཕྱག་རྒྱ་མར་ལས་འཕྲོ་ཡོད་པའི་བུ་མོ་རྣམས་དང༌། ཅང་སྒང་ཁའི་བླ་མ་དཔལ་འབྱོར་ལ་སོགས་པའི་དད་ཅན་གྱི་སྦྱིན་བདག་རྣམས་དང༌། དྲུང་དྲུང་རྒྱལ་མཆོག་རྒྱལ་འཛོམས་ལ་སོགས་པའི་ལོག་ལྟ་ཅན་གྱི་དཔོན་པོ་རྣམས་ཀྱིས་ལྷོ་མོན་གྱི་ཡུལ་གྲུ་མཐའ་དག་ལ་བླ་མའི་རྫུ་འཕྲུལ་གྱི་ལྟད་མོ་བལྟ་བར་འོང་དགོས་པར་ཡོད་ན་ཤོག་ཅིག་ཅེས་བརྡ་བཏང་ནས་ཁྲོམ་ཚོགས་བདུན་སྟོང་ལྷག་ཙམ་ཚོགས་ནས། ཆོས་རྗེ་ཀུན་དགའ་ལེགས་པ་ཁྱོད་གྲུབ་རྟགས་དང་རྫུ་འཕྲུལ་མང་པོ་བསྟན་ཐུབ་ཡོད་པར་འདུག་ཅེས་ཟེར་ཡང༌། ངེད་རྣམས་ཀྱིས་ཐོས་པ་ཙམ་ལས་མངོན་སུམ་དུ་མ་མཇལ་ལགས། ད་ལན་འདིར་ཡིད་ཆེས་ཤིང་ཁུངས་བཙུན་པའི་གྲུབ་རྟགས་དང་རྫུ་འཕྲུལ་ཞིག་ཀུན་གྱི་མཐོང་སྣང་དུ་སྟོན་པར་ཞུ་མཁྱེན་མཁྱེན་ཞེས་གསོལ་བ་བཏབ་ནས་གསོལ་བ་དྲངས་གསོལ་དཀྲུམ་ར་མགོ་གཅིག་དང་གླང་གི་ཤ་ཁོག་གཅིག་ཕུལ་བས་བླ་མས་ཤ་རྣམས་བཞེས་ཚར་ནས་ར་མགོ་དེ་བླངས་ནས་གླང་གི་ཤ་ཁོག་རུས་པ་ཀྲོང་ངེ་ཡོད་པ་དེའི་མཇིང་པ་ལ་སྦྱར་ནས། འོ་དུད་འགྲོ་ཁྱོད་ལུས་ལ་ཤ་མི་འདུག་ཡར་ལངས་ནས་རི་ལ་རྩྭ་ཟ་བ་སོང་ཞིག་ཅེས་སེ་གོལ་གཏོགས་པས་གླང་རོས་ར་མགོ་ཁྱེར་ནས་ལུང་པའི་ཕུ་དེ་ནས་ཡར་རྒྱུགས་སོང་བས་ཁྲོམ་ཐམས་ཅད་ཧ་ལས་ནས་གྲུབ་རྟགས་ལ་ཡ་མཚན་པར་གྱུར་ཏོ། །སེམས་ཅན་དེའི་བརྒྱུད་པ་དེང་སང་མང་དུ་དར་ནས་དེའི་མིང་ལ་འབྲོང་གིམ་ཚེ་ཟེར་བ་དེའོ། །

 དེ་ནས་ལྷོ་མོན་གྱི་ཕྱག་རྒྱ་མ་དང་སྦྱིན་བདག་དད་པ་ཅན་རྣམས་ཀྱིས། བླ་མ་རིན་པོ་ལགས་ངེད་ཅག་ལྷོ་རོང་གི་མི་རྣམས་ལ་བྱིན་རླབས་ཆེ་བའི་ཆོས་ཤིག་གནང་བར་ཞུ། དེ་ཡང་མགོ་ནས་རྒྱ་གར་སྐད་དུ་ཡོད་པ། དེ་ནས་སྙིང་གཏམ་དང་འདྲ་བའི་བསྟན་བཅོས། བར་བར་རྒོད་བྲོ་བ། ཕྱི་སྐྱ་གཏམ་འདྲ་ཡང་ནང་དོན་དམ་དུ་གོ་བ། ཕྱི་མ་སངས་རྒྱས་པའི་ཆོས་གོ་སླ་བ། ཐོས་པ་ཙམ་གྱིས་གྲོལ་ཆོག་པ་ཞིག་ཞུ་ཞུས་པས། བླ་མས་འདི་སྐད་ཅེས་གསུངས་ཏེ། རྒྱ་གར་སྐད་དུ་ངའི་མཇེ་ཤ་ར་ར། །བོད་སྐད་དུ་བུ་མོའི་སྟུ་ལ་ཤུ་རུ་རུ། །འཇིག་རྟེན་དགའ་བའི་བསྟན་བཅོས་ནི། །ན་ཆུང་ཆགས་པ་འོག་ནས་དགའ། །རྒན་འཁོགས་དྲན་པ་གསལ་ནས་དགའ། །དགའ་བ་གསུམ་གྱི་སྒོ་ནས་བཤད། །མལ་ས་རྒྱོ་ཡི་འཕྲུལ་འཁོར་ཡིན། །བདེ་ལ་ཡངས་ན་དེ་ཁས་ཆོག །པུས་མོ་རྒྱོ་ཡི་ཕོ་ཉ་ཡིན། །སྔོན་དུ་བཏང་བ་དེ་ཁས་ཆོག །ལག་པ་རྒྱོ་ཡི་གོང་ཐག་ཡིན། །དམ་པོར་བསྡམ་ན་དེ་ཁས་ཆོག །མཚང་ར་རྒྱོ་ཡི་འུལ་ལས་ཡིན། །ཡང་ཡང་བསྐུལ་ན་དེ་ཁས་ཆོག །དེ་ནི་ཆོག་པའི་བསྟན་བཅོས་ཡིན། །བདག་པོ་ཡོད་པའི་བུད་མེད་ནི། །ལྐོག་ཏུ་འདུག་ན་དཀྲོགས་མི་ཆོག །བུ་མོ་ལོ་བཅུ་མ་ལོན་པ། །མལ་དུ་ཡོད་ནའང་དཀྲོགས་མི་ཆོག །ཟླ་མཚན་སྦྲུམ་མ་མྱ་ངན་ཅན། །སྡོམ་ལྡན་བུད་མེད་དཀྲོགས་མི་ཆོག །མི་ཆོག་གསུམ་གྱི་བསྟན་བཅོས་ཡིན། །ཟ་རྒྱུ་མེད་ཚད་ལྟོགས་ལེ་ཆེ། །ལྐུགས་པ་ཡིན་ཚད་མཇེ་གོག་ཆེ། །བུད་མེད་ཡིན་ཚད་རྒྱོ་དད་ཆེ། །ཆེ་བ་གསུམ་གྱི་བསྟན་བཅོས་ཡིན། །རྒན་འཁོགས་ཡིན་ཚད་བསམ་པ་ཆུང༌། །དྭ་ཕྲུག་ཡིན་ཚད་བསོད་ནམས་ཆུང༌། །ཕྱུག་པོ་ཡིད་ཚན་ཟན་རྡོག་ཆུང༌། །ཆུང་བ་གསུམ་གྱི་བསྟན་བཅོས་ཡིན། །བླ་མ་རྣམས་ནི་འབུལ་བ་དགའ། །དཔོན་པོ་རྣམས་ནི་ངོ་བསྟོད་དགའ། །བུད་མེད་རྣམས་ནི་རོགས་པོ་དགའ། །དགའ་བ་གསུམ་གྱི་བསྟན་བཅོས་ཡིན། །དད་པ་ཅན་ལ་སྡིག་ཅན་མི་དགའ། །གཏོང་ཕོད་ཅན་ལ་ཕྱུག་པོ་མི་དགའ། །རོགས་མོ་འཚོལ་ལ་ཆུང་མས་མི་དགའ། །མི་དགའ་གསུམ་གྱི་བསྟན་བཅོས་ཡིན། །བྱིན་རླབས་ཅན་གྱི་བླ་མར་མཆོད། །དངོས་གྲུབ་སྟེར་བའི་ཡི་དམ་མཆོད། །ཕྲིན་ལས་སྒྲུབ་པའི་ཆོས་སྐྱོང་མཆོད། །མཆོད་པ་གསུམ་གྱི་བསྟན་བཅོས་ཡིན། །སྙིང་རྗེ་མེད་པའི་བླ་མར་མི་མཆོད། །ཚུལ་ཁྲིམས་མེད་པའི་བཙུན་པར་མི་མཆོད། །ཁྱི་དང་བྱ་རོག་བུད་མེད་མི་མཆོད། །མི་མཆོད་གསུམ་གྱི་བསྟན་བཅོས་ཡིན། །ཞི་ཞིང་དུལ་ལས་སོ་ཐར་ཡོད། །རང་འདོད་བྲལ་ལ་བྱང་སེམས་ཡོད། །ཟུང་འཇུག་ཤེས་ལ་གསང་སྔགས་ཡོད། །ཡོད་པ་གསུམ་གྱི་བསྟན་བཅོས་ཡིན། །ཟ་འདོད་མཁན་ལ་ཆོག་ཤེས་མེད། །མི་ཆོས་མཁན་ལ་ལྷ་ཆོས་མེད། །གྲོང་ཡུལ་འགྲིམ་ལ་བསླབ་སྡོམ་མེད། །མེད་པ་གསུམ་གྱི་བསྟན་བཅོས་ཡིན། །བདེན་ཚིག་མེད་པས་ཁ་མཆུ་མི་བྱེད། །དམ་སྡོམ་མེད་པས་བླ་མཆོད་མི་བྱེད། །བློ་ཤེས་མེད་པས་དམག་དཔོན་མི་བྱེད། །མི་བྱེད་གསུམ་གྱི་བསྟན་བཅོས་ཡིན། །ཕྱུག་པོ་ཡིན་ཚད་ལག་པ་དམ། །རྒན་ཁོག་ཡིན་ཚད་བློ་ཁ་དམ། །ཨ་ཎི་ཡིན་ཚད་སྟུ་ཁ་དམ། །དམ་པ་གསུམ་གྱི་བསྟན་བཅོས་ཡིན། །ཁ་མཁས་མི་ཡི་དཀྱིལ་དུ་ཚུད། །དཀོར་ཟས་ཆོས་པའི་ཁ་རུ་ཚུད། །མཇེ་གོག་བུ་མོའི་སྟུ་རུ་ཚུད། །ཚུད་པ་གསུམ་གྱི་བསྟན་བཅོས་ཡིན། །བྱང་སེམས་ཐུགས་རྒྱུད་བལ་ལས་འཇམ། །རང་འདོད་ཅན་གྱི་ཁ་ཡང་འཇམ། །བུ་མོའི་བརླ་ཤ་དར་བས་འཇམ། །འཇམ་པ་གསུམ་གྱི་བསྟན་བཅོས་ཡིན། །སྡོམ་མེད་ཆོས་པ་ཤམ་ཐབས་སྲབ། །ཁྱོ་མེད་བུད་མེད་ལྟོ་གོས་སྲབ། །བུད་མེད་ཞིང་ས་ལྗང་བུ་སྲབ། །སྲབ་པ་གསུམ་གྱི་བསྟན་བཅོས་ཡིན། །འབྲུག་པ་ཀུན་ལེགས་ཆུང་མས་མི་བསུན། །བུད་མེད་དེ་ཚོ་མཇེ་ཡིས་མི་བསུན། །ཆོས་པ་འདི་ཚོ་དཀོར་གྱིས་མི་བསུན། །མི་བསུན་གསུམ་གྱི་བསྟན་བཅོས་ཡིན། །བློ་རིག་གསལ་ཡང་བླ་མ་དགོས། །ཞུ་མར་གསལ་ཡང་རྒྱུ་སྣུམ་དགོས། །གནས་ལུགས་གསལ་ཡང་ངོ་སྤྲོད་དགོས། །དགོས་པ་གསུམ་གྱི་བསྟན་བཅོས་ཡིན། །ཞེས་དང༌། གཞན་ཡང༌། དད་མཁན་མེད་པའི་བླ་མ་དེ་གད་མོ་བྲོ། །བརྩོན་འགྲུས་མེད་པའི་སློབ་མ་ཡང་གད་མོ་བྲོ། །ཉན་མཁན་མེད་པའི་བཀོད་ཁྱབ་ཀྱང་གད་མོ་བྲོ། །དཀྲོགས་མཁན་མེད་པའི་བུད་མེད་ཀྱང་གད་མོ་བྲོ། །གཡོག་པོ་མེད་པའི་དཔོན་པོ་ཡང་གད་མོ་བྲོ། །ཟ་མ་ཕོད་པའི་ཕྱུག་པོ་ཡང་གད་མོ་བྲོ། །སོ་ནམ་མི་བྱེད་པའི་ཞིང་པ་ཡང་གད་མོ་བྲོ། །གནག་ལུག་མེད་པའི་འབྲོག་པ་ཡང་གད་མོ་བྲོ། །ཚུལ་ཁྲིམས་མེད་པའི་བཙུན་པ་ཡང་གད་མོ་བྲོ། །ཐོས་པ་མེད་པའི་སྒོམ་ཆེན་ཡང་གད་མོ་བྲོ། །རྒྱོ་དད་མཁན་གྱི་ཨ་ཎི་ཡང་གད་མོ་བྲོ། །མཇེ་ལང་མི་བཏུབ་པའི་སྐྱེས་པ་ཡང་གད་མོ་བྲོ། །ལྟོ་གོས་རྐུབ་ཀྱི་འཚོལ་བའི་ནོར་རྫས་ཀྱང་གད་མོ་བྲོ། །རྒྱོ་འདོད་ངོ་ཚའི་བུ་མོ་ཚོ་ཡང་གད་མོ་བྲོ། །ཞེས་དང༌། གཞན་ཡང༌། ཟུར་གསུམ་ལེགས་པའི་བྱ་ལི་ཡོད་ཀྱང༌། །ཡུལ་ལྷ་མཆོད་པའི་བཙན་བཤོས་མི་རུང༌། །ཉི་མས་མི་སྐམ་སྟུ་ཆུ་ཡོད་ཀྱང༌། །སྐོམ་པ་སེལ་བའི་ཇ་ཆུ་མི་རུང༌། །དིག་ལ་ཆེ་བ་རླིག་པ་ཡོད་ཀྱང༌། །རི་ཁྲོད་དགོན་པའི་རྒྱགས་རྐྱལ་མི་རུང༌། །རྩ་མཁྲང་མགོ་ཆེ་མཇེ་ལ་ཡོད་ཀྱང༌། །ཕུར་པའི་འདེབས་པའི་ཐོ་བ་མི་རུང༌། །མི་ལུས་ཐོབ་སྟེ་གཟུགས་བྱད་ལེགས་ཀྱང༌། །འཆི་བདག་གཤིན་རྗེའི་མནའ་མ་མི་རུང༌། །བློ་སེམས་ཆོས་ལ་དཀར་བ་ཡོད་ཀྱང༌། །ཁྱིམ་ནང་གནས་ནས་ལྷ་ཆོས་མི་འགྲུབ། །དམ་ཆོས་གསང་སྔགས་ཟབ་མོ་ཟབ་ཀྱང༌། །ཉམས་སུ་མ་ལེན་གྲོལ་དུ་མི་བཏུབ། །ཀུན་ལེགས་ང་ཡིས་ཐར་ལམ་བསྟན་ཀྱང༌། །ཐར་པ་ཁྱོད་རང་ཚོ་ཡིས་འཛེག་དགོས། །ཞེས་གསུངས་པས། ཁྲོམ་ཐམས་ཅད་དགའ་དྲག་ནས་ངུ་ཞིང་ངུ་ནས་ཡང་རྒོད་པས། དགའ་ལེར་ངུ་ལེར་སོང་ནས་ཐམས་ཅད་མ་དད་པ་གཅིག་ཀྱང་མ་བྱུང་བས་དད་དད་མོས་མོས་སུ་སོང་ནས་ཁྲོམ་གྱེས།

 དེ་ནས་བླ་མ་སྔར་ཡང་སྐུ་བསོད་དང་འགྲོ་དོན་ཆེ་བའི་ཁར། དེ་ལྟ་བུའི་སྙན་གྲགས་ཀྱི་བ་དན་བཟང་པོས་ལྷོ་མོན་གྱི་འཛིན་མའི་མཐའ་གྲུ་ཡོངས་ལ་ཁྱབ་སྟེ་དྲག་གཞན་ཕོ་མོ་མཆོག་དམན་སེར་སྐྱ་སུས་ཀྱང་བླ་མ་དེ་ཉིད་ལ་ངོ་མི་ཤེས་པ་དང་མ་དད་པ་མེད་པས་ཕྲིན་ལས་ཀྱི་སྣོད་དུ་གྱུར་ཏོ། །

 དེ་ནས་ཆོས་རྗེ་ཉིད་ཤར་ཀུན་བཟང་གླིང་དུ་བྱོན་པས། དེ་ཁའི་མི་ཚོས་གྲོས་བྱས་ཏེ་དེ་རིང་ང་ཚོའི་འདྲེ་ངན་དེ་འབྲུག་པ་ཀུན་ལེགས་དང་ཕྲད་བཅུག་གེ་ནོ་ཟེར་ནས། སུས་ཀྱང་གནས་ཚང་མ་བཏང་བར་ཁྱོད་རང་ཕ་གིའི་གྱང་ཁོག་འདི་ནང་སྡོད་ཅིག་ལྟོ་ཆས་ང་ཚོས་ཁྱེར་ཡོང་ཟེར་ནས། བླ་མ་དེར་བཞུགས་པས་ནམ་ཕྱེད་ཙམ་ལ་འདྲེ་ལྦ་བ་དགུ་བརྩེགས་འོང་ནས་བླ་མའི་སྟེང་དུ་མཆོངས་སོང་བས་བླ་མའི་ཡེ་ཤེས་ཀྱི་རྡོ་རྗེ་དེ་ལས་མེ་རབ་ཏུ་འབར་བས། འདྲེ་དེའི་རྐུབ་ལ་བསྐུལ་བཏང་བས། འདྲེ་དེ་རྐུབ་མེས་འཚིག་ནས་བྲོས་སོང་བས། ད་ལྟའང་ཁྱེན་ཨོ་རྒྱན་བྲག་གི་རྩར་བསུར་དྲི་ཧ་ཧ་བྱས་ཡོད་སྐད་དོ། །ཀུན་བཟང་གླིང་པ་ཚོ་སྔོན་ཁྲལ་པ་ཁལ་བཞི་ཙམ་ཡོད་པ། བླ་མ་ལ་གསོལ་ཚོགས་མ་དྲངས་པའི་ལེ་ལན་གྱིས་ད་ལྟ་ཁྲལ་པ་བཞི་ཙམ་དུ་གྱུར་པ་ཀུན་གྱིས་མཐོང་སའོ། །

 དེ་ནས་བླ་མ་སང་སྔ་དྲོ་ཀུན་བཟང་གླིང་ནས་གཟིགས་པས་ཁྱུང་སེའི་ཙནྡན་རྩ་བར་ཨ་ལྕེ་རྒྱལ་འཛོམས་དེ་ལྡེམ་ལྡེམ་འཁྱུག་འཁྱུག་བྱས་སྡོད་འདུག་པ་ལ་བླ་མས་གླུ་འདི་བཏང་ངོ༌། །ཤར་ཀུན་བཟང་གླིང་ནས་ཕར་བལྟས་པས། །ཁྱུང་སེ་ཙནྡན་རྩ་བ་ལུ། །ལྡེམ་ལྡེམ་འཁྱུག་འཁྱུག་ལྷ་མོའི་གཟུགས། །ཁྱོད་ཨ་ལྕེ་རྒྱལ་འཛོམས་ཡིན་པ་འདྲ། །ཉིན་དེ་རིང་ཉི་མའི་རྩེ་ཤར་ལ། །ང་བྱ་བཏང་ཀུན་ལེགས་ཡོང་བདོག་གོ །གསུམ་ཆང་ཁག་མའི་བདུད་རྩི་འདི། །མ་ཧེ་རྭ་བར་ལྡེག་ཞོག་ཅིག །གཞན་ལོ་རྒྱུས་ཞར་དང་ཞོར་ལས་ཡོང༌། །ཨོཾ་དང་ཡིན་པས་མ་ཎི་པདྨེ་ཧཱུཾ། ཞེས་གསུངས་ནས་ཁྱུང་སེ་ཁར་བྱོན་པས་ཨ་ལྕེ་རྒྱལ་འཛོམས་ཆུ་ལེན་དུ་འོངས་པ་དང་མཇལ་བས། བླ་མས་རྒྱལ་འཛོམས་མ་སྡོད་ཡོད་དམ་གསུངས། རྒྱལ་འཛོམས་མས་ཡོད་ལགས་ང་ཆུ་ལེན་དུ་འགྲོ་གིན་ཡོད། བླ་མ་ནང་དུ་བྱོན་ཞུས་པས། བླ་མས་འོ་ཆུ་ལེན་མི་དགོས་ད་ལྟ་ཆུ་རྐུབ་ལས་བཏོན་ཆོག་གསུངས་ནས། སྒོའི་རྩ་བ་ནས་ཕར་བསྙལ་ནས་ཕྱག་ལེན་ཐེངས་ཤིག་མཛད་ནས་ནང་དུ་བྱོན་གསོལ་ཇ་སོགས་དྲངས་ནས་བླ་མ་བྱོན་གྲབས་མཛད་པས་རྒྱལ་འཛོམས་མ་ན་རེ། བླ་མ་ལ་ད་ནི་ངའི་གཏན་གྲོགས་བྱས་བཞུགས་དགོས་ཞུས་པས། བླ་མས་གཏན་དུ་ང་ཡང་སྡོད་ལོང་མེད། ཁྱོད་ཀྱི་སྟུ་སྤུ་མེད་པ་ལ་བལྟ་ན་ཞག་དགུ། ཆུ་མེད་པ་ལ་བལྟ་ན་ཞག་དགུ། འགམ་དྲི་མེད་པ་ལ་བལྟ་ན་ཞག་དགུ་བྱས། ནམ་དྲན་རེ་ལ་ཞག་དགུ་དགུ་བསྡད་རྒྱུ་བྱས་འཐོན་འོང་རྨ་རེ་གསུངས་ནས་བྱོན་སོང་བས། རྒྱལ་འཛོམས་ཡང་ལམ་སང་ཨ་རག་སྤ་ལང་ཞིག་ཁུར་ནས་ཞབས་བསྐྱལ་དུ་ཕྱིན་པས། སྒང་སྣ་ཞིག་ཏུ་སླེབ་དུས། སྒང་དེའི་མིང་ལ་ཅི་ཟེར་བྱས་པས། འཕང་ཡུལ་སྒང་ཟེར་ལགས་ཞུས། ཕ་གི་ཡུལ་དེའི་མིང་ཅི་ཟེར་བྱས་པས། ལོག་ཐང་སྐྱ་མོ་ཟེར་བ་ལགས་ཞུས་པས། བླ་མས་འོ་ཁྱོད་རང་ཕངས་ཤིང་ཕངས་ཤིང་ལོག་པའི་རྟེན་འབྲེལ་ཡིན་པས་ཆང་འཁུར་ཤོག་གསུངས་ནས་ཆང་བཞེས་དུས། ཁྱོད་ཤར་བཟའ་མ་ཚོ་གླུ་མཁས་པ་ཡོང་ཚོད་འདུག་པ་གླུ་ཞིག་ཐོངས་དང་གསུངས་པས་འདི་སྐད་ཅེས་ཕུལ་ལོ། །ཁྱོད་རྒྱལ་ཁམས་བསྐོར་བའི་རྣལ་འབྱོར་པ། །ང་རྒྱལ་འཛོམས་བུ་མོའི་གླུ་ལ་གསོན། །ནམ་སེར་ཁའི་སྤང་གི་རི་ལོག་སྐྱ། །དེ་བས་འབྲུག་སྨྱོན་ཀུན་ལེགས་སྐྱ། །སྐྱ་མི་སྐྱ་ལོག་ཐང་སྐྱ་མོ་སྐྱ། །དེ་བས་ཆོས་རྗེ་ཀུན་ལེགས་སྐྱ། །ང་བྱ་རྒོད་འཕུར་འོང་མནོ་བའི་སེམས། །ནང་ཁོང་པའི་སྙིང་ལུ་མེད་ན་ཡང༌། །གཤོག་སྒྲོ་ལས་ཀྱི་རླུང་བསྐྱོད་པས། །མ་འཕུར་རང་དབང་མེད་པ་བྱུང༌། །ང་ཁྱུང་སེའི་ཨ་ལྕེ་རྒྱལ་འཛོམས་ཀྱང༌། །གཏན་གྲོགས་འཚོལ་དགོས་མནོ་བའི་སེམས། །ནང་ཁོང་པའི་སྙིང་ལུ་མེད་ན་ཡང༌། །རང་ལས་དང་སྐྱོ་མོས་འགོར་བའི་ཚེ། །མ་འཚོལ་རང་དབང་མེད་པ་ཕྲད། །ཕྲད་ནས་མེད་པས་བློ་མ་བདེ། །ཞེས་ཞུས་པས། བླ་མས་གླུ་ལན་འདི་སྐད་གསུངས་ཏེ། ཉོན་ཅིག་ཁྱུང་སེའི་རྒྱལ་འཛོམས་མ། །ཀུན་ལེགས་ང་ཡི་གླུ་ལ་ཉོན། །ཆུ་གངས་ལས་བབས་པའི་དྭངས་ཆུ་ཁོལ། །དེ་བས་རྒྱལ་འཛོམས་བློ་སེམས་ཁོལ། །ཆུ་རྫ་བར་གསེབ་ཀྱི་རྫ་ཆུ་ཁོལ། །དེ་བས་རྒྱལ་འཛོམས་བློ་སེམས་ཁོལ། །ཆུ་མང་མང་ཐོན་པའི་རོ་སྟུ་ཁོལ། །དེ་བས་རྒྱལ་འཛོམས་བློ་སེམས་ཁོལ། །ཁྱོད་ཁོལ་ཞིང་ཁོལ་ཞིང་སོང་རྨ་རེད། །ང་སྐྱ་ཞིང་སྐྱ་ཞིང་འགྲོ་རྒྱུ་ཡིན། །ཞེས་གསུངས་ནས་ཁ་གྱེས་སོང་བས་ས་ཆ་དེ་ལ་དེང་སང་ཡང་བློ་ཁོལ་ལུང་པ་ཟེར་སྐད་དོ། །

 དེ་ནས་ཆོས་རྗེ་ཉིད་ཤར་གྱི་གླིང་ཉིན་ཤར་ལ་ཨ་ཎི་ཨ་ནན་དྷ་རའི་ཁང་པར་བྱོན་ཆང་བ་ཞེས་བུ་མོ་རྣམས་དང་འོ་བྱེད་ཉམས་དགའ་བའི་གླུ་ལེན། ཞར་ཞོར་ཆོས་འགའ་རེ་གསུངས་བཞུགས་དུས་ཤར་མོ་ཀུན་བཟང་མོས་འབྲས་ཆང་ཞིམ་པོ་དྲངས་ནས་གླུ་འདི་ཕུལ་ལོ། །ཨེ་མ། གསོན་དང་བོད་ཀྱི་རྣལ་འབྱོར་ཀུན་དགའ་ལེགས་པ། །བུ་མོ་སྐྱོ་བ་སྐྱེ་བའི་གླུ་དབྱངས་འདི་ལ་གསོན་དང༌། །ཤིང་རང་སྐྱོ་བ་སྲིད་ན་འོག་ཁང་ཐེམ་པ་སྐྱོ་བས། །ཤིང་ང་འགྲོ་དགོས་བསམ་པས་སྒོ་ཤིང་གཉིས་ཀྱིས་མ་བཏང༌། །ཤིང་ང་བསྡད་དགོས་བསམ་ཡང་ཁྱི་ཕག་གཉིས་ཀྱིས་འགོམས་སོང༌། །ཤིང་ང་འདི་རུ་མ་བཞག་གཙང་སྟོད་ར་ལུང་སྐྱོལ་དང༌། །ལྷ་ཁང་ཀ་གདུང་བཙུགས་ནས་ཤིང་ཆེན་སངས་ཆུང་རྒྱས་བཅུག །ལྕགས་རང་སྐྱོ་བ་སྲིད་ན་མགར་བའི་སྟེགས་མོ་སྐྱོ་བས། །ལྕགས་ང་འགྲོ་དགོས་བསམ་ན་སྐམ་ཆེན་སྐམ་ཆུང་མ་བཏང༌། །ལྕགས་རང་བསྡད་དགོས་བསམ་ཡང་ཐོ་ཆེན་ཐོ་ཆུང་བརྡུང་བྱུང༌། །ལྕགས་ང་འདི་རུ་མ་བཞག་གཙང་སྟོད་ར་ལུང་སྐྱོལ་དང༌། །ལྷ་ཁང་སྒོ་ལྕགས་བཟོས་ནས་ལྕགས་ང་སངས་ཆུང་རྒྱས་བཅུག །བུ་མོ་སྐྱོབ་བ་སྲིད་ན་ཤར་མོ་ཀུན་བཟང་སྐྱོ་བས། །བུ་མོ་འགྲོ་དགོས་བསམ་ན་དྲིན་ཅན་ཕ་མས་མ་བཏང༌། །བུ་མོ་བསྡད་དགོས་བསམ་ན་གཏན་གྲོགས་ངན་པས་བརྡུང་བྱུང༌། །བུ་མོ་འདི་རུ་མ་བཞག་ཀུན་ལེགས་ཁྱོད་རང་ཁྲིད་དང༌། །ཚེ་གཅིག་ལུས་གཅིག་ཉིད་ལ་བུ་མོས་སངས་ཆུང་རྒྱས་བཅུག །ཅེས་གླུ་འདི་ཕུལ་བས། བླ་མས་གླུ་ལེན་འདི་གསུངས་སོ། །ཨེ་མ་ཚུར་ལ་ཉོན་དང་ཤར་མོའི་བུ་མོ་ཀུན་བཟང༌། །ཁྲི་གདུགས་མཁའ་ལ་རྒྱུ་བས་གླིང་བཞི་ཞོར་དུ་མཐོང་ཡོད། །ཀུན་ལེགས་རྒྱལ་ཁམས་བསྐོར་ལ་བུ་མོ་ཁྲིད་དགོས་མི་འདུག །ཤིང་ཆེན་བསོད་ནམས་བསགས་པ་ལྷོ་ལྗོངས་ནགས་སུ་སྐྱེས་འདུག །ལས་ངན་སྟ་རེ་ཅན་གྱིས་ཤིང་ཆེན་རྩ་ནས་མ་ཆོད། །ལྷ་ཁང་ཀ་བ་ལས་ཀྱང་ལོ་འདབས་རྒྱས་ན་དགའ་ཡོང༌། །འོག་ཁང་སྒོ་ཐེམས་དེ་ཚོ་གོར་མའི་རྡོ་ལ་བཅོལ་ཆོག །ལྕགས་རང་བསོད་ནམས་བསགས་པས་བཟོ་བའི་ལག་ཏུ་ཚུད་འདུག །ལྷ་ཁང་སྒོ་ལྕགས་ལས་ཀྱང་འཁར་གསིལ་ལྷུང་བཟེད་དགའ་ཡོང༌། །ཚ་གྲང་དཀའ་ཚེགས་ཅན་གྱི་གར་སྟེགས་བྱས་དགོས་མི་འདུག །མགར་བའི་མགར་སྟེགས་དེ་ཚོ་ཤིང་དང་རྡོ་ལ་བཅོལ་ཆོག །བུ་མོ་བསོད་ནམས་བསགས་པས་གྱེར་གླིང་ཉི་ཤར་སྐྱེས་འདུག །ཁྱིམ་བདག་གླང་རྒན་དེ་ཡི་བརྡུང་བཏགས་བཟེད་དགོས་མི་འདུག །ང་དང་འགྲོགས་པ་ལས་ཀྱང་སྐུ་མཚམས་བསྡམ་ན་དགའ་ཡོང༌། །ཕ་མ་གཉིས་ཀྱི་ཁ་འཛིན་མནའ་མ་རང་ལ་བཅོལ་ཆོག །ཅེས་གསུངས་པས། ཀུན་བཟང་མ་དད་པ་ལྷག་པར་སྐྱེས་ཤིང་བླ་མའི་གསུང་བཞིན་བྱེད་པར་དམ་བཅས་ནས། བླ་མ་ལས་ལུས་འབྲེལ་ཆོས་འབྲེལ་གྱི་གདམས་ངག་མནོས་ཤིང་བླ་མས་ཀྱང་སྤ་གྲོ་ཆུ་མོ་ཕུའི་སྒྲུབ་གནས་གོང་མར་ལུང་བསྟན་ནས་དེར་སོང་ནས་སྒྲུབ་པ་བྱས་པས་ལོ་གསུམ་ནས་བླ་མའི་ཐུགས་རྗེ་དང་མོ་རང་གི་མོས་གུས་གུང་འཛོམས་པས་འོད་ལུས་གྲུབ་ཅེས་བཤད་དོ། །

 ཡང་ཆོས་རྗེ་ཉིད་སྦེད་ནང་ཝ་ཆེན་ལ་བྱོན་པས། ཉི་མ་རྒས་ཁར་སོང་བས་གནས་ཚང་ཞིག་ག་རུ་འོང་སྙམ་དགོངས་པའི་བར། བུ་མོ་དགོས་སྐྱེས་དཔལ་མོ་ཆུ་ལེན་དུ་འོངས་པ་དང་ཕྲད་པས། བུ་མོ་དེ་རིང་གནས་ཚང་ཞིག་བྱེད་དགོས་གསུངས་པས་བུ་མོ་ན་རེ། འོ་འབྲུག་པ་ཀུན་ལེགས་ཁྱོད་ལ་གནས་ཚང་གཏོང་མཁན་མི་ཡོང་གང་ཡིན་ཟེར་ན། དང་པོ་གནས་ཚང་བརྙ་དགོས། གཉིས་པ་གནས་ཚང་རྒྱོ་དགོས། གསུམ་པ་མི་ཡོད་ཚད་ལ་ཁ་ལས་བཤད་དགོས། དོ་ནུབ་ཆང་འདྲེན་རྒྱུ་ཡང་མེད། གནས་ཚང་མི་ཡོང་ཟེར་བས། བླ་མས་ཆང་མེད་ཀྱང་སྐྱོན་མེད་ལས་བྱེད་ཏོག་མི་ཆག་གསུངས་ནས་ནང་དུ་བྱོན་པས། གནས་མོས་གསོལ་ཇ་ཞུས་པས། བླ་མས་བཞེས་ཆ་ཕྱག་ཏུ་བསྣམས་ནས་ཇ་མཆོད་འདི་གསུངས་ཏེ། ཨོཾ་ཨཱཿཧཱུྂ། རྒྱ་ཇའི་དྲི་མས་མ་གོས་པས། །མར་གྱི་དྲི་མ་ག་ལ་ཡོད། །བཏུང་མཁན་ཡོད་དོགས་མི་འདུག་པས། །རྩིག་པའི་ལོགས་ལ་གཤེགས་སུ་གསོལ། །ཅེས་གསུངས་ནས་གཏོར་བ་དང༌། གནས་མོ་ཡང་འཛུམ་དམུལ་དམུལ་བྱེད་ལངས་ནས་བླ་མའི་ཕྱག་ལ་འཇུས་ཏེ། མི་ཆོས་དྲི་མས་མ་གོས་པས། །ལྷ་ཆོས་དྲི་མ་ག་ལ་ཡོད། །གནས་ཚང་ཡོང་དོགས་མི་འདུག་པས། །སྒོ་ཡི་ཕྱི་ལ་གཤེགས་སུ་གསོལ། །ཞེས་ལབ་ནས་བཏོན་གྲབས་བྱེད་ཀྱང་མོ་རང་ལ་དགོས་པའི་སྟབས་ཀྱིས་བཏོན་རང་མ་བྱུང༌། དེའི་ནུབ་མོ་བླ་མས་མོའི་མལ་དུ་བྱོན་པས་མོ་རང་གཉིད་རྫུན་བྱེད་ཡོད་དུས། སྐུ་ཆ་དེ་ལན་ཅིག་མོའི་སྟུ་ལ་བསྐུལ་བཏང་ཡང་མ་ཚོར་བའི་ཟོལ་གྱིས་བསྡད་པས། བླ་མས་སྐུ་མཇེ་མར་འབལ་བཏང་ནས་བླ་མ་བྱོན་གྲབས་བྱེད་པས། མོས་བླ་མའི་སྐུ་རྒྱབ་ནས་ལག་པ་གཉིས་ཀྱིས་བསྡམས་ནས་བཏང་མ་བཏུབ་པར་མཛད་དགོས་བྱུང་བས། དེའི་ནང་པར་གྲོང་མི་འཛོམས་སར་དགོས་སྐྱེས་དཔལ་མོ་རྒྱོ་དགོས་པ་ལ་གཉིད་བརྫུན་བྱེད་ཀྱི་འདུག །འགྲོ་ནའང་གཏོང་གི་མི་འདུག་གོ་ཞེས་གསུངས་ནས་བྱོན་སོང་ངོ༌། །

 དེ་ནས་ཆོས་རྗེ་ཉིད་སྒོར་ཕོག་བླ་མས་གདན་འདྲེན་བྱུང་སྟེ། སྒོར་ཕོག་ནང་བྱོན་པས་བླ་མ་དེས་ཞུས་པ། ན་ནིང་ངའི་ཨ་མ་འདས་སོང་བ་དེའི་དོན་དུ་ལྗགས་བསྔོ་ཞིག་གནང་བ་ཞུ་ཞུས་པས། ཁྱོད་ཀྱི་ཨ་མ་ཕ་བོང་མ་གིའི་ནང་འདུག་གསུངས་ཏེ། ཕ་བོང་ཨ་མ་དང་བཅས་པ་ཡར་ཤོག་དང་གསུངས་པའི་མོད་ལ། ཕ་བོང་གྱེན་དུ་འགྲིལ་ནས་སླེབས་བྱུང་བས། ཕ་བོང་གྲིས་གཤགས་ཏེ་བཏོན་པས། སྦལ་པ་མཐེ་བོང་ཙམ་ཞིག་ཐོན་བྱུང༌། དེ་ལ་ཕྱག་མཛུབ་གཏད་དེ་རྒན་མོ་བདེ་བ་ཅན་དུ་སོང་ཞིག་གསུངས་པས། སྦལ་པའི་སྤྱི་གཙུག་ནས་ཧྲཱི་དམར་ཚེག་དྲག་ཅན་ཞིག་ཐོན་ནས་ནུབ་ཀྱི་ནམ་མཁར་འགྲོ་བ་ཀུན་གྱིས་མཐོང་ངོ་ཟེར་སྐད་དོ། །རྡོ་དེ་ད་ལྟའང་ལྷ་ཁང་གི་རྩིག་འགྲམ་ལ་ཡོད་ཅེས་གླེང་ངོ༌། །

 དེ་ནས་ཆོས་རྗེ་ཉིད་དཔལ་ལའི་ལ་མགོར་བྱོན་ནས་མང་སྡེ་པའི་ས་རོང་བརྒྱུད་དེ་ཁྱེན་ཡུལ་སོགས་ལའང་ས་འདུལ་རེ་མཛད་པར་དགོངས་པའི་མོད་ལ། རྒད་པོ་ཁུར་ཆེན་པོ་འཁུར་བ་ཞིག་ཡོང་ཞིང་འདུག་པ། དེ་ལ་ཁུར་གང་ཡིན་བྱས་པས། རྒད་པོ་ན་རེ་ནས་ཡིན་ཟེར། དེར་བྱོན་པའི་ལུང་བསྟན་མེད་པར་དགོངས་ནས་རྒད་པོ་ལ་འདི་ནས་མར་འགྲོ་ན་ཡུལ་གྱི་མིང་ཅི་ཟེར་བྱས་པས། རུ་ཁུ་སྦིས་ཟེར། དེ་ནས་གང་ཟེར་བས། ཙནྡན་སྦིས་ཟེར། དེ་ནས་གང་ཡིན་ཟེར་བྱས་པས། སྟོང་སེ་སྦིས་ཟེར་ཞུས་པས། བླ་མས་འོ་སྦི་སྦི་གསུམ་གྱི་ལུང་པར་ང་མི་འགྲོ་གསུངས་ནས་སླར་ལོག་སྟེ་བྱོན་ཞོར་དུ་ཁྱུང་སེ་ཨ་ལྕེ་རྒྱལ་འཛོམས་མའི་ནང་དུ་བྱོན་པས། རྒྱལ་འཛོམས་མས་ཨ་རག་སོགས་ཆང་ཞིམ་པོ་དྲངས་ནས་གླུ་འདི་ཕུལ་ལོ། །བོད་ཀྱི་འབྲུག་པ་ཀུན་ལེགས། །ཁ་དོག་ལེགས་པས་མི་ཆོག །དེ་འདྲའི་བྱིན་རླབས་ཆེ་བ། །ཡར་འགྲོའི་སྐྱི་སེར་རླུང་ལ། །དངོས་པོ་འདུག་གམ་མི་འདུག །མར་འགྲོའི་གཙང་ཆབ་ཆུ་ལ། །འགག་པ་འདུག་གམ་མི་འདུག །ཀུན་ལེགས་དགོངས་པའི་དབྱིངས་ལ། །འཁྲུལ་སྣང་འདུག་གམ་མི་འདུག །ཅེས་ཞུས་པས། དེའི་ལན་འདི་སྐད་གསུངས་ཏེ། ཁྱུང་སེ་ཨ་ལྕེ་རྒྱལ་འཛོམས། །བྱད་གཟུགས་ལེགས་པས་མི་ཆོག །དེ་འདྲའི་འོག་བཏེགས་མཁས་པ། །ཡར་འགྲོའི་སྐྱི་སེར་རླུང་ལ། །དངོས་པོ་མི་འདུག་ཟེར་ན། །རྒོད་པོ་ནམ་འཕང་སྤྱོད་ཚེ། །རླུང་གི་དངོས་པོ་ཡིན་མོད། །མར་འགྲོའི་གཙང་ཆབ་ཆུ་ལ། །འགག་པ་མི་འདུག་མ་ཟེར། །རི་དང་བྲག་གིས་ཆོད་ཚེ། །འགག་པ་དེ་རང་ཡིན་འདུག །ཀུན་ལེགས་ང་ཡི་སེམས་ལ། །འཁྲུལ་སྣང་མི་འདུག་ཟེར་ན། །ཨ་ལྕེ་རྒྱལ་འཛོམས་མཐོང་ཚེ། །འཁྲུལ་སྣང་དེ་རང་ཆེ་བས། །ཞེས་གསུངས་ནས་ཡང་བྱོན་གྲབས་མཛད་པས། གསོལ་བ་མཆོད་དགོས་དོ་ནུབ་ཤ་བསྲེས་མེད་སྒོ་ང་བཞེས་ན་ཞུས་པས། སྒོ་ང་ལས་བྱ་མོ་དགའ་བྱ་མོ་ཁྱེར་ཤོག་གསུངས་པས་ཁྱེར་བྱུང༌། བྱ་མོའི་མཇིང་པ་ལ་རལ་གྲིས་བྲེགས་ཏེ་གནང་ནས་སྣུམ་བཙོས་བྱས་ནས་ཁྱེར་ཤོག་གསུངས། དེ་བཞིན་ཕུལ་ནས་གསོལ་བའི་མཐར་བྱ་མོའི་རུས་པ་ལ་སེ་གོལ་གཏོགས་ནས་བྱ་མོ་ལོངས་ཤིག་གསུངས་པས། ཙོག་གིས་ལངས་ནས་རྐང་པ་ཡ་གཅིག་མི་འདུག་རྫ་མའི་ནང་ན་ལྟོས་དང་གསུངས་པས་དེར་ལུས་འདུག །བླ་མས་བྱ་དེ་ནང་དུ་མ་བཞག་རྣམ་རྟོག་ཟོས་པས་མ་གིའི་ཆུ་འགྲམ་དུ་བསྐྱལ་སོང་གསུངས་ནས་དེར་བསྐྱལ་བས་བྱ་དེའི་བརྒྱུད་པ་ད་ལྟའང་ཆུ་དེའི་ནང་གསེབ་ཏུ་བྱ་རྐང་གཅིག་མ་ཡོད་སྐད་དོ། །

 དེ་ནས་ཆོས་རྗེ་ཉིད་འཕངས་ཡུལ་དགོན་པར་བྱོན་པས་དེ་གའི་མི་རྣམས་ན་རེ། ང་ཚོ་ས་སྐྱ་པའི་སྦྱིན་བདག་ཡིན་ལ། ནམ་ཟླ་སོས་ཀ་སོང་བ་དང་ས་སྐམ་ཆེས་ནས་ཆུ་མེད་པས་ངེད་རྣམས་ལ་སྒྲུབ་ཆུ་ཞིག་འདོན་པར་ཞུ་ཞུས་པས། ཡོང་ཡོང་སང་སྔ་མོ་བྱ་སྐད་འབོད་པ་དང་ཕུ་ཡ་གི་ན་རྒྱུག་ལ། ཆུའི་སྐད་འདོན་ཞིང་ཤོག་ཅིག་གསུངས་པས་ཡུལ་གྱི་བཅུ་དཔོན་དེ་སོང་ནས་ཆུ་སྐད་ཅོ་རོ་རོ། ཅོ་རོ་ཅོ་རོ་ཟེར་གྱིན་ཡོང་བས། ཨ་ཁ་ཁ་མ་བྱུང་འདུག །ཤར་ཤར་དུང་དུང་མ་ཟེར་བར་ཆུང་ངུ་ལས་མི་ཡོང་དེ་བཞིན་གྱིས་ལ་སོང་གསུངས་པས། ཁོ་ན་རེ། ཤར་ཤར་ས་ཡིས་མི་ཐུབ། དུང་དུང་རྣ་བ་ཚ་བས་འདི་ཡིས་ཆོག་ཞུས་པས། བླ་མས་འོ་ན་དབྱར་དགུན་མེད་པར་དེ་གར་གནས་པར་ཤོག་ཅིག་ཅེས་གསུངས་པས། སྒྲུབ་ཆུ་དེ་དབྱར་ཆེ་རུ་མི་འགྲོ་དགུན་ཆུང་ངུ་མི་འགྲོ་བ་ཞིག་ད་ལྟའི་བར་དུའང་ཡོད་དོ། །

 དེ་ནས་ཆོས་རྗེ་ཉིད་དོམ་པ་ལར་བྱོན་ནས་ཐེད་ལུང་གི་ཡུལ་ཐམས་ཅད་གཟིགས་པས། རི་བོ་གླང་པོའི་སྣ་ཞགས་བརྐྱང་བ་ལྟ་བུའི་རྩེ་ན་ཕྱིས་སུ་འབྲུག་པའི་སྲོག་རྫོང་ཆགས་པའི་ལུང་བསྟན་གསུངས། དེ་ནས་དགོན་སྟོད་གསང་མོ་ཨ་འཛོམས་དེ་དུས་ལ་བབས་པར་དགོངས་ནས་དེར་བྱོན་པའི་ཞོར་དུ། དྭགས་ཝ་ཁར་ཕེབས་དེར་རྒད་པོ་ཤི་ལ་ཁད་པ་ཞིག་འདུག་པ་ཤི་བའི་སྔས་མགོར་བྱོན་རྣམ་ཤེས་དབྱིངས་སུ་འཕོ་བར་མཛད་དེ་ནས་ཡར་གཟིགས་པས། དགོན་ཡུལ་གསར་མཆོད་རྟེན་རྩ་བ་ནས་ཕར་གསང་མོ་ཨ་འཛོམས་དེ་སིལ་སིལ་ཁྲབ་ཁྲབ་བྱས་སྡོད་འདུག་པས་བླ་མས་གླུ་འདི་སྐད་ཅེས་གསུངས་སོ། །ངས་དྭགས་ཝང་ཁ་ནས་ཡར་བལྟས་པས། །དགོན་ཡུལ་གསར་མཆོད་རྟེན་རྩ་བ་ལུ། །སིལ་སིལ་ཁྲབ་ཁྲབ་ལྷ་མོའི་གཟུགས། །སྲས་མོ་ཨ་འཛོམས་ཡིན་པ་འདྲ། །ཚེས་བརྒྱད་ནམ་གྱི་ཆ་སྨད་ལ། །བྱ་བཏང་ཀུན་ལེགས་ཡོང་འདུག་གོ །འབྲས་ཆང་བསིལ་མའི་དྲིལ་བུ་གསིལ། །ཁ་འཇམ་ཚིག་གི་རོལ་མོ་བརྡུང༌། །སྙན་པའི་གླུ་དབྱངས་ཞོར་ནས་ལེན། །གཞན་ལོ་རྒྱུས་ངམ་ངམ་ཤུགས་ལས་འོང༌། །ཨོཾ་དང་ཡིན་པས་མ་ཎེ་པདྨེ་ཧཱུཾ། ཞེས་གསུངས་ནས་བྱོན་པས་ཐོ་རངས་ཀྱི་དུས་སུ་ཨ་འཛོམས་མའི་སྒོ་བརྡུང་ནས་བཞུགས་ཚེ། ཨ་འཛོམས་མས་སྐེ་རགས་མ་བཅིངས་པར་སྒོ་ཕྱེ་རུ་ཡོང་བས། ཨ་འཛོམས་མ་སྡོད་ཡོད་དམ་ཁྱོད་བྱས་ཀྱང་ཚུད་སོང་འདུག་ང་ཡང་ལེའུ་མེད་གསུངས་ནས་སྒོའི་རྩར་བསྙལ་ནས་ཕྱག་ལེན་མཛད་ནང་དུ་བྱོན་ཆང་སོགས་དྲངས་དགའ་བའི་རྩེད་མོ་རྣམ་འགྱུར་ཚད་མེད་མཛད་ནས་ཞག་ཤས་བཞུགས་ནས་བྱོན་གྲབས་མཛད་པས། ཨ་འཛོམས་མས་གཏན་དུ་བཞུགས་པར་གསོལ་བས། འོ་ཨ་འཛོམས་མ་ཁྱོད་ཀྱི་སྟུ་དམ་ལུགས་ལ་བལྟས་ན་ཞག་དགུ། ཉལ་ལུགས་མཁས་པ་ལ་བལྟས་ན་ཞག་དགུ། བསམ་པ་བཟང་ལུགས་ལ་བལྟས་ན་ཞག་དགུ། ནམ་དྲན་རེ་ལ་ཞག་དགུ་དགུ་བསྡད་རྒྱུ་བྱས་འཐོན་འོང་སྨ་རེད་གསུངས་ནས་སླར་བྱོན།

 བླ་མ་གྲིམ་ཐང་ནས་མར་བྱོན་དུས་ཐེབས་བཟའ་མི་གཉིས་ན་རེ། རྣལ་འབྱོར་པ་ཁྱོད་བྱིན་རླབས་ཆེ་ཆེ་འདྲ་བ་འདུག་པས་ངེད་གཉིས་ཀྱི་ཁྱིམ་དུ་བྱོན་ཅིག་ཞུས་པས། ཆང་ཡོད་དམ་གསུངས་བྲེ་ལྔ་ཡོད་ལགས་ཞུས་པས། ངེད་བཟའ་མི་གཉིས་བུ་ཚ་ལྔ་སོང་ཡང་མི་གསོས་པར་འདུག །ད་རེས་ཀྱང་བུ་གཅིག་ཡོད་པ་དེ་ལ་སྲི་བསྲུང་བཀའ་བསྒོ་ཞིག་ཞུ་ཞུས་པས། བུ་ཚ་སྟོན་དང་བྱས་པས་བསྟན་བྱུང༌། བུ་ཚ་དེ་མི་མ་ཡིན་པར་འབྱུང་པོའི་ཆོ་འཕྲུལ་དུ་འདུག་པ་མཁྱེན་ནས་བླ་མས་སྔར་བསམ་ཡས་སྐྱབས་ཆུ་ལ་བསྐྱུར་བ་བཞིན་བྱས་པས། ཁོང་བཟའ་མི་གཉིས་དང་པོ་ག་ཆད་དུ་ངུ། གཉིས་པ་ཡིད་ཆེས། གསུམ་པ་ད་བུ་ཚ་སྐྱེ་ཡོང་ངམ་ཞུས་པས་ཁྱེད་རང་གཉིས་ལས་ཀ་མ་ཆད་པར་ཐོངས་ཤིག །དེ་ནས་སང་ཕོད་བུ་ཞིག་སྐྱེས་ཡོང་དེ་ནས་མི་བརྒྱུད་མང་པོ་འཕེལ་ཡོང་བུ་དེའི་མིང་ལ་འཕེལ་བཀྲིས་བྱེད་ཨང་གསུངས་ནས་བྱོན་སོང་ངོ༌། །ད་ལྟ་གྲིམ་ཐང་གི་ཐེབས་པ་འདི་ཚོ་འདིའི་མི་བརྒྱུད་ཡིན་པར་གྲགས་སོ། །

 དེ་ནས་ཆོས་རྗེ་ཉིད་ལ་ལོད་པའི་སར་སྤ་ཅང་ནམ་མཁའ་སྒྲོན་མ་དེ་ཡང་དུས་ལ་བབས་པར་དགོངས་ནས་བྱོན་པའི་ལམ་དུ། ལོང་རོང་བདུད་མོ་དེ་མིག་སེར་བྱས་ནས་ངོ་ལོག་སྟེ། རྐང་པ་གཡས་གཡོན་གཉིས་ལུང་པའི་ཕན་ཚུན་དུ་བགྲད། ནུ་མ་གནམ་དུ་འཕྱར། རལ་པ་ས་ལ་དྲུད་བྷ་ག་བར་སྣང་ལ་གདངས་ནས་གླུ་འདི་བླངས་སོ། །ཁྱོད་མར་བྱོན་སྤྲང་པོ་བརྟུལ་ཞུགས་ཅན། །ཡང་ན་ལུང་བསྟན་བླ་མའི་བུ། །ཡང་ན་བདུད་པོ་ཆོ་འཕྲུལ་ཅན། །ཡང་ན་སྨྱོན་པ་ཐོ་ཅོ་ཅན། །ཡང་ན་ཚེ་ཟད་ལམ་ཟད་མཁན། །ཕལ་ཆེར་འབྲུག་པ་ཀུན་ལེགས་འདྲ། །ཁྱོད་ད་ནང་ཡོང་ཡོང་ག་ནས་ཡོང༌། །ལམ་འདི་གཉིས་གཅིག་ནས་གཏོང་ས་མེད། །ཡིད་མཚན་ལྡན་བླ་མ་སྒོམ་རེ་རན། །ངག་སྨོན་ལམ་རྟ་ལ་བསྐྱོན་རེ་རན། །ཅེས་ཟེར་ཞིང་མི་སྡུག་པའི་ཆོ་འཕྲུལ་བསྟན་ནས་ཆུ་བོ་གྱེན་ལ་བསྐྱིལ་བྱུང་བས། བླ་མས་ཕྱག་གཡས་པ་རྡོ་རྗེའི་རྩ་བ་ནས་བཟུང་ཞིང་གྱེན་དུ་བསླངས། ཕྱག་གཡོན་པས་མོའི་ནུ་མ་ནས་བཟུང་སྟེ་འདི་སྐད་ཅེས་གསུངས་ཏེ། སྡེར་ཆགས་ཀྱི་རྒྱལ་པོ་སེང་གེ་ང༌། །རྩལ་གསུམ་ལུས་ལ་གཡུ་རལ་རྒྱས། །མཐོ་གངས་དཀར་གྱི་སྟེང་དུ་ཉམ་ང་མེད། །ལྷོ་སེང་ལྡེང་ནགས་ཀྱི་སྟག་མོ་ང༌། །དཔའ་རྩལ་ལུས་ལ་རི་མོ་རྒྱས། །སྲོག་ཆགས་གཞན་ལ་ཉམ་ང་མེད། །ནུབ་མ་ཕམ་གཡུ་མཚོའི་ཉ་མོ་ང༌། །སྙན་ཆུང་གི་ལུས་ལ་རྔ་ཁྲ་རྒྱས། །རྦ་ཀློང་གི་ཆབ་ལ་ཉམ་ང་མེད། །བོད་ཀྱི་འབྲུག་སྨྱོན་ཀུན་ལེགས་ང༌། །དགའ་བཞིའི་ལུས་ལ་བདེ་བ་རྒྱས། །ཁྱོད་བདུད་མོའི་བྷ་གར་ཉམ་ང་མེད། །ལོང་རོང་བདུད་མོ་ཆོས་སྐྱོང་སྐྱིད། །ན་རྙིང་ནམ་གྱི་ཆ་སྟོད་ལ། །ཁྱོད་ཀྱི་སྲོག་སྙིང་ང་ལ་ཕུལ། །ངས་གཙུག་ལག་ཁང་གི་སྲུང་མར་བསྐོས། །ད་ངོ་རྫུན་བྱེད་པའི་ཁྲེལ་མེད་མ། །ང་ད་ནང་རྟོག་མེད་ཐང་ནས་ཡོང༌། །དོ་དགོང་རོ་སྙོམས་དགོན་པར་འགྲོ། །ད་ལྟ་ཆོས་འབྱུང་གི་ངང་ལ་སྤྱོད། །ཁྱོད་རང་གི་ལུས་ལ་དཔེ་ལོངས་ལ། །གཞན་ལ་གནོད་པ་མ་བྱེད་ཅིག །ཅེས་གསུངས་ནས་ཐེ་ཚོམ་མེད་པར་ཞོན་བཏང་བས། མོ་ནི་ཕ་བོང་ཆེན་པོ་ཞིག་ལ་ཐིམ་སོང༌། བླ་མས་ཕ་བོང་གི་ནང་དུ་རྡོ་རྗེ་གཏད་དེ། ཁྱོད་ལོང་རོང་བདུད་མོ་ཆོས་སྐྱོང་སྐྱིད། །འགྲོ་བའི་སྲོག་ལ་མ་གནོད་ཅིག །ཕྱིས་བྱུང་འགྲོ་ལ་གནོད་སེམས་ན། །ངས་ཕ་བོང་བཞིན་དུ་བཏུལ་བར་བྱ། །ཞེས་གསུངས་ནས་ཕ་བོང་ལ་རྡོ་རྗེས་བསྣུན་པས་བུ་ག་ཧ་རེ་ཧོ་རེ་ཁྲུ་གང་ཙམ་སོང་བའི་རྗེས་ད་ལྟའང་ལོང་རོའི་ཆུ་འགྲམ་དུ་ཡོད་དོ། །

 དེའི་བར་ལ་གཟུགས་མེད་པའི་སྐད་ཆེན་པོ་ཞིག་གིས། སེམས་རང་རྒྱལ་གྱི་འབྲུག་པ་ཀུན་ལེགས་ཁྱོད། །ང་འབྱུང་པོའི་ཕྱག་རྒྱ་རྒྱབ་ཏུ་བོར། །ཁྱོད་མི་ཡི་བུ་མོ་དང་དུ་ལེན། །ངས་མིག་སེར་དང་ཀུན་སློང་བྱས་པ་བདེན། །ཐུགས་དགོངས་པའི་དབྱིངས་སུ་བཟོད་པར་བཞེས། །ཞེས་ཟེར་ནས་ཆུའི་རྦ་རླབས་ཀྱི་དཀྱིལ་ནས་ལུས་བལྟ་བས་ཆོག་མི་ཤེས་པར་སྟོན་ནས་ལག་ཏུ་བ་མེན་གྱི་རྭ་ཅོ་ལ་འབྲས་ཆང་གིས་བཀང་བ་ཁྱེར་ནས་བསྙེན་བཀུར་ཕུན་སུམ་ཚོགས་པར་ཞུས། ད་དུང་འགྲོ་བ་ཡོངས་ཀྱི་སྲོག་ལ་མི་འཚེ་བའི་དམ་བཅའ་གཞི་ནས་བླངས་ཏེ། མིང་ཡང་འཛོམས་བུ་སྐྱེད་དུ་བཏགས་ནས་ད་ལྟའང་ཁྱི་བུ་ལྷ་ཁང་གི་སྲུང་མ་བྱས་ཡོད་དོ། །

 དེ་ནས་བླ་མ་ལོད་པ་སྤ་ཅང་ཁར་བྱོན་ནས་ནམ་མཁའ་སྒྲོལ་མའི་ཁང་པའི་གདོང་གཏད་དུ་སྐུ་ངལ་ཕབ་སྟེ་མོའི་ཚོད་དཔག་སྟེ་བཞུགས། མོས་ཁང་པ་ནས་ཕར་མཇལ་བ་ཙམ་གྱིས་ཆོས་ཀྱི་ལས་འཕྲོ་སད་དེ་དད་པ་ལྷག་ཏུ་སྐྱེས་ནས་མོས་གླུ་དབྱངས་འདི་སྐད་ཅེས་ཕུལ་ལོ། །ཕར་ལ་བཞུགས་པའི་སྤྲང་པོ་གཟི་བརྗིད་ཅན། །ཆོས་རྗེ་ཀུན་དགའ་ལེགས་པ་མན་ན་ལགས། །ཆོས་རྗེ་ཀུན་དགའ་ལེགས་པ་ཡིན་ཟེར་ན། །དར་ཅིག་བུ་མོ་ང་ཡི་གླུ་ལ་གསོན། །དགུང་གི་ཁྲི་གདུགས་ཉི་མ། །གླིང་བཞི་གང་དུ་ཤར་ཡང༌། །འོད་ལ་གསལ་གྲིབ་མི་འདུག །དགུང་སྔོན་འདི་རུ་བཞུགས་ནས། །གོས་མེད་སྤྲང་མོ་ང་ལ། །དྲོད་འཇམ་མྱུར་དུ་ཁྱེར་ཤོག །ཆོས་ནོར་གཏེར་གྱི་བདག་པོ། །ས་ཕྱོགས་གང་དུ་བཞུགས་ཀྱང༌། །ནོར་ལ་ཕོངས་པ་མི་འདུག །ཡུལ་ཕྱོགས་འདི་རུ་བཞུགས་ནས། །ནོར་མེད་དབུལ་པོ་ང་ལ། །ནོར་གྱི་དངོས་གྲུབ་སྩོལ་ཤོག །ཆོས་རྗེ་ཀུན་དགའ་ལེགས་པ། །རྒྱལ་ཁམས་གང་དུ་བྱོན་ཀྱང༌། །གཞན་དོན་ཁྱད་པར་མི་འདུག །ཁང་ཁྱིམ་འདི་རུ་བྱོན་ནས། །གྲོགས་མེད་བུ་མོ་ང་ལ། །མཆོག་གི་དངོས་གྲུབ་སྩོལ་ཤོག །ཅེས་ཞུས་པས། བུ་མོ་འདི་ཤེས་རབ་དགའ་མོ་འདུག་ཆོས་ཀྱི་སྣོད་ལྡན་དུ་གཟིགས་ནས་གླུ་དེའི་ལན་འདི་སྐད་ཅེས་གསུངས་སོ། །ཁྲི་གདུགས་ཉི་མ་ང་ནི། །གླིང་བཞི་གང་དུ་ཤར་ཡང༌། །གསལ་གྲིབ་མེད་པར་བདེན་ཏེ། །བྱང་བསྟན་ཕུག་པའི་ནང་དུ། །དྲོད་འཇམ་འཆར་བར་མ་ནུས། །གོས་མེད་ཧྲུལ་པོ་ཡོད་ན། །ཤར་བསྟན་བྲག་ལ་བསྡད་ཤོག །ལོངས་སྤྱོད་གཏེར་གྱི་བདག་པོ། །ས་ཕྱོགས་གང་དུ་གནས་ཀྱང༌། །ཕོངས་པ་མེད་པ་བདེན་ཏེ། །སྦྱིན་འབྲས་མེད་ལ་ནོར་གྱི། །དངོས་གྲུབ་སྦྱིན་པར་མ་ནུས། །ནོར་མེད་དབུལ་པོ་ཡོད་ན། །ཅི་ཡོད་སྦྱིན་པ་གཏོང་ཤོག །བྱ་བཏང་ཀུན་ལེགས་ང་རང༌། །རྒྱལ་ཁམས་གང་དུ་འགྲོ་ཡང༌། །གཞན་དོན་ཡིན་པར་བདེན་ཏེ། །དད་མེད་ཅན་ལ་མཆོག་གི །བྱིན་རླབས་འཇུག་པར་མ་ནུས། །ཚེ་གཅིག་སངས་རྒྱས་འདོད་ན། །དད་དང་མོས་གུས་སྐྱེད་ཤོག །ཅེས་གསུངས་པས། སྤ་ཅང་ནམ་མཁའ་སྒྲོན་མ་དེས་ཇ་ཆང་དང་ཟས་ཀྱི་སྣ་ལེན་བཟང་པོ་ཁྱེར་ནས་བླ་མ་གདན་འདྲེན་དུ་སོང་བས། བླ་མའི་ཞལ་ནས། འོ་ནམ་མཁའ་སྒྲོན་མ་གཟུགས་དགའ་རུ་སོང་འདུག་ཁྱོ་ཕོ་མེད་དམ་གསུངས་པས། མེད་ལ་གསར་པད་མ་བྱས་སོ་ཞུས་པས། ཡགས་ཡགས་དགའ་མོ་ཡོང་བས་ངས་ག་ལེར་བྱེད་དགོས་ཨང་གསུངས་ནས་ཆང་སོགས་བཞེས་ནང་དུ་བྱོན་ནས། བཞུགས་གདན་ལ་མ་བཞུགས་གོང་ནས་ངས་གདན་འདི་ལ་རབ་གནས་ཤིག་བྱ་དགོས་ཁྱོད་རང་ཉོལ་ཅིག་གསུངས་པས། མོས་སྒོ་བཅད་ནས་ཚ་ཡོང་ལ་ཞུས་པས། མར་ཡོད་ན་ཁྱེར་ཤོག་གསུངས་པས་ཁྱེར་བྱུང་མར་ཨ་ལི་རྡོ་རྗེ་ལ་སྐྱེལ་ནས་ཕྱག་ལེན་མཛད་ནས་ཨེ་ཚ་གསུངས་པས། མོས་ཚ་བ་ཡིན་ནམ་སྦོང་བ་ཡིན་ནམ་གང་ཡིན་རང་ཡང་མ་ཤེས་ལགས། སྔོན་ཆད་ཚོར་མ་མྱོང་བའི་ན་ཟུག་བདེ་མོ་ཞིག་ད་འདུག་ལགས་ཞུས་པས། འོ་དེ་སྐབས་ཁྱོད་རའི་སེམས་དེ་ཅི་འདྲ་གདའ་གསུངས་པས། ན་ཟུག་བདེ་མོ་ཙམ་ལས་དྲན་པ་ངོས་བཟུང་མི་འདུག་ལ་ཞུས་པས། འོ་དགའ་རབ་བྱུང་འདུག་གསུངས། དེ་ལས་བརྩམས་ཏེ་འོག་སྒོ་བདེ་ཆེན་གྱི་གདམས་པ་གནང༌། ཞག་འགའི་བར་དུ་ངོ་སྤྲོད་ལྟ་བའི་གནད་དང་བཅས་པའི་ཟབ་ཆོས་རྫོགས་པར་སྩལ་ནས་སྦས་ཡུལ་པདྨ་ཚལ་གྱི་ཕུག་ལ་སྒྲུབ་པར་བཏང་ནས་སང་ཕོད་ང་ཡང་དེར་སླེབས་ཡོང་གསུངས་ཏེ་བྱོན་སོང་ངོ༌། །

 དེ་ནས་བླ་མ་དགའ་སེའི་ལོགས་ལ་བྱོན་པར་དགོངས་ཏེ་དེར་གྲིམ་བྱོན་པའི་ལམ་དུ་རྒན་མོ་ཁུར་ཆེན་འཁུར་བ་ཞིག་དང་འཕྲད་ནས། བླ་མས་ཁུར་གང་ཡིན་བྱས་པས། རྩམ་ལྟོགས་ཕྱེ་ཡིན་ཟེར་བས། བླ་མ་དེར་བྱོན་པའི་ལུང་བསྟན་མེད་པར་དགོངས་ནས། བླ་མས་རྒན་མོ་ལ་འདི་ནས་མར་འགྲོ་ན་ཡུལ་གྱི་མིང་ཅི་ཟེར་བྱས་པས། ཐོའུ་ཁ་ཟེར། དེ་ནས་གང༌། མ་སི་ཁ། དེ་ནས་གང༌། ཅང་རྒད་ཁ། དེ་ནས་གང༌། ཁ་སྟོད་ཁ། དེ་ནས་གང༌། ཁ་སྨད་ཁ་ཟེར་བ་ཡིན་ལགས་ཞུས་པས། བླ་མས་ཁ་མང་པོའི་ཡུལ་དུ་ང་མི་འགྲོ་གསུངས་ནས་སླར་བྱོན། ནས་རྙིང་ལུང་པར་བྱོན་པས་རྒད་པོ་ཞིག་ཆུ་རག་བརྩིགས་ཀྱིན་འདུག་པས། རྒད་པོ་དེ་ལ་གཟིགས་པས་དེའི་ནུབ་མོ་བདུད་ཀྱིས་བསད་པར་དགོངས་ནས་བླ་མས་རྒད་པོ་ལ་ཁྱོད་གང་བྱས་གསུངས་པས། རྒད་པོས་ང་ཆུ་རག་བརྩིགས་པ་ཡིན་ཁྱོད་མ་མཐོང་པོ་ཟེར་བྱུང༌། དགོང་མོ་དེ་ཁར་བསྡད་པ་ཡིན་ནམ་དྲིས་པས། ཡིན་ཡར་རྒྱུག་མར་རྒྱུག་ལས་ཏོག་ཆག་པས་སོ་ཟེར། བླ་མས་ཆང་མེད་དམ་བྱས་པས། ལས་ཀ་འཇོན་པོ་ཡོད་ན་ཆང་ཡོད་ངས་ལེན་ཆོག་ཟེར་རོ། །ལས་ཀ་མི་ཤེས་པ་གང་ཡོང་ཁྱོད་རང་ཆང་ལེན་ཤོག་གསུངས་ནས་ཨ་པ་ཡུལ་དུ་བཏང་བླ་མར་དེར་བཞུགས་པས། ནམ་ཕྱེད་ཙམ་ལ་ལུང་པ་དེའི་བདུད་མོ་དེས་རྐང་པ་ནས་འཐེན་གྱིན་འདུག་པས་བླ་མས་ཡར་བཞེངས་ཏེ་ཡེ་ཤེས་ཀྱི་རྡོ་རྗེ་ལས་མེ་འབར་ཏེ་བདས་པས་བདུད་མོ་ལུང་པའི་ཕུ་ལ་བྲོས་ཀྱང་བླ་མས་རྗེས་ཟིན་པས་བདུད་མོ་དེ་བྲོས་ས་མེད་པར་རྡོ་ལེབ་ཆེན་པོ་ཞིག་ལ་ཐིམ་སོང་བས། བླ་མས་བསྐལ་པའི་བར་དུ་འཐོན་མི་ཐུབ་པའི་ཐོ་བརྩིགས་ནས་སླར་བྱོན། དེའི་སང་ཉིན་རྒད་པོ་ཆང་འཁུར་ནས་འོང་བའི་བར་བླ་མས་རྫུ་འཕྲུལ་གྱིས་ཆུ་རག་ཀྱང་ཨ་པ་རང་གི་བློ་འདོད་ལྟར་གྲུབ་པར་མཛད་བཞུགས་དུས། ཨ་པ་འོང་ནས་ཧ་ལས་ཏེ་ཆང་དྲངས་ནས། བླ་མ་ལ་ཁྱོད་མི་ཡིན་ཡིན་རང་མ་འདྲ། ང་ལ་འཚུབས་འདྲ་བསྐྱལ་བའི་འདྲེ་མན་ན་ཟེར། བླ་མས་འཚུབས་ངོ་མ་ཞིག་མདངས་དགོང་ཨ་པ་ཁྱོད་འདིར་ཡོད་ན་ཡོང་བས། འདི་གའི་བདུད་མོ་དེ་ཕུ་ཡ་གིའི་རྡོ་ལ་མནན་བཞག་ཡོད་གསུངས་པས། ཨ་པ་ཡང་ཤིན་ཏུ་དད་ནས། སངས་རྒྱས་སྒོ་ལ་བྱོན་པ་ངས་མ་ཤེས། །འཆི་བའི་སྲོག་ལས་བསྐྱབས་པར་ངས་མ་ཤེས། །ཆུ་རག་རྫུ་འཕྲུལ་མཛད་ཀྱང་ངས་མ་ཤེས། །མ་ཤེས་མ་རིག་ཐམས་ཅད་མཐོལ་ལོ་བཤགས་ཟེར་ནས་ཕྱག་ཕུལ་བས། རྒད་པོ་ཡང་ཆོས་ལ་བཀོད་སྲོག་ལས་བསྐྱབས། ཆུ་རག་ཀྱང་བློ་འདོད་ལྟར་གྲུབ་ནས་ཆོས་བྱེད། ཆུ་རག་འདིས་རྒད་པོའི་ཆོས་རྒྱགས་བྱས་ཕན་པ་རྒྱ་ཆེན་པོ་བྱུང་སྐད་དོ། །

 དེ་ནས་བླ་མའི་ཐུགས་དགོངས་ལ་བར་པའི་ཆོས་འཛོམས་དེ་ཡང་དུས་ལས་ཡོལ་བར་དགོངས་ནས། རྙིང་ལའི་ལ་བརྒལ་ནས་བར་པའི་སར་བྱོན། ཆོས་འཛོམས་མ་ཆུ་ལེན་དུ་འོང་བ་དང་ཐུག་པས། བླ་མས་ཆོས་འཛོམས་མ་ཆང་ཡོད་དམ་གནས་ཚང་ཞིག་ཐོངས་དང་བྱས་པས། མོས་ཆང་ཡོད་ལ་ནང་དུ་བྱོན་ཞུས་པས་དེར་བྱོན་ཆོས་འཛོམས་མས་གསོལ་ཇ་དང་ཆང་སོགས་སྣ་ལེན་བཟང་པོ་ཞུས་ནས་བཞུགས་སྐབས། བླ་མས་ཡང་ཆང་འཁུར་ཤོག་གསུངས་པས་ཨ་རག་སྤ་ལང་གཅིག་ཁུར་བྱུང་བས། དེ་ཕྱེད་ཙམ་བཞེས་ནས་ཆོས་འཛོམས་མ་ད་ཆོས་པ་ཆང་གིས་བཟིར་བ་འདྲ། མཇེ་གོག་གཅིག་ཀྱང་ལང་བདོག །ཁྱོད་གསར་ཕུད་མ་རྒྱབ་པར་ཡོད་དམ་གསུངས་པས་ཡོད་ལགས་ཞུས། དྲང་པོར་ཤོད་ཨ་གསུངས་པས། ན་ནིང་ཅང་ལས་སྒང་ཁོལ་གོག་སྲིད་ཐར་དཔལ་འབྱོར་གྱིས་ང་གཉིད་དུ་སོང་ནས་མ་ཚོར་བའི་བར་ཁོའི་མཇེ་གོག་འདི་ནང་དུ་ཚར་གཅིག་བརྡབ་ནས་འདུག་པ་དེ་རྒྱོའི་གྲལ་དུ་མི་ཚུད་པའི་ཚོད་འོང་ལགས་ཞུས་པས། བླ་མས་ཆོས་འཛོམས་མ་ལ་གླུ་དབྱངས་འདི་སྐད་ཅེས་གསུངས་སོ། །ཁྱོན་ཉོན་དང་བར་པའི་ཆོས་འཛོམས་མ། །རེ་འགའ་ནི་གསར་ཕུད་མ་རྐྱབས་ལོ། །རེ་འགའ་ནི་ན་ནིང་ཅང་ལས་སྒང༌། །ཁོང་ཁོལ་གོག་སྲིད་ཐར་དཔལ་འབྱོར་གྱིས། །ངའི་སྟུ་ལ་མཇེ་གོག་བརྡབ་འདུག་ལོ། །ཁོའི་མཇེ་གོག་སྟུ་ལ་བརྡབ་པ་འདི། །འདི་རྒྱོ་ཡི་གྲལ་དུ་མ་ཚུད་ན། །ཁར་འོ་བྱེད་རྩེད་མོ་བྱེད་པ་སོགས། །གཞན་རྒྱོ་ཡི་གྲལ་དུ་ག་ལ་ཚུད། །ད་ཁྱོད་རང་རྒྱོ་རུ་མ་རྒྱོ་རུ། །ང་འདི་འདྲའི་ལྷག་མ་དགོས་པ་མེད། །ཅེས་གསུངས་པས། ཆོས་འཛོམས་མས་བླ་མའི་མདུན་དུ་པུས་མོ་བཙུགས་ནས་གླུ་དབྱངས་འདི་སྐད་ཅེས་ཕུལ་ལོ། །ཁྱོད་རྣལ་འབྱོར་ཐུགས་རྒྱལ་མ་བཞེས་པར། །སྙན་དར་ཅིག་བུ་མོའི་གླུ་ལ་གསོན། །ཡར་དགུང་གི་ཟླ་བ་སྒྲ་གཅན་ཁར། །ཚུད་མནོ་བའི་བསམ་པ་མེད་ལགས་ཀྱང༌། །དེ་དབང་མེད་སྒྲ་གཅན་ཁ་རླང་གིས། །འཕྲལ་བསྒྲིབས་ཀྱང་མྱུར་དུ་དག་པར་མཐོང༌། །མར་ལྡུམ་རའི་མེ་ཏོག་སད་ཀྱི་ཁར། །ཚུད་མནོ་བའི་བསམ་པ་མེད་ལགས་ཀྱང༌། །དེ་དབང་མེད་གྲང་ལྷགས་སད་སེར་གྱིས། །འཕྲལ་བཅོམ་ཡང་མྱུར་དུ་གསོས་པར་མཐོང༌། །རང་ལས་དབང་ཅན་གྱི་བུ་མོ་ཡང༌། །ཁོལ་ཁོ་འདྲ་དགོས་སེམས་མེད་ལགས་ཀྱང༌། །རང་ལས་དབང་མ་ཚོར་བརྡབས་ཡོད་རུང༌། །ད་དྲི་མ་དག་པའི་ཚོད་ཅིག་སོང༌། །ཁྱོད་རྣལ་འབྱོར་གཙང་བཙོག་མ་གཟིགས་པར། །ང་བུ་མོའི་ལུས་འབྲེལ་བཞེས་པར་ཞུ། །ཞེས་གསོལ་བ་བཏབ་པས། བླ་མས་ཀྱང་གླུ་ལན་འདི་སྐད་ཅེས་གསུངས་སོ། །ཡར་དགུང་གི་ཟླ་བ་སྒྲ་གཅན་ཁར། །ཚུད་མནོ་བའི་བསམ་པ་མེད་པར་བདེན། །དེ་དབང་མེད་ལན་ཅིག་སྒྲིབ་ན་ནི། །སླར་ཡང་ཡང་མི་སྒྲིབ་མི་སྲིད་དོ། །མར་ལྡུམ་རའི་མེ་ཏོག་སད་ཀྱི་ཁར། །ཚུད་མནོ་བའི་བསམ་པ་མེད་པ་བདེན། །དེ་དབང་མེད་ལན་ཅིག་བཅོམ་ན་ནི། །སླར་ཡང་ཡང་མི་འཇོམས་མི་སྲིད་དོ། །ཁྱོད་ལས་ཅན་རིགས་བཟང་བུ་མོ་ཡང༌། །ཁོལ་ཁོ་འདྲ་དགོས་བསམ་མེད་པ་བདེན། །ཁྱོད་དབང་མེད་ལན་ཅིག་རོ་མྱོང་ན། །སླར་ཡང་ཡང་མི་མྱོང་མི་སྲིད་དོ། །ཞེས་གསུངས་པས། ཆོས་འཛོམས་མ་ན་རེ། འོ་ན་ཁྲུས་དང་བསངས་ཀྱིས་མི་འདག་པ་མི་ཡོང་ལགས། ངས་ཁྲུས་བྱས་བསངས་ཀྱིས་བདུག་ནས་ཕུལ་ཡོང་ཞུས་པས། འོ་དེ་བཞིན་གྱིས་དང་གསུངས་ནས། མོས་ཁྲུས་བྱེད་བསངས་ཀྱིས་མགོ་མཇུག་མེད་པར་བདུག་སྟེ་འོང་བས། བླ་མས་ཕྱག་མཛད་དུས་ཕྲུག་གུ་ཞིག་སླེང་བྱུང་བས་མོས་བླ་མ་ལ་ཕྲུག་གུ་འོང་གིན་འདུག་ཞུས་པས། ད་ཅི་ནས་མི་ཡོང་བྱས་པས་ཁྱོད་མ་ཉན། ད་ནི་ཕྲུག་གུ་མ་ཟད་མི་མང་བྱུང་ཡང་འདི་ཡི་ལས་འཕྲོ་མི་བཅད་གསུངས་ནས་མ་བཞེངས་པར་བཞུགས་པས། དེ་ནས་ཕྲུག་གུ་དེས་མི་མང་པོ་ཁྲིད་བྱུང་བས་མོས་མི་མང་པོ་ཡོང་གིས་འདུག་ཞུས་པས། མི་མང་མ་ཟད་འདྲེ་མང་ཡོང་ཡང་འདིའི་ལས་འཕྲོ་མི་བཅད་གསུངས་ནས་མ་བཞེངས་པར་བཞུགས་པས་མི་ཚོ་ན་རེ། ཁོང་གཉིས་ངོ་ཚ་ཡ་མེད་པར་ག་འདྲ་བྱེད་འདུག་ལྟོས་དང་ཟེར་བས་བླ་མས། ང་ཨ་མ་རྒྱོ་བ་ནི་མན་ངོ་ཚ་རྒྱུ་ཅི་ཡོད། ཁྱེད་རང་ཚོ་ཡང་བྱེད་ལུགས་མ་ཤེས་ན་འདི་འདྲ་བྱོས་ཤིག་ཅེས་ད་དུང་ཕྱག་ལེན་མཛད་པས། མོ་རང་ཤིན་ཏུ་ངོ་ཚ་བའི་དབང་གིས་སྔར་ནས་རྟེན་འབྲེལ་འཕྱུགས་པའི་ལས་སྒྲིབ་དག་ནས་ལས་དང་སྐལ་བ་ཅན་དུ་མཛད་དོ། །

 དེ་ནས་བླ་མ་ཡང་ར་ལུང་ནས་དཔལ་ངག་དབང་ཆོས་ཀྱི་རྒྱལ་པོ་ལྷོ་ནང་འདིར་ཕྱག་ཕེབས་པར་གསན་ནས་ཞལ་མཇལ་བྱོན་པའི་ཞོར་དུ་སླ་རྡོ་སྐྱོག་ལ་ནས་བརྒྱུད་ཕྱག་མདའ་ནང་སྲས་པོ་ཚེ་དབང་བསྟན་འཛིན་དང་ལྕམ་དཔལ་བཟང་བུ་ཁྲིད་གཉིས་ཀྱང་དྲན་ནས་འཛུམ་ཞལ་ཉིན་མོར་བྱེད་པའི་དཀྱིལ་འཁོར་དེ་ཡང་རེ་ཞིག་ལྕམ་ཆུ་སྐྱེས་པདྨའི་དཔལ་དང་གདུང་སྲས་གསེར་སྦྲང་བུང་བའི་དཔྱིད་དུ་འཆར་བར་འགྱུར་ཏོ། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། ལྷོ་ལྗོངས་འདིར་སྐལ་ལྡན་གྱི་ཕྱག་རྒྱ་མ་ཇི་ལྟར་བསྟན་པར་མཛད་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་བདུན་པའོ།། །།

༈ བྱམས་དང་སྙིང་རྗེ་བཟོད་པའི་ཕུབ་ཆུང་འཁུར། །ཉོན་མོངས་དུག་ལྔ་འཇོམས་ཕྱིར་ཤ་ཁྱི་འཁྲིད། །སྟོང་ཉིད་ཐབས་ཤེས་ཟུང་འབྲེལ་མདའ་གཞུ་ཐོགས། །ཆོས་རྗེ་ཀུན་དགའ་ལེགས་པའི་ཞབས་ལ་འདུད། །འོ་ལགས་སོ་ད་ནི་ཆོས་རྗེ་འགྲོ་བའི་མགོན་པོ་ཀུན་དགའ་ལེགས་པའི་མཚན་ཅན་དེ་ཉིད་ཐེད་གཞུང་དབུས་ཀྱི་ལྟེ་བ་རི་བོ་གླང་ཆེན་འགྱིངས་འདྲའི་གཙུག་ཏོར་ནོར་བུའི་སྟེང་ན་དེང་སང་བྱི་ལི་སྒང་ཞེས་གྲགས་པ་དེར་ཕྱག་ཕེབས་པས། དེའི་དུས་སུ་ལྷོ་ཡུལ་གྱི་རྒན་པོ་རྣམས་ཀྱིས་གཙང་སྟོད་ར་ལུང་ནས་ངག་དབང་ཆོས་ཀྱི་རྒྱལ་པོ་གདན་དྲངས་ནས་ཕེབས་འདུག་པས། ཁོང་དཔོན་སློབ་རྣམས་ཀྱང་ཀུན་ལེགས་ཕེབས་སོང་ཟེར་དག་སྣང་དགའ་མོ་མཛད་ནས་བཙུན་པ་རྣམས་བླ་མ་ལ་ཕྱག་འཚལ་ནས་བསྙུན་སོགས་དྲི་བས་ཁ་ལན་བཟང་པོ་མཛད། དེ་ནས་ཆོས་རྗེ་སྐུ་མཆེད་གཉིས་མཇལ་ཕྲད་མཛད་དེ་ནང་གི་བཀའ་མོལ་ཞིབ་གསལ་བགྲོ་བར་མཛད་པའི་མཐར། འོ་ལགས་སོ་སང་ཉིན་བཀའ་དབང་གནང་སར་ཁྲུས་ཆུ་སྦྱིན་པར་ང་སླེབས་ཡོང༌། དེ་རིང་སྲས་མོ་ཨ་འཛོམས་མའི་ནང་འགྲོ་དགོས་གསུངས་ནས་བྱོན་སོང༌། སང་ཉིན་ཁྲོམ་མང་པོ་ཚོགས་ནས་ཚེ་དབང་གནང་རྒྱུ་བྱེད་བླ་མ་ཁྲིར་ཕེབས་ནས་ཁྲུས་ཆུ་བཏང་གྲབས་བྱེད་སྐབས། ཆོས་རྗེ་དེ་ཉིད་སྐུ་སྟོད་རྡོར་གང་དུ་སྐུ་སྨད་དར་གྱི་ཨང་དར་དང་མདའ་གཞུ་འཁོར་གསུམ་དུ་བཏགས། ཤ་ཁྱི་གསོད་ལ་རེངས་པ་ཞིག་དང༌། སྲས་མོ་ཨ་འཛོམས་མ་རྒྱན་གྱིས་བརྒྱན་ནས་ཟུར་གཡས་གཡོན་གཉིས་ནས་ཁྲིད་བྱོན་པས་ཁྲོམ་ཐམས་ཅད་ཧར་གྱིས་ལྟས་འདུག །དེ་ནས་ཆོས་རྗེ་ཉིད་ཀྱིས་བུམ་པ་མི་དགོས་དེ་རིང་ཁྲུས་ཆུ་ངས་གཏོང་ཆོག་ཅེས་ཁྱེད་རང་ཁྲོམ་ཐམས་ཅད་མིག་བཙུམ་སྟེ་ལག་པ་བརྐྱང་ལ་ཁྲུས་ཆུ་བཟེད་ཅིག་གསུངས་ནས། ཕྱག་གཡས་པ་རྡོ་རྗེའི་སྐེད་པ་ནས་བཟུང་སྟེ་གཅིན་ཐིགས་པ་རེ་གཏོང་གིན་གཏོང་གིན་ཐམས་ཅད་ཀྱི་ལག་མཐིལ་དུ་ཐིགས་པ་རེ་མ་སླེབས་པ་མི་འདུག །ལ་ལས་སྐྱབས་སུ་མཆི་ཞེས་བཏུང་ཞིང་དྲི་བཟང་པོ་ཡང་ཚོར། ལ་ལས་ཁྲུས་ཆུ་མིན་ཁོའི་མཇེའི་ཆུ་ཡིན་པས་ཟེར་སྐལ་མེད་རྣམས་ཀྱིས་ས་ལ་བོར་ནས་ལག་པ་ཕྱིས་མཁན་ཡང་འདུག །ཆོས་རྗེ་དེའི་ཆབ་བཏུང་མཁན་རྣམས་ནི་དངོས་གྲུབ་སྣ་རེ་མ་ཐོབ་པ་མི་འདུག །ས་ལ་བོར་བ་འདི་ཚོས་རྟེན་འབྲེལ་འཕྱུགས་ནས་ད་ལྟའང་བྱི་ལི་སྒང་དུ་ཆུ་དཀོན་པ་དེའི་རྟེན་འབྲེལ་ལས་ཡིན་ཅེས་ཐོས། དེ་ནས་བླ་མས་དབང་གནང་དུས་ཆོས་རྗེས་ཀྱང་ཁྲོམ་གྱི་ཁྲོད་དུ་སྲས་མོ་ཨ་འཛོམས་མ་ཁྲིད་དེ་ཁ་སྦྱར་ནུ་མ་མཉེད་ཐུགས་ལ་གང་ཤར་བྱེད་ཀྱིན་བཞུགས་པས། ཁྲོམ་དེའི་དཀྱིལ་ནས་རྒད་པོ་སྲིད་ཐར་རྒྱལ་པོ་ཟེར་བ་དེ་ལངས་ནས་ཆོས་རྗེ་རིན་པོ་ཆེ་ལགས། ཁྱོད་ཀྱི་མཛད་པ་དེ་འདྲ་བ་ནི་མཚན་མོ་ཀུན་གྱིས་མ་མཐོང་བའི་སར་བྱེད་རྒྱུ་ཡིན་པས། འོན་ཏེ་ཇི་ལྟར་མཛད་ཀྱང་ངེད་ཚོས་ལོག་ལྟ་མི་སྐྱེ་བའི་ཁར་དད་པ་ཇེ་ཆར་འགྲོ་གིན་འདུག །དེ་རིང་ཁྲོམ་ཐམས་ཅད་ཁ་སྟོང་པར་མ་བཞག་པར་མ་ཎི་ཞིག་བསྐུལ་བར་ཞུ་ཞུས་པས། ཡོང་ཡོང་གསུངས་ནས་འདི་སྐད་ཅེས་བསྐུལ་ལོ། །ཨོཾ་དང་ཡིན་པའི་མ་ཎི་པདྨེ་ཧཱུཾ། ཨང་ཡེ། མི་ཚོས་ནི་འབྲུག་པ་ཀུན་ལེགས་ང་སྨྱོན་པ་ཟེར། །སྨྱོ་བས་ཚོགས་དྲུག་གི་སྣང་བ་ལམ་དུ་ཁྱེར། །མི་ཚོས་ནི་ཀུན་ལེགས་ང་མཇེ་སྦོམ་མཇེ་སྦོམ་ཟེར། །མཇེ་སྦོམ་པས་ན་ཆུང་གི་བུ་མོའི་སྙིང་དུ་སྡུག །མི་ཚོས་ནི་ཀུན་ལེགས་ང་རྒྱོ་འདོད་རྒྱོ་འདོད་ཟེར། །རྒྱོ་འདོད་པས་གདུང་རྒྱུད་ཀྱི་སྲས་པོ་འཁྲུངས། །མི་ཚོས་ནི་ཀུན་ལེགས་ང་རྐུབ་ཚུམ་རྐུབ་ཚུམ་ཟེར། །རྐུབ་ཚུམ་པས་འཁོར་བ་ཡི་སྡུག་ཐག་བསྟུངས། །མི་ཚོས་ནི་ཀུན་ལེགས་ང་རྩ་དམར་རྩ་དམར་ཟེར། །རྩ་དམར་བས་མཁའ་འགྲོ་མ་སྤྲིན་བཞིན་འདུ། །མི་ཚོས་ནི་ཀུན་ལེགས་ང་ཅོལ་ཆུང་ཅོལ་ཆུང་ཟེར། །ཅོལ་ཆུང་བས་ཕ་ཡུལ་གྱི་ཆགས་སྡང་སྤངས། །མི་ཚོས་ནི་ཀུན་ལེགས་ང་སྐུ་མཚར་སྐུ་མཚར་ཟེར། །སྐུ་མཚར་བས་མོན་མོ་ཚོའི་སྙིང་ལ་གཅེས། །མི་ཚོས་ནི་ཀུན་ལེགས་ང་སངས་རྒྱས་སངས་རྒྱས་ཟེར། །དགྲ་མ་རིག་སངས་པས་ཡེ་ཤེས་རྒྱས། །ཞེས་གསུངས་པས། ཁྲོམ་ཐམས་ཅད་མི་ཕྱེད་པའི་དད་པ་ཐོབ་ནས་གྱེས་སོང་ངོ༌། །

 ཡང་དེའི་ནུབ་མོ་ཆོས་རྗེའི་ཐུགས་ལ་ཕྱིས་སུ་ངའི་གདུང་འཛིན་རྣམས་དབྱར་རྟ་མགོ་དང་དགུན་གསོལ་ཐབས་ཕེབས་པའི་ས་ཆ་ཞིག་གར་འདུག་སྙམ་ལུང་བསྟན་གཟིགས་པས་ཕ་གིའི་སྒང་ཆེན་པོའི་སྟེང་ན་འབར་མོ་སྟོང་ཕྲག་ཙམ་འཛོམས་འདུག །ལམ་སང་ཐབ་ནས་འགུམས་ཤིང་མེ་འབར་བ་ཞིང་དེར་འཕངས་བཏང་བས། འབར་མོ་ཚོགས་པའི་དབུས་སུ་ཕོག་སྟེ་འབར་མོ་ཐམས་ཅད་མེས་ཚིག་ནས་ལུང་པ་ཐམས་ཅད་གསུར་དྲིས་ཁྱབ་པས། ངག་དབང་ཆོས་རྗེའི་ཤངས་ལའང་གསུར་དྲི་ཐལ་བ་ཙམ་བྱུང༌། དེར་ལུང་བསྟན་ཡོད་པར་དགོངས་ནས་རྫུ་འཕྲུལ་གྱིས་དེར་བྱོན། ས་འདུལ་དུ་མཆོད་རྟེན་ཆུང་བ་ཞིག་མཛད་སླར་བྱོན་ཏོ། །དེའི་འགུམས་ཤིང་གི་མགལ་དུམ་ལས་སྐྱེ་བའི་ཤིང་ད་ལྟའང་དཀར་སྦི་མཆོད་རྟེན་སྙིང་པོའི་མགོར་ཡོད་སྐད་དོ། །

 དེའི་སང་ངག་དབང་ཆོས་རྒྱལ་ཞལ་ནས། ཁྱོད་ཚུར་ཁ་བསྡད་ནའང་ཕར་ཁ་གནོད་པས་མདངས་དགོང་ཁྱེད་ཕག་པ་མེ་ལ་བཏང་བ་འདྲ་གསུར་དྲི་ཡང་བྱུང་སོང་ཁྱོད་རང་འདིར་ང་དང་མཉམ་དུ་མ་སྡོད་ཅིག་གསུངས་པས། དགོངས་པ་མ་འཚོམས་ངས་གླུ་སྙན་པོ་ཞིག་གཏོང་དགོས་གསུངས་ནས་འདི་སྐད་ཅེས་འཐེན་ནོ། །ངས་མདངས་དགོངས་འདི་ནས་ཡར་བལྟས་པས། །ཕ་གི་ན་འབར་མོ་སྟོང་ཚོགས་འདུག །སྤྱིར་འབར་མོ་འདི་ཚོའི་ཁ་གནོན་དང༌། །སྒོས་གདུང་འཛིན་སྲས་ཀྱི་གདན་ས་ཞིག །དེར་ལུང་བསྟན་ཡོད་མེད་བལྟས་པ་ཡིན། །འདིར་གསུར་དྲི་ཆེ་ཡང་བཀག་མི་ཐུབ། །ཁང་པའི་རྩ་ནས་ཡར་བལྟས་པས། །ཤ་མོས་གདུང་ལ་སོ་རྒྱབ་འདུག །རླུང་གདུབ་རྩུབ་ཆེ་ཡང་འཕྲལ་མ་ཐུབ། །རྐང་པའི་རྩ་ནས་ཡང་བལྟས་པས། །བྱ་ལིས་སྟུ་ལ་སོ་རྒྱབ་འདུག །མཇེ་ང་རྒྱལ་ཆེ་ཡང་འཕྲལ་མ་ཚུགས། །མི་སྟོབས་ལྡན་དཔའ་བོ་ཤར་ན་ཡོད། །གོས་ཤིང་ལས་ཤུ་བ་ལྷོ་ན་ཡོད། །བུ་ཨ་མ་རྒྱོ་བ་ནུབ་ན་ཡོད། །ཟས་རོ་བརྒྱ་ལྡན་པ་བྱང་ན་ཡོད། །ཆང་ཁག་མོ་ཟོ་བའི་ཞབས་ན་ཡོད། །ཉམས་དགའ་བ་ལྟེ་བའི་འོག་ན་ཡོད། །ཅེས་གསུངས་པས། ངག་དབང་ཆོས་རྒྱལ་ཞལ་ནས། ང་དགོན་སྟོད་ནས་གདན་འདྲེན་བྱུང་བས་དེར་འགྲོ་རྒྱུ་ཡིན། ཁྱོད་རང་དེ་འདྲ་བྱེད་དགོས་ན་སང་ངའི་རྟིང་ལ་མ་ཡོང་ཞིག་སྦྱིན་བདག་དད་པ་ལོག་པ་དང་ང་ངོ་ཚ་བ་ལས་མི་འདུག་གསུངས་པས། དེའི་སང་ཉིན་ཆོས་རྗེ་ཀུན་ལེགས་བླ་མའི་སྔོན་ལ་བྱོན་ནས། དེར་ཁྲོམ་མང་པོ་ཚོགས་ནས་ཇ་ཆང་མང་པོ་ཁྱེར་འདུག་འབྲུག་པ་ཀུན་ལེགས་བླ་མ་ཕེབས་ཀྱིན་ཨེ་འདུག་ཟེར་སྐད་ཆ་དྲིས་བྱུང་བས། ངས་ཀྱང་ངག་དབང་ཆོས་རྒྱལ་ཕེབས་ཀྱི་ཡོད་དོ་བྱས། ཁྲི་དེར་འཛེགས་ནས་བྱིས་པའི་སྤྱོད་པ་སྐྱོང་གིན་བཞུགས་དུས་བླ་མ་བྱོན་བྱུང་བས། བླ་མའི་ཞལ་ནས་ངས་མ་ཡོང་བྱས་པས་ཁྱོད་ཡོང་འདུག་གམ་གསུངས་པས། མདང་རྟིང་ནས་མ་ཡོང་གསུངས་པའི་དོན་གྱིས་སྔོན་ལ་ཡོང་བ་ལགས་ཞུས་པས། ད་ཁྱོད་རང་མ་བཅོལ་བའི་ལས་ཀ་མ་བྱེད་པར་སྔོན་ལ་ཆང་ཕུད་གཏོར་ཞིག་གསུངས་པས་ཆང་ག་སྤ་ལང་ཞིག་ཕྱག་ཏུ་བཞེས་ནས་ཆང་ཕུད་འདི་སྐད་ཅེས་གསུངས་སོ། །མཆོད་དོ་རྡོ་རྗེ་འཆང་མཆོད། །ཁམས་གསུམ་འཁོར་བ་སྟོངས་པར་བྱིན་གྱིས་རློབས། །མཆོད་དོ་ཏིལླི་ཤེར་བཟང་མཆོད། །གནས་ལུགས་ལྟ་བ་རྟོགས་པར་བྱིན་གྱིས་རློབས། །མཆོད་དོ་ནཱ་རོ་པཎ་ཆེན་མཆོད། །ཕོ་ཉའི་ལམ་མཆོག་འབྱོངས་པར་བྱིན་གྱིས་རློབས། །མཆོད་དོ་མར་པ་ལོ་ཙཱ་མཆོད། །མན་ངག་ཀུན་ལ་མཁས་པར་བྱིན་གྱིས་རློབས། །མཆོད་དོ་མི་ལ་རས་པ་མཆོད། །དགོས་མེད་རྒྱུད་ལ་སྐྱེ་བར་བྱིན་གྱིས་རློབས། །མཆོད་དོ་ངག་དབང་ཆོས་རྒྱལ་མཆོད། །ཕ་སྤུན་ཡུལ་ནས་འདོན་པར་བྱིན་གྱིས་རློབས། །མཆོད་དོ་མཚན་ཉིད་སློབ་དཔོན་མཆོད། །ཐ་སྙད་ཚིག་ལ་རྩོད་པར་བྱིན་གྱིས་རློབས། །མཆོད་དོ་དགོན་ཆུང་གི་བླ་མ་མཆོད། །ངར་འཛིན་ཕྱོགས་རིས་ཞི་བར་བྱིན་གྱིས་རློབས། །མཆོད་དོ་སྒོམ་ཆེན་རྣལ་འབྱོར་ཚོ་མཆོད། །ཨ་ཎིའི་རྐུས་རུས་གཅོག་པར་བྱིན་གྱིས་རློབས། །མཆོད་དོ་ཚོང་དུས་ཀྱི་བུ་མོ་ཚོ་མཆོད། །ལྟོ་གོས་རྐུབ་ཀྱིས་འགྲུབ་པར་བྱིན་གྱིས་རློབས། །མཆོད་དོ་འབྲུག་པ་ཀུན་ལེགས་མཆོད། །ནོར་རྫས་མཇེ་མགོར་བསྐྱལ་བར་བྱིན་གྱིས་རློབས། །ཞེས་ཆང་མཆོད་ཕུལ་བས། བླ་མའི་ཞལ་ནས་ད་ཁྱོད་རང་ཆང་འཐུང་ནས་ངའི་དབང་གྲལ་དུ་མ་བསྡད་པར་གཞན་དུ་སོང་ཞིག་གསུངས་པས། ལ་ལགས་སོ་ད་ཁྱེད་རང་དབང་བསྐུར་ཆོས་བཤད་ནས་ཁྱེད་རའི་རྟ་རིན་དང་ངའི་སྟུ་རིན་སྒྲུབས་ཤིག །ངས་ཨ་འཛོམས་མའི་ནང་དུ་སྣང་བ་གང་བདེ་བྱས་ནས་སླེབས་ཡོང་ཟེར་ནས་ལུང་པའི་ཕུ་དེ་ནས་ཡར་བྱོན་སོང་ངོ༌། །ཉིན་དགུང་ཙམ་ན་བླ་མ་ཁྲི་ཐོག་ནས་དབང་བཤད་གནང་སྐབས། ཕུ་ང་གི་ན་ཁྱི་སྒྲ་ལྷང་ངེ་བ་ཞིག་བྱུང༌། ཁྲོམ་རྣམས་ན་རེ། དེ་རིང་ངེད་རང་ཚོས་བླ་མ་གདན་འདྲེན་བཀའ་ཆོས་ཟབ་མོ་ཞུ་བའི་དུས་སུ་མི་ངན་ཚོགས་མ་བསགས་པའི་ཁྱི་ར་བ་རྣམས་སྡིག་པ་གསོག་གི་འདུག་ཟེར། དེའི་མོད་ལ་ཤ་བ་ཚེར་མའི་རྭ་ཅན་ཞིག་རང་དབང་མེད་པར་ཤ་ཁྱིས་དེད་ཡོང་བས། ཤ་བ་དེ་བླ་མའི་ཁྲིའི་རྩར་ཉལ་འདུག །ཁྲོམ་ཐམས་ཅད་ལེགས་སོ་བླ་མ་བྱིན་རླབས་ཆེ། ཤ་བ་ཡང་ཚེ་མ་ཟད་དུས་དེ་རིང་རྟེན་འབྲེལ་བཟང་ཟེར་བས། དེ་མ་ཐག་ཀུན་ལེགས་མདའ་མོ་གཞུ་ལ་བཀལ་ཏེ་བྱོན་ནས། ཤ་བ་ཁྱོད་འགྲོ་བའི་ལམ་གང་དགོས་བཞག་ནས་ཆོས་གྲལ་འདིར་སོང་བ་ནི་འདི་དགོས་པ་ཡིན་ནམ་གསུངས་ནས། མདའ་འདི་འཐེན་ནས་འཕངས་བྱུང་བས་ཤ་བ་དེའི་གཡས་ནས་རྒྱབ་གཡོན་དུ་བཏོན་ནས་ཤི་སོང་བས། ཁྲོམ་ཐམས་ཅད་ཧ་ལས་ནས་དེ་རིང་འདིས་ངེད་ཅག་ལ་སྐྱག་སྐྱག་བྱས་སོ་ཟེར་ཁ་ངན་གཏོང་ཡང་ཁོང་ལ་འཛེམས་བག་མེད་པར་ཤ་བའི་མགོ་བྲེགས། པགས་པ་བཤུས་ཤ་གཟུགས་སོ་སོར་ཕྲལ་ནས་ཁྲོམ་གྱི་དབུས་སུ་བཀྲམ། མེ་གཏོང་ཤ་མེ་ལ་བསྲེག་ང་རང་ཡང་ཟོས། ཁོང་ལ་ཁྱེད་མི་ཟའམ་ཟེར་ཁོང་རྣམས་ལ་ཤ་དུམ་པར་རེ་བཅད་དེ་བྱིན་པས། བླ་མས་དབང་བཤད་གནང་འཕྲོར་སྤྱན་ཆེ་རེ་གཟིགས་འདུག །ངས་ཀྱང་ཤ་རྣམས་ཟོས་རུས་པ་སྤུངས་ནས་སེ་གོལ་གཏོགས་པས་ཤ་བ་སྔར་བཞིན་ལངས་བྱུང་བས་ཀུན་དད་ཅིང་གུས་པར་གྱུར་ཏོ། དེ་ནས་བླ་མས་ཁོས་ང་ལ་བརྙས་བྱུང་སྙམ་ཐུགས་རྒྱལ་བཞེས་ཏེ། ཀུན་ལེགས་ཁོ་རེ་ཁྱོད་ལུས་རྟེན་འདིའི་ཐོག་དཀའ་སྤྱད་སྡུག་ཁུར་གང་ཡང་མ་བྱས་པར་ཆང་དང་བུད་མེད་ལ་ལོངས་སྤྱོད། འོན་ཀྱང་རི་དྭགས་བསད་གསོས་ནུས་པ་དེ་ཙམ་ནི་སྔོན་སྦྱངས་ཀྱི་འཕྲོ་ཅུང་ཟད་ལུས་པ་འདྲ། ང་བཞིན་མཆོག་དང་ཐུན་མོང་གི་དངོས་གྲུབ་ཐོབ་ན་འདི་འདྲ་གྱིས་ཤིག་གསུངས་ནས་སྐུ་བེར་ཆོས་གོས་དང་བཅས་པ་བཤུས་ཏེ་མདུན་གྱི་མཁའ་ལ་བསྐྱུར་ཏེ་བཏང་བས་ཉི་ཟེར་གྱི་སྟེང་དུ་ཁྲ་ན་རེ་བསྡད་པས་ཉི་ཟེར་ཅུང་ལྡེམ་པ་འདུག །དེ་ནས་ཀུན་ལེགས་ཀྱང་ཉམས་འུར་ནས་ཧ་ཧ་ཁྱོད་མཇེ་སྤར་མོས་བསྡམས་ཁྲི་ཐོག་ཏུ་མི་སེམས་འཛིན་པའི་སྡུག་ཁུར་ཁྱེར་བ་ལ་དེ་ཙམ་ཡོང་ན་ངོ་མཚར་ཆེ། ཉི་ཟེར་ལ་བཀལ་ན་དེ་བཞིན་བཀལ་དགོས་ཟེར་ཤ་བ་དང་ཤ་ཁྱི་མདའ་གཞུ་བཅས་ཉི་ཟེར་གྱི་མདངས་ལ་བསྐུར་བྱུང་བས་ཉི་ཟེར་དྲང་པོར་ཐད་ཀར་འདུག་པས། བླ་མའི་ཞལ་ནས་ཁྱོད་ཀྱི་ཤ་བ་ཁྱི་དང་བཅས་པ་བསྐོན་ཀྱང་དྲང་པོར་ཡོད་པ་དང༌། ངས་ཆོས་གོས་དང་བེར་གོས་ཙམ་གྱིས་ཉི་ཟེར་ལྡེམ་པའི་རྒྱུ་མཚན་ཅི་ཞིག་གསུངས་པས། ཀུན་ལེགས་ཀྱི་ངེད་རང་གཉིས་ལ་སྤངས་རྟོགས་ཁྱད་པར་མེད་ཀྱང༌། ཁྱོད་དད་ཟས་ལོངས་སྤྱོད་ཀྱི་ལྗིད་ཀྱིས་ལྕི་བས་རྫུ་འཕྲུལ་ང་ར་མཐོ་སྙམ་ལྟ་འདུག་ཞུས་པས། དེར་ཚོགས་པའི་ཁྲོམ་ཐམས་ཅད་རང་དབང་མེད་པར་དད་ནས། བླ་མ་ཟེར་བ་དཔལ་ལྡན་འབྲུག་པ་རང་ཡིན་པས། ངག་དབང་ཆོས་ཀྱི་རྒྱལ་པོ་བྱིན་རླབས་ཆེ་བའི་ཁར་ཆོས་རྗེ་ཀུན་ལེགས་ནི་སུས་ཀྱང་འགྲན་ཟླ་མེད་པའི་རྣལ་འབྱོར་པ་ཞིག་ཡིན་པས་སོ་ཟེར་ནས་སྙན་པའི་གྲགས་པ་ལྷོ་ནང་གི་ཁོངས་སུ་རྒྱུ་བའི་གོ་སྐབས་དོག་ནས་དབུས་གཙང་བོད་ཀྱི་ཕྱོགས་སུའང་གྲགས་པས་མ་ཁྱབ་པ་མེད་དོ། །བླ་མའི་ཞལ་ནས་ད་ནི་ནམ་ཟླ་སོས་ཀ་སོང་ནས་ཚད་པ་ཡང་ག་རུ་འདུག་ངེད་རང་གཉིས་པོ་བོད་ལ་ལོག་འགྲོ་དགོས་མིན་ན་གསུངས་པས། ཁྱེད་རང་བྱོན་ན་བྱོན་པ་དགའ་ང་ནི་ད་ལྟ་ལྷོ་རོང་གི་བུ་མོ་ཚོའི་རྐུབ་ཀྱིས་བཏང་ཚོད་འདྲ་མི་འདུག །རིང་པོར་མི་ཐོགས་པ་ལོ་འཁོར་ཙམ་ལ་ང་ཡང་བྱ་རྒས་ཁར་གདངས་འགྲིམས་ཏེ་སླེབས་ཡོང་དེ་དུས་ཐུགས་བཅགས་ཡོད་པར་ཞུ་ཞེས་སྐྱེལ་ཐུང་མཛད་དེ་ཕྱག་དབང་ཞུས། བླ་མ་ངག་དབང་ཆོས་རྒྱལ་སླར་སྤ་གྲོའི་ཕྱོགས་ནས་བརྒྱུད་གདན་ས་ར་ལུང་དུ་ཕྱག་ཕེབས་སོང་ངོ༌། །

 དེ་ནས་ཆོས་རྗེ་ཉིད་གསང་མོ་ཨ་འཛོམས་མའི་ནང་ལ་བཞུགས་ནས། ཉིན་གཅིག་ཞབས་བསྐོར་བྱོན་ཏེ་བསམ་སྡིངས་ཁར་ནས་ཡར་ཕེབས་པས། མི་མང་པོ་ཞིང་ལ་ཡུར་བ་བཏོན་པར་འགྲོ་གིན་འདུག་བླ་མས་ལུང་པ་འདིར་ཆུ་དཀོན་ན་ཆུ་ཞིག་འདོན་དགོས་དགོངས་ནས། འོ་ཁྱོད་རང་ཚོ་ཆུའི་ཡུ་བ་བྱེད་སར་ཆང་དགོས་ཆང་ཡོད་དམ་གསུངས་པས་མེད་ཟེར། འོ་ན་དེ་རིང་སྡོད་སང་ཉིན་ཆང་འཁུར་ན་ང་ཡང་ཁྱོད་ལ་རོགས་བྱེད་དུ་འགྲོ་ཞེས་གསུངས་པས། ཁོང་ཚོས་གོ་མ་ཤེས་པར་ཁྱེད་རང་འགྲོ་ན་འགྲོ། མ་འགྲོ་ན་འགྲོ་ངེད་ཚོ་དེ་རིང་འགྲོ་རྒྱུ་ཡིན་ཟེར་སོང་བས། ཆུའི་ལུང་བསྟན་མེད་པར་དགོངས་ནས་རྒྱ་ཆུ་གནམ་ལ་རེ་བར་ཤོག་གསུངས་ནས་དུས་ད་ལྟའང་བྲག་འོག་ནང་གི་རྒྱབ་ཏུ་ཞིང་ཆུ་གནམ་ལ་རེ་དགོས་པར་ཡོད་དོ། །

 དེ་ནས་ཆོས་རྗེ་བྲག་འོག་ནང་ཨབ་བཀྲ་ཤིས་དང་ཨམ་སྣང་སྒ་ལྷ་མོའི་ཁྱིམ་དུ་བྱོན་པས། ཨ་པ་ན་རེ། འོ་ཆོས་རྗེ་ཀུན་ལེགས་དེ་རིང་ངའི་ནང་དུ་བྱོན་པ་བཀའ་དྲིན་ཆེ་བའི་བུ་མོའི་མག་པ་བྱས་བཞུགས་ནས་མིན་ན་ལགས་ཞུས་པས། མག་པ་བྱེད་པར་ཆང་དགོས་ཆང་ཡོད་དམ་ཨ་མས་བྲེ་བདུན་ཡོད་ལགས་ཞུས་པས་གང་པོ་སྦང་གསུངས་ནས་ཆང་བཞེས་དུས་འོ་དེ་རིང་ཆང་ཞིམ་པོ་འདུག་ཆང་རིན་ཆེན་པོ་སྟེར་ཡོང་ཨང་གསུངས་ནས། ཆང་ཁྲོ་གསེར་ཁྲོར་བསྒྱུར་ནས་གནང༌། ཨ་པ་དེས་ཁང་པའི་དབུས་སུ་ཀ་བ་འཛུགས་རྒྱུ་ཞིག་ཡོད་པ་དེ་གཅོད་པར་འགྲོ་གྲབས་བྱེད་པས། བླ་མས་ཀ་བ་དགོས་ན་ངས་ལྷོང་ཡོང༌། ང་རྒྱུན་དུ་ཀ་བ་ལྷོང་ནས་སྡོད་པ་ཡིན་གསུངས་ནས་རྫུ་འཕྲུལ་གྱིས་དེ་མ་ཐག་མི་གཉིས་ཀྱིས་མ་འཁོར་བའི་ཀ་བ་ཆེན་པོ་ཞིག་འགྱུར་བ་མེད་པར་བཙུགས་པ་དང༌། ཁོང་གཉིས་ཀྱི་ཞིང་གི་འགྲམ་དུ་སྒྲུབ་ཆུ་ཞིག་ཀྱང་བཏོན་པར་མཛད་པས་ད་ལྟའང་ཡོད་དོ། །

 དེ་ནས་བླ་མ་ཡུལ་གསར་ཁང་ཨ་འཛོམས་མའི་ནང་དུ་བྱོན་ཆོས་མཐུན་གྱི་གཏམ་དང་གདམས་པ་སོགས་བློ་དང་འཚམས་པར་གནང་ནས་བླ་མ་སླར་བྱོན་སོང་ངོ༌། །དེ་ནས་བླ་མ་ཁ་བ་བྱ་ར་ནས་མར་བྱོན་དུས་བུ་ཚ་འགའ་ཞིག་ཉ་བཟུང་འདུག་པས་བླ་མས་ཉ་ཞིག་ང་ལ་གནང་དང་བྱས་པས་བུ་ཚ་ཚོ་ན་རེ། ཁྱོད་ལས་ཀ་ནི་མི་འདུག་ཁྱོད་རང་བཟུང་དང་ཟེར། བུ་ཚ་ཚོ་མཉམ་དུ་ཁོང་གི་སྲོག་སྐྱབས་ལ་དགོངས་ནས་ཡར་ཅུང་སོང་ནས་བྲག་ནག་པོ་ཞིག་གི་རྩར་བུ་ཚ་ཚོས་ཉ་བཟུང་གྲབས་བྱས་པས། དེ་ནང་ཀླུ་འདུད་གདུག་པ་ཅན་ཞིག་གིས་ཉ་ཧོར་དུ་སྤྲུལ་ནས་བུ་ཚ་ཚོའི་མདུན་དུ་འོང་བས། བླ་མས་ཀླུ་བདུད་ཁྱོད་ཉ་ཧོར་མ་ཚད་སྟུ་ཧོར་སྤྲུལ་ཡང་ང་མི་འཇིགས་གསུངས་ནས་ཕྱག་གིས་བཟུང་ནས་བཏོན་ཏེ་བྲག་དེར་བསྐྱུར་བས་དེ་ལ་ཉ་ཧོར་གྱི་རྗེས་ད་ལྟའང་ཡོད། དེ་ནས་ཀླུ་བདུད་དེ་གཟུགས་དངོས་སུ་བསྟན་ཏེ་ཁྲོ་གཏུམ་ཅན་དུ་སྤྲུལ་ནས་འོང་བས། བླ་མའི་ཡེ་ཤེས་ཀྱི་རྡོ་རྗེ་ཆེན་པོ་མེ་རབ་ཏུ་འབར་བ་དེ་བསྐུལ་བཏང་བས་ཀླུ་བདུད་དེ་བྲག་དེའི་མགོར་ཐིམ་སོང་བས་བླ་མས་འགྲོ་བ་མི་ལ་མི་འཚེ་བའི་དམ་བཅའ་དང་ཐོ་བརྩིགས་བུ་ཚ་ཚོར་མཆོད་རྟེན་ཆུང་ངུ་ཞིག་བྱེད་དུ་བཅུག་ནས་ཡོད་པ་དེ་ལ་ཕྱིས་དེ་གའི་མོས་ལྡན་འགས་ལྷ་ཁང་ཆུང་ངུ་ཞིག་བྱས་པའི་ཤུལ་ད་ལྟའང་ཉ་ལྷ་ཁང་ཟེར་བའི་རྩིག་པ་ཡོད་དོ། །དེ་ནས་བླ་མས་འདི་གསུངས་ཏེ། ཁ་བ་བྱ་ར་རྩེ་ཁ་གསུམ། །གསེར་མིག་བཟུང་བའི་ཡུལ་ཡིན་པས། །བླངས་ན་ཉ་དུམ་གཅིག་གི་གདོང་མ་མཐོང༌། །བཞག་ན་རིན་ཆེན་སྲོག་དང་དེའུ་བྲལ། །ཞེས་གསུངས་ནས་བྱོན་ཏེ་ཁ་བ་སྔོ་ཤིང་རྩར་རྡོ་ལེབ་ལ་སྙི་མ་རྒྱབ་སའི་གྲམ་ཕྱག་མཛུབ་ཀྱིས་བྲིས་ནས་བཞུགས་པས། མི་ཡར་འགྲོ་མར་འགྲོ་མང་པོ་བྱུང་ཡང་གཏམ་བཤད་མཁན་མེད་པས་ཐུགས་མུག་སྟེ། ཁ་བ་སྔོ་ཤིང་རྩ་བ་ལུ། །སྡོད་ནའང་མ་སྡོད་ཟེར་མི་མེད། །འགྲོ་ནའང་མ་སོང་ཟེར་མཁན་མེད། །སྟབས་བདེ་བའི་སྐབས་ནས་འགྲོ་ན་དགའ། །གསུངས་ནས་ད་ངའི་ངག་དབང་བསྟན་འཛིན་འདི་དང་དཔལ་བཟང་བུ་འཁྲིད་ཕྲད་དགོས་དགོངས་ནས་བྱོན་པའི་ལམ་དུ་མི་མང་པོ་ཞིག་དང་ཕྲད་པས། མི་ཚོ་ན་རེ། འབྲུག་པ་ཀུན་ལེགས་ད་ཐེད་ལུང་པར་མི་བཞུགས་པར་གང་དུ་བྱོན་ཞུས་པས་བླ་མས་འདི་སྐད་གསུངས་ཏེ། ནམ་མི་རྟག་སོས་ཀ་ཐོན་སོང་ཡིན། །ཨེལ་ཏོག་མེ་ཏོག་ཤར་རན་ཡིན། །གསུམ་ཆང་ཁག་མོ་འཐུང་རན་ཡིན། །བོད་ཆུང་བོད་ལ་འགྲོ་རན་ཡིན། །དཔལ་བཟང་བུ་འཁྲིད་འཕྲད་རན་ཡིན། །ཞེས་གསུངས་ནས་སྟོད་པ་ཕྱག་མདའ་ནང་བྱོན་ཞག་འགའ་ཐུགས་བག་ཕེབས་ནས་སྣང་བ་གུ་ཡངས་སུ་བཞུགས། དེ་ནས་ཡུམ་སྲས་གཉིས་ལ་ནང་ལུགས་ཀྱི་བསླབ་སྟོན་བཟང་པོ་དང་སྨོན་ལམ་དྲི་མ་མེད་པས་མཚམས་སྦྱར་ནས་བླ་མ་ཡང་བོད་དུ་བྱོན་གྲབས་བྱེད་ཐིམ་གཞུང་དུ་ཕྱག་ཕེབས། དེ་ནས་ཅང་སྒང་ཁར་དད་ཅན་གྱི་སྦྱིན་བདག་བླ་མ་དཔལ་འབྱོར་དེ་ལམ་ངན་གྱི་གཡང་ལས་བསྲུང་བའི་ཐབས་མཛད་པར་དགོངས་ནས་ཁོའི་ཁྱིམ་ལ་བྱོན་ནས་གཟིགས་པས་ཁང་ལ་བུད་མེད་བཞི་འདུག་ཀྱང༌། ད་དུང་གཞན་གྱི་བུད་མེད་སྣང་སྐྱིད་འཛོམས་ཟེར་བའི་མཛེས་མ་ཞིག་ཡོད་པ་དེ་འཕྲོག་པར་བརྩམ་གྱི་ཡོད་པ་དེའི་བར་ལ་མི་མང་པོ་གྲི་ཁར་ཤི་བར་དགོངས་ནས། བླ་མས་ཁོང་ལ་འདི་འདྲའི་བུད་མེད་ལ་རྩོད་གཞི་མ་བྱེད་ཅིག་ཁྱོད་རང་ངའི་ཁ་ལ་ཉོན་དང༌། ངས་དཔེ་ཆ་གཅིག་ནང་འདི་འདྲ་ཞིག་མཐོང་བྱུང་ཁྱོད་རང་ཉོན་ཅིག་གསུངས་ཏེ། སྔོན་རྒྱ་གར་ན་གྲོ་ཏ་ཟེར་བའི་ཡུལ་ཞིག་ན་རྒྱལ་པོ་ཕ་ལ་དྷ་ཞེས་བྱ་བ་མངའ་ཐང་དཔལ་འབྱོར་འཛོམས་པ་ཞིག་གི་ཆབ་འོག་ཏུ། རྒྱལ་ཕྲན་བྷ་སུ་གཉིས་ཡོད་པས། ཁོང་གཉིས་ཀྱང་ནོར་དང་ལོངས་སྤྱོད་སྙན་གྲགས་གང་ཡང་མཉམ་དུ་ཡོད་པ་ལས། ལྷ་མཧཱ་དེ་བའི་སྐུ་མདུན་དུ་མཐུན་པའི་གྲོགས་པོ་བྱས་སོ། །དེ་ནས་བྷ་སུ་ལ་བུད་མེད་མཛེས་མ་ཞིག་ཡོད་པས། དྷ་སུའི་བསམ་པ་ལ་གྲོགས་པོ་དང་ང་གཉིས་ནོར་དང་ལོངས་སྤྱོད་ནི་གཅིག་གིས་གཅིག་ལ་སྨོན་དགོས་མི་འདུག །བུད་མེད་མཛེས་མ་དེ་ངས་ཐོབ་ན་སྙམ་པའི་བློ་ངན་སྐྱེས་ཏེ་གྲོགས་པོ་མགོ་བསྐོར་བྱེད་རྩིས་ཀྱིས་གསེར་སྲང་སྟོང་ཕྲག་གཅིག་གྲོགས་པོ་ལ་བཅོལ་གཏམས་བྱེད་དུ་ཕྱིས་པས། གྲོགས་པོ་ང་ཚོང་དུ་འགྲོ་ཡིས་ནམ་ཡོང་གི་བར་དུ་ངེད་ཀྱི་གསེར་འདི་ཉར་མཛོད་ལ་ཟེར་བས། བུད་མེད་ན་རེ་གསེར་བཅོལ་བའི་དཔང་པོ་དགོས་ཟེར། དྲང་སྲོང་དྷ་ར་ཞེས་པ་རྫུན་མི་བྱེད་པ་གཅིག་ཡོད་པ་དེ་ལ་དཔང་པོར་བཅོལ་ནས་དྷ་སུ་ཚོང་ལ་སོང་ངོ༌། །དེ་ནས་ལོ་གཅིག་ཙམ་སོང་བ་དང་དྷ་སུ་མཚན་མོར་འོང་ནས་གྲོགས་པོ་ན་ནིང་བཅོལ་བའི་གསེར་དེ་གནང་བར་ཞུ་ཟེར་བས། བུད་མེད་ན་རེ། དཔང་པོ་སྔར་གྱི་དྲང་སྲོང་དེ་དགོས་ཟེར། དྷ་སུ་ན་རེ། ང་རང་གི་ནོར་ནམ་དགོས་སུ་ལེན་པ་ལ་དཔང་པོ་ཅི་བྱེད་ཟེར་ནས་ཁྱེར་སོང་ངོ༌། །དེ་ནས་ཡང་ཟླ་བ་དྲུག་ཙམ་སོང་བ་དང་མཚན་མོ་གསེར་ལེན་མཁན་འདི་ཁོ་རང་མིན་པ་ལྟར་བྱས་ནས། གྲོགས་པོའི་ཁྱོ་མ་ཡང་རྟ་གཅིག་འདི་ཡོང་ནས། གྲོགས་པོ་ཡབ་ཡུམ་སྐུ་ཁམས་བཟང་པོ་ཡོད་ལས་ཆེ། ངའི་ཚོང་ཡང་ཁེ་ཆེ་བ་རང་མ་བྱུང་སྔར་བཅོལ་བའི་གསེར་དེ་ལེན་དགོས་ཟེར་བས། བྷ་སུ་ན་རེ། གྲོགས་པོ་ཅི་ཟེར་གསེར་ཁྱེར་ཚར་ནས་མེད་པ་ལ་ལན་གཉིས་སྤྲོས་རྒྱུ་གར་ཡོད། དེ་བས་གྲོགས་པོ་རང་ཇ་ཆང་བཞེས་སྐུ་ངལ་མཛད་བཞུགས་ངེད་རང་གྲོགས་པོ་གཉིས་དམ་ཚིག་གཙང་ན་དགའ་རྟ་ཡང་ང་ལ་མི་དགོས་ཟེར་བས། དྷ་སུ་ན་རེ། གསེར་སྤྲོད་རྒྱུ་མེད་པ་ལ་ཇ་ཆང་བཏུང་བས་ཅི་ཕན་གསེར་རང་དགོས་ཞེས་མ་འཆམས་པར་རྩོད་པས། དྷ་སུ་ན་རེ། གྲོགས་པོ་ཅི་ཀྱང་འཁྲུགས་དགོས་འདུག་སྔར་གྱི་དྲང་སྲོང་ལ་བྲིས་པས་ཆོག་ཟེར། དྲང་སྲོང་ལ་གཏུགས་པས། དྲང་སྲོང་ན་རེ་བཅོལ་བའི་ཆ་ནི་ཡོད། སྤྲོད་པའི་ཆ་ནི་མེད་ཟེར་བས། གྲོགས་པོ་གཉིས་དང་དྲང་སྲོང་བཅས་རྒྱལ་པོའི་ཁྲིམས་ལ་གཏུགས་སོང་བས། དྷ་སུ་དང་དྲང་སྲོང་གཉིས་ཁ་མཐུན་ནས། བྷ་སུ་རྫུན་པར་གྱུར་ཏོ། རྒྱལ་པོའི་ཞལ་ནས་བྷ་སུ་ཁྱོད་མིའི་ནོར་ལ་ཧམ་པ་བྱས། རྒྱལ་བློན་དུ་མའི་མགོ་བསྐོར། དྲང་སྲོང་རྫུན་མེད་ལ་བརྙས་བཅོས་བྱས། གྲོགས་པོའི་གསེར་རིན་ལ་ཁྱོད་རང་གི་བུད་མེད་མཛེས་མ་དེ་སྤྲོད་ཅིག །ཁྱོད་རང་རྒྱལ་ཁྲིམས་ཀྱི་སྲང་ལ་འཇལ་དགོས་པ་ཡིན་པས་གསོན་བསྲེག་བྱའོ་གསུངས་ནས། མངའ་འབངས་རྣམས་ལས་ཤིང་ཁྲལ་དང་མར་ཁྲལ་བསྡུས་ནས། དེའི་ནང་དུ་བྷ་སུ་བཅུག་ཕྱོགས་བཞི་ནས་མེ་སྤར་བས། བུད་མེད་མཛེས་མ་དེ་ན་རེ། གྲོགས་པོ་ང་ཁྱོད་ཀྱི་ཆུང་མ་བྱ་བའི་འོས་མེད། གསེར་གྱི་བཅོལ་གཏམ་ལ་ངེད་རང་གཉིས་ཀ་ཆ་ཆེ། ངའི་ཁྱོ་བོ་དེ་མ་ཉེས་པའི་གསོན་བསྲེགས་བྱས་སོང༌། སྔར་ཕན་གྲོགས་པོའི་དམ་ཚིག་ཡིན་སྨོན་ལམ་ཞིག་འདེབས་སུ་བཅུག་ཟེར་ནས་འདི་སྐད་ཅེས་ཟེར་རོ། །ལས་ཀྱི་མཐའ་ནི་ཕྲ་ཞིང་ཕྲ། །དགྲ་བཅོམ་ཐོབ་ཀྱང་བག་ཆགས་འབྱུང༌། །གྲོགས་པོ་ངན་པ་བསྟེན་པས་ཕུང༌། །དམ་ཚིག་ཉམས་པས་མགོ་བསྐོར་བཏང༌། །མཆི་མ་འདོན་པས་གྲོགས་པོ་བསྲེགས། །སྔར་གྱི་ཁྱོ་གར་མ་བསམ་ན། །ང་བུ་མོ་རང་སེམས་འཁྲུལ་བ་ཡིན། །ཞེས་སྨྲེ་ངག་འདོན་བཞིན་དུ་བུ་མོ་ཡང་མེར་མཆོངས་སོ། །ད་ལྟའང་རྒྱ་བལ་སོགས་སུ་ཕོ་རོ་བསྲེགས་པའི་ནང་དུ་བུད་མེད་ལྕེབས་དགོས་པའང་དེ་ནས་བྱུང་ངོ༌། །དེ་ནས་ཁོང་ཡབ་ཡུམ་གཉིས་ནི་ཤི། དྷ་སུ་ཡང་མཛེས་མ་མ་ཐོབ་པའི་སྙིང་རླུང་གིས་ཡུན་རིང་མ་ལོན་པར་ཚེའི་དུས་བྱས་སོ། །དེ་ནས་ཁོང་གསུམ་ག་ཆོས་ཀྱི་རྒྱལ་པོའི་དྲུང་དུ་ཤན་ཕྱེ་བས་བྷ་སུ་བཟའ་མི་གཉིས་ནི་ཁྱོད་རང་གི་ཡུལ་དུ་རྒྱལ་པོ་ཕ་ལ་དྷའི་སྲས་ལྕམ་སྲིང་གཉིས་སུ་སྐྱེ་རུ་སོང་ཞིག་གསུངས་ནས་ཡར་ལོག །བྷ་སུ་བཟའ་མི་གཉིས་ནི་རྒྱལ་པོའི་རྒྱལ་སྲས་ལྕམ་སྲིང་གཉིས་ལ་དུས་གཅིག་ཏུ་འཁྲུངས། དེ་དང་དུས་མཚུངས་པར་ཉེ་ཁོར་གྱི་ཕག་རྫི་མས་ཀྱང་དྷ་སུ་སྐྱེས་སོ། །རྒྱལ་སྲས་ལྕམ་སྲིང་གཉིས་ནི་ཤིན་ཏུ་མཐུན་པར་སྐུ་བྱད་ལྟ་བས་ཆོག་མི་ཤེས་པར་འཁྲུངས་འདུག །ཕག་རྫི་མའི་བུ་ནི་དབང་པོ་གཞན་ཡོད་པ་ལ་ཁ་མེད་པའི་བུ་གཅིག་སྐྱེས་འདུག །ཨ་མ་རྣམ་རྟོག་ཟོས་ནས་ཅི་ཡིན་བུ་འདི་རྣ་བ་དང་སྣ་དང་མིག་ནི་འདུག །ཟས་ཟ་ས་མེད་པས་གཞན་ཟ་བ་མཐོང་ཚེ། ཁོ་ཁ་མེད་པར་ལྟོགས་ཚིག་ལངས་ནས་ཟས་ཀྱི་སྟེང་དུ་ལག་པ་ཧྲབ་ཧྲབ་བྱད་སྣ་ཡིས་སྣོམ་གྱིན་འདུག་པ། དེའི་དུས་སུ་སངས་རྒྱས་བསོད་སྙོམས་ལ་ཕེབས་པ་དང་ཐུག་བྱུང༌། གཡོག་མོས་བུ་པང་དུ་ཁྱེར་ནས་སངས་རྒྱས་ཀྱི་སྐུ་མདུན་དུ་བཞག་སྟེ། དུས་གསུམ་མཁྱེན་པ་ལགས་ལན་ཆགས་འདི་གང་གི་རྣམ་སྨིན་ལགས་ཞུས་པས། སངས་རྒྱས་ཀྱི་ཞལ་ནས། རྒྱལ་པོའི་སྲས་ལྕམ་སྲིང་གཉིས་ཀྱང་ཁྲིད་ཤོག་གསུངས། གསུམ་ག་སྐུ་མདུན་དུ་བཞག་ནས་སྔར་གྱི་སྐྱེས་བརྒྱུད་ཞིབ་པར་གསུངས་པས། སྐྱེ་བ་ཡིད་ལ་དྲན་ཏེ་གསུམ་ག་མཆི་མ་ཤོར། ཁྱད་པར་ར་དྷ་སུ་ནི་སྔར་གྱི་རྣམ་སྨིན་ཡིད་ལ་དྲན་ནས་སངས་རྒྱས་ཀྱི་ཞབས་ལ་འཇུས་ནས་ངུ་ཞིང་འདུག་པས། སངས་རྒྱས་ཀྱིས་ཀྱང་ཁོའི་སྐྲ་བཅད། མིང་རབ་དགའ་ཞེས་བཏགས་དགེ་བསྙེན་གྱི་སྡོམ་པ་ཕོག །ཟས་སུ་གསུར་སྦྱིན། མཐར་སངས་རྒྱས་ཐལ་བའི་དབང་པོའི་དུས་སུ་སངས་རྒྱས་པའི་ཞལ་བཞེས་མཛད་དོ། །འདི་བུད་མེད་དམར་འཕྲོག་བྱེད་པའི་རྣམ་སྨིན་ཡིན་ནོ་གསུངས་པས། བླ་མ་དཔལ་འབྱོར་ཡང་བུད་མེད་འཕྲོག་པའི་བསམ་པ་བོར་ཏེ། འོ་ཆོས་རྗེ་འབྲུག་པ་ཀུན་ལེགས་ཁྱོད་ཀྱི་གསུངས་རིགས་རྣམས་མི་བདེན་པ་རྩ་ནས་མི་འདུག །ད་རུང་ངེད་རང་རྣམས་ལ་ལྷོ་ནང་གི་ལོ་རྒྱུས་ལས་རྟ་དྲངས་པའི་མགུར་མ་བདེན་བདེན་འདྲ་བ་ཞིག་གསུངས་དང་ཟེར་བས། བླ་མས་རང་གི་ལུས་འབྲེལ་ཡོད་པའི་བུ་མོ་རྣམས་ལས་བརྩམས་པའི་མགུར་མ་འདི་གསུངས་སོ། །བོད་ཀྱི་ར་ལུང་ཆོས་རྗེ་འདི། །གདུང་རུས་བཙུན་པས་མི་ཆོག་པ། །བྱིན་རླབས་ཆེ་སྟེ་ཅི་བྱ་བ། །སྒང་ཁའི་ཨེལ་ཏོག་མེ་ཏོག་འདི། །ཁ་དོག་ལེགས་པས་མི་ཆོག་པ། །སྦྲང་རྩི་མངར་ཏེ་ཅི་བྱ་བ། །ཁྱུང་སེའི་ཨ་ཞེ་རྒྱལ་འཛོམས་འདི། །མོ་སྒོ་མཚར་བས་མི་ཆོག་པ། །འོག་བཏེགས་མཁས་ཏེ་ཅི་བྱ་བ། །དགོན་སྟོད་སྲས་མོ་ཨ་འཛོམས་འདི། །མཚར་མོ་ཡིན་པས་མི་ཆོག་པ། །ཉལ་ལུགས་མཁས་ཏེ་ཅི་བྱ་བ། །ཉ་མོ་དཔལ་འཛོམས་བུ་ཁྲིད་འདི། །སྟུ་ཡིས་འཇིབས་པས་མི་ཆོག་པ། །མ་མཆུ་འཇིབས་ཏེ་ཅི་བྱ་བ། །གཞུང་ཡུལ་གྱེར་གླིང་ཉི་ཤར་འདི། །དད་པ་ཆེ་བས་མི་ཆོག་པ། །འབྲས་ཆང་ཁང་སྟེ་ཅི་བྱ་བ། །དྲུང་དྲུང་རྒྱལ་མཆོག་རྒྱལ་འཛོམས་གཉིས། །རང་སོ་བཟུང་སྟེ་མི་བཞུགས་པར། །ཐུགས་རྒྱ་ཆེ་སྟེ་ཅི་བྱ་བ། །ལྷོ་པའི་དགེ་བཤེས་ཆོས་པ་ཀུན། །འབྲས་ཆང་ཁག་མོ་མི་བཏུང་བར། །བེའུ་ཞོ་འཕྲོག་ནས་ཅི་བྱ་བ། །ཆོས་རྗེ་བྱ་བཏང་ཀུན་ལེགས་ང༌། །རྒྱལ་ཁམས་བསྐོར་བས་མི་ཆོག་པར། །རོགས་མོ་མང་སྟེ་ཅི་བྱ་བ། །སྒང་ཁའི་བླ་མ་དཔལ་འབྱོར་ཁྱོད། །སྟུ་ཁལ་ལྔ་འདོད་ཀྱང་ཁུག་པ་ལ། །སྟུ་གཅིག་ལ་རྩོད་ནས་ཅི་བྱའོ། །ཞེས་གསུངས་པས་བླ་མ་དཔལ་འབྱོར་ཡང་དད་མོས་མོས་སུ་གྱུར་ནས་འབྲེལ་ཚད་དོན་ལྡན་དུ་མཛད་དེ་ཞལ་ཏ་བཟང་པོ་གསུངས་ནས་བྱོན་སོང་ངོ༌། །དེ་ནས་བླ་མ་བར་པའི་ཆོས་འཛོམས་མའི་ནང་དུ་བྱོན་ཏེ་ཞག་འགའ་བཞུགས་ནས་ཚལ་ལུང་གནས་ལ་བྱོན་པར་དགོངས་ནས་ཆོས་འཛོམས་མ་སྡོད་རྨ་རེད་ང་འགྲོ་གིན་ཡོད། ཁྱེད་རང་སེམས་ཆོས་དང་མཐུན་པར་གྱི་རྨ་རེད་གསུངས་ནས་བྱོན་སོང་ངོ༌། །དེའི་ནུབ་མོ་ཝང་དགོན་རྩེའུ་སྒང་དུ་བྱོན་ནས། དེར་དགོན་སྡེ་ཞིག་ཚུགས་ན་ལུང་བསྟན་ཡོད་མེད་གཟིགས་པས་ལྷ་ཁང་གི་ཞོལ་ནས་ཡར་བླ་མ་སངས་རྒྱས་ཞེས་བོས་པས། སྐུ་གཉེར་དེས་བླ་མ་སངས་རྒྱས་བྱ་བ་འདིར་མེད་དོ་ཟེར་བས། བཙུན་པ་དམ་ཆོས་ཞེས་བོས་པས། མེད་དོ་ཟེར། གཉེར་པ་ལོངས་སྤྱོད་ཞེས་བོས་པས། དེ་ཡང་མེད་དོ་ཟེར། བླ་མས་ལུང་བསྟན་མེད་པར་དགོངས་ནས་བྱོན་པའི་ཞོར་དུ་རི་མགོ་གངས་ལ་བརྟེན་ཀྱང་ར་གཅིག་འགྲངས་པའི་རྩྭ་མེད། རི་མཇུག་ཆུ་ལ་ཟུག་ཀྱང་བྱ་གཅིག་ངོམས་པའི་ཆུ་མེད། རི་བར་ནགས་སྤངས་འདྲེས་ཀྱང་ཇ་ཞིག་ཁོལ་བའི་ཤིང་མེད། མེད་པ་གསུམ་གྱི་བདག་པོ་སྐུ་གཉེར་ཁྱོད་ཀྱིས་བྱེད་རྨ་རེད་གསུངས་ཏེ་བྱོན་སོང་ངོ༌། །ཡང་ཐུགས་ལ་དེར་ཇོ་བོ་ལ་ཡོན་ཆབ་ཅིག་མེད་ནའང་ཐབས་ཆག་པར་དགོངས་ནས་བྱོན་ཞོར་ཕྱག་མཛུབ་ཀྱི་སྒྲུབ་ཆུ་ཆུང་ངུ་ཞིག་ཀྱང་བཏོན་པར་མཛད་དོ། །

 དེ་ནས་ཚལ་ལུང་ནང་བྱོན་པས། ཚལ་ལུང་པའི་མི་ཕལ་ཆེར་ཝང་ནས་ལྕགས་ཅིའུ་གཏང་རྒྱུའི་ས་ལེན་དུ་སོང་འདུག །བླ་མ་གནས་ཚང་ཡང་མ་རྙེད་པར་བཞུགས་སྐབས། དོན་གྲུབ་བཟང་མོ་ཟེར་བ་དད་ཅན་ཞིག་འདུག་པ་དེ་འོངས་ནས་རྣལ་འབྱོར་པ་གནས་ཚང་ངའི་ནང་དུ་བྱོན་ཟེར། བླ་མས་ཆང་ཡོད་དམ་ཡོད་ན་ཆང་རིན་ཆེན་པོ་སྟེར་ཡོང་གསུངས། བྲེ་བདུན་ཡོད་ལགས་ཞུས་པས། དེའི་ནང་དུ་བྱོན་ཆང་བཞེས་དུས་ཁྱོད་ཀྱི་ནང་ནས་ལྕགས་ལེན་མཁན་ཡོད་དམ་གསུངས། ངའི་བུ་ཚ་དབང་རྒྱལ་ཟེར་བ་ལོ་ཉི་ཤུ་རྩ་གསུམ་ལོན་པ་ཞིག་ཡོད་ཞུས་པས། བླ་མས་འོ་ན་ཁྱོད་རང་རྒྱ་རྫ་སྟོང་པའི་ནང་དུ་ཁ་བཅུག་ནས་བོས་ཤིག་གསུངས། ཨ་མས་དེ་བཞིན་བོས་པས། བུས་ས་དོང་ནས་ཨ་མའི་སྐད་ཐོས་ནས་ཅི་ཡིན་སྙམ་ས་དོང་ཁར་སླེབས་པ་དང་ས་རུབ་དུ་བརྡིབས་ཏེ་མི་ཉི་ཤུ་རྩ་དགུ་ཙམ་ས་འོག་ཏུ་མནན་འདུག །བུ་དེ་མགྱོགས་པོར་ཁྱིམ་དུ་འོང་ནས་ང་ས་དོང་དུ་ཡོད་དུས་ཨ་མས་བོས་ཏེ་འོངས་པ་ཡིན་ཟེར་བས། ཨ་མས་རོགས་པོ་ཡོང་གྲབས་ཡོད་དམ་བྱས་པས། རོགས་པོ་ཐམས་ཅད་ས་བརྡིབས་ནས་ས་འོག་ཏུ་མནན་ཚར་ཟེར། བླ་མས་གཞན་ཁྱོད་ཀྱིས་བུ་དེ་ཡང་མནན་པ་ལས་འོས་མེད། ཁྱོད་ཀྱི་ང་ལ་གནས་ཚང་གཏོང་ཆང་སྦྱིན་པའི་ཆང་རིན་ཡིན་རྨ་རེད་གསུངས་པས། ཨ་མ་དགའ་ནས་ཆང་མ་ཟད་རྟ་དང་གླང་འབུལ་རྒྱུ་ཡོད་ནའང་འབུལ་དུ་རེ་བས་ཐུགས་རྗེ་ཆེ་ཞུས་ནས་མོས་པ་ཚད་མེད་སྐྱེས་འདུག་གོ །དེ་ནས་བླ་མ་ཚལ་ལུང་གནས་ཀྱི་ཕུར་བྱོན་ཏེ། ནམ་མཁའ་སྒྲོན་མ་དྲིས་པས་ཡ་གིའི་བྲག་གསེབ་ཏུ་ཡོད་ཟེར་རོ། །བླ་མ་དེར་བྱོན་པས་མོ་མཉམ་བཞག་མ་བཤིག་པར་འདུག །བླ་མས་འོ་ནམ་མཁའ་སྒྲོན་མ་གང་འདྲ་བྱུང་སོང་དྲིས་པས། མོ་རང་འཕྲལ་དུ་ལོངས་བླ་མའི་ཞབས་སྤྱི་བོ་ལེན་སངས་རྒྱས་དངོས་ལས་ལྷག་པའི་མོས་གུས་སྐྱེ་བའི་མོད་ལ་སྒོམ་པའི་འཕྲང་ཟད་ནས་སྒོམ་མེད་དུ་ཤར། བླ་མའི་བྱིན་རླབས་དང་མོའི་མོས་གུས་ཀྱིས་ཐུགས་ཡིད་དབྱེར་མེད་དུ་སོང་བས་ཞག་འགའ་ནས་འོད་ལུས་གྲུབ་ཡོང་ཞེས་གསུངས་ནས་བླ་མ་སླར་བྱོན་སོང་ངོ༌། །དེ་ནས་ཟླ་བ་དང་པོའི་ཚེས་བཅོ་ལྔ་ལ་སྒྲ་འོད་ཟེར་གསུམ་གྱི་ནང་གྲོལ་འདུག་གོ །ད་ལྟའང་དུས་བཟང་སྐབས་དེར་ཆོས་སྒྲ་སྒྲོག་པ་ཐོས་ཞེས་ཟེར་སྐད་དོ། །

 དེ་ནས་བླ་མ་འབྲས་ལའི་ལར་འགྲིམ་བྱོན་ནས་ད་ལྟའི་བྱ་ལྡིང་ཁ་ཟེར་བ་དེར་ཕེབས་པས། ཁང་པ་ཆེན་པོ་ཞིག་ཏུ་བྱོན་པས་དེར་མི་རྣམས་ཤ་ཐུག་ཡིན་ཟེར་ཡུངས་རྡོར་སྐམ་པོའི་ཐུག་པ་འཐུང་གིན་འདུག་པ་ལ། བླ་མས་འཆི་བདག་བདུད་པོ་ཡོང་གིན་འདུག་གོ །ང་བྲོས་ནས་འགྲོ་རྒྱུ་ཡིན་ཁྱེད་རྣམས་མི་འགྲོའམ་གསུངས་པས། ཁོང་རྣམ་རྟོག་ཙམ་ཡང་མེད་པར་བསྡད་པས། བླ་མ་ཕྱིར་བྱོན་ཚང་བ་དང་ཁང་པའང་རུམ་ནས་མི་མང་པོ་བསད་ཚོད་འདུག །དེ་ནས་བླ་མ་འབྲས་ལར་བྱོན་ནས་གཟིགས་པས། སྤ་གྲོ་བསམ་གཏན་རྩེ་མོ་རྗེ་ཉི་ཟླ་གྲགས་པའི་སྲས་མོ་དེ་ཡང་དུས་ལས་ཡོལ་བར་དགོངས་ནས་དེར་བྱོན་པས། སྲས་མོ་དེ་བྱིས་པ་གཞན་ཞིག་གི་མནའ་མར་བརྫངས། ཆོས་རྗེ་རང་ཆོས་བཤད་ཀྱིན་འདུག་པ་ལ་བླ་མས་རྟེན་འབྲེལ་འཁྲུལ་པར་དགོངས་ཏེ་གླུ་དབྱངས་འདི་སྐད་ཅེས་གསུངས་སོ། །ས་ཡ་གི་སྤངས་གཤོར་བདེ་མོའི་ནང༌། །གཡག་མིང་ཅན་བརྒྱ་ལ་མིང་མེད་སྟོང༌། །འབྲི་མོ་ལས་ངན་ཅན་འདི་ཚོང་པའི་ལག་ཏུ་ཚུད། །བདག་པོ་ནོར་དད་ཆེ་རུ་མ་ལོ་བས། །མི་ཤ་ཟན་གྱི་ལག་ཏུ་འབྲི་མོ་སྙིང་རེ་རྗེ། །ས་མ་གི་གཙང་ཆབ་སྔོན་མོའི་ནང༌། །ཉ་མིང་ཅན་བརྒྱ་ལ་མིང་མེད་སྟོང༌། །གསེར་མིག་ལས་ངན་ཅན་དེ་ཉ་པའི་ལག་ཏུ་ཚུད། །གཙང་ཆུ་རྦ་རླབས་མཐོ་རུ་མ་ལོ་བས། །མི་ལྟོགས་པའི་ལག་ཏུ་ཉ་མོ་སྙིང་རེ་རྗེ། །བར་ལྷོ་མོན་ནགས་ཀྱི་ཚང་ཚིང་ན། །བྱ་མིང་ཅན་བརྒྱ་ལ་མིང་མེད་སྟོང༌། །བྱིའུ་ཆུང་ལས་ངན་ཅན་དེ་བྱིས་པའི་ལག་ཏུ་ཚུད། །གཤོག་སྒྲོ་ནམ་མཁར་རྐྱང་རུང་མ་ལོ་བས། །བསམ་མེད་བྱིས་པའི་ལག་ཏུ་བྱིའུ་ཆུང་སྙིང་རེ་རྗེ། །ས་འདི་མོན་ཡུལ་སྤ་གྲོ་ན། །མ་སྐལ་ལྡན་བརྒྱ་ལ་སྐལ་མེད་སྟོང༌། །མི་སྡིག་ཅན་ཚོ་བླ་མའི་ཆོས་གྲྭར་ཚུད། །དམ་ཆོས་ཐང་མར་བརྡལ་རུ་མ་ལོ་བས། །ཐ་མར་དཔོན་གཡོག་འཁྲུགས་པས་དམ་ཉམས་ཚོ་སྙིང་རེ་རྗེ། །ཞེས་གསུངས་པས་བླ་མ་དཔོན་གཡོག་ཚོའང་མཉེས་པོ་རང་མ་བྱུང་བས་ཞབས་ཏོག་ཀྱང་མེད། སྲས་མོའང་ལུང་བསྟན་མེད་པར་བླ་མ་དང་མ་མཇལ། བླ་མའང་ལྷོ་ནང་དུ་གདུལ་བྱ་དེ་ཙམ་གྱི་མཐའ་ལ་གཟིགས་ཏེ་སླར་བོད་དུ་བྱོན་པའི་ཐུགས་ཐག་བཅད་དེ་ཏིང་ངེ་འཛིན་དང་རྫུ་འཕྲུལ་གྱི་ཞབས་ཀྱིས་སྐད་ཅིག་ལ་གཙང་སྟོད་ར་ལུང་གི་གདན་སར་ཕྱག་ཕེབས་སོ། །དེར་དཔལ་ལྡན་ངག་དབང་ཆོས་ཀྱི་རྒྱལ་པོ་དང་མཇལ། དེའི་ཞལ་ནས་འོ་ཀུན་དགའ་ལེགས་པ་ད་རྒས་པའི་དུས་སུ་ས་མཐའ་མ་བསྐོར་ཟེར་བ་ལྟར་གནས་གཅིག་ཏུ་བཞུགས། འཚོ་རྐྱེན་གང་ཡང་རང་ནས་འབུལ་འོང༌། དེར་མ་ཟད་མཐུན་རྐྱེན་ལྷ་དང་སྲུང་མས་ཀྱང་བསྒྲུབ་ཏུ་མཆིས་པ་དང༌། གང་བཞེད་ནམ་མཁའི་མཛོད་ལ་མངའ་བརྙེས་པ་ཡིན་པས་དོགས་དགོས་མི་འདུག་ཅེས་གསུངས་པས། དེ་བཞིན་བཞུགས་པར་ཞལ་གྱིས་བཞེས་ནས། སྤོས་སྐྱ་དཔལ་གྱི་གཟིམ་ཁང་དུ་ཐུགས་དམ་གཡོ་མེད་ཏིང་ངེ་འཛིན་ལ་རེ་ཞིག་བཞུགས་སོ། །

 དེ་ནས་སྣང་ཀ་རྩེར་སྦྱིན་བདག་དད་ཅན་གྱིས་གདན་འདྲེན་པའི་ཚེ་ཞབས་གཡས་པར་འཇའ་འོད་ཟུག་པ་ཀུན་གྱིས་མཐོང་ཞིང་དེ་མྱ་ངན་ལས་འདའ་བའི་མཚན་མར་གཟིགས་ནས་སྟོད་ལུང་ལམ་ཕར་དགོན་པར་དཔལ་ལྡན་ཞིང་སྐྱོང་འབྲུག་གྲགས་ཀྱི་གནས་སུ་ཞག་འགའ་བཞུགས་པར་མཛད་དོ། །དེ་ལྟར་ཆོས་རྗེ་འགྲོ་བའི་མགོན་པོ་ཀུན་དགའ་ལེགས་པའི་མཚན་ཅན་དེ་ཉིད་ཀྱིས་དབུས་དང་གཙང༌། མངའ་རིས་དང་མདོ་ཁམས། བྱ་དྭགས་ཀོང་གསུམ། ལྷོ་མོན་ཁ་བཞི་ལ་སོགས་པའི་གདུལ་བྱའི་ཞིང་ཐམས་ཅད་དུ་གང་ལ་གང་འདུལ་གྱི་འགྲོ་དོན་ས་གཉན་ལ་ས་འདུལ། ཆུ་མེད་ལ་ཆུ། ནོར་མེད་ལ་ནོར། བུ་མེད་ལ་བུ། ཆོས་མེད་ལ་ཆོས། ལམ་མེད་ལ་ལམ་སྟོན་པ་ལ་སོགས་པའི་མངོན་མཁྱེན་གྱི་མཛད་པ་སྟོན་པ་ཐམས་ཅད་སྨོས་ཀྱིས་མི་ལངས་ཤིང་ཚུར་མཐོང་གི་སྤྱོད་ཡུལ་ལས་འདས་པའི་ཚུལ་མཛད་པ་སྟོན་པའི་མཐར། སྔོན་ཐུབ་པའི་དབང་པོས་ཀྱང་སྐྱེ་འགྲོ་རྣམས་ཆོས་ལ་བསྐུལ་བའི་བརྡར། ཞབས་ལ་སེང་ལྡེང་གི་ཚལ་ཟུག་ནས་སྐུ་བསྙུང་བའི་ཚུལ་སྟོན་པ་ལྟར། དམ་པ་འདིས་ཀྱང་ཞིང་འདིའི་གདུལ་བྱ་དེ་ཙམ་གྱིས་རྫོགས་པར་དགོངས་ནས། སྐུ་མཉེལ་བའི་ཚུལ་བསྟན་ཏེ་མཐར་དགུང་ལོ་བརྒྱ་དང་བཅོ་ལྔའི་ཐོག་ལྕགས་རྟ་ཟླ་བ་དང་པོའི་ཉ་བར་ཡོངས་སུ་མྱ་ངན་ལས་འདས་པའི་ཚུལ་བསྟན་ཏོ། །དེ་ཡང་ངེས་མེད་ཀྱི་སྤྱོད་པ་མཛད་པས་དགུང་ལོ་བརྒྱ་དང་བཅོ་ལྔ་བཞུགས་ཞེས་གྲགས་ཚོད་ལྟར་ཡིན་ལ། ཞིབ་ཏུ་ངེས་པ་ནི་བཀའ་འབུམ་རང་དུའང་མི་སྣང་བས་སོ། །ཡང་དེའི་དུས་སུ་དགུན་དུས་འབྲུག་སྒྲ་སྒྲོག་པ་དང་ས་གཡོ་བ་སོགས་དགེ་མཚན་ཁྱད་པར་ཅན་བྱུང་བ་ནི་སྨོས་མ་དགོས་སོ། །བསྟན་པ་ཡུན་དུ་གནས་པའི་རྟེན་འབྲེལ་གྱི་ཆེ་བ་ལ་དགོངས་ནས་སྐུ་གདུང་ལྷག་མེད་མ་མཛད་པར་མི་ཡུལ་དུ་འཇོག་གནང་བ་ཕྱིས་ཞུགས་ལ་ཕུལ་བའི་དུས་སུ་སྐུ་རུས་ཕལ་ཆེ་བ་ཐུབ་པ། སྤྱན་རས་གཟིགས། སྒྲོལ་མ། ཇོ་བོ་རྗེ། རྟ་མགྲིན། བདེ་མཆོག་ལ་སོགས་པའི་སྐུ་ཤིན་ཏུ་གསལ་པོར་དོད་པ་དང༌། རིང་བསྲེལ་གྱི་རྣམ་པ་བསམ་གྱིས་མི་ཁྱབ་པ་རྣམས། སྟོད་ལུང་ལམ་འཕར་དགོན་པའི་དངུལ་བུམ་ཆེན་པོའི་ནང་དུ་བཞུགས་པ་ལས། ལས་དང་སྐལ་བ་ལྡན་པའི་དད་ལྡན་རྣམས་གསང་སྒོ་ཞིག་སྟོན་ནས་མཇལ་དུ་ཡོད་པས། དེ་ནས་ཞབས་དྲུང་རིན་པོ་ཆེ་ལྷོ་ནང་འདིར་བྱོན་དུས་བསྣམས་ནས་ཡོད་པ་འགའ་ཞིག་ད་ལྟའང་གཞུང་གྲྭ་ཚང་གི་རྟེན་སྒམ་དུ་བཞུགས་ཡོད་ཅེས་གྲགས་སོ། །ཞེས་ཆོས་རྗེ་ཀུན་དགའ་ལེགས་པའི་རྣམ་ཐར་རྒྱ་མཚོ་ལྟ་བུ་ལས། ལྷོ་ལྗོངས་འདི་ནས་སླར་ཡང་བོད་ཡུལ་དུ་བྱོན་ནས་མཐའ་མའི་མཛད་པ་ཇི་ལྟར་སྟོན་པའི་ཚུལ་ཧྲུག་ཙམ་བསྟན་པའི་སྐབས་ཏེ་ལེའུ་བརྒྱད་པ། རྫོགས་སོ། །

 སྨོན་ལམ་ནི། སྔོན་བྱོན་གྲུབ་ཐོབ་ཀུན་དགའ་ལེགས་པ་ཞེས། །གདུང་གིས་ཆེ་ཞིང་ཆོས་ཀྱི་བཙུན་པ་ཡི། །རྣམ་ཐར་བྱིན་རླབས་ཐུགས་རྗེའི་འོད་སྣང་འདིས། །ཞལ་མཇལ་གསུང་ཐོས་རྣམས་ཀྱི་དགའ་སྟོན་མཛོད། །རྣམ་ཐར་ཐོས་པས་སྟེང་གི་ལྷ་དགྱེས་ནས། །འདོད་ཡོན་ལོངས་སྤྱོད་འཛོམས་པའི་དགའ་སྟོན་མཛད། །རྣམ་ཐར་ཐོས་པས་འོག་གི་ཀླུ་དགྱེས་ནས། །ཆར་ཆུ་དུས་ལ་བབས་པའི་དགའ་སྟོན་མཛོད། །རྣམ་ཐར་ཐོས་པས་བར་གྱི་བཙན་དགྱེས་ཏེ། །ཅི་བསམ་མྱུར་དུ་འགྲུབ་པའི་དགའ་སྟོན་མཛོད། །རྣམ་ཐར་ཐོས་པས་ཡུལ་ཕྱོགས་བདེ་ཞིང་སྐྱིད། །ལོ་ཕྱུགས་རྟག་ཏུ་ལེགས་པའི་དགའ་སྟོན་མཛོད། །རྣམ་ཐར་ཐོས་པས་གདོན་བགེགས་བར་ཞི། །མི་མཐུན་རྐྱེན་ངན་བཟློག་པའི་དགའ་སྟོན་མཛོད། །རྣམ་ཐར་ཐོས་པས་འདོད་ཆགས་གཏིང་ནས་ལོང༌། །ཡིད་འོང་ན་ཆུང་བུ་མོའི་དགའ་སྟོན་མཛོད། །རྣམ་ཐར་ཐོས་པས་གཞོན་པ་ང་རྒྱལ་སློང༌། །མཇེ་མགོ་རྭ་ལྟར་ངར་བའི་དགའ་སྟོན་མཛད། །རྣམ་ཐར་ཐོས་པས་རྒན་འཁོགས་སྐྱོ་བ་སྐྱེ། །སྟུ་ལ་རྡོ་ལུམ་བཙུགས་པའི་དགའ་སྟོན་མཛོད། །རྣམ་ཐར་ཐོས་པས་བུ་ཆུང་སྤྲོ་བ་སྐྱེ། །ཡིད་སྨོན་ཇི་བཞིན་འགྲུབ་པའི་དགའ་སྟོན་མཛོད། །རྣམ་ཐར་ཐོས་པས་འགྲོ་བའི་སྡུག་བསྔལ་སེལ། །ཁམས་གསུམ་སེམས་ཅན་ཀུན་གྱི་དགའ་སྟོན་མཛོད། །རྣམ་ཐར་ཐོས་པས་མཐར་ཐུག་དགོས་འདོད་འགྲུབ། །ཐམས་ཅད་སངས་ཆུང་རྒྱ་བའི་དགའ་སྟོན་མཛད། །

 བཀྲ་ཤིས་ནི། མི་ལ་ལ་ནི་ལྷ་ཡུལ་ཡངས་པར་དགའ། །ལ་ལ་ནི་ཀླ་ཡུལ་ནོར་ལ་དགའ། །ལྷ་འགའ་ཀླུ་དགའི་བཀྲ་ཤིས་ཤོག །མི་ལ་ལ་ནི་བསོད་ནམས་སྐྱིད་ལ་དགའ། །ལ་ལ་ནི་བྱུང་འདོད་ནོར་ལ་དགའ། །སྐྱིད་དགའ་སྡུག་དགའི་བཀྲ་ཤིས་ཤོག །རྗེ་ངག་དབང་ཆོས་རྒྱལ་རྟ་ལ་དགའ། །ང་བྱ་བཏང་ཀུན་ལེགས་སྟུ་ལ་དགའ། །རྟ་དགའ་སྟུ་དགའི་བཀྲ་ཤིས་ཤོག །ཉེ་གནས་ལེགས་བཤད་ཆང་ལ་དགའ། །དཔལ་བཟང་རྡོ་རྗེ་ཤ་ལ་དགའ། །ཤ་དགའ་ཆང་དགའི་བཀྲ་ཤིས་ཤོག །སྐྱོབ་སྐྱོབ་ཁ་རལ་ཤོ་ལ་དགའ། །ཨ་ཞང་ཁྱུང་སྐྱབ་གླུ་ལ་དགའ། །ཤོ་དགའ་གླུ་དགའི་བཀྲ་ཤིས་ཤོག །འབའ་ལེ་བཟུང་ཟུང་མ་ཎིར་དགའ། །དོན་གྲུབ་དཔལ་བཟང་ཉ་ལ་དགའ། །ཆོས་དགའ་ཉ་དགའི་བཀྲ་ཤིས་ཤོག །ཨ་ཎི་ཨ་བཙུན་ཉལ་བར་དགའ། །ཨ་པ་ཨ་སྐྱབས་ལངས་པ་དགའ། །ཉལ་དགའ་ལངས་དགའི་བཀྲ་ཤིས་ཤོག །སྟོད་པ་ཚེ་དབང་ཆོས་ལ་དགའ། །བྱ་བཏང་ཀུན་ལེགས་གནས་མོར་དགའ། །ཆོས་དགའ་གནས་དགའི་བཀྲ་ཤིས་ཤོག །བཙུན་ཆུང་བཀྲ་ཤིས་བོད་ལ་དགའ། །བརྩོན་འགྲུས་བཟང་མོ་ལྷོ་ལ་དགའ། །ལྷོ་དགའ་བོད་དགའི་བཀྲ་ཤིས་ཤོག །དཔའ་བོའི་སྟོབས་དང་འཐུང་བའི་ཆང༌། །བཀབ་པའི་གོས་དང་ལག་གི་ནོར། །སྟག་ཤར་རྣམས་ཀྱི་བཀྲ་ཤིས་ཤོག །མཛེས་པའི་རྒྱན་དང་མངར་བའི་ཟས། །རྐྱབས་པའི་རྒྱོ་དང་སྐྱེས་པའི་བུ། །བུད་མེད་རྣམས་ཀྱི་བཀྲ་ཤིས་ཤོག །བཤད་པའི་ཆོས་དང་ཐོས་པའི་རྣ། །བསམ་པའི་དོན་དང་སྒྲུབ་པའི་ཆོས། །དཔོན་སློབ་རྣམས་ཀྱི་བཀྲ་ཤིས་ཤོག །སྒྲུབ་པའི་གྲོགས་དགེ་འདུན་དང་བསྟན་པའི་ལམ། །དམ་ཆོས་ཐོབ་པའི་འབྲས་སངས་རྒྱས་བུ་དང་བཅས་པའི། །དཀོན་མཆོག་གསུམ་གྱི་བཀྲ་ཤིས་ཤོག། །།

 སླར་སྨྲས་པ། རང་གིས་ཁ་སང་བྱས་པའི་ལོ་རྒྱུས་ཀྱང༌། །དེ་རིང་སྨོས་པའི་གདེངས་དང་མི་ལྡན་ན། །འཕགས་ཆེན་གྱིས་ཀྱང་གཞལ་དུ་མི་སྤྱོད་པའི། །གྲུབ་པའི་རྟོག་པ་བརྗོད་པ་གད་མོའི་གནས། །དེ་ལྟ་ན་ཡང་དམ་པའི་གསེར་ཐུར་གྱིས། །བློ་མིག་ཅུང་ཟད་སྦྱངས་པའི་མཐུ་ཁོ་ནས། །གྲུབ་པའི་རྣམ་ཐར་རྒྱ་མཚོར་བལྟས་པའི་ཚེ། །ཡ་མཚན་གསུང་གི་བདུད་རྩི་ཅི་ཡང་མཐོང༌། །དེ་ལས་བདུད་རྩིའི་ཉིང་ཁུ་བཅུད་བསྡུས་ནས། །སྙིང་གི་དུང་མཆོག་གཙང་མར་འཁྱིལ་བ་ལས། །རིག་ལམ་ཀུ་ཤའི་པིར་གྱིས་ཉེར་དྲངས་ཏེ། །དོན་གཉེར་བློ་ཡི་གསོས་སུ་སྦྱིན་པ་དེས། །མོས་ལྡན་དད་པའི་ལག་པ་རྐྱོང་ཚད་ལ། །ཅི་དགའ་བཀྱེ་བའི་མཆོད་སྦྱིན་འགྱེད་པར་འཚལ། །དེ་ལས་འབྱུང་བའི་དགེ་ཚོགས་དལ་འགྲོའི་རྒྱུན། །རྣམ་མཁྱེན་རྒྱ་མཚོར་འཇུག་པའི་རྒྱུར་གྱུར་ཅིག། །།ཅེས་འགྲོ་བའི་མགོན་པོ་ཆོས་རྗེ་ཀུན་དགའ་ལེགས་པའི་རྣམ་ཐར་གྲུབ་པའི་རྟོགས་བརྗོད་མཐོང་བ་འཛུམ་ཤོར་མ་ཞེས་བྱ་བ་འདིའང༌། སྔོན་གྱི་ལས་འཕྲོ་དང་མོས་འདུན་གང་ཡིན་ཀྱང་རུང༌། ཆོས་རྗེ་རིན་པོ་ཆེ་ལ་མི་ཕྱེད་པའི་དད་གུས་ཅན་པིར་སྨྱུག་འཛིན་པའི་རིག་བྱེད་པ་ཆར་གོས་སུ་འབོད་པ་དེས། ཆོས་རྗེ་རིན་པོ་ཆེའི་རྣམ་ཐར་འདི་ལ་རྩོལ་སྒྲུབ་ཆེན་པོ་བྱེད་དེ་མང་པོ་མཇལ་ཡང་མང་ཉུང་འདྲ་མིན་སྣ་ཚོགས་སུ་འདུག །ལ་ལར་དེང་སང་གི་མ་ཎ་བ་ཁ་བདེ་མོ་ཚོས་གང་བྱུང་བྱུང་དུ་བཤད་པའི་སྐྱ་གཏམ་གྱིས་བསྲེ་ལྷད་ཞུགས་ཏེ་བྲིས་པའང་འདུག །ལ་ལ་ནི་ཤིན་ཏུ་བསྡུས་ཆེ་ནས་ཆེ་ལོང་ཙམ་ལས་མི་སྣང་བས། ད་ནི་གོ་བདེ་བ་མང་ཉུང་རན་པ་ཞིག་ཅིས་ཀྱང་དགོས་ཞེས་ཡང་ཡང་བསྐུལ་བས་རེ་ཞིག་བཏང་སྙོམས་སུ་སོང་ཡང༌། སླར་ཁོང་པས་རྣམ་ཐར་འཐོར་བུ་འགའ་དང་བཀའ་འབུམ་བཅས་ཁྱེར་ནས་འོང་བའི་ངོ་གསོ་ལྡོག་ཏུ་མེད་པར། ཁོ་བོ་ཀུན་གླིང་དུ་གནས་པའི་སྙོམ་ལས་པ་ཀེའུ་ཚང་དུ་འབོད་པའི་འདུ་ཤེས་གསུམ་པ་དེས། མེ་རྟ་དབོ་ཟླའི་དམར་ཕྱོགས་ཀྱི་དགའ་བ་གཉིས་པའི་བར། ཟིན་མེད་བྱ་བའི་གསེབ་ནས་བཀའ་འབུམ་དང་གསུང་འཐོར་བུ་འགའ་ལ་གོང་འོག་སོགས་ཞིབ་ཏུ་དཔྱད། གདུང་སྲས་ཚེ་དབང་བསྟན་འཛིན་གྱིས་མཛད་པའི་ལྷོ་སྐོར་ལ་གཞི་བྱས། དོན་མེད་སྐྱ་གཏམ་གྱིས་བསྲེས་ཞུགས་པ་རྣམས་ཕྱིར་བསལ། ངེས་ཅན་དུ་དགོས་པའི་གསུངས་ཡ་མཚན་པོ་རྣམས་གུང་བསྒྲིགས་ཏེ་མཐར་ཆགས་སུ་བཀྲལ་བ་འདིས་ཀྱང་དཔལ་ལྡན་འབྲུག་པའི་བསྟན་པ་ཡུན་རིང་དུ་གནས་པའི་རྒྱུར་གྱུར་ཅིག། །།